
Anca Boeriu s-a născut în 
anul 1957 în localitatea 
Pucioasa, jud. Dâmboviţa. 

In anul 1982 a absolvit secția 
Grafică, Institutul de Arte 
Plastice „Nicolae Grigorescu”, 
iar din anul 2008 este Doctor 
în Arte Vizuale. 

In prezent este lector la 
Universitatea Naţională de Arte 
din București, secția Grafică iar 
în 2000 înființează și conduce 
Biroul Erasmus pentru proiecte 
europene până în anul 2008. 
Anca Boeriu este membru 
U.A.P din 1999 și din 2016 
este Președinte al Filialei de 
Grafică București, este mem- 
bru fondator în Asociaţia 
Internațională Prietenii 
Muzeului Naţional de Artă al 
Romaniei, membru al 
Asociaţiei Internaţionale MitOst 
Germania, delegat pentru 
România al Trienalei de 
Gravură de la Chamallier, 
Franţa, iar din anul 2014 este 
inițiatorul și coordonatorul, 
BIPB-Bucharest Internaţional 
Print Biennale. 


Dintre premiile primite 
menționăm premiul UAP pentru 
Curatoriat în anul 2017, iar în 
anul 2014 Premiul pentru 
Grafică. 

Expozitiile personale cele mai 
importante din ultimii ani sunt: 
„REMEMORAR!” Galeria 
Fantom, Berlin (2018), 
„Reconstrucţie sentimentală”, 
galeria Galateca (2017), 
„Atelier de vise”, galeria Senso 
(2016), iar în anul 2015 a avut 
o serie de manifestări după 
cum urmează: „Atelier de gân- 
duri”, Centrul Cultural Palatele 
Brâncovenești, „Refaceri”, 
Centrul Cultural Tel Aviv Israel 
și expoziția „Impresii”, galeria 
Fantom, Berlin. 

Proiectele coordonate în anul 
2019 sunt: 

Festivalul Culturii 
Românilor de Pretutindeni- 
Il, Sub Înaltul Patronaj al 
Preşedintelui României 
BIPB Bienala Internaţională 
de Gravură București. 
Crossing Borders 3, 
Muzeul Naţional al 
Literaturii Române; 

1176 — Gest pentru eroi, 
proiect cultural organizat 
de Uniunea Artiștilor 
Plastici în parteneriat cu 
Muzeul Naţional Cotroceni, 
ARCUB, Teatrul Naţional 
București, Muzeul Naţional 
al Literaturii Române și 
Galeria Galateca. 


Proiectele coordonate în anul 
2018 sunt: 

Proiectul Arta la intrare, 
finanțat de Ministerul 
Culturii și Identitătii 
Naţionale; 


Proiectul expozițional de 
carte obiect — CENTE- 
NART, Centrul Cultural 
Palatele Brâncovenești, 
Festivalul Culturii de 
Pretutindeni — Aici Acolo, 
București 

Concursul - Grafica tânără 
UAP, Filiala Grafica 


Participări la expoziţii de grup 
2019 
o Salonul Centenar UAP, 
Muzeul Naţional de Artă al 
României 

Salonul de Pictură, Galeria 
Căminul Artei 


2018 

Expozitie UNA, Institutul 
Cultural Român, Veneţia 
Cu Aman la catedră, Muzeul 
de Artă Craiova 

Tribuna Grafică, Cluj 

Art 100, proiect de artă 
vizuală româno-germană, 
Galeria Galateca 

Linie și forma, proiect de 
artă vizuală, Institutul 
Balassi 


2017 

Aici Acolo, expoziție inter- 
națională, Muzeul National 
Cotroceni 

Art Excenge Coreea, expo- 
zitie internațională 

Bienala Internaţională de 
desen, Centrul Cultural 
Mogoșoaia 

Gravura românească — 
Trienala de gravură de la 
Chamalier, Franța 


Jocuri serioase, 
drumul de la gravură la sculptură 


„Biografia artistică a Ancăi 
Boeriu stă sub semnul incitant al 
unei surprize așteptate. Formată 
ca graficiană, ea a ales, de-a lun- 
gul timpului, calea mai dificilă a 
gravurii, devenind (re)cunoscută 
pentru strădaniile de a o revigora 
în peisajul contemporan. Privită 
din această perspectivă, toată ac- 
tivitatea ei artistică pare a fi un 
parcurs previzibil de acumulări și 
performante, fericit dublat de neo- 
bosita activitate pedagogică cu 
studenții de la UNA. Conștientă 
deopotrivă de demnitatea „libe- 
rală” a desenului (înțeles și ca dis- 
egno) și de semnificaţia tehnicilor 
în practica artistică, Anca își 
asumă -— conștient sau nu -— tra- 
ditia venerabilă începută odată cu 
Theodor Aman - primul artist 
român care a înțeles importanța 
gravurii — și, mai ales, de Gabriel 
Popescu, cel dintâi artist român 
dedicat exclusiv gravurii. 

Asemeni celui din urmă, și ea 
s-a dedicat studiului tehnicilor gra- 
vurii, (re)descoperind valenţele ne- 
bănuite (încă) ale travaliului aple- 
cat cu migală pe placa de metal. 

Pe de altă parte, Anca Boeriu 
nu se mulțumește cu destinul con- 
fortabil al unui „maestru al stam- 
pei”, cum îl consacra odinioară 
Henri Focillon. Reconvertind gra- 
vura, ea mizează pe un efect de 
surpriză, deturnând-o — în cele din 
urmă — de la functia ei primordială, 
de reproducere cu mijloace tradi- 
tionale. Citesc aici o dublă îndrăz- 
neală, descifrabilă ca repunere în 
drepturi a „aurei” benjaminiene: 
demersul artistei redimensionea- 
ză placa de gravură, privită nu 
doar ca mijloc ascuns ochiului 


spectatorului, ci ca obiect în sine, 
spectaculos și misterios totodată. 
In același timp, așa cum singură 
măsturisește, artista refuză cu ob- 
stinaţie tirajul, în favoarea „exem- 
plarului de autor/de artist”; seria 
pare să o „plictisească”, ceea ce o 
interesează este fiecare lucrare în 
parte, mereu alta, diferită în singu- 
laritatea ei. Privilegiind exemplarul 
original unic, gravura capătă astfel 
o prețiozitate plină de „aură”. Într- 
o epocă dominată de „serie” ca 
simptom al modernității, refuzul ei 
explicit de a se „alinia” serializării 
de orice fel poate fi înțeles ca 
întoarcere la o virtuozitate „pre” 
sau „post” modernă. 

Totodată, fructificarea neaș- 
teptată a elementului nevăzut din 
atelierul de gravură — placa — con- 
stituie inovaţia și tehnică, și de 
concept a autoarei. Placa „ata- 
cată” și expusă ca obiect indepen- 
dent constituie elementul de sur- 
priză așteptată în expoziția „Punct 
de sprijin”. Placa este, de fapt, 
punctul central, miezul pe care se 
sprijină ultimul discurs artistic al 
Ancăi Boeriu. De fier (plăcile mari) 
sau de cupru (cele de dimensiuni 
mici) placa atacată cu acizi (pen- 
tru realizarea acvafortelor) este 
decupată, creînd figurile tipice, aș- 
teptate, ale universului imagistic 
boeresc, dominat de personajul 
uman în postura de cuplu. Se 
nasc astfel figuri suspendate în 
spațiu, plutind libere sau înrămate 
în cadre de lemn. Tranzitia de la 
gravură la sculptură creează efec- 
tul de surpriză al unor „jocuri se- 
rioase” în care materia — placa de 
metal — se metamorfozează deve- 
nind formă în spațiu. Rezultatul 


lucrului cu placa, gravura propriu- 
zisă, este imprimată pe pânză - 
nu pe hârtie — peste care artista a 
aplicat reveniri în ulei. Obiectul 
creat astfel — monotip/tehnică 
mixtă — pe pânza întinsă pe șasiu 
creează — cu bună știință, cred — 
efectul unui „tabou” (re)instaurat. 

Ambiguitatea tehnică e voită, 
din nou o joacă serioasă cu mate- 
ria și tehnica. 

Descifrându-i cu oarecare in- 
discreţie biografia artistică, aflăm 
că graficiana dorea, de fapt, să fie 
sculptor(iță). Destinul nu a ajutat-o 
în această privință, dar aparenta 
neșansă s-a transformat în provo- 
carea de a impinge graniţele tra- 
ditionale ale gravurii și sculpturii, 
îmbinându-le într-o nouă ipostază. 
Astfel, șansa Ancăi Boeriu stă în 
fructificarea propriilor abilități și în 
talentul de a le transforma în ceea 
ce dorește în fond să exprime: 
gestul artistic întrupat în forma 
umană „aruncată” în spațiu. Bi- și 
tridimensionalul se împletesc ast- 
fel într-un univers vizual ce sfi- 
dează delimitările tradiționale. 

Practicând cu studenții ei „lec- 
tia de gravură”, Anca Boeriu reali- 
zează, în propria ei expoziție, per- 
formanta neașteptată a construc- 
tiei — în pledoaria pentru gravură — 
și a deconstrucţiei — în metamor- 
fozarea gravurii în sculptură. 
Acesta este efectul neașteptat al 
unei surprize așteptate în punctul 
de sprijin vizual creat de Anca 
Boeriu în ultima ei expoziție. 


Conf. univ. dr. Ruxandra 
Demetrescu 

Rector, Universitatea 
Naţională de Arte din București 

COSMIN BUDEANCĂ 


După 75 de ani. 
Deportarea etnicilor 
germani în 

Uniunea Sovietică 


Se împlinesc în această perioadă 75 de 
ani de la unul dintre cele mai tragice mo- 
mente din istoria României în secolul XX: 
deportarea etnicilor germani la munca de re- 
construcție în Uniunea Sovietică, în ianuarie 
1945. Acesta nu a fost un eveniment izolat, 
ci a avut strânse legături cu ce s-a întâm- 
plat în anii anteriori, și a generat în decenii- 
le care au urmat schimbări majore în 
evoluția comunităţii germane din România. 

Incă de la mijlocul secolului al XIX-lea 
auto-raportarea germanilor din România la 
Germania a fost tot mai consistentă, atin- 
gând intensitatea maximă în deceniul patru 
al secolului XX, după preluarea puterii de 
către Adolf Hitler.' Odată cu izbucnirea ce- 
lui de al Doilea Război Mondial și a alianţei 
dintre Germania și România, populaţia ger- 
mană a beneficiat de privilegii, iar organi- 
zatia Volksgemeinschaft (comunitatea popu- 
lară) a ajuns să depindă direct de Berlin și 
a acţionat ca un adevărat „vârf de lance” al 
nazismului în țara noastră.” In această 
perioadă cetățeni români de etnie germană 
au fost recrutaţi direct în armata germană, 
pe bază de „voluntariat”. Potrivit unor surse 
în 1943 în „Waffen SS” au fost înrolați 
54.000 de germani cu cetățenie română. 

După 23 august 1944 și ieșirea 
României din alianța cu Puterile Axei, 
Poliția și Jandarmeria au procedat la 

arestări în rândul etnicilor germani, iar la 12 
septembrie 1944 România a încheiat 
Convenţia de armistițiu cu Puterile Aliate, 
țării noastre fiindu-i impuse obligații de 
natură economică și militară, dar și o serie 
de măsuri ce trebuiau luate împotriva celor 
considerați pro-hitleriști sau fasciști. Astfel, 
potrivit art. 2 din Conventie, toți cetățenii 
germani și maghiari“ urmau a fi „întemnițați 
în lagăre de concentrare”, iar persoanelor 
de naţionalitate cehă, polonă și slovacă ur- 
ma să li se stabilească domiciliu obligatoriu; 
de asemenea la art. 15 se prevedea „obli- 
gatia guvernului român de a dizolva imediat 
organizaţiile prohitleriste de tip fascist”. 

După semnarea Armistițiului, Comisia 
Aliată (Sovietică) de Control a apreciat ca 
nesatisfăcătoare măsurile luate de auto- 
ritățile române și a ordonat noi internări, 
fiind vizati, în mod prioritar, cetățenii de ori- 
gine germană.” 

La 16 decembrie 1944 losif Vissa- 
rionovici Stalin, a semnat Decretul nr. 
7161*, care prevedea ca etnicii germani din 
țările intrate sub controlul Armatei Roșii să 
contribuie la refacerea economică a Uniunii 
Sovietice.” Decizia nu a fost una întâm- 
plătoare, ci a avut la bază analize mai 
vechi, pentru că încă din 1943 liderii sovie- 
tici aveau în vedere posibilitatea utilizării 
muncii cetățenilor germani pe teritoriul 


URSS." În noiembrie 1943 Ivan Mihailovici 
Maiski (ambasador al URSS la Londra și 
adjunct al lui Viaceslav Molotov în cadrul 
Comisariatului Poporului pentru Externe) 
primise sarcina de a studia problema 
despăgubirilor de război, iar la 11 ianuarie 
1944 el i-a trimis o scrisoare lui Molotov în 
care sublinia necesitatea ca germanii să fie 
obligaţi să plătească despăgubiri în muncă 
pentru a remedia pagubele provocate 
URSS de Germania și de aliații ei, dar și 
dislocarea unei importante forțe de muncă 
din rândul populaţiei germane care „inevita- 
bil vor trebui să ducă la o slăbire a econo- 
miei lor și a potențialului lor de război”. 

La 31 decembrie 1944, prin Ordinul 
32.137, Ministerul Afacerilor Interne a 
transmis Inspectoratului General al Jandar- 
meriei normele stabilite de Președinția 
Consiliului de Miniștri privitoare la interna- 
rea unor persoane de origine etnică ger- 
mană.” Erau vizati bărbații cu vârsta între 
17 și 45 ani și femeile între 18 și 30 ani cu 
copii mai mari de un an.* Au existat însă și 
numeroase abuzuri, fiind deportate persoa- 
ne mai tinere, mai bătrâne ori de altă etnie 
decât cea germană.“ 

Măsurile urmau a fi puse în practică în 
conformitate cu instrucțiunile nr. 51.093 
comunicate inspectoratelor și legiunilor de 
jandarmi, și ordinului nr. 15.349 adresat 
inspectoratelor de poliţie la 3 ianuarie 
1945.” Reprezentanții celor două instituții 
urmau „să întocmească tabele exacte și 
planul de deținere și colectare a internaţilor 
spre centrele de adunare”. Problema hra- 
nei rămânea „în sarcina internaţilor, care 
trebuiau să-și aducă alimente pentru cel 
puțin 15 zile”, iar dacă „în acest timp nu 
erau transportaţi, asigurarea hranei cădea 
în sarcina primăriilor, obligate să rechi- 
zitioneze alimentele necesare de la cei 


ridicați sau de la conaţionalii lor."* 

La 6 ianuarie 1945 a fost emis ordinul 
nr. 031 al Comisiei Aliate (Sovietice) de 
Control, prin care Președinția Consiliului de 
Miniștri lua la cunoștință că între 10-20 
ianuarie 1945 urmau să fie „mobilizați toti 
locuitorii germani apți de muncă, indiferent 
de cetățenia lor”. In noaptea de 10 ianuarie 
s-a declanșat operațiunea de ridicare a 
etnicilor germani în vederea deportării, în 
prima fază cu o intensitate scăzută. In a 
doua decadă a lunii au fost ridicate majori- 
tatea persoanelor, astfel încât la 1 februarie 
acțiunea era în mare parte încheiată”, 
chiar dacă în mod izolat au mai fost persoa- 
ne ridicate și după această dată.“ In final 
se estimează că au fost deportate în jur de 
70.000 de persoane.” 

O serie de personalităţi politice din 
România și-au manifestat dezaprobarea 
față de această acțiune, printre ei liderii 
germanilor Hans Otto Roth și Rudolf 
Brandsch, ministrul de Externe Constantin 
Vișoianu, sau chiar Regele Mihai |. Acesta 
din urmă, la 24 ianuarie 1945, a trimis o 
scrisoare și un amplu memoriu președinte- 
lui SUA, în care afirma că germanii „consti- 
tuie o parte din existența reală a națiunii 
române de care sunt legaţi în întregime și 
prin urmare, a-i lua fie și pentru o scurtă pe- 
rioadă din gospodăriile lor ar perturba într- 
un mod foarte serios toate ramurile de acti- 
vitate ale tării.”™ Cu toate aceste proteste 
decizia luată la Moscova era fermă, iar 
deportarea germanilor nu a putut fi 
împiedicată”. 

Legată indisolubil de cel de-al Doilea 
Război Mondial, deportarea a reprezentat 
un moment marcant în evoluția germanilor 
din România. Pe lângă cei care au murit pe 
front, s-au retras din Transilvania în Germa- 
nia sau Austria împreună cu trupele germa- 

ne, mulți alții și-au pierdut viața în Uniunea 
Sovietică sau au ales să nu se mai întoarcă 
în România după eliberarea din lagăre. 

Pentru a înțelege mai bine dimensiunea 
demografică a evenimentelor menţionăm 
că, potrivit recensământului din 1930, ger- 
manii reprezentau 4,12% din populaţia tării, 
respectiv 745.421 persoane”, fiind una din- 
tre cele mai importante minorităţi etnice din 
România. In 1941 (și în urma pierderilor 
teritoriale din anul anterior) mai erau 
490.6407”, iar între 1940-1950 se apreciază 
Că, în urma repatrierii, refugierii, prizoniera- 
tului și deportării, circa 250.000 de etnici 
germani au părăsit țara.“ Dacă ne referim 
concret la deportare și la impactul ei, se 
estimează că aproximativ 12% dintre cei 
care au fost duși în URSS au murit.” lar 
dacă punem în relație această cifră cu 
categoriile de vârstă vizate de deportare 
constatăm că s-a pierdut o parte din seg- 
mentul activ al comunităților. 

La efectele de ordin demografic se 
adaugă și cele de ordin socio-economic, 
pentru că în anii următori o serie de măsuri 
luate de noua putere i-a afectat direct, 
ducând la pauperizarea lor și transformân- 
du-i, pentru o perioadă, din lideri în comu- 
nitățile în care locuiau, în marginali. Expro- 
prierea pământurilor, nationalizarea pro- 
prietăţilor, industrializarea și urbanizarea 
forțată dar și măsurile de „omogenizare” 
națională, de asimilare în fapt, au afectat și 
ele în mod considerabil modul de viață 
tradițional al comunităților germane le-a 
tăiat „rădăcinile” multora dintre ei. 

Chiar dacă germanii din România nu au 
influențat deciziile conducătorilor celui de- 
al III-lea Reich, apartenenta lor etnică a fost 
un argument suficient care odată cu înche- 
ierea războiului a justificat o serie de 
măsuri punitive împotriva lor.“ Etichetaţi, în 

bloc, drept „coloana a cincea a Reich-ului” 
și considerați de comuniști, și chiar de o 
parte a populaţiei majoritare din România, 
responsabili de nenorocirile petrecute în 
timpul marii conflagrații, ei au fost nevoiţi să 
plătească un pret deloc de neglijat, 
consecințele fiind vizibile în deceniile 
următoare în special prin fenomenul 
emigrației spre Germania. lar faptul că la 
recensământul populaţiei din 2011 numărul 
germanilor din România era de doar 
36.000 are, în opinia noastră, o strânsă 
legătură cu ceea ce s-a întâmplat în urmă 
cu 75 de ani. 

Importanța germanilor în istoria acestor 
meleaguri, contribuția lor la dezvoltarea 
socială, economică și culturală este de 
necontestat, drept pentru care am și consi- 
derat ca un gest firesc să dedicăm o 
secțiune din acest număr al revistei unui 
moment important atât din istoria lor, cât și 
din istoria recentă a României. 


Note 

' Armin Nassehi, „Die Siebenbiirger Sachsen als 
ethnische Gruppe”, în Georg Weber, Renate Weber- 
Schlenther, Armin Nassehi, Oliver Sill, Georg Kneer, 
Die Deportation von Siebenbiirger Sachsen in die 

bürger Sachsen..., vol. |, p. 124. 

Rumäniendeutsche in der Waffen-SS, Böhlau, Wien, 
Köln, Weimar, 2007, pp. 166-167. 

Sigurantei și Ordinei Publice în a doua jumătate a 
lunii februarie 1945 se arată că din România ar fi fost 

11. Documentul nu îi cuprinde, însă, pe germanii din 

Decretul nr. 7161 


al Comitetului de Stat pentru 
Apărare al Uniunii Sovietice, 
din 16 decembrie 1944 


(strict secret) 


La 16 decembrie 1944 Iosif Vissarionovici Stalin semna Decretul nr. 7161 al Comitetului 
de Stat pentru Apărare al Uniunii Sovietice! având următorul conținut: 


Comitetul de Stat pentru Apărare al 
Uniunii Republicilor Sovietice Socialiste 
hotărăște: 

1. Mobilizarea și internarea pentru mun- 
că în URSS a tuturor germanilor apti de 
muncă — bărbaţii între 17 și 45 ani și femei- 
le între 18 și 30 ani, care se află în zonele 
eliberate de Armata Roșie de pe teritoriul 
României, lugoslaviei, Ungariei, Bulgariei și 
Cehoslovaciei. 

A se preciza că mobilizarea se aplică 
atât germanilor cu cetățenie germană sau 
ungară, cât și germanilor cu cetățenie 
română, iugoslavă, bulgară și cehoslovacă. 

2. Coordonarea mobilizării va fi atribuţia 
NKVD al URSS (tov. Beria). 

NKVD va fi responsabil de organizarea 
punctelor de adunare și de înregistrarea 
celor mobilizați, de formarea și transporta- 
rea eșaloanelor, precum și de paza lor pe 
drum. 

Cei mobilizați vor fi transportați în 
URSS în eșaloane pe măsura sosirii lor la 
punctele de adunare. 

3. Tovarășii Malinovski și Vinogradov — 
care se ocupă de România, și tovarășii 
Tolbuhin și Biriuzov — care se ocupă de 
Bulgaria și lugoslavia — vor fi obligați: 

a. să coordoneze mobilizarea și interna- 
rea germanilor conform pct. 1 prin interme- 
diul autorităților guvernamentale ale țărilor 
respective; 

b. împreună cu reprezentanții NKVD, 
tovarășii Apollonov și Gorbatiuk, să asigure 
punerea în aplicare a măsurilor necesare 
ale autorităților militare și civile corespun- 
zătoare, asigurându-se aducerea germani- 
lor mobilizați la punctele de adunare. 

4. A se permite germanilor mobilizați să 
ia cu ei haine groase, stocuri de lenjerie, 
așternuturi, veselă de uz personal și ali- 
mente, în total până la 200 kg/persoană. 

5. A-i mandata pe comandantul de spa- 


' GKO (sau GOKO) = Gosudarstvenny Komitet 
Oboroni. În timpul războiului puterea a fost deti- 
nută de acest comitet în locul Consiliului Comisa- 
rilor Poporului. Președintele GKO a fost |. Stalin. 


Stema URSS 


te al Armatei Roșii, tov. Hruliov și pe direc- 
torul Departamentului pentru instalaţii mili- 
tare, tov. Kovaliov să asigure trenuri și ma- 
şini pentru transportarea germanilor mobi- 
lizati, precum și alimentarea lor pe drum. 

6. A direcţiona pe toti germanii 
mobilizați la munca de reconstrucție a 
industriei cărbunelui din Donbas și a indus- 
triei metalurgice din Sud. 

Din cei sosiți la locul de muncă a se 
constitui batalioane de muncă de câte 
1.000 de muncitori. 

Comisariatul Poporului pentru Apărare 
(tov. Golikov) va asigura pentru fiecare 
batalion 12 ofițeri din Armata Roșie, din 
numărul celor ce nu pot fi trimiși pe front. 

7. Comisariatul Poporului pentru Indus- 
tria Cărbunelui și Comisariatul pentru Me- 
talurgie vor organiza primirea internaţilor la 
locurile de muncă, cazarea și aprovizio- 
narea cu alimente și toate celelalte conditii 
de trai. 

Comisariatul Poporului pentru Industria 
Cărbunelui (tov. Vahrușev) și Comisariatul 
pentru Metalurgie (tov. Tevosian) sunt obli- 
gati să pregătească locuinte pentru primi- 


rea și cazarea internaţilor germani care vor 
sosi. 

Comisariatul Poporului pentru Afaceri 
Interne, împreună cu Comisariatul Popo- 
rului pentru Industria Cărbunelui și cu Co- 
misarul pentru Metalurgie, vor răspunde de 
elaborarea unui regim de întreținere a ger- 
manilor internați și de condițiile în care 
aceștia vor lucra. 

8. Biroul Sovietic de Planificare al 
URSS (tov. Voznesenski) va fi obligat să 
trimită provizii alimentare suplimentare și 
produse industriale către Comisariatele 
pentru Industria Cărbunelui și cel Meta- 
lurgic, începând cu primul semestru al anu- 
lui 1945 pentru aprovizionarea germanilor 
internaţi pentru muncă ce vor veni — în con- 
cordanță cu normele stabilite pentru uni- 
tăţile de producţie aflate în subordinea a- 
cestor Comisariate ale Poporului. 

9. A ordona Comisariatului Poporului 
pentru Sănătate (tov. Miterev) să asigure 
organizarea asistenței medicale a germani- 
lor internaţi ce vor sosi la unitățile de pro- 
ductie aflate în subordinea Comisariatelor 
pentru Industria Cărbunelui și Metalurgic, 
iar aceste două comisariate vor fi obligate 
să ofere spaţiile necesare Comisariatului 
Sănătăţii. 

10. Mobilizarea și internarea germanilor 
să se desfășoare în decursul lunii decembrie 
1944 — ianuarie 1945, ei să ajungă în locurile 
de muncă până în 15 februarie 1945. 


Președinte Comitetul de Stat pentru 
Apărare, 
|. Stalin” ? 


? Documentul în limba rusă este disponibil online 
la adresa htips://www.alexanderyakovlev.org/- 
fond/issues-doc/1022637 (accesat la 
30.01.2020) și a fost tradus de Liliana Corobca 
(mulțumiri și pe această cale pentru ajutor). 

HANNELORE BAIER 


Un document 
puţin cunoscut 


Stenograma Ședinţei Consiliului 
Frontului Naţional Democrat 

privind ridicarea nemților pentru munci 
în URSS, rechiziţionarea vehiculelor 
pentru aprovizionare și alte probleme 
cu caracter economic (11 ianuarie 1945) 


La 30 de ani de când a început deschiderea arhivelor 
din România și pentru alţi cercetători decât cei agreati de 
regimul lui Ceaușescu, mai întâi extrem de lent și selectiv, 
apoi tot mai larg și mai putin discreționar, dar și în urma 
publicării a numeroase cărti și studii în limba română dar și 
în limbi de circulație internațională, despre deportarea etni- 
cilor germani la muncă în URSS în ianuarie 1945 au fost 
aflate aproape toate circumstanţele și detaliile. Este cunos- 
cut faptul că măsura a fost ordonată de Stalin și că ea s-a 
referit în egală măsură la etnicii germani din România cât 
și din Bulgaria, Cehoslovacia, Iugoslavia și Ungaria. 
Ordinul secret al Comitetului de Stat pentru Apărare al 
Uniunii Sovietice nr. 7161 din 16 decembrie 1944 (strict 
secret) prevedea mobilizarea etnicilor germani capabili de 
muncă, bărbații în vârstă de 17-45 ani și femeile în vârstă 
de 18-30 de ani, pentru a-i trimite la munca de recon- 
structie a industriei miniere din Donbas și a industriei side- 
rurgice din sudul URSS.’ 

In România, în data de 31 decembrie 1944, Ministerul 
Afacerilor Interne, Subsecretariatul de Stat al Poliţiei, a tri- 
mis Inspectoratelor Regionale de Poliţie adresa nr. 32.137, 
în care se specifica că se trimite „...în copie, ordinul 
Președinției Consiliului de Miniștri, ca urmare la ordinul 
telefonic din ziua de 19 Decemvrie a.c., comunicat direct și 

Hannelore Baier 

este absolventă a Universității 
„Babeş Bolyai” Cluj-Napoca, 
Facultatea de Istorie-Filosofie, 
Sectia Psihologie (1979), 
redactor la cotidianul de limbă 
germană „Neuer Weg” și con- 
tinuatorul acestuia „Allgemeine 
Deutsche Zeitung für 
Rumänien” (1984-1998, 2001- 
2014), expert în Comisia 
Prezidenţială pentru Analiza 
Dictaturii Comuniste din 
România (2006), membră în 
echipa de cercetare a proiectu- 
lui Component 3 PN-III-1.2- 
PCCDI Minoritățile etnice în 
regiunile istorice ale României 
- migraţie și patrimoniu cultural 
în cadrul proiectului Migraţie și 
identitate în spaţiul cultural 
românesc. Abordare multidisci- 
plinară (2018-2020). A publicat 
ca autoare studii și articole în 
reviste și publicaţii de speciali- 
tate și a îngrijit editarea 
culegerilor de documente 
Deportarea etnicilor germani 
din România în Uniunea 
Sovietică 1945, Honterus, 
Sibiu, 1994; Germanii din 
România 1944-1956, 
Honterus, Sibiu 2005; Die 
Deutschen in Rumänien 1944- 
1953, Böhlau, Köln Weimar 
Wien, 2015. 


personal inspectorilor de poliție.” Ordinul 
cuprindea cele trei etape — adunarea, tran- 
sportul și predarea către organele de poliție 
a persoanelor din mediul urban și către or- 
ganele jandarmeriei a persoanelor din me- 
diul rural — după primirea ordinului de ridi- 
care, fără a se specifica însă despre cine 
era vorba. In ridicarea și transportul etnicilor 
germani au fost implicate deci organele lo- 
cale și regionale ale Poliţiei și Jandarmeriei. 

Ordinul de ridicare al etnicilor germani 
din România a fost remis Președintelui 
Consiliului de Miniștri, Nicolae Rădescu, de 
către Vinogradov, locţiitorul Președintelui 
Comisiei Aliate de Control, în numele 
Comisiei, la 6 ianuarie 1945. Acest ordin 
solicita ca între 10-20 ianuarie 1945 să fie 
„mobilizați pentru muncă toti locuitorii ger- 
mani apți de muncă, indiferent de cetățenia 
lor”. Nu urmau să fie ridicate femeile care 
alăptează copii până la un an.* Acestei note 
i-au urmat o serie de alte ordine, în care se 
specificau categoriile de persoane care 
urmau de asemenea să fie exceptate de la 
mobilizare, printre care femeile căsătorite 
cu un român, copii rezultați din tată român și 
mamă minoritară, specialiștii din fabrici, 
preoții și călugării, etc.“ În multe cazuri, aces- 
te ordine au ajuns în teritoriu abia după ce cei 
care ar fi putut fi scutiţi fuseseră îmbarcaţi în 
vagoane și erau deja în drum spre URSS. 

In ceea ce privește poziția Guvernului 
României de la acea dată — guvernul gene- 
ralului Nicolae Rădescu, ultimul guvern 
care nu a fost dominat de comuniști — aflăm 
amănunte dintr-un document recent dat în 
cercetare la Arhivele Naţionale ale Româ- 
niei și anume stenograma Ședinţei Consi- 
liului Frontului Naţional Democrat (FND) 
din 11 ianuarie 1945. Această stenogramă 
aduce dovada că măsura ordonată de so- 
vietici a fost discutată în Consiliul de Mi- 


niștri, ceea ce în stenogramele Consiliului 
de Miniștri date în cercetare în fondul res- 
pectiv nu este documentat. Mai mult decât 
atât, acest document arată că deportarea 
etnicilor germani a cauzat o criză în guver- 
nul Rădescu, reprezentanții PNL și PNȚ din 
Consiliul de Miniștri cerându-i Primului 
ministru să-și dea demisia, pentru că a 
acceptat ordinul sovieticilor, fiind astfel 
încălcată suveranitatea României, și că au 
ameninţat că altfel îşi vor da ei demisia.“ De 
altfel, Dinu Brătianu’, la 9 ianuarie 1945, îi 
trimisese Primului ministru o scrisoare în 
care afirma că cererea semnată de 
Vicepreşedintele Comisiei Aliate de Control 
de a-i mobiliza la muncă pe germani „con- 
stituie o violare flagrantă a suveranității 
noastre naţionale”. „Nu putem permite să 
fim instrumente în executarea unor măsuri 
împotriva unei întregi categorii de cetățeni 
români...” deoarece „ne întoarcem astfel 
pe o altă cale la discriminarea rasială, a 
cărei eradicări a fost una din condiţiile 
armistiţiului”, a fost de părere Brătianu. 
Vasile Luca, președintele FND, convo- 
case Consiliul FND pentru 11 ianuarie 1945 
tocmai pentru a discuta „...chestiunea cu 
nemții”. Conform spuselor sale, guvernul 
sovietic hotărâse „să-i strângă pe toți nemţii 
din toate ţările în care este acum Armata 
Roșie și să-i ducă la muncă în Uniunea 
Sovietică. Așa că orice rezistență din par- 
tea noastră, înseamnă că noi, în loc să 
ajutăm Uniunea Sovietică, o s-o împiedi- 
căm.” Luca i-a informat pe cei prezenţi, că 
măsura de ridicare a etnicilor germani urma 
să fie discutată în acele zile în Consiliul de 
Miniștri. Petru Groza, Vicepreședintele 
Consiliului, venit mai târziu la ședință, a 
comunicat mai apoi, că decizia de a da curs 
solicitării sovieticilor a fost luată în ședința 
din seara precedentă, deci în 10 ianuarie 

1945, dar că „a fost cam greu”. Gheorghe 
Vlădescu-Răcoasa, Ministrul Naţionalită- 
ților și reprezentant al Uniunii Patrioţilor în 
FND, afirma: „...s-a pus chestiunea că nu 
ne putem opune din principiu la măsura 
aceasta” fiind stare de război. Poziţia 
Partidului Comunist a fost reiterată de Va- 
sile Luca, și anume să nu se facă nici un fel 
de intervenţii pentru nemti, iar „tovarășilor 
nemți” trebuie să li se explice faptul că ei 
vor duce acolo muncă de reeducare „pen- 
tru ca atunci când se vor reîntoarce acești 
oameni în tară să fie formati”. De remarcat 
este faptul că nici unul dintre membrii Gu- 
vernului Rădescu prezent la ședința FND 
nu dă de înțeles că decizia fusese luată în 
seara precedentă. Fusese ea luată în cerc 
restrâns sau nu au vrut să divulge secretul? 

Situația și contextul politic a forțat deci 
Guvernul român să accepte solicitarea 
sovieticilor de a trimite eticii apți de muncă 
la refacerea industriei afectate de război, 

totuși, Rădescu i-a trimis în 13 ianuarie 
1945 o notă generalului Vinogradov, în care 
afirmă că nu poate fi de acord cu măsurile 
cerute de Comandamentul Sovietic, invo- 
când tratatele semnate, inclusiv Convenţia 
de Armistitiu, și că este „...datoria Gu- 
vernului român de a veghea asupra intere- 
selor tuturor supușilor săi, indiferent de ori- 
ginea lor etnică...”". Rădescu nu avea posi- 
bilitatea de a se opune măsurii, în România 
aflându-se centrul operațional al acţiunii de 
mobilizare și 6 dintre cele 10 sectoare ale 
operaţiunii de ridicare a germanilor din sud- 
estul Europei.” 

Stenograma ședinței FND din 11 ianua- 
rie 1945" are în total 11 pagini, dar numai 
primele 3 pagini se referă la „...chestiunea 
cu nemții”, astfel încât doar pe acestea le 
redăm în continuare. La copierea textului 
stenogramei am adoptat tacit ortografia 
actuală. 

Sedinta END din 11 ianuarie 1945 


Participanții: din partea Partidului Socţial] Dem[ocrat]: Tov. Steffan] Voitec“ 
” [Teodor] lordăchescu* 
Tudor lonescu'* 
Vasile Luca” 
Teohari Georgescu’? 
” i Frontului Plugarilor: DI. [Petru] Groza” 
” [Romulus] Zărone* 
”  Gh[eorghe] Micle” 
” i Uniunii Patrioţilor: ” Prof. [Gheorghe Vlădescu-] 
Răcoasa” 
” C[onstantin] Agiu” 
i i Sindicatelor Unite: Tov. [Alexandru] Sencovici” 
Prof. [Gheorghe] Nicolau” 


i i í Comunist: 


» 


Tov. Vasile Luca: Eu v-am convocat, pentru că am auzit că azi o să fie Consiliu 
de miniștri. Azi sau mâine... Şi una din chestiunile pe care trebuie s-o discutăm, era 
tocmai chestiunea cu nemții. Uniunea Sovietică, Guvernul sovietic a hotărât ca pen- 
tru refacerea orașelor, întreprinderilor distruse de nemti, să-i strângă pe toti nemtii 
din toate țările în care este acum Armata Roșie și să-i ducă la muncă în Uniunea 
Sovietică. Așa că orice rezistență din partea noastră, înseamnă ca noi, în loc să 
ajutăm U.S., s-o împiedicăm. Noi trebuie să fim bucuroși că nu îi cheamă pe românii 
noștri, ci pe nemti, care au făcut prăpăd și în țara noastră, cu trădarea și activitatea 
lor. Așa că noi nu numai că nu trebuie să ne opunem, dar dimpotrivă... 

Tov. Voitec: Atitudinea primului-ministru a fost foarte justă. 

Tov. Sencovici: li ia și pe cei mari și pe cei mici? 

Tov. Vasile Luca: Fără excepție. Sigur că o să fie o serie de pungășii și dezertări, 
dar tocmai noi trebuie să le descoperim pe acestea. — Bine-înțeles că am ridicat che- 
stiunea pentru regiunile unde lucrează în industria de război, cum e la Reșița, unde 
majoritatea sunt germani. Acolo se va duce o comisie să vadă care este situația, la 
fata locului. Aici dacă sunt 10 nemti într-o fabrică, asta nu contează. lar din tovarășii 
noștri nemti, dacă ne sunt unii absolut necesari, îi reținem; dar dacă nu sunt absolut 
necesari pentru noi, nu trebuie retinuti, pentru că acolo în lagărele de muncă va fi 
nevoie de ei și pentru educarea nemților și ca oameni de încredere, care să împiedi- 
ce sabotajul și fel de fel de crime. lar noi să le dăm lista acestor oameni de încredere, 
ca să le organizăm acolo organizarea muncii. 

Cred că aceasta trebuie să fie atitudinea noastră în legătură cu această chestiu- 
ne. Cred că sunteţi de acord? 

Prof. Nicolau: De acord. 

Tov. Voitec: Da, da. 

Prof. Vlădescu-Răcoasa: Sigur. 

Tov. Vasile Luca: Eu de ce v-am convocat? Pentru că Naţional-Țărăniștii au vrut 

să provoace criză de guvern cu chestia asta. Au vrut să-l împingă pe [Nicolae] 
Rădescu să demisioneze. Și pentru că era o situaţie delicată, trebuia să ne sfătuim. 
Și am vrut să împiedicăm aceasta. Pentru că, pe cine apără ei? Majoritatea din 
aceștia au fost dușmanii poporului român. Și nemtii de veacuri n-au avut alt rol aici 
decât de a provoca. Așa că ne ușurează curățirea tării de diversioniști și spioni. 

Prof. [Vlădescu-]Răcoasa: In Consiliul de miniștri s-a pus chestiunea că nu ne 
putem opune din principiu la măsura aceasta. Pentru că Liberalii și National- 
Țărăniștii s-au opus pe chestia... suveranităţii Statului, etc. Şi eu am spus că suntem 
în stare de război și trebuie respectate dispoziţiile care se dau. Dar este adevărat ce 
ai spus: că Liberalii, și Naţional-Țărăniștii mai ales, au vrut să folosească acest 
moment pentru trântirea Guvernului. 

leri mi-a telefonat de la Sibiu un anume Adolf Fuss*, un neamt care a fost în 
legătură și cu Killinger”, și cu Gestapo-ul, care a fost și la Berlin. Acest individ s-a 
dus la Sibiu să-i agite pe nemti acolo. Şi l-am întrebat: Ce cauţi acolo? Te-ai dus să- 
i agiti...? Mi-a răspuns: Nu, că-i agită Hans Otto Roth*. — Dar mi-a comunicat un lucru 
mult mai important: Că a fost acolo la Ghiţă Pop” și acesta i-a povestit lui Fuss și 
încă unuia, ce am discutat noi în Consiliul de miniștri, lucru care trebuia să rămână 
secret. Că noi, comuniștii, am fost pentru deportare și naţional-tărăniștii împotrivă. 

Tov. Vasile Luca: La momentul oportun vom pune și chestiunea asta: cum apără 
ei secretul celor discutate în Consiliul de miniștri. 

Tov. Agiu: Poziţia lui Maniu în ilegalitate era să-i curățăm pe sași.* 

Prof. [Vlădescul-Răcoasa: Ei pregătesc un decret-lege ca să le luăm nationali- 
tatea tuturor celor care au activat [în cadrul organizațiilor naziste].* 

Tov. Vasile Luca: Deci în chestiunea cu nemtii, atitudinea noastră este să nu se 
facă nici un fel de intervenții pentru ei. lar tovarășilor nemti trebuie să li se explice 
care va fi munca lor acolo pentru reeducarea acestor mase de oameni, pentru că 
atunci când se vor reîntoarce acești oameni în țară să fie formaţi. 

Tov. Sencovici: Conducătorii întreprinderilor împreună cu autoritățile vor face 
șmecherii, ca să oprească pe nemti. Și atunci trebuie ca muncitorii să aibe dreptul la 
cuvânt în privința aceasta. 

Tov. Vasile Luca: Sigur. 

Tov. Agiu: Acesta este numai unul din aspectele problemei. Dar alt aspect este 
golul pe care îl produc în viață, în locuințe. Și dacă nu suntem pe o poziţie bine fixată, 
iarăși se vor strecura național-țărăniștii. Rămân casele goale... 

Tov. Sencovici: Dar nu ia|u] și familiile lor. 

Tov. Agiu: Sunt cazuri în care vor fi luati toți: și bărbatul și femeia în vârstă bună 
pentru muncă. Și noi trebuie să fim fixati. 

Tov. Vasile Luca: Să trecem la altă chestiune. 

Tov. Agiu: Vasăzică, organizaţiile să susțină activ și FND este obligat să pună în 
practică acest lucru, ca să susțină poliția și Armata Roșie. lar tovarășilor nemti care 
sunt în UP, PSD, etc. trebuie să li se explice care va fi rolul lor în aceste lagăre de 
muncă. 

Vine dl. Petru Groza. 


Tov. Vasile Luca: Noi am discutat aci atitudinea noastră în chestiunea nemților. 


Dr. Groza: Voi luati atitudine în public? 


Tov. Vasile Luca: Da. Atunci când aceasta va fi dat[ă] publicității oficial, atunci și 
noi vom arăta atitudinea noastră.” Deocamdată ajutăm autorităţile în această 


privință. 
DI. Groza: Da, da asta trebuie. 


Dar lasă goluri mari în producţie. Mai sunt și oameni calificați. Și în agricultură 
sunt cei mai avansați. Trebuie să ne punem pe treabă să umplem aceste goluri. 
Eu am crezut că vreți să luati atitudine, să somati Guvernul să-și facă datoria. Noi 


aseară am hotărât. 


Tov. Vasile Luca: Tocmai că noi n-am știut. Credeam că o să mai fie discuţii. 


DI. Groza: A fost cam greu. 


Tov. Vasile Luca: A vrut să demisioneze Rădescu. Noi știm asta. 
Tov. Teolhari] Georgescu: Impins. Pentru că au pus chestiunea Maniu și Dinu 


Brătianu, că se retrag ei din Guvern. 


Tov. Vasile Luca: Acuma, citesc în ziare despre Comisia ministerială la Economie 
Naţională și văd că hotărârile merg tocmai invers decât ne-am propus noi... 


[În continuare se discută despre circulație, autovehicule, industrie, bănci, 
naționalizare, criminalii de război și legea pentru pedepsirea lor, reprimirea evreilor 
în functii, etc., fără a se mai face referire la măsura deportărilor.] 


Note 

' Günter Klein, „Im Lichte sowjetischer Quellen. 
Die Deportation Deutscher aus Rumänien zur 
Zwangsarbeit in die UdSSR 1945”, în Südost- 
deutsche Vierteljahresblätter, 2/1998, pp. 153-162; 
Pavel M. Polian, Westarbeiter: Reparationen durch 
Arbeitskraft. Deutsche Häftlinge in der UdSSR, în 
Dittmar Dahlmann, Gerhard Hirschfeld, Lager, 
Zwangsarbeit, Vertreibung und Deportation, 
Klartext, Essen 1999, pp. 345-349. 

* Arhiva Consiliului National pentru Studierea Ar- 
hivelor Securitătii (ACNSAS), fond Documentar, 
dosar 11695, f. 157, document publicat în Hannelore 
Baier (ed.), Deportarea etnicilor germani din 
România în Uniunea Sovietică Honterus, Sibiu, 
1999, p. 40. 

* Georg Weber, Renate Weber-Schlenther, Armin 
Nassehi, Oliver Sill, Georg Kneer, Die Deportation 
von Siebenbirger Sachsen in die Sowjetunion 1945- 


1949, Böhlau, Weimar, Wien, 1995, vol. III, p. 92; 
Hannelore Baier, op. cit., p. 40. 

* Hannelore Baier op. cit., pp. 41-46. 

* Frontului Naţional Democrat a fost o alianță de 
partide creată în septembrie 1944 în jurul Partidului 
Comunist Român, gândită a da imaginea unui front 
de partide și structuri reprezentative, când PCR era 
încă insignifiant în peisajul politic. Din FND au făcut 
parte, între altele, PSD, Frontul Plugarilor, Uniunea 
Patrioţilor și MADOSZ. 

* Arhivele Naţionale Istorice Centrale (în con- 
tinuare ANIC), fond FND, dosar 14/1945, p. 3. 

7 Constantin I.C. (Dinu) Brătianu (1866-1950), 
Președintele Partidului Naţional Liberal, ministrul 
Producţiei de Război în guvernul lui Nicolae 
Rădescu. 

* Scrisoarea a fost trimisă, ca și cea a Guvernului 
adresată Generalului Vinogradov, de Burton Y. 
Berry, reprezentantul Statelor Unite în România, 

Secretarului de Stat la Washington. Publicat în 
Georg Weber et. all, op. cit., pp. 101-103; Hannelore 
Baier, op. cit., pp. 49-51. 

° ANIC, fond FND, dosar 14/1945, f. 1. 

* Ibidem, f. 2. 

" Arhiva Ministerului Afacerilor Externe, Fond 71- 
1939, E9, vol. 164, f. 43, publicat în Weber et. all, 
op. cit, pp 126-129; Hannelore Baier, op. cit., pp. 
51-53. 

* Pavel M. Polian, op. cit., p. 351. 

* ANIC, fond FND, dosar 14/1945, ff. 1-3. 

“ Stefan Voitec (1900-1984), ministrul Educatiei 
Naţionale în guvernele Constantin Sănătescu, 
Nicolae Rădescu și Dr. Petru Groza. 

1 Theodor lordăchescu (1884-1958), membru în 
conducerea PSD. 

“* Tudor Ionescu (1898-1990), inginer, subsecre- 
tar de stat la Ministerul Economiei Naţionale în 
guvernul Nicolae Rădescu, ministrul Minelor și 
Petrolului în guvernul Dr. Petru Groza 

1 Vasile Luca (1898-1963), președintele FND, din 
1944 membru în secretariatul CC al PCaR. 

“ Teohari Georgescu (1908-1976), subsecretar 
de Stat la Ministerul de Interne în guvernul Nicolae 
Rădescu, ministrul de Interne în guvernul Dr. Petru 
Groza. 

* Petru Groza (1884-1958), avocat și om politic, 
președinte al Frontului Plugarilor, vicepreședinte al 
Consiliului de miniștri în guvernul Constantin 
Sănătescu (2) și Nicolae Rădescu (noiembrie 1944 - 
martie 1945), Prim-ministru din 6 martie 1945. 

2 Corect Romulus Zăroni (1906-1962), vicepreșe- 
dintele Frontului Plugarilor, subsecretar de stat în 
Ministerul Agriculturii și Domeniilor în Guvernul 
Nicolae Rădescu, ministrul Agriculturii și Domeniilor 
în Guvernul Dr. Petru Groza. 

* Gheorghe Micle, profesor, membru în prezidiul 
Frontului Plugarilor. 

2 Gheorghe Vlădescu-Răcoasa (1895-1989), mi- 
nistrul pentru Minorităţi în Guvernul Nicolae Ră- 
descu, subsecretar de stat la Subsecretariatul de 
Stat pentru Minorităţi în guvernul Dr. Petru Groza 

3 Constantin Agiu (1891-1961), subsecretar de 
Stat la Ministerul Agriculturii și Domeniilor în guver- 
nul Dr. Petru Groza. 

* Alexandru Sencovici (1902-1995), membru în 
secretariatul general al Confederaţiei Generale a 
Muncii, funcţii de ministru în guverne începând din 
1948. 

% Gheorghe Nicolau (1886-1950), ministru al 
Asigurărilor Sociale în guvernele Constantin 
Sănătescu, Nicolae Rădescu și Dr. Petru Groza. 

*5 Adolf Fuss (1894/6-1954), avocat din București, 
probabil agent dublu în perioada interbelică și a celui 
de-al Doilea Război Mondial, a încercat după 1945 
să se afișeze ca reprezentant al minorităţii germane. 
A fost arestat la 31 august 1950 și condamnat la 8 
ani temniță grea pentru crimă de război. A executat 
pedeapsa la Aiud, Jilava, Văcărești, Ocnele Mari. A 
decedat la 1 noiembrie 1954 la Ocnele Mari. ACN- 
SAS, fond Penal, dosar 7049, vol. 1, f. 45. Arhiva 
Administraţiei Naţionale a Penitenciarelor (AANP), 
fișele matricole penale. 

* Manfred von Killinger (1886-1944), ambasado- 
rul celui de-al Treilea Reich la București din 1941. 

æ Hans Otto Roth (1890-1953), avocat, unul dintre 
cei mai importanți oameni politici ai sașilor, repre- 
zentant al minorităţii germane în parlamentele 
României din 1918, refuză oferta lui lon Antonescu 
de a prelua un mandat de ministru în 1940. A fost 
arestat la 15 aprilie 1952 și internat administrativ 
pentru 24 de luni. A executat pedeapsa în închisorile 
Ghencea, Fundulea. A decedat la 1 aprilie 1953 în 
închisoarea Ghencea. http://ro.wikipedia.org/wiki/ 
Hans_Otto_Roth (accesat la 5.12.2019); AANP, fișa 
matricolă penală. 

2 Ghiță Poplp] (1883-1967), membru marcant al 
PNȚ, ministru al Cultelor și Artelor în guvernul 
Constantin Sănătescu (2) și Nicolae Rădescu 
(noiembrie 1944 - martie 1945). 

“ Această afirmaţie nu este susținută de nici o altă 
sursă de informaţii. 

* Vlădescu-Răcoasa face referire la Proiectul 
Decretului-Lege pentru abrogarea cetățeniei româ- 
ne pentru anumite categorii de cetățeni români de 
origine etnică germană, discutat în Consiliul de 
Miniștri la 10 octombrie 1944, dar care nu a fost 
adoptat. ANIC, fond Consiliul de Miniștri, Steno- 
grame, dosar 3/1944, ff. 209-238. 

“ O atitudine oficială a PCR privind deportările 
etnicilor germani nu a fost găsită în documentele de 
arhivă. 

La 23 august 1944 regimul mareșalului lon Antonescu 
a fost înlăturat și s-a constituit un guvern condus de către 
generalul Constantin Sănătescu', ministru de externe fiind 
Grigore Niculescu-Buzești. Noul guvern avea sprijinul celor 
patru partide reunite în Blocul Naţional Democrat (PCR, 
PSD, Frontul Plugarilor, Partidul Naţional Popular).* Regele 
Mihai | și-a recăpătat drepturile suspendate în timpul regi- 
mului antonescian, iar partidele politice și-au redobândit 
baza legală a activităţii lor.” 

Incă din noaptea de 23/24 august 1944 a fost adoptat 
Decretul-lege de amnistie generală, politică, militară și 
agrară a tuturor infracţiunilor făcute de la 1 decembrie 
1918 și Decretul-lege de desființare pe întreg teritoriul 
României a lagărelor de concentrare și eliberarea imediată 
a tuturor persoanelor închise pentru activitate antifascistă, 
democratică.* Constituţia din 1923 a fost — parțial — repusă 
în vigoare, iar partidele politice și-au putut relua 
activitatea. 

După 23 august 1944, germanii din România s-au aflat 
într-o stare de vulnerabilitate totală față de abuzurile sovie- 
ticilor manifestate prin intermediul autorităților române gira- 
te în acțiunile lor, necondiţionat, de către Comisia 
Aliată/Sovietică de Control.” Cu toate că, oficial, lagărele 
de concentrare au fost desființate, iniţial, în aceste locaţii 
sinistre au început să fie internaţi cetățeni români de etnie 
germană și maghiară care colaboraseră cu naziștii, legio- 
nari, iar bunurile acestora au fost trecute în proprietatea 
statului român. La 24 august 1944, Adolf Hitler a ordonat 
Grupului de Armate „Ucraina Sud” să introducă în luptă 

toate capacităţile militare de care dispune 
pentru „menținerea liniștii, siguranței și 
ordinii în România și pentru respingerea 
marii ofensive a sovieticilor”. Ordinul lui 
Hitler avea în vedere, pe lângă tehnica 
Wehrmachtului și capacităţile „forurilor ger- 
mane civile și de partid și ale restului ger- 
manilor din Grupul Etnic...” 

Imediat după declanșarea operaţiunilor 
politice și militare de la 23 august 1944 au 
început acţiunile de reţinere ale supușilor 
germani din România.’ In seara zilei de 23 
august 1944, Manfred von Killinger, aflat în 
audiență la regele Mihai |, a ținut să-i 
reproșeze acestuia faptul că Germania nu- 
i va permite României o schimbare de 
direcție în politica sa externă.” Regele 
Mihai i-a răspuns oficialului german că 
„împotriva trupelor germane din România și 
împotriva cetățenilor Reichului din 
România, guvernul român nu va întreprin- 
de, desigur, nimic”. In baza acestei 
asigurări venite din partea regelui Mihai, 
generalul Alfred Gerstenberg s-a deplasat 
în noaptea de 23-24 august 1944 la 
Ploiești, asigurând la rândul lui autoritățile 
române că nu va întreprinde nimic împotri- 
va României. Insă, în dimineaţa zilei de 24 
august 1944, Gerstenberg în fruntea trupe- 
lor sale a atacat Bucureștiul, determinând 
reacţia fermă a trupelor române.“ Trupele 
militare germane au fost încercuite, dezar- 
mate și arestate." Incepând cu 25 august 
1944 a fost emis un ordin telefonic (nr. 
43.599) de către Inspectoratul General al 
Jandarmeriei, adresat  Inspectoratelor 
județene prin care trebuia să se treacă la 
arestarea liderilor Grupului Etnic German și 
ai maghiarilor, întocmindu-se liste cu toti 
civilii germani, supuși străini sau membri ai 
Grupului Etnic German de la 16 ani în sus 
(inclusiv femeile). 

Operaţiunea trebuia finalizată foarte 
rapid, iar cei consideraţi „periculoși” trebu- 
iau să fie triați și internaţi în lagăre pe care 
jandarmii aveau datoria să le amenajeze.” 
Persoanele considerate periculoase trebu- 
iau arestate în două ore, iar orice militar 
german îmbrăcat în haine civile trebuia, de 
asemenea, reținut. La începutul lunii sep- 
tembrie 1944, o parte dintre germani au 
fost transferați din lagărele improvizate în 
lagărul de concentrare de la Târgu Jiu.” 
internarea germanilor a fost efectuată înce- 
pând cu 6 septembrie 1944. 

La 11 septembrie 1944, Inspectoratul 
General al Jandarmeriei a transmis inspec- 
toratelor județene ordinul circular 44.146 
prin care se aduceau completări ordinului 
din 27 august 1944: era cerută reverificarea 
datelor personale ale tuturor germanilor ce 
fuseseră lăsaţi la domiciliu, aceștia având 
obligaţia de a se prezenta pentru verificare 
în termen de două ore. Germanii identificaţi 
drept membri ai organizaţiilor militare ger- 
mane („Waffen SS”, „Organizația Todt"*) au 
fost trimiși în lagărele de prizonieri. Alte 
categorii de germani au fost trimise în 
lagărele de la Caracal și Slobozia în vede- 
rea „defascizării”*. Persoanele considerate 
periculoase trebuiau să fie internate în 
lagărul de la Târgu Jiu împreună cu cei din 
lagărele improvizate.” Din rândurile Gru- 
pului Etnic German trebuiau arestați An- 
dreas Schmidt și principalii săi colabora- 
tori“, toti conducătorii etnici germani care-și 
manifestaseră sentimentele  antiromâ- 
nești”, tinerii germani care fuseseră înrolați 
în SS sau în armata regulată.” 

O parte din germanii din România“, din- 
tre care 74% erau trăitori în mediul rural”, 
au fost deportați în Uniunea Sovietică prin 
intermediul Comisiei Aliate de Control”. 
Aceasta a avut un rol malefic în primul rând 


pentru că, sub acoperirea sa, economia 
românească a fost spoliată de materiale, 
mașini, unelte, alte resurse sub diverse 
pretexte. Specialiștii sovietici, în majorita- 
tea lor militari, au profitat de poziția lor și 
implicit de situaţia României pentru a pre- 
lua cantități de materiale, produse și, mai 
târziu, au deportat persoane la muncă în 
URSS.” 

La 27 august 1944, MAI a emis ordinul 
nr. 12.500 prin care toate inspectoratele de 
jandarmi trebuiau să procedeze neîntârziat 
la demararea măsurilor de identificare, 
înregistrare (reținere în anumite cazuri) și 
internare a civililor supuși străini, în vârstă 
de cel putin 16 ani, bărbaţi și femei.” 

La 12 septembrie 1944, România a 
semnat Armistițiul cu Uniunea Sovietică, 
Statele Unite ale Americii și Marea Britanie, 
prin care era stabilit în mod oficial faptul că 
tara noastră a ieșit din alianța cu Germania, 
trupele române luptând împotriva Axei 
începând cu 24 august 1944.* Nemul- 
tumite de măsurile adoptate de către au- 
toritățile române în vederea internării etnici- 
lor germani, sovieticii au ordonat noi ares- 
tări. In principal, au fost arestaţi la presiu- 
nea Uniunii Sovietice cetățenii români de 
etnie germană.” Arestarea acestora s-a 
efectuat prin complicitatea directă și 
implicită a liderilor comuniști români.” 

In fata abuzurilor tot mai numeroase ale 
sovieticilor pe teritoriul românesc, au- 
toritățile române au emis Ordinul General 
984.200/30 septembrie 1944, prin care 
toate cererile Armatei Roșii în România tre- 
buiau făcute prin intermediul guvernului 
român și aprobate în Comisia Sovietică de 
Armistitiu din București prezidată de către 
generalul N.P. Vinogradov. Ofițerii și soldaţii 
români erau făcuți direct și în cel mai înalt 
grad responsabili față de apărarea bunuri- 


lor statului de soldaţii sovietici.” Pentru 
verificarea aplicării condițiilor armistiţiului a 
fost creată o Comisie de Control a Aplicării 
Armistițiului cu sediul în București.“ 
Această Comisie a delegat în fiecare oraș 
al României ofițeri împuterniciţi „ajutaţi de 
un număr de 5-7 persoane. 

Deportarea celor aproximativ 75.000 de 
persoane (70.000 de pe teritoriul României, 
iar 5.000 din partea de nord a Transilvaniei) 
în Uniunea Sovietică reprezintă, în opinia 
noastră, cel mai dramatic capitol din istoria 
germanilor din România. Deportarea în 
sine reprezintă cea mai drastică pedeapsă 
prevăzută de legislaţia internaţională care 
se poate aplica unui individ sau unui grup 
uman în cazul săvârșirii unor fapte deosebit 
de grave fată de statul a cărei cetățenie o 
deţine.“ In cazul de față, vina celor depor- 
taţi era reprezentată doar de etnia lor ger- 
mană, o măsură de răzbunare împotriva 
nazismului aplicată în grup tuturor germani- 
lor, indiferent dacă au avut sau nu de a face 
cu nazismul.” Această măsură a fost apli- 
cată comunităţilor germane din statele in- 
trate sub control sovietic, Stalin afirmând în 
mod explicit că în acest fel se dorea „stâr- 
pirea cuibarelor hitleriste”*. 

Modul în care a fost pregătită și rea- 
lizată deportarea germanilor în Uniunea 
Sovietică reprezintă, din perspectiva ra- 
tiunii umane și a experienţei prezentului, un 
capitol profund inuman și descalificant pen- 
tru regimul politic sovietic, pentru umanitate 
în general. Uniunea Sovietică a făcut pre- 
siuni puternice asupra României pentru 
internarea urgentă a supușilor săi ger- 
mani”, potrivit celor expuse și recunoscute 
de către liderul comunist Lucrețiu Pătrăș- 
canu în ședința Consiliului de Miniștri din 
15-16 septembrie 1944.* In acest scop au 
fost amenajate lagăre la Târgu Jiu, Slo- 

bozia și Mogoșoaia. Potrivit documentelor 
cercetate, soțiile supușilor germani internaţi 
„puteau rămâne în libertate dacă aveau o 
altă origine etnică decât aceea a soților lor, 
însă cu domiciliul obligatoriu, sau puteau 
să-și urmeze partenerii în lagărele indicate 
mai sus”*. 

Spectrul deportării în Uniunea Sovietică 
a planat imediat după 23 august 1944 asu- 
pra tuturor etnicilor germani din România, 
provocând panica și groaza în rândurile 
acestora. Rapoartele, informările și notele 
serviciilor speciale consemnau teama cetă- 
țenilor români de etnie germană față de de- 
portare, unii preferând să se sinucidă pen- 
tru a scăpa de plecarea în lagărele sovieti- 
ce.“ Moartea pentru unii etnici germani din 
România devenise preferabilă deportărilor 
în URSS. Alţii au intrat într-o profundă de- 
presie.*' Această presiune psihologică 
constantă s-a menţinut la nivelul comunită- 
ților până târziu, la nivelul anilor '50. 

La 18 septembrie 1944, Ordinul 
Direcţiei Generale a Poliţiei prevedea ares- 
tarea și trimiterea supușilor germani în 
lagărul de la Târgu Jiu (polonii, cehii, slova- 
cii erau exceptati, însă li se stabilea domici- 
liu obligatoriu). Anumite categorii de etnici 
germani, precum specialiștii în diverse 
domenii, cei aflați în relații speciale cu so- 
cietatea românească, guvernantele, erau 
exceptați de la măsura internării în lagăre, 
însă li se fixa domiciliu obligatoriu. Aceste 
măsuri restrictive n-au multumit, însă, 
Uniunea Sovietică. V.P. Vinogradov, în cali- 
tatea sa oficială de locţiitor al președintelui 
Comisiei Aliate de Control, a protestat fată 
de modul etichetat drept „defectuos și 
nesincer”, în care partea română înțelegea 
să aplice clauzele Convenţiei de Armis- 
tițiu.“ Vinogradov a declarat în acest sens 
că „supușii maghiari și germani, care tră- 

iesc pe teritoriul României, până acum n-au 
fost toți internați, iar cei internați sunt în- 
treținuți în condițiuni ce le permit cu impuni- 
tate zilnic să părăsească lagărul, să în- 
trețină legături cu aderenții mișcării lor și să 
primească pachete fără nici un control. 
Astfel de condițiuni au favorizat dezertarea 
unor internati.” 

In acest context, reacția oficialului 
sovietic a determinat Direcţia Generală a 
Poliției să elaboreze, la 3 noiembrie 1944, 
un nou ordin, prin care au fost anulate toate 
exceptiile stabilite anterior. In acest sens, 
Direcţia Generală a Poliţiei a solicitat struc- 
turilor din subordine să-i fie comunicate 
telefonic date precise despre persoanele 
care, din motive medicale, n-au putut fi 
internate în lagărul de la Târgu Jiu. Trei zile 
mai târziu au fost anulate și măsurile de 
exceptare a apatrizilor de origine germană 
şi maghiară.” Ulterior, la 19 noiembrie 
1944, un alt ordin stabilea ca supușii etnici 
germani să fie internaţi la Mogoșoaia 
Veche, județul Ialomita.“ Ordinul nr. 031 din 
6 ianuarie 1945 a Comisiei Aliate de 
Control pentru România, adresat Președin- 
telui Consiliului de Miniștri al României 
(Nicolae Rădescu), solicita ca între 10-20 
ianuarie 1945 să fie „mobilizați pentru 
muncă toti locuitorii germani apti de muncă, 
indiferent de cetățenie”. 

Pregătirile pentru mobilizare — întocmi- 
rea tabelelor nominale cu germani, respec- 
tiv organizarea operațiunii — iar mai apoi 
acțiunile de ridicare, adunarea în centre și 
transportul în URSS s-au efectuat de orga- 
nele locale și regionale ale Poliţiei și 
Jandarmeriei în baza ordinelor emise de 
Ministerul Afacerilor Interne al României, 
respectiv Subsecretariatul de Stat al 
Poliției, Direcţia Generală a Poliţiei și 
Jandarmeria.“ La 9 ianuarie 1945, C.I.C. 


Brătianu i-a adresat lui Nicolae Rădescu un 
memoriu de protest împotriva trimiterii ger- 
manilor la muncă în URSS: „Cererea 
semnată de vicepreședintele Comisiunii 
Aliate de Armistitiu de a trimite în Rusia la 
muncă pe toţi cetățenii români de origine 
germană - bărbaţii de la 16 ani la 45, 
femeile de la 18 la 30 ani, neexceptându-se 
decât acelea cu copii de un an - constituie 
o flagrantă atingere a suveranității noastre 
naţionale. Noi nu ne putem face instrumen- 
te de executare a unor măsuri împotriva 
unei întregi categorii de cetățeni români, în 
totalitatea ei, indiferent de originea lor 
etnică și fără a deosebi dacă se găsesc sau 
nu printre ei criminali de război. Ca unul 
care am protestat, la timpul său, împotriva 
măsurilor luate în privința evreilor sau chiar 
a țiganilor pe temeiuri asemănătoare, nu 
pot să nu ridic și acum același protest, când 
e vorba de a ridica un număr mare de 
cetățeni români care, deși de origine 
germană, locuiesc de mai multe secole pe 
pământul nostru. Ei reprezintă un element 
însemnat al producției agricole și industria- 
le în Ardeal, iar deportarea lor în masă în 
Rusia ar crea un gol pe care nu-l putem 
împlini, mai cu seamă azi când ni se cere 
intensificarea la maximum a întregului efort 
de producţie al țării. Aceste cereri sunt în 
contrazicere și cu condițiunile armistițiului 
de la 12 septembrie 1944 și cu declaraţiile 
făcute cu acest prilej de Guvernul sovietic, 
că nu înțelege a face deportări de populaţie 
pentru muncă în Rusia. Noi nu putem, cu 
populația noastră redusă, să reparăm 
dezastrele făcute de armatele germane în 
Rusia. De altfel, avem în Germania un 
număr de cetățeni români, rămași prizonieri 
de război, asupra cărora se vor răzbuna cu 
siguranță hitleriștii și pe care nu-l putem 
expune la excesele lor. La aceste cereri de 


deportări se mai adaugă și numărul mare 
de prizonieri români, luați după 23 august 
1944, care, se găsesc de fapt, transferați în 
Rusia. Generalul Rădescu nu poate lua sin- 
gur răspunderea în fața istoriei a unei ase- 
menea acțiuni, care aduce România în cea 
mai grea situație, atât din punct de vedere 
al dreptului internațional, cât și al executării 
însăși a armistiţiului încheiat cu Naţiunile 
Unite. Orice altă soluțiune e preferabilă 
creării unui precedent atât de periculos. In 
orice caz, chestiunea trebuie adusă din nou 
în discuțiunea Consiliului de Miniștri și 
membrii Guvernului să-și dea asentimentul 
scris la cererea formulată de reprezentantul 
Comandamentului Sovietic. Deoarece însă, 
aceasta a subscris-o în calitatea sa de 
Vicepreședinte al Comisiunii Aliate, trebuie 
ca într-o chestiune de o atât de exceptio- 
nală gravitate și importanță, cererea să fie 
semnată și de reprezentanții celorlalte 
două mari puteri aliate, care împreună au 
garantat executarea armistițiului. Numai în 
aceste condițiuni Guvernul român va putea 
să se găsească acoperit față de obligaţiile 
sale de drept internaţional și de răspunde- 
rea sa într-un stat suveran și independent, 
în înțelesul pe care vor să i-l dea Marile 
Puteri alături de care ne aflăm astăzi în 
lupta împotriva dușmanului comun."* 

La rândul lor, liderii germanilor din 
România, Hans Otto Roth și Rudolf 
Brandsch, au intervenit pe lângă generalul 
Nicolae Rădescu - președintele Consiliului 
de Miniștri — însă acesta le-a explicat că 
măsura deportării fusese impusă de către 
Moscova. Crucea Roșie a intervenit și ea 
încercând să obțină măcar diminuarea 
deportărilor. Insuși generalul Nicolae 
Rădescu a protestat, la 13 ianuarie 1945, 
împotriva măsurii deportării în Uniunea 
Sovietică a cetățenilor români de etnie 

germană, reușind să obțină exceptarea de 
la deportare a unui număr de 11.924 de 
persoane (muncitori industriali calificaţi, 
femei căsătorite cu români, călugărițe, 
călugări ș.a.). La 22 ianuarie 1945, |. 
Constantinescu, președintele Crucii Roșii 
din România, a revenit pe lângă guvernul 
român sugerând nouă categorii de persoa- 
ne care trebuiau exceptaţi de la deportare, 
însă autorităţile sovietice au refuzat. In 
această problemă s-a implicat însuși regele 
Mihai |, care i-a transmis, la 24 ianuarie 
1945, un lung memoriu lui Franklin Delano 
Roosevelt, președintele SUA, atingând și 
situaţia germanilor ameninţaţi de pericolul 
deportării în URSS. Din păcate, SUA și 
Marea Britanie n-au avut o poziţie oficială 
tranșantă în această problemă, iar Winston 
Churchill a fost chiar dezamăgitor prin 
poziția sa.” 

In februarie 1945, familiile germanilor 
deportați au adresat un memoriu guvernu- 
lui român în care arătau că la: „11 ianuarie 
1945 au fost ridicaţi fără cercetări de acte, 
fără control medical, minori de 17 ani, fete 
tinere, care niciodată nu au părăsit casa 
părintească, bărbați până la 45 de ani și 
chiar mai în vârstă, ofiteri și militari sub dra- 
pel. Mulţi dintre ei erau școlari, studenți, 
intelectuali, neobișnuiți cu munca brută 
fizică. S-au ridicat bolnavi și convalescenți. 
Lovindu-ne crunt, luându-ne copiii crescuți 
cu trudă și sacrificii în lungi ani de muncă 
cinstită, luându-ne fraţii, soțiile sau copii 
fără CA El SA AIBA VREO VINĂ, luându-ne 
singura mângâiere de a fi cu totii împreună 
din cei ce au supraviețuit bombardamente- 
lor, sau nu au căzut în luptă jertfă pentru 
patrie. Marea majoritate au fost oameni 
absolut pașnici, care nu au făcut nici o 
politică, nu au fost înscriși în grupul etnic, 
deci nu au fost legionari, hitleriști și fasciști. 

Dimpotrivă, ei ca și noi ne-am desolidarizat 
complet de aceste ideologii străine, și 
aceasta pentru că ne-am asimilat și înca- 
drat complet în viata românească. Bunicii și 
părinții celor ridicați și chiar ei, au luat parte 
activă măcar la unul din războaiele Româ- 
niei, unii au fost decoraţi, răniți, sau au mu- 
rit în aceste războaie, ca acum urmașii lor, 
nepoții și copiii lor să fie duși în tară străină 
la muncă grea și forțată, fără a avea vreo 
vină de nici un fel." Acest memoriu n-a 
avut însă nici un efect asupra autorităților 
române sau sovietice. 

Ulterior, și destinul germanilor bucovi- 
neni a fost unul dureros: la 19 februarie 
1945, Comisia Aliată de Control (dominată 
de URSS) a solicitat României (adresa nr. 
A/192) să „mobilizeze toți germanii care s-au 
sustras de la măsurile de ridicare din trecut 
și organizarea lor pe batalioane sau colonii 
de lucru în interiorul tării™. Conferința In- 
teraliată de la Postdam (17 iulie - 2 august 
1945) a legitimat acest tip de politică inițiată 
de către URSS prin voinţa lui I.V. Stalin. 

La 15 iunie 1945 prefectul judetului 
Câmpulung Moldovenesc solicita Minis- 
terului de Interne instrucțiuni cu privire la 
germanii care se repatriaseră în 1940, care 
reveniseră în localitățile de domiciliu și 
nemaifiind cetățeni români erau lipsiţi de 
mijloacele de trai aferente.* La 22 iunie 
1945 prefectul a revenit cu o adresă în care 
arăta că un număr de 86 de persoane se 
înapoiaseră din Germania și Cehoslovacia 
unde plecaseră benevol în toamna anului 
1940, fiind retrimiși de către autoritățile 
sovietice, americane și britanice. Urmare a 
acestei situații, prefectul solicita comanda- 
mentelor militare aliate ca pe viitor „să nu 
mai trimită în România familii emigrate în 
1940, iar poliției de frontieră să nu mai 
admită intrarea lor în țară”*. 


Situatia creată în urma revenirii germa- 
nilor este descrisă într-un raport al Pre- 
fecturii Câmpulung Moldovenesc din 29 
octombrie 1945, ea fiind caracterizată prin 
faptul că locuințele germanilor intraseră în 
patrimoniul statului român, persoanele 
revenite fiind înghesuite în spații strâmte și 
neigienice, lipsa alimentelor făcând impo- 
sibilă aprovizionarea lor. In același text se 
mai arăta că alimentele „nu ajung și pentru 
germanii reveniti, care trăiesc în mare 
mizerie, cu toate că, după împrejurări, li se 
mai împart și ajutoare”. Aceștia nu puteau fi 
folosiți pentru munci, fiind bătrâni, copii și 
infirmi, iar apropierea iernii crea probleme 
suplimentare autorităților județului.” 

Deportaţi, discriminați, urmăriţi, arestati, 
anchetați, închiși și marginalizați numai 
fiindcă erau de origine etnică germană, 
repatriați din Uniunea Sovietică și-au 
reluat, după o experiență terifiantă, activita- 
tea specifică comunităţilor cărora le apar- 
tineau din Republica Populară Română.“ 

Drama germanilor deportaţi nu s-a oprit 
însă odată cu revenirea în România, ei fiind 
internaţi în lagăre de muncă forțată organi- 
zate în interiorul țării. Din dispoziția 
autorităților sovietice, fenomenul depor- 
tărilor la munca forțată în URSS nu era re- 
cunoscut. Cei care s-au reîntors n-au primit 
nici un document în acest sens. In felul 
acesta, tabuizarea subiectului a reprezen- 
tat o crudă realitate, escamotată chiar și în 
spaţiul public occidental. 

La sfârșitul lunii octombrie 1945 erau 
identificaţi şi nominalizați germani din 
Bucovina, exceptați iniţial, care se calificau 
acum pentru a fi incluși în batalioanele de 
muncă.” Era vorba (alături de șase persoa- 
ne de etnie germană din orașele aparti- 
nătoare judetului Botoșani și patru din 
județul Baia) de 24 din Suceava, 32 în 


orașele Câmpulung și Gura Humorului, 
reveniti în tară după 23 august 1944. La 23 
octombrie 1945, Poliţia orașului Rădăuţi a 
transmis Inspectoratului Regional de Poliţie 
lași tabele nominale cuprinzând 87 de 
bărbați și 55 de femei, persoane revenite 
din Germania, cu menţiunea că încă nu pri- 
mise instrucțiuni pentru a-i trimite la munca 
forțată, nedispunând nici de resurse mate- 
riale pentru întreținerea acestora.” Sașii și 
şvabii erau foarte speriați în septembrie 
1946 că vor fi deportaţi în Deltă și Basa- 
rabia.* Ofițerii și funcţionarii Direcţiei 
Generale a Poliţiei și cei ai Sigurantei ra- 
portau superiorilor despre dorința puternică 
a germanilor de a emigra în patria-mamă, 
„de a pleca în Heimatul lor”. In acest sens, 
Ivoneac Elias s-a adresat în scris Consu- 
latului URSS din lași.” 

La 13 noiembrie 1945 Inspectoratul de 
Poliţie al Moldovei de Nord lași, Biroul 
Special, a transmis către Direcţiunea Ge- 
nerală a Poliţiei, Direcţia Poliţiei de Si- 
guranță, Biroul Special, tabele nominale 
cuprinzând datele cerute de către aceasta, 
urmare a ordinului nr. 30311/13 noiembrie 
1945. Este vorba de tabele nominale cu 
cetățeni români de etnie germană ridicați și 
duși la muncă în URSS, tabele nominale cu 
cetățeni români de altă etnie decât ger- 
mană ridicaţi și trimiși la muncă în URSS, 
tabele nominale cu cetățeni români de etnie 
germană ridicați și trimiși la muncă în 
URSS și readuși în tară. 

La 23 martie 1947, Primăria comunei 
Bainet, jud. Suceava a întocmit un tabel al 
persoanelor ridicate și trimise în URSS 
conform ordinului 35091/1947 al Comisiei 
Aliate de Control. In tabel figurau Seibel 
Josif ridicat din Vășcăuți, la 2 noiembrie 
1944. In dreptul său a fost înscrisă 
mențiunea că a fost presupus a fi german, 

deși el era rutean. A fost deportat în URSS, 
Regiunea Ciuboscaia, lagărul nr. 902.” Ca- 
zul lui Schmidt Josif era asemănător celui a 
lui Seibel. Schmidt a fost arestat în localita- 
tea Bainet, la 21 ianuarie 1945. Și în cazul 
lui autoritățile au înscris menţiunea „pre- 
supus german”, însă el era polon. Schmidt 
a fost deportat în URSS, la Kubandik Zarod, 
Kreuliki nr. 1901, Regiunea Ciuboscaia. 
Schmidt Ecaterina și Timmerman Cazimir 
au fost, de asemenea, arestaţi și deportaţi.“ 
Foit Teresia, originară din comuna Mănăs- 
tioara, jud. Suceava presupusă germană, a 
fost deportată și ea, alături de Seibel loan, 
de religie reformată, presupus german.“ În 
1947 Foit Teresia era localizată în Moscova, 
în timp ce în dreptul lui Seibel loan era 
trecută mențiunea necunoscut.” 

Un alt tabel consemna deportații din 
Siret. Printre cetățenii români de altă etnie 
figurau câţiva de etnie germană: Hoffman 
Carl, ridicat în ianuarie 1945, deportat în 
Regiunea Ciuboscaia, lagărul nr. 902, 
Willibald Miller (Negostina, Siret) consem- 
nat în Moscova, corespondența fiind ex- 
pediată pe adresa Crucii Roșii, Breitenfeld 
lacob, localizat în același loc cu Willibald, 
Nargang Eduard, la fel, Siltzer Victor, la fel, 
Siltzer Paul, Hofmann Anghela, deportată în 
Cicalov, lagărul nr. 1901.% 

Din orașul Rădăuţi au fost deportați în 
URSS, Franz Witowski, ridicat la 20 ianua- 
rie 1945, de profesie maistru croitor la 
Cercul Teritorial Rădăuţi. La 29 martie 1947, 
Witowski a fost localizat în Mednogorsk, 
regiunea Cikolow, URSS.“ De confesiune 
romano-catolică, acesta s-a născut la 19 
martie 1911 în localitatea Brodina, județul 
Rădăuţi.” Constanța Leopoldina Erwina 
Beck a fost ridicată din orașul Rădăuţi la 15 
ianuarie 1945. La 29 aprilie 1947 era 
localizată în Moscova, Crucea Roșie, cutia 

poștală nr. 260/1901.* Kottisch Paula a fost 
ridicată și trimisă în URSS la 15 ianuarie 
1945. La 29 martie 1947 a fost localizată în 
Mednogorsk, regiunea Cikolow.” Kottisch 
Paula, fiica lui Heinrich și al Claudiei 
(născută Dwornicki ), s-a născut la 5 aprilie 
1928, fiind de religie romano-catolică.” 
Frischmann Rudolf a fost ridicat la 15 ianua- 
rie 1945 din Rădăuţi, fiind deportat. La 29 
martie 1947 el a fost localizat în Medno- 
gorsk, regiunea Cikolow.” Zitta Adelheid 
Rehak a fost ridicată la 15 ianuarie 1945 din 
Rădăuţi, fiind deportată.” Laurenţiu Martin 
Skalski, a fost ridicat la 15 ianuarie 1945 din 
Rădăuţi, fiind deportat. La 29 martie 1947 a 
fost localizat în Mednogorsk, regiunea 
Cikolow.” Kruckel Ludwig Emil a fost ridicat 
la 15 ianuarie 1945 din Rădăuţi, fiind depor- 
tat. La 29 martie 1947 a fost localizat în 
Mednogorsk, regiunea Cikolow, Poșta 
Răchiteanca, Lagărul nr. 1901, URSS.” 

Jucovschi Ferdinand din Suceava a 
revenit din URSS la 31 octombrie 1945.* 

La 13 decembrie 1945 a fost emis ordi- 
nul nr. 33.414 S cu referire directă la germa- 
nii din Basarabia și din nordul Bucovinei, iar 
la 12 ianuarie 1946, Direcţia Generală a 
Poliției a venit cu instrucţiuni precise relativ 
la organizarea lagărului de la Oradea.” 
Conform unui Referat al Direcţiei Centrelor 
de Internare din Direcţia Generală a Poliţiei 
din 10 ianuarie 1946 au fost înființate „deta- 
şamente de muncă compuse din cetățeni 
români de origine germană” în Roșiorii de 
Vede (Teleorman), Valea Homorod (Bra- 
şov), Boju și Stana (Cluj) etc, în care au fost 
„strânși” 2.561 bărbaţi și 2.106 femei, în 
total 4.667 persoane. 

Conform unui alt raport asupra situaţiei 
numerice „a mobilizării la muncă de folos 
obștesc a cetățenilor români de origine ger- 
mană, în interiorul tării”, la 25 martie 1946, 


într-un total de 261 detașamente mari sau 
locuri individuale de muncă se aflau mobili- 
zate 6.336 persoane. Ordinul nr. 10.727 din 
26 ianuarie 1946 cu mențiunea SECRET. 
URGENT trimis de legiunea de jandarmi 
Câmpulung Moldovenesc către postul de 
jandarmi Iacobeni aduce informaţii pre- 
țioase asupra normelor de muncă ale ger- 
manilor internaţi: 75% din contravaloarea 
muncii prestate se vărsa în contul Mini- 
sterului Afacerilor Interne.” Sumele rămase 
erau infime în raport cu standardul de trai. 

Astfel de „mobilizări” și internări la 
munci obligatorii ale etnicilor germani, în 
multe cazuri pentru simplul motiv că 
„posedă originea etnică germană”, s-au 
efectuat până la finele anului 1948. 
(Decretul nr. 6 „pentru înființarea unităţilor 
de muncă” a fost emis de Prezidiul MAN în 
ianuarie 1950, ridicările fiind efectuate în 
baza unor ordine emise de MAI). 

La 26 ianuarie 1946 în gara Rădăuţi a 
sosit un transport de 20 de vagoane pentru 
ridicarea a 500 de etnici germani pentru a fi 
trimiși în lagărul de la Oradea (printre ei 
bătrâni, copii reveniti din Germania în 
România). Inspectoratul Suceava a făcut 
demersuri la forurile superioare pentru a 
amâna plecarea acestora, pentru a nu le 
afecta sănătatea. 

Reîntoarcerea germanilor deportați din 
Uniunea Sovietică în România s-a făcut 
începând cu anul 1948, procesul durând 
până în 1955. Unii și-au întemeiat familii în 
deportare, alții au făcut copii, au înființat cu 
acordul autorităților sovietice formaţii artisti- 
ce, desfășurând activități în timpul săr- 
bătorilor oficiale comuniste. Intoarcerea s-a 
făcut prin punctul de frontieră Sighetu Mar- 
maţiei”, unde au primit foi gratuite pentru a 
ajunge în localităţile de domiciliu. Rein- 


tegrarea în societate s-a făcut fără prea 
mare dificultate, unii dintre cei deportați 
fiind chiar avantajaţi de cunoașterea limbii 
ruse. Experiența deportării în Uniunea 
Sovietică a fost pentru toţi una trauma- 
tizantă, care și-a pus amprenta în mod ire- 
mediabil asupra destinului lor. 

Mărturii ale şvabilor 
sătmăreni despre 
deportarea în lagărele 
sovietice din 1945 în 1949 


Deportarea etnicilor germani în lagărele de muncă din 
URSS în ianuarie 1945 reprezintă cel mai dramatic eveni- 
ment petrecut la nivelul acestei comunități în secolul al XX- 
lea. Această situaţie a comunități germane a stat sub sem- 
nul unui destin implacabil. Marile Puteri, prin reprezentanții 
lor, au hotărât a priori, aplicarea pe nedrept a unei pedepse 
colective. 

Există numeroase izvoare istorice care consemnează 
cele întâmplate între 1945 și 1949: documente oficiale în 
limba română și rusă, fotografii din deportare, mărturii 
orale înregistrate pe suport video sau audio, scrisori expe- 
diate din lagăre, memorii scrise etc. Studiul lor ne poate 
oferi un tablou aproape complet a ceea ce s-a întâmplat în 
cei 5 ani de deportare în URSS. Pe baza lor au fost publi- 
cate cărți și studii de istorie în revistele de specialitate. 

Mărturiile foștilor deportaţi sunt pline de dramatism și 
evocă lupta disperată, zi de zi, de a supraviețui în cele mai 
grele condiţii din lagărele sovietice. De aceste mărturii nu 
putem face abstracție dacă dorim să reconstituim, din 
punct de vedere istoric, cele întâmplate acum 75 de ani. 

In cele ce urmează vom prezenta o serie de astfel de 
mărturii ale unor șvabi sătmăreni care au cunoscut expe- 
riența deportării. Ele au fost adunate în anul 1995, în baza 
unui chestionar bilingv româno-maghiar, care a fost trimis 
pe adresa celor deportați și la care ei au răspuns în scris. 

* 


„Am fost deportat pentru că am nume de șvab. Noaptea 
m-au ridicat de acasă ca să merg la primărie să semnez 
ceva. M-am întors după patru ani de zile. Am fost dus la 
Palatul «Doboși»” din Satu Mare unde am stat o 
săptămână în conditii mizerabile. 

Pe tren până- n Rusia ne-au dat doar 
carne de capră și puţină apă. În lagăr am 
primit supă de varză și pâine din ovăz. Ce- 
ream de mâncare de la locuitorii ruși, dar 
nici ei n-aveau că erau săraci după război. 

Am muncit în mina de aur de lângă 
localitatea Plast. Din cauza condițiilor grele 
de muncă m-am îmbolnăvit de TBC osos și 
scolioză. Lunar venea un medic ca să ne 
controleze sănătatea. Cei bolnavi erau duși 
într-o clădire separată unde primeau hrană 
mai bună. Am muncit și pe câmp, de unde 
aduceam urzici și lobodă pe care le fier- 
beam în lagăr. 

Bărăcile din lagăr aveau în interior pri- 
ciuri din lemn. Nu era încălzire și baie se 
făcea doar o dată pe lună. Duminica mer- 
geam la bazar ca să mai obținem de mân- 
care, la schimb cu lucrurile noastre. 

Era o singură biserică în localitate, dar 
a fost transformată în magazie. Dacă mu- 
rea cineva, iarna, era îngropat în zăpadă. 
Pe drum, cei care au murit în vagon erau 
aruncaţi afară ca să nu miroasă înăuntru. 

La întoarcerea acasă, am primit la 
Focşani o foaie de drum în loc de bilet. Am 
ajuns acasă în octombrie 1949. După două 
luni m-au luat în armată la Ploiești. Am 
făcut armata timp de doi ani fără să mă lase 
să vin acasă în acest timp” loan Zieber (n. 
1927, lojib, jud. Satu Mare) 

* 


„Am fost deportat din Ardud în 2 ianua- 
rie 1945. Dimineata ne-au dus spre Satu 
Mare unde erau adunaţi şvabi din mai 
multe localităţi. Abia când a pornit trenul din 
Satu Mare ne-au spus că ne duc în Rusia. 
La lași ne-am oprit timp de o zi și apoi ne- 
au urcat în alt tren. Am călătorit 21 de zile 
cu trenul pentru marfă. Aveam mâncare 
puțină, iar în gările unde rar se oprea tre- 
nul, reușeam să luăm puțină apă și câteva 

lemne să ne încălzim. Era o iarnă cu ger 
puternic și multă zăpadă. 

Când am ajuns în lagăr am fost băgati 
într-o băracă cu patru rânduri de priciuri 
suprapuse. Nu era foc și bătea întotdeauna 
vântul. Era lagărul nr. 1302 de la Orsk Ural. 
Lagărul avea opt bărăci și eram cam 300 
de oameni într-o baracă. 

Am lucrat la o fabrică de nichel. Aici 
erau cuptoare în care se separa minereul la 
o temperatură foarte mare. Eram istoviți de 


R TU a E.F.R. 
i N Nea 10286 
“ata DE CĂtĂTORIE SPAL 
“imi 


Țren de rsoane 
p AAE A) 


utita repak; A fe 


atätor, ernlizig de la 
ue “zeci Nit viu 3) e 
H, AYIR 
se legilimează cs pan jo POAN a 


Z. Pia 


| Emis la / pp 
| L dă PE CFR YA ui l 
F BEE 


2 


+ 


Bilet de călătorie special din 1949 


muncă, lucram opt ore fără pauză de masă. 
Mâncam doar dimineata și seara. După un 
timp am lucrat ca și lăcătuș la întreținerea 
instalaţiilor de topit minereul. Mai luam 
parte și la descărcarea vagoanelor cu pă- 
mânt și cocs. 

Fiecare dintre noi aveam un număr de 
identificare și eram verificaţi în fiecare zi, 
dimineaţa și seara. Toţi care au evadat au 
fost prinși până la urmă și mutaţi în lagăre 
disciplinare, unde era foarte greu de supra- 
viețuit. 


a 


În vara anului 1946 în lagărul vecin a 
izbucnit o epidemie de tifos. Au murit peste 
300 de polonezi deportaţi din Danzig. A fost 
foarte greu în lagăr, am crezut că nu se vor 
sfârși niciodată necazurile de care am avut 
parte. 

M-am îmbolnăvit de distrofie musculară 
din cauza condițiilor grele din lagăr. N-am 
reușit să revin în Ardud cu transporturile de 
bolnavi. Am fost repatriat abia în 15 decem- 
brie 1949." Anton Reisz (n. 1926, Ardud, 
jud. Satu Mare) 

„Am fost deportată în 3 ianuarie 1945 
din Terebești deoarece eram de origine 
germană și vorbeam perfect limba ger- 
mană. Era o zi de duminică și am fost luată 
de doi militari ruși și împreună cu mai mulţi 
consăteni am fost duși mai întâi la Carei. 
Dimineaţa ne-au dus cu căruțele la Satu 
Mare. Aici ne-au urcat în vagoane de vite. 
Eram peste 100 de femei într-un vagon. 
Dupa 16 zile am ajuns în Donbas. În lagăr 
fără paturi. După un timp ne-au dat voie să 
facem uși și geamuri și ne-au adus paturi 
de fier. 

După câteva zile de la sosirea în lagăr 

Carte poștală din 1948 


am început lucrul. Am fost repartizată la o 
mină de cărbune. Lucram opt ore în subso- 
lul minei și apoi în lagăr, unde tot timpul era 
ceva de făcut. Din mină aduceam câte o 
bucată de cărbune cu care ne încălzeam în 
băracă. In lagăr am fost peste 800 de de- 
portati. Era înconjurat cu sârmă ghimpată și 
eram păziţi de militari ruși în uniformă. 

Am lucrat foarte mult și greu în mină. 
Odată am căzut și un vagon încărcat cu 
cărbune a trecut peste piciorul meu. Nu m- 
au dus la infirmerie ci am stat o săptămână 
pe priciul din băracă. Altă dată o bucată 
mare de cărbune a căzut peste mâna mea 
dreaptă și mi-a rupt două degete. Am fost 
bandajată și așa am continuat să lucrez în 
mină, cu degetele rupte. 

Mâncarea era puţină și slabă. Pâine 
neagră în fiecare zi, doar la sărbătorile lor 
comuniste primeam pâine albă. N-am pri- 
mit nicio scrisoare de la părinţii mei din 
Terebești. Pe cele care le scriam noi le 
băgau pe foc ca să se încălzească militarii 
ruși. Am plâns aproape în fiecare zi. A tre- 
cut cu greu timpul şi așa am petrecut în 
Donbas trei ani și 10 luni. Înainte de reîn- 
toarcere nu ne-au mai dus la muncă timp 
de două săptămâni. Ne-au pus din nou în 
aceleași vagoane mizerabile până la 
Sighet. Am ajuns acasă, în Terebești, în 31 
octombrie 1948. 

Și acum ne doare foarte rău că oameni 
nevinovaţi și-au petrecut cei mai frumoși 
ani ai tinereții într-un loc mizerabil, cu 
muncă multă și grea, cu mâncare puțină și 
rea.” Margareta Pop (născută Balintfi, în 
1928, Terebești, jud. Satu Mare) 

* 


„Am fost deportată din Beltiug în 3 
ianuarie 1945. Motivul deportării a fost 
munca de reconstrucţie în URSS. Din 
Beltiug am plecat cu căruțele până în 

Reisz Anton 


Ardud. A doua zi am plecat pe jos spre Satu 
Mare, unde am fost cazaţi la Şcoala 
„Gheorghe Rakoczi” lângă Tribunal. Tot 
timpul drumului am fost însoțiți de soldaţi 
ruși înarmați cu puşti. 

In 14 ianuarie am fost conduși la gară 
unde am fost îmbarcați în vagoane de mar- 
fă, aranjate cu priciuri de scânduri. Pentru 
necesitățile firești era făcută o gaură în mij- 
locul vagonului. Până la lași am fost în 
vagoane separat de bărbaţi. Apoi am fost 
repartizați în funcţie de lagărul de desti- 
natie. La 1 februarie am ajuns la destinaţie, 
adică lagărul Budenovka, aproape de 
orașul Stalino. 

Am fost repartizată la mina de cărbune. 
La început am lucrat împreună cu sora 
mea, Heim Terezia. Ea a suferit un accident 
în mină, și-a rupt mâna stângă între două 
vagonete pline cu cărbune. Eu m-am 
îmbolnăvit în lagăr, am făcut febră mare și 
doar felcerul a reușit să mă scape după ce 
a făcut rost de chinină. 

Am muncit la încărcarea vagonetelor, la 
sortarea cărbunelui, am cărat cărămizi și 
alte materiale de construcţie în diferite locuri 
de muncă. M-am întors acasă abia în 19 

octombrie 1948.” Maria Fischer (născută 
Heim, în 1925, Beltiug, jud. Satu Mare) 


„Pentru că sunt șvab am fost deportat în 
3 ianuarie 1945 din Hurezu Mare. Din sat 
am plecat pe jos până la Tăşnad. După o 
săptămână am fost duși la gara din Sa- 
nislău unde am fost îmbarcaţi în tren. La 
Focșani am fost transferati în vagoanele ru- 
sești până în lagărul 1208, Parkamona 
(URSS). 

In lagăr erau bărăci cu priciuri înăuntru. 
Eram îmbrăcaţi cu salopete și galoși de 
cauciuc. Hrana consta în supă de varză 
sărată. Când am plecat aveam 75 kg iar în 
lagăr am ajuns la 45 kg. Am primit foarte 
puțină mâncare și am lucrat în subteran, în 
mină. Lucram atât duminica cât și-n săr- 
bătorile religioase, care acolo nu se țineau 
deoarece erau comuniști. 

Eram permanent supravegheați de mili- 
tarii ruși. Cu localnicii n-am avut voie să 
vorbim. Intr-un an a bântuit tifosul în lagăr, 
iar morții erau puși într-o groapă comună, 
fără sicriu sau preot. Am fost eliberat din 
lagăr în 11 octombrie 1948. 

M-am întors pe traseul Sighetu Marma- 
tiei - Baia Mare - Supur - Hurezu Mare și am 
ajuns acasă în 18 octombrie 1948. Am fost 
primit cu mare bucurie de familie. N-am avut 
dificultăți de integrare, dar nici n-am primit 
favoruri c-am fost deportat.” loan Reszler 
(n. 1927, Hurezu Mare, jud. Satu Mare) 


„În 1 ianuarie am fost adunaţi de garda 
comunală la școala din sat. In 3 ianuarie 
am fost predati la soldații ruși care ne-au 
dus cu căruțele la Satu Mare. Acolo am stat 
la Palatul «Doboși» până-n 6 ianuarie când 
am fost duși la gară. După o săptămână am 
ajuns cu trenul la lași. 


Monumentul deportaților din Foieni, jud. Satu Mare 


Am ajuns în lagărul de la Neprapezinsk 
din Rusia. Bărăcile din lagăr erau din scân- 
duri, cu paturi de fier, fără saltea sau pături. 
Hrana o primeam dimineaţa și seara. 
Consta doar în puţină pâine și supă de 
sfeclă furajeră. Am muncit la încărcatul 
vagoanelor cu pământ galben. Punctul de 
lucru era la 10 km de lagăr. Am lucrat și la 
colhoz, de unde furam grâu și roșii. Le mai 
schimbam pe lapte de capră de la ruși. 

Cei bolnavi nu primeau niciun fel de tra- 
tament. Au murit foarte mulți de tifos în 
lagăr. M-am îmbolnăvit grav de plămâni și 
ficat. Am fost trimisă acasă cu transporturi- 
le de bolnavi în octombrie 1945. Am făcut 
două săptămâni cu trenul până la Sighet. 
Apoi cu căruța până la Poiana Codrului. Am 
fost așteptată la intrarea în sat de frații mei 
pentru că eram orfani de ambii părinți. Cei 
din sat mă întrebau dacă știu ceva de rude- 
niile lor deportate în Rusia, deoarece n-au 
primit nicio scrisoare de acolo”. Maria Ce- 


teraș (născută Bruzak, în 1925, Poiana 
Codrului, jud. Satu Mare) 


„Am fost deportat pentru că părinţii mei 
au fost de origine șvăbească. De la Ardud, 
în 3 ianuarie 1945 ne-au dus pe jos până la 
Satu Mare. Acolo am stat două săptămâni 
la Liceul „Mihai Eminescu”. Ne-au îmbarcat 
în trenuri și am ajuns în lagărul 1028 din 
Krasnoarmiisk. 

Lagărul era situat în afara orașului, într- 
un loc pustiu, împrejmuit cu sârmă ghimpa- 
tă. Am lucrat în mina de cărbune în toţi anii 
de deportare. N-am avut dreptul să dis- 
cutăm cu supraveghetorii sau cu populația 
rusă. Intre noi discutam tot timpul despre 
eliberarea din lagăr. 

In lagăr m-am îmbolnăvit grav și am stat 
4 luni în spital. Cei care au murit în spital au 
fost îngropați în gropi comune. 

In data de 28 iunie 1948 am fost 
repatriați pe la Focșani. Am primit hrană 

pentru două zile, un bilet de tren și 2.000 de 
lei bani de drum. Revederea a fost o bucu- 
rie nemaipomenită deoarece mi-am reîntâl- 
nit părinții și fraţii. După un an am fost 
încorporat în armată.” loan Zsoldos (n. 
1927, Ardud, jud. Satu Mare) 


„Am fost deportat în 3 ianuarie 1945 din 
Craidorolț, pentru că am fost de natio- 
nalitate șvabă. Din sat până la Carei am 
fost duși pe jos, în condiții grele, că era ză- 
padă și ger. La Carei ne-au băgat în vagoa- 
ne de marfă și am călătorit 30 de zile până 
la Donbas. La lași am fost transferați în 
vagoanele rusești. În timpul transportului 
am primit pentru o săptămână, două găleți 
de apă la 30 de oameni. Mâncare n-am pri- 
mit deoarece ne-au spus de acasă să ne 
luăm mâncare pe timp de o lună. 

Lagărul avea numărul 1040 și era la 
circa 12 km de orașul Sahti. La sosire am 
fost cazați în niște bărăci de lemn, fără uși 
și fără geamuri. Erau trei bărăci, fiecare cu 
1.000 de oameni. Cât timp am fost în lagăr 
am dormit doar pe scândurile de pe prici. 

In jurul lagărului erau 3 rânduri de 
sârmă ghimpată cu o înălțime de la 1 la 2 
metri. Lagărul era așezat în câmp deschis, 
în stepa rusească. Cel mai des am primit 
de mâncare sfeclă înghețată și castraveți 
înghețați pe care-i fierbeam în apă goală, 
fără ulei. Ne-au dat niște haine de pânză pe 
care le primiseră ajutor de la americani. 

Am lucrat în mina de cărbune, la o 
adâncime de 640 de metri. Era plin de noroi 
și de gaze de mină. Cu lifturile coboram în 
mină și apoi le încărcam cu minereu. 

Am suferit și un accident, deoarece am 
căzut de la o înălțime de 15 metri. Norocul 
meu a fost că am căzut pe o grămadă de 
cărbune. Deși zdrobit de căzătură n-am 

fost scutit de muncă. Aveam o zi liberă la 6 
zile lucrate. 

N-am avut voie să ieşim din lagăr așa 
că n-am putut vorbi cu locuitorii ruși. 
Supraveghetorii, mai ales cei evrei, se pur- 
tau foarte dur cu noi. Nici supraveghetorii 
ruși nu-i suportau deloc. 

In timpul deportării mureau zilnic 
oameni din lagăr. Inmormântarea se făcea 
seara, după program. Morţii erau dezbră- 
cati de haine și înmormântați fără sicriu sau 
preot. Umpleam fiecare groapă cu câți 
morți erau în ziua respectivă. 

In lagăr s-au născut și copii, dar din 
cauza condiţiilor grele majoritatea au murit 
în decurs de câteva luni. Condiţiile de igie- 
nă erau precare, nu aveam săpun, nici de- 
tergenți. La ieșirea din mină ne spălam 
doar cu apă în niște jgheaburi de lemn. M-am 
îmbolnăvit de malarie, tifos și gălbinare 
(hepatită). 

In lagăr n-am putut sărbători nici o săr- 
bătoare religioasă, nici măcar vreo dumi- 
nică. De zilele naţionale ale rușilor ne pu- 
neau să muncim dublu, în cinstea fiecărei 
aniversări. 

In ultimi ani ne-au dat și bani pentru 
munca în mină. Cu acești bani ne-am cum- 
părat mâncare când ne-am întors acasă. In 
18 noiembrie 1949 după ce ne-au perche- 
ziționat, ne-au urcat în vagoane și ne-au tri- 
mis acasă. 

In două săptămâni am ajuns la Sighetu 
Marmaţiei. Acolo ne-au preluat autorităţile 
române care ne-au dat câte 200 de lei la 
fiecare. De la Sighet am plecat cu căruțele 
spre casă. Bucuria revederii a fost foarte 
mare, că nu se poate descrie. Eram acasă, 
în satul meu, eram între ai mei.” Paul Fo- 
gel (n. 1924, Craidorolţ, jud. Satu Mare) 


Crina Dărăban 

CRINA DĂRĂBAN 


Două mărturii despre 
deportarea 


etnicilor germani în URSS 


Deportarea germanilor reprezintă o pedeapsă colectivă 
aplicată pe nedrept membrilor acestei comunități. Camu- 
flată sub numele de „muncă de reconstrucţie” a dislocat o 
comunitate bine închegată de la rosturile ei firești. Membrii 
ei au fost trimiși forțat, la mii de kilometri de tară, unde au 
trebuit să se adapteze la condiţiile grele de atunci. Au mun- 
cit din greu în mine, colhozuri sau șantiere de construcţii. 
Au căutat permanent să lupte pentru supravieţuire, cu spe- 
ranta că într-o bună zi se vor întoarce acasă, la familiile lor. 

Au plătit un preț scump pentru vina de a avea nume 
germane. Mulţi dintre ei au murit acolo, în depărtare. Fără 
sicriu și fără preot, au fost puși în gropi comune. Această 
deportare a etnicilor germani a lăsat în urmă multe traume, 
care nu se vor șterge niciodată din mentalul colectiv. 
Mărturiile celor întâmplate atunci se transmit de la o ge- 
nerație la alta. Martorii care au supraviețuit simt nevoia să 
povestească cele întâmplate. Este ca o eliberare din trau- 
ma suferită în lagărele de muncă. Mărturiile a doi dintre 
deportați completează tabloul evenimentelor dramatice 
întâmplate acum 75 de ani. Ele au fost adunate în anul 
1995, în baza unui chestionar bilingv româno-maghiar, 
care a fost trimis pe adresa celor deportați și la care ei au 
răspuns în scris. 


De pe băncile școlii în mina de cărbune din Donbas 
„In anul 1937 împreună cu părinții ne-am mutat din 
Lupeni la Baia Mare. In noaptea de 3 pe 4 ianuarie 1945, 
împreună cu părinții am fost treziți din somn și duși în 
clădirea Trustului Minier din Baia Mare. Acolo erau deja 
adunaţi mai mulți oameni. Fratele meu, care era cu doi ani 

Grup de deportați 


mai mare era În armată. 

După două zile în care am stat închiși 
am fost duși acasă ca să ne împachetăm 
haine și mâncare pentru o lună. Eram 
supravegheați de doi soldaţi ruși și de un 
om de ordine român. A doua zi am fost 
îmbarcaţi în camioane și duși la Satu Mare. 
Am ajuns la actuala Policlinică CFR unde 
am fost consultați medical. Mama a fost 
lăsată acasă pentru că era bolnavă. 

In 14 ianuarie, păziţi de soldaţii ruși, am 
fost închiși în vagoane de marfă și trimiși în 
URSS. Vagoanele erau deja pregătite cu 
priciuri pentru cei deportaţi. Au spus că ne 
duce pe timp de o lună la munca de 
reconstrucţie. Când se termina o lună de 
muncă tot aşteptam să ne trimită acasă. Tot 
timpul ne spuneau lozinca «scoro domoy» 
adică nu peste mult timp o să plecaţi acasă. 
Abia după un an ne-au spus că suntem 
trimişi acolo pe timp de cinci ani și ne-au 
pus să semnăm de cunoștință. 

In ziua de 1 februarie am ajuns la 
destinație, lagărul 9 Budenovka, la 7 km de 
orașul Stalino. Acolo ne-au cazat într-o 
şcoală, unde am dormit pe priciuri. Curtea 
școlii era înconjurată cu sârmă ghimpată. 

Am lucrat în subteran, în mina de 
cărbune, în perioada 3 ianuarie 1945 - 22 
octombrie 1949. Am primit o salopetă de 

lucru, dar am folosit şi hainele de acasă. 

Dimineaţa primeam de mâncare o 
lingură de arpacaș și o cană de ceai fără 
zahăr. Cei care lucram în mină primeam 1 
kg de pâine neagră pe zi. Ceilalţi primeau 
doar 500 de grame. La prânz primeam o 
supă de varză sau de gogonele acre, două 
linguri de arpacaș și o lingură de ulei. 
Seara, primeam din nou o lingură de arpa- 
caș și o cană de ceai. 

Sub pretextul curățeniei soldații ruși ne- 
au scos în curtea lagărului. Ei au intrat 
înăuntru și ne-au furat ce au dorit din vali- 
zele noastre. Mi-au furat ochelarii, iar la 
tata i-au furat briciul cu care se bărbierea. 

M-au deportat de pe băncile școlii, 
eram în clasa a XI-a la Liceul „Gheorghe 
Șincai” din Baia Mare. Pentru mine a fost 
foarte greu în mină. Nu eram obișnuit cu 
munca fizică și lucram mai mult în 
genunchi. In primii doi ani n-am avut nicio zi 
liberă. 

Nici tata nu era obișnuit cu munca fizică 
și s-a îmbolnăvit de pneumonie. Deoarece 
acolo nu aveam medicamente, mai ales 
penicilină, a murit în 27 aprilie 1945. Im- 
preună cu încă un deportat din Baia Mare 
am dus cosciugul și l-am îngropat în cimiti- 
rul de acolo. La întoarcerea în lagăr am fost 
luat la rost pentru că l-am îngropat cu cos- 
ciugul. Acolo nu se îngropau morți cu cos- 
ciug ci la grămadă, în gropi comune. Intr-o 
zi au fost și șapte morti în lagăr. 

In general, localnici ruși s-au purtat bine 
cu noi. Mai erau unii tineri care strigau după 
noi când plecam pe jos la mină. Deși eram 
diferite neamuri în lagăr ne-am înţeles bine. 
Câţiva nemti din Silezia au făcut chiar o 
formaţie de muzică ușoară. 

Am suferit și un accident în mină. Adică 
a căzut o stâncă peste picioarele mele. Am 
stat în infirmerie aproape 50 de zile. Am 

reușit să-mi revin datorită tinereții mele și 
nu datorită tratamentului primit. 

În 22 octombrie 1949 a sosit și ziua de 
care am auzit de cel puţin 1.000 de ori 
«scoro domoy». Ne-au urcat în vagoane de 
marfă, neîncuiate, și am ajuns la Sighetu 
Marmaţiei. De acolo, cu camioane am 
ajuns acasă la Baia Mare.” Eugen Fischer 
(n. 1926, Lupeni, jud. Hunedoara) 


Pe jos, din lagărul sovietic din 
Germania până la Satu Mare 

„Am fost deportată în 3 ianuarie din Po- 
iana Codrului deoarece eram de nationa- 
litate germană. Am ajuns pentru munca de 
reconstrucție în Lagărul nr. 14-15 din Dni- 
prodzerjinsk, raionul Dnepropetrovskaya. 
Am făcut muncă în construcţii, mai ales la 
zidărie în condiţiile cele mai inumane. 

Din cauza condiţiilor grele din lagăr mi- 
am zdruncinat în mod grav sănătatea. Im- 
preună cu un lot de bolnavi am fost 
transferată de autoritățile sovietice în 
lagărul din Rothenfelde, landul Staßfurt din 
fosta RDG. Era tot un lagăr sovietic unde 
se făcea muncă de reconstrucție. Am mun- 
cit la reconstrucția clădirilor bombardate în 
război. Acolo am stat din septembrie 1946 
până în septembrie 1948. 


Împreună cu o colegă de lagăr Suciu 
Maria (născută pan) din Poiana Codrului 
am hotărât să evadăm din lagăr. Aveam 
familiile în țară și n-am primit nicio 
autorizație legală pentru a ne înapoia la 
ele. Fără vreun act de identitate sau 
pașaport am pornit pe jos spre casă. Din 
Germania am traversat Austria și Ungaria. 

In 1 octombrie 1948, la granița Ungariei 
cu România, am fost reţinute de grănicerii 
români din Valea lui Mihai. Am fost închise 
în arestul militar din Cluj fiind învinuite de 
trecerea frauduloasă a frontierei. 

Am fost trimisă în judecată la Tribunalul 
Militar din Cluj unde s-a constatat că am 
fost constrânse moral și fizic ca să trecem 
fraudulos frontiera deoarece doream să ne 
reîntoarcem la familiile noastre. Prin sentin- 
ta nr. 2746 din 27 octombrie 1948 s-a con- 
statat nevinovăția noastră. Cu unanimitate 
de voturi am fost achitate de delictul de tre- 
cere frauduloasă a frontierei. Am ajuns 
acasă, la Poiana Codrului, în 2 noiembrie 
1948.” lolanda Sabou (născută Polczer, 
în 1924, Poiana Codrului, jud. Satu 
Mare) 

Situaţia etnicilor germani 
din Călan (jud. Hunedoara), 
între iarna 1945 — vara 1946 


Ideea fondării în a doua jumătate a secolului XIX a unei 
uzine siderurgice la Călan este legată strâns de construi- 
rea de către statul austro-ungar a căii ferate Simeria — 
Petroșani și de vecinătăţile propice industrializării: minele 
din Valea Jiului, cele de la Teliuc — Ghelari, uzina de la 
Hunedoara. Intregul proiect era ceea ce azi se numește 
development masterplan, și a atras muncitori din întregul 
imperiu, fiind creată o echipă interetnică. Teritoriul pe care 
s-a ridicat atunci uzina metalurgică purta numele de Puszta 
Kalan, iar de aici și numele celebrului centru siderurgic în 
anii comunismului, Călan.' 

Se pare că în preajma anului 1870, când a fost ridicat 
primul furnal, s-a format o mare parte a comunității germa- 
ne din zonă, activitatea ei fiind legată în special de uzina 
siderurgică, ei putând fi regăsiţi însă și în domeniul agricol 
sau comercial, și având o situaţie materială bună. 

In 1944, potrivit statisticilor întocmite de Jandarmeria 
Hunedoara ca răspuns la ordinul circular secret 2276 / 3 
octombrie 1944, pe valea Streiului se găseau peste 600 de 
etnici germani: 455 în Crișeni”, 161 sau 121 în Batiz’, 12 în 
Pui, 10 în Ruși”, 3 în Băcia“. Toţi aceștia, direct sau indi- 
rect, vor fi afectaţi începând cu toamna lui 1944 de politica 
sovietică de pedepsire a germanilor din teritoriile ocupate 
de Armata Roșie, punctul culminant constituindu-l somaţia 
din ianuarie 1945 de predare a germanilor de pe teritoriul 
României spre a fi deportaţi în URSS. 

Felul în care s-au succedat toate etapele deportării pe 
Valea Streiului se înscrie în tipicul înregistrat la nivelul 
întregii tări: 

— octombrie-decembrie 1944: întocmirea în mai multe 
rânduri a unor tabele nominale cu etnici germani; interna- 

rea simpatizanților Grupului Etnic German 
în lagăre politice; confiscarea de bunuri 
materiale (mașini, radiouri). 

- ianuarie 1945: ridicarea germanilor de 
la domiciliu; efectuarea vizitei medicale 
pentru a se stabili dacă sunt apti de muncă; 
transportarea la gară pentru a fi îmbarcati 
în vagoane cu destinația URSS. 

Dincolo de aceste etape instrumentate 
cu deosebit zel de Moscova sunt mii de 
vieţi distruse, iar destăinuirile supravie- 
tuitorilor scot subiectul deportării germani- 
lor din obscuritatea perioadei comuniste. 
Un studiu de istorie contemporană este fas- 
cinant, pentru că scrii despre o istorie 
palpabilă, care a fost trăită de o parte dintre 
cititorii lui. lar cercetarea unor aspecte ale 
fenomenului deportării de pe valea Streiului 
a pornit de la mărturiile unor supraviețuitori 
ai Donbasului. Și chiar dacă studiul de fată 
nu le va surprinde decât într-o foarte mică 
măsură mărturiile, consider că trebuie 
amintiţi: doamnele Hermina Rainak (Pilly) 
leana Paulina Reiring (Geller) din Crișeni; 
domnii Anton Ferenschutz, Dautermann 
Albert din Batiz, și Nicolaus Rudolf Pilly, 
ultimul nefiind deportat. 

„Vina” acestora și a majorităţii covâr- 
șitoare a celor deportați în ianuarie 1945 a 
fost doar una etnică, peste 70.000 de ger- 
mani ajungând în URSS, în ciuda proteste- 
lor autorităţilor române care subliniau lipsa 
suportului legal și moral al acțiunilor. De alt- 
fel, soarta etnicilor germani din România 
urma să o aibă și cei de pe teritoriul Ceho- 
slovaciei, Poloniei și Ungariei. 

La 15 ianuarie 1945 erau deportaţi toti 
etnicii germani, femei între 18 — 30 ani și 
bărbaţi între 17 — 45 ani. Erau excluse 
femeile însărcinate, cele care aveau copii 
sub un an și cei inapti de muncă. După tri- 
erea medicală de la Deva (care a salvat 35 


de bărbaţi și 46 de femei”, între care și o 
soră de-a doamnei Geller), un număr de 
164 de etnici germani de pe valea Streiului 
urmau să ia trenul din Simeria cu destinaţia 
Donbas. Dintre aceștia se vor repatria 140. 

Dincolo de tragismul etapelor deportării 
trăite de fiecare în parte, mărturiile sunt va- 
loroase și pentru dezvăluirea unor aspecte 
aparte legate de comunităţile din care sunt 
smulși sau a acelora în care vor trebuie să 
se integreze pentru mai bine de patru ani. 

Pornind de la mărturiile supraviețuito- 
rilor și adăugând detaliile, uneori neclar și 
pripit furnizate de Jandarmeria Hunedoara 
şi consemnate în documentele aflate la 
Serviciul Județean Hunedoara al Arhivelor 
Naţionale, putem să ne facem o idee asu- 
pra atmosferei existente în perioada ime- 
diat următoare deportării. Mai exact, modul 
disperat în care se solicita constant găsirea 
de noi etnici germani pentru lagărele de 
muncă ce urmau a fi create pe teritoriul 
României și fraudele grosolane la care s-a 
apelat pentru legiferarea exproprierii acelo- 
rași etnici germani. 

Drama germanilor din Călan a scos la 
iveală sentimente profunde de solidaritate, 
dar și de ură și răzbunare, toate acestea 
putând să le generalizăm la nivelul tuturor 
regiunilor din tară unde locuiau etnici ger- 
mani. Potrivit domnului Dautermann, în Ba- 
tiz unii români au sărbătorit chiar în 15 ia- 
nuarie 1945 plecarea nemților. Ametiti de 
băutură, ei își făceau planuri cum să-și 
împartă casele rămase acum fără stăpâni. 
Aceste manifestări au avut la bază vechi 
conflicte româno-germane, apărute pe fon- 
dul programelor politice ale germanilor din 
România, care au căpătat o culoare 
nazistă? odată cu ascensiunea lui Hitler în 
Europa. Se pare că, mai ales după 1940, 
multi dintre minoritarii germani au manifes- 

tat o atitudine ostilă nedisimulată fată de 
statul român», ceea ce a generat o ruptură 
între cele două etnii. Trebuie precizat însă 
că, la finele celui de-al Doilea Război 
Mondial, românii care au acceptat imediat 
ideile promovate de ruși și de către 
comuniști, cum că toți germanii sunt res- 
ponsabili de ororile războiului, aparțineau 
zonei marginale a societății." 

Mărturiile batizenilor surprind însă şi 
faptul că, în ianuarie 1945, cei mai multi 
dintre români deplângeau sincer soarta 
consătenilor germani, la care mergeau să- 
și ia rămas bun, asigurându-i că vor avea 
grijă de gospodăriile lor." 

Pentru a schița cât mai obiectiv starea 
de spirit a comunității în acele momente 
este de reținut strigătul unui țăran român 
care asista neputincios la deportarea tineri- 
lor germani: „Azi vă iau pe voi de la noi, 
mâine ne vor lua nouă averile!”*. Poate 
pentru unii a părut atunci ceva profetic, dar, 
de fapt, denotă faptul că mulţi români erau 
conștienți de prețul pe care avea să-l 
plătească tara pentru așa-zisa eliberare so- 
vietică, iar durerea pe care o simțeau a- 
tunci mulţi români nu era pentru nemți, ci 
pentru consătenii lor. 

Așa cum am mai precizat, prigoana 
antigermană a Moscovei avea să continue 
și după deportarea din ianuarie 1945. Celor 
rămași acasă (fete și băieți sub 18, respec- 
tiv 17 ani, adulți peste 30 ani femei și peste 
45 ani bărbaţi și cei găsiţi inapti de muncă) 
autoritățile sovietice le pregăteau încadra- 
rea în detașamentele de muncă obligatorie. 

Documentele din fondurile Chestura de 
Poliţie Deva și Legiunea de Jandarmi de la 
Serviciul Județean Hunedoara al Arhivelor 
Naţionale dezvăluie amănunte care dacă 
nu ar fi dramatice pentru cei vizati, ar fi 
chiar penibile prin succesiunea de presiuni, 

acuze și dezvinovăţiri între autoritățile 
sovietice și Jandarmeria Hunedoara. lar 
toate acestea s-au declanșat rapid, în 19 
februarie 1945, prin ordinul A/192 prin care 
Comisia Aliată de Control din România a 
cerut Președinției Consiliului de Miniștri, ca 
„toți germanii civili și militari cari s-au 
ascuns și sustras de la mobilizarea pentru 
lucru în URSS, să fie mobilizați prin organi- 
zarea unor batalioane de lucru în interiorul 
țării”. Ca și în cazul deportării în URSS, 
pentru detașamentele de muncă erau vizati 
bărbații cu vârsta cuprinsă între 17-45 ani 
și femeile între 18-30 ani. 

La această solicitare Legiunea de 
Jandarmi Hunedoara a transmis Inspec- 
toratului de Jandarmi Timișoara, la 7 martie 
1945, că „pe teritoriul rural al judetului 
Hunedoara nu mai avem nici un bărbat sau 
femeie de origine etnică germană (bărbaţi 
între 17-45 ani şi femei 18-30 ani) capabili 
de muncă care să fie din nou strânși de 
către organele noastre și predati Cercului 
Teritorial Hunedoara pentru a fi folosiţi la 
muncă, deoarece în urma executării 
instrucţiunii nr. 51093 / 3 ianuarie] 1945 al 
Insp[ectoratului] General al Jandarmeriei, 
de pe teritoriul rural al județului Hunedoara 
au fost ridicaţi toți și predati Dlui Maior 
Vorontov, delegat al Comisiei Aliate de 
Control. [...] Raportând cele de mai sus, 
am onoarea de a vă ruga să binevoiţi a 
considera operațiunea strângerii locuitorilor 
de origine germană de pe teritoriul rural al 
judeţului Hunedoara ca încheiată, nemaia- 
vând pe cine să ridicăm (subl. n. M.A.D.)*. 

Peste trei zile, la 10 martie 1945, Le- 
giunea de Jandarmi Hunedoara aducea 
precizări cu privire la cei exceptaţi, anume 
35 bărbați și 46 femei, specificând că 
„excepţiile au fost făcute de delegatul 
Comisiei Aliate de Control, DI. Maior 


Voronţov, pe considerentul vizitei medicale 
[...] sau femei cu copil sub un an [...] sau 
femei căsătorite cu români”. Probabil, 
subiectul deportării minorității germane era 
unul incomod pentru Jandarmerie, pentru 
că ei îi revenea mereu ingrata misiune de 
a-i strânge pe toţi cei vizati, de data aceas- 
ta pentru formarea detașamentelor de 
muncă. Într-un nou răspuns, scurt, datat 10 
martie se afirma: „Vă rugăm a considera 
operațiunea strângerii locuitorilor germani 
de pe teritoriul rural al județului Hunedoara 
ca încheiată, nemaiavând cazuri de ridicări 
de germani (subl. n. M.A.D.)”*. 

Dar, pentru că se considera că „între 1- 
30 ianuarie 1945 au fost exceptați de la 
deportare în Uniunea Sovietică un număr 
mare" de cetățeni români de origine ger- 
mană și pentru că există indicii temeinice 
că nu toate excepţiile s-au făcut cu respec- 
tarea dispozițiilor date”, la 12 martie 1945 
Ministerul de Interne a ordonat o riguroasă 
verificare pe teren de către o comisie mixtă 
compusă din reprezentanţi ai prefecţilor de 
județ, ai Legiunii de Jandarmi și ai poliției 
din orașul reședință de județ.” In con- 
secință, la 28 martie 1945, Cercul Teritorial 
Hunedoara a solicitat Legiunii de Jandarmi 
Hunedoara „luarea de măsuri urgente pen- 
tru predarea germanilor, femei și bărbați, 
intrati în condiţiunile de vârstă”, iar Jan- 

darmeria confirmă, la data de 4 aprilie 
1945, ceea ce tot declarase „nu mai avem 
(subl. n. M.A.D.)”*. 

Cu toate acestea, ca urmare a ordinului 
din 12 martie, se constituie o comisie 
formată din prefect, comandantul Legiunii 
de Jandarmi Hunedoara și un delegat al 
Poliţiei de Reședință din Deva. Aceștia au 
coordonat în perioada 16-20 aprilie o ope- 
rațiune de verificare a germanilor exceptați 
de la deportarea în URSS. Răspunsul 
acesteia a confirmat încă o dată ceea ce 
specificase explicit de atâtea ori Jandar- 
meria Hunedoara: „toate excepțiunile au 
fost făcute legal”, fiind confirmate chiar de 
Comisia Aliată de Control ce se întrunise la 
Deva în ianuarie 1945. „Deci în teritoriul 
judetului Hunedoara nu am avut excepții 
ilegale”. 

Se pare că Moscova și Bucureștiul, 
acum cu un guvern „burghezo-comunist”, 
doreau cu orice pret formarea acestor 
detașamente de muncă, chiar și acolo unde 
nu se putea. Ca urmare, presiunile con- 
tinuă, Legiunea de Jandarmi primind la 14 
mai 1945 un nou ordin telegrafic“ referitor 
la verificarea exceptărilor. 

In urma constrângerilor, până la urmă, 
în mai 1945 vor fi găsiți pe raza județului 
Hunedoara 14 etnici germani buni de trimis 
în detașamentele de muncă. Aceștia, „deși 

au fost exceptati legal în cursul lunii aprilie 
1945, cu ocazia verificărilor, au fost găsiti 
apti pentru muncă deoarece boala pentru 
care au fost exceptaţi s-a ameliorat sau 
copiii care în cursul lunii ianuarie 1945 erau 
sub un an, în prezent depășind etatea, 
mamele lor au devenit apte de muncă””. 

Deși dramatică pentru cei 14, lista“ este 
foarte interesantă pentru interpretarea isto- 
rică. Intre cei care au fost internaţi în mult 
doritele lagăre de muncă organizate pe te- 
ritoriul României s-au regăsit și două femei 
tinere din Crișeni și una din Ruși: luliana 
Libik, 30 de ani — deci vârsta limită, a cărei 
boală Basedow „s-a ameliorat, recoman- 
dată la munci ușoare”; Christina Lamnek, 
22 de ani, al cărei copil a depășit vârsta de 
un an; Margareta Schian, 20 de ani, cu 
TBC „boală ameliorată”. Ele au fost repar- 
tizate Centrului de Internare Mintia, unde 
erau „întrebuințate la îngrijirea vitelor”. 

Exemplele următoare”, deși nu sunt de 
pe valea Streiului, sunt deosebit de eloc- 
vente pentru a sublinia presiunea la care 
era supusă Jandarmeria: din Cugir au mai 
fost ridicate două tinere care în ianuarie 
declaraseră că urmau să se căsătorească 
cu români, dar nu au făcut-o; o tânără care 
se declarase cehă, dar ulterior nu s-a con- 
firmat apartenența la această etnie; și un 
tânăr din Simeria, fără un picior, care a fost 
recomandat ca frizer. Alţi tineri germani 
care aveau sifilis, dar care au fost găsiţi în 
timpul verificărilor cu rănile închise au putut 
fi predati și ei detașamentelor de muncă; 
toți până în 30 de ani. 

Mai este un fapt important consemnat 
în documentele aflate în arhive: începând 
cu anul 1946, „vânătoarea” de germani din 
România a căpătat un limbaj specific ideo- 
logiei comuniste. Astfel, în ordinul Inspec- 
toratului General al Jandarmeriei nr. 47731, 

din 15 februarie 1946, se preciza că „po- 
pulaţia germană, mai ales foștii membri ai 
mișcării hitleriste [trebuie] să simtă puterea 
autorității [...] să luăm măsuri contra ele- 
mentelor fasciste și acţiunilor de această 
natură [...]. Numai printr-o astfel de atitudi- 
ne, foștii hitleriști și dușmani ai țării (subl. n. 
M.A.D.)” vor putea fi puși în imposibilitatea 
de a mai acționa contra democrației și inte- 
resului poporului român." 

Pentru „atitudinea sfidătoare și neloială 
[a germanilor] față de organele administra- 
tive și polițienești” Inspectoratul General 
al Poliției a găsit că o mare parte din vină o 
poartă Jandarmeria, pe parcursul anului 
1946 fiind semnalate numeroase note cu 
acuze, mai mult sau mai puţin explicite, la 
adresa acestei instituții. Astfel, la 7 martie 
1946 se menționa că „Legiunile de Jan- 
darmi nu depun destul interes în urmărirea 
cetățenilor români de naţionalitate germană 
evadați din detașamentele de muncă, 
dovadă că nici unul dintre germanii co- 
municaţi de Inspectoratul Poliţiei ca dis- 
păruți, nu a fost prins”*. lar, potrivit acele- 
iaşi note, neimplicarea activă a Jandar- 
meriei încuraja creșterea numărului de 
dezertări în rândul germanilor din deta- 
şamentele de muncă. 

Că Legiunea de Jandarmi nu executa 
cu fermitate ordinele privind strângerea 
etnicilor germani reiese și din Ordinul 
Circular Confidential nr. 50170 din 20 mar- 
tie 1946, care menţionează, că ordinele nu 
se execută, ci „din contră, s-au identificat 
chiar cazuri de pactizare vinovată între jan- 
darmi și saşi”. lar acest tip de acuze au 
continuat, Ordinul circular 565 / 2 iunie 
1946 menţionând că, în cazul exceptărilor 
și evadărilor din lagăre, sunt „suspectate și 
organele Jandarmeriei de complicitate””. 


Este de amintit aici și soarta celor 
scăpaţi de internarea în lagărele politice, de 
deportare sau de încadrarea în detașamen- 
tele de muncă, pentru că ei vor cunoaște în 
martie 1945 supliciul reformei agrare. 

Aplicarea cap. II, art. 3, pct. a) al 
Decretului Lege nr. 187 din 23 martie 1945 
a însemnat exproprierea caselor, a pă- 
mânturilor și a utilajelor agricole aparținând 
locuitorilor de etnie germană care au cola- 
borat cu armata hitleristă (subl. n. M.A.D.). 
lar autoritățile vor gestiona în așa fel lucru- 
rile încât toţi etnicii germani să fie 
expropriaţi „legal”. 

Pregătirile pentru aceste acțiuni pe raza 
localităţilor de pe valea Streiului au început 
imediat după constituirea, la 8 mai 1945, a 
Comisiei de reformă agrară a Plasei 
Hunedoara. In fondul Primăriei Orașului 
Călan, dosarele 16/1945 și 17/1945 conţin 
zeci de procese verbale legate de expro- 
prierea germanilor, liste de inventar, proce- 
se verbale de predare a inventarului către 
„Plugari”, plângeri și contestaţii ale victime- 
lor adresate Comisiei Comunale și Comi- 
siei de Plasă pentru Reforma Agrară și, 
bineînțeles, răspunsurile negative din par- 
tea acestor comisii. 

Plângerile și contestaţiile minorității ger- 
mane sunt redactate după un model tip, 
uneori apărând mici modificări contextuale. 
Interesant este că în aceste contestaţii se 
precizează că încadrarea germanilor în 
rândul colaboraţioniștilor „s-a făcut în baza 
tabelului ce s-a întocmit cu ocazia pre- 
zentării locuitorilor de origine etnică ger- 
mană la Postul de Jandarmi [din comună], 
la care prezentare erau obligaţi toți locuitorii 
de origine etnică germană și maghiară 
după 23 august 1944”. Așadar este vorba 
de trierea realizată conform ordinului circu- 
lar secret din 3 octombrie 1944. 


Disperarea celor ce urmau să fie expro- 
priaţi de toate bunurile reiese și din formu- 
lările prezente în documentele înaintate 
către comisiile responsabile cu solutiona- 
rea lor: „[...] nu suntem colaboratori. Părinții 
noștri, noi și fii noștri au servit în armata ro- 
mână. Am trăit în armonie cu poporul ro- 
mân. Astfel, comisiile de plasă și comunale 
au comis o violare de lege (subl. n. M.A.D.) 
crezând că simplul fapt de a fi de origine 
etnică germană le dă voie să ne confiște 
averile și să ne lase cerșetori. Am luptat în 
armata română și acum să fim dați afară 
din avutul nostru, așa cum nu prevede le- 
gea (subl. n. M.A.D.). Pot să fie vinovați unii 
dintre locuitorii de origine etnică germană, 
dar nu toţi. Trebuie să se dovedească 
(subl. n. M.A.D.) o faptă anume de colabo- 
rare cu germanii, un act de dușmănie con- 
tra poporului român, dar fără acesta nu se 
poate confisca bunurile fără lege. 

Subsemnatul [...] sunt un simplu plugar, 
nu sunt cu nimic vinovat de desfășurarea 
războiului și nici nu pot fi pedepsit.” 

Exproprierea o vedeau ca pe o greșeală 
a Comisiilor de plasă și a Comisiei comuna- 
le, nicidecum ca un abuz dirijat de la Bucu- 
rești. Probabil le venea și greu să creadă 
că prin noua lege agrară aplicată de guver- 
nul Dr. Petru Groza, fiul preotului ortodox 
din satul vecin”, să se aplice exproprierea 
asupra unor oameni simpli, care nu au fost 
implicaţi în nici un fel în ororile comise de 
Germania hitleristă. 

Strategia comuniștilor, abil dirijaţi de 
Moscova, a prevăzut încadrarea cât mai 
multor nemți în rândul colaboratorilor hit- 
leriști; scopul reformei agrare din 1945 era 
împroprietărirea rapidă a cât mai multor 
„Plugari” pentru a atrage masele de partea 
lor. Astfel, pentru a se dovedi vina de cola- 
borare cu dușmanul nazist, fiecărui expro- 

priat îi era eliberată o declaraţie din partea 
Postului de Jandarmi din localitatea de 
domiciliu prin care se specifica apartenența 
acestuia la Grupul Etnic German. Decla- 
ratia era absolut necesară pentru a se lega- 
liza acest abuz. Pornind de la studiul docu- 
mentelor, s-a putut constata că o parte din- 
tre aceste declarații au fost datate în toam- 
na și iarna anului 1945, chiar și la începutul 
anului următor, deci după depunerea plân- 
gerilor și contestaţiilor germanilor expro- 
priaţi. 

Potrivit unor statistici realizate în mai 
1946, se pare că în rândul etnicilor germani 
din Crișeni și Batiz autoritățile au identificat 
74, respectiv 39 persoane, care fuseseră 
înscrise în diferite organizaţii germane sau 
hitleriste.” 

Cât de importante erau declaratiile din 
partea Jandarmeriei reiese și din faptul că 
pe toate plângerile și contestatiile adresate 
de germani comisiilor abilitate cu rezolva- 
rea cazului lor apare scris, în coltul din 
stânga sus, apartenenta contestatarului la 
GEG cu notita „Se respinge fiind înscris în 
Grupul Etnic German, conform [...] sau „Se 
respinge în bază de colaboraționist ger- 
man, încadrându-se în art. 3, fiind înscris în 
tabelul nr. [...] (subl. n. M.A.D.). 

S-au întâlnit și cazuri în care bătrâni și 
văduve de etnie germană erau expropriaţi 
pentru că fiii lor au fost voluntari în armata 
germană. Adeverințele eliberate de posturi- 
le de jandarmi confirmă acest lucru, iar pe 
dosarele de contestaţii și plângerile înainta- 
te Comisiilor stă scris: „Se respinge, fiu 
înscris în Grupul Etnic German conform 
[...], numitul/a [exproprietăritul/a] fiind 
tatăl/mama lui [...] înrolat în SS”. 

In unele cazuri, adeverințele prin care 
se certifică înscrierea expropriatului în 
GEG erau eliberate de către Comitetele 

locale de reformă agrară, care, prin abuz 
de putere, rezolvau anumite neînțelegeri 
interetnice sau personale. Se pare că de 
câte ori aveau ocazia, noii funcţionari, în 
marea lor majoritate persoane fără studii, 
se comportau violent față de germani, 
agresându-i.* 

Deposedarea de bunuri mobile (vite și 
utilaje) s-a făcut tot prin intermediul unor 
Comitete locale de expropriere, care 
făceau inventarul, și tot atunci acesta era 
predat pe loc unui „plugar” român. Zecile 
de astfel de procese verbale încheiate în 
1945 dezvăluie nu numai acest transfer ile- 
gal de proprietate, ci și potenta financiară 
pe care au avut-o germanii pe valea Streiu- 
lui. Tot din documente mai răzbate și dife- 
renta dintre germanii din Crișeni, angajati 
în cea mai mare parte la uzina siderurgică 
și, ca urmare, deposedaţi de pământul ara- 
bil și livezi, în timp ce batizenilor le-a fost 
confiscat pe lângă pământ și tot inventarul 
mobil, situația lor financiară devenind una 
dramatică, ei trăind anterior doar din 
munca pământului. Utilajele și mașinile 
agricole ale expropriaților au fost duse la 
Centrul de Mașini Agricole de la Strei.” 

Revenind la contestațiile depuse de 
etnicii germani în perioada 1945-1946, am 
întâlnit și un caz mai deosebit prin 
insistența care răzbate dincolo de timp. 
Astfel, interesant este cazul lui Daniel/ 
Dănilă Roth, domiciliat în Batiz, care în 
ciuda loviturilor primite încă din octombrie 
1944, continuă să lupte și în 1946 pentru 
respectarea drepturilor sale. Se pare că tra- 
gedia acestui etnic german începe imediat 
după 23 august, când a fost arestat ca lider 
al Grupului Etnic German din Batiz, și inter- 
nat la Săcel”, în ciuda faptului că în perioa- 
da 1939-1945 a fost dijmaș și administrator 
al moșiei lui Ludovic Reissemberger, în 


satul Strei, „absolut izolat, unde nu a fost 
nici un locuitor neamt. Astfel a fost de tot 
imposibil ca să fac[ă] politică hitleristă." 
Din lagărul politic de la Săcel, la 9 septem- 
brie 1944, Daniel Roth a înaintat o cerere 
de eliberare”, care nu a fost soluționată, 
din moment ce ulterior îl regăsim înscris în 
tabelele ce au fost înaintate pentru lagărul 
de la Târgu Jiu. 

Arhivele nu dezvăluie modul în care 
Daniel/Dănilă Roth a fost eliberat ulterior 
din lagărul de la Târgu Jiu, certă fiind doar 
contestaţia acestuia adresată Comisiei de 
Plasă pentru Infăptuirea Reformei Agrare 
Hunedoara, la 10 iunie 1945. Aceasta 
seamănă până la un punct cu cele ale 
celorlalți contestatari germani, însă, în plus, 
el demonstrează punctual faptul că nu a 
fost înscris în GEG și că nu a dus o politică 
nazistă. Totodată ține să menţioneze faptul 
că el și familia sa trăiesc exclusiv din mun- 
ca pământului, iar exproprierea ar însemna 
eliminarea oricărei surse de venit.“ 

Pentru a-și susține nevinovăția, Da- 
niel/Dănilă Roth a obținut, la 12 martie 
1946, un certificat din partea Primăriei Batiz 
[n.b.!], în care se preciza că nu a părăsit 
comuna nici înainte și nici după 23 august 
1944, și că „și-a făcut datoria fată de Stat, 
Judet și Comună întotdeauna pe deplin, au 
contribuit [cu familia] la executarea con- 
venţiei de armistițiu în mod exemplar dând 
și cotele de cereale în întregime. Totodată 
certificăm că nu a făcut nici o politică 
contrară statului român după 23 august 
1944.*' De menţionat că acest tip de certi- 
ficat va mai fi eliberat și pentru alţi etnici 
germani, spre exemplu lui Schon Konrad, 
de către primăria din Bretea Română.” 

Acţiunea acestuia continua, peste trei 
zile, Daniel/Dănilă Roth angajând un avo- 
cat pentru a-l ajuta să scape de exproprie- 


re“, dar se pare că zadarnic, întrucât, la 26 
martie 1946, este eliberată Decizia Comi- 
tetului de Reformă Agrară al Plasei Hune- 
doara care confirmă „exproprierea, irevo- 
cabilă și executorie”. 

Acţiunile disperate continuă zadarnic 
printr-un „Recurs/Contestaţie” în mai 1946, 
Daniel/Dănilă Roth menţionând din nou că 
nu a aderat niciodată la GEG, iar dacă se 
găsește înscris, acest lucru s-a făcut fără 
ştirea sa, „probabil în baza legii antonescie- 
ne”. Acest ultim act în care apare Da- 
niel/Danilă Ruth ne dezvăluie și o altă 
latură a acţiunilor antigermane: eliminarea 
drepturilor lor politice, Roth precizând că, 
după 13 ani, în 1945, „fără voie”, a fost 
exclus din Frontul Plugarilor. 

Noile realități politice din România, în 
contextul pierderii războiului de către 
Germania și a preluării controlului Europei 
estice de către URSS, i-au determinat pe 
majoritatea germanilor să se resemneze, 
puțini fiind cei care se vor mai opune abu- 
zurilor care îi vizau direct.“ 

Această situaţie tensionată vor găsi pri- 
mii nemti întorși acasă din URSS chiar în 
toamna lui 1945. Erau cei mai bolnavi și 
slăbiți. Arhivele menţionează pentru valea 
Streiului un număr de 16“, veniţi în mai 
multe rânduri pe la Satu Mare: primii au fost 
opt germani din Crișeni, la 1 septembrie; 
peste două luni, în primele zile ale lui 
noiembrie, se întorc acasă doi batizeni, res- 
pectiv câte trei germani din Crișeni și Pui. 
In aprilie 1946 se vor repatria, prin lași, alti 
12 germani din Crișeni.“ 

Odată ajunși pe teritoriul României, 
foștii deportați erau triați de către comisii 
special constituite“ pentru rezolvarea pro- 
blemelor legate de repatrierea lor. Comisiile 
eliberau fiecărui repatriat o dovadă provizo- 
rie, valabilă timp de 15 zile, care purta 

mențiunea „Fost la muncă obligatorie în 
URSS”, iar cu aceasta repatriatul se pre- 
zenta la primăriile localităţilor în care își 
aveau domiciliul. Apoi, funcționarii pri- 
măriilor raportau poliţiilor din orașe, respec- 
tiv posturilor de jandarmi din comune, dacă 
repatriatul era înscris în registrul de natio- 
nalitate înainte de 30 august 1940. Mai 
apoi ei erau înscriși în evidentele Biroului 
de Populaţie al comunei unde se stabileau. 
De asemenea, se completau declaraţii prin 
care foștii deportaţi furnizau informaţii per- 
sonale referitoare la anul și locul nașterii, 
starea civilă, profesia, cetățenia, natio- 
nalitatea, ultimul domiciliu, indicau data la 
care au părăsit România, împrejurările care 
i-au determinat să părăsească țara (subl. n. 
M.A.D.), unde au locuit. In final, trebuiau să 
indice noul domiciliu. După ce era triat, în 
baza acestei declarații-fișă și a actelor pre- 
zentate, i se recunoștea calitatea de „repa- 
triat deportat”. Ulterior, organele adminis- 
trative și polițienești din localitatea de 
destinaţie îi eliberau buletinul. 

Se pare că odată cu primele repatrieri, 
autoritățile române nu știau ce atitudine să 
adopte față germanii trimiși de sovietici 
acasă. Intr-o notă adresată Legiunii de Jan- 
darmi Hunedoara în toamna lui 1945, în 
timpul primelor repatrieri, era consemnat că 
„deși acești germani îndeplinesc condițiile 
pentru a fi încadraţi în detașamente de 
muncă, vor fi lăsați provizoriu în libertate, 
urmând a se primi la timp dispoziţii necesa- 
re pentru încadrarea lor în muncă”. Era 
clar pentru toată lumea că aceștia nu erau 
apți pentru efort fizic. De altfel, situația 
critică a familiilor în care se întorceau nici 
nu le garanta o însănătoșire rapidă, toți 
trăind mai mult decât modest. In aceste 
condiții se pare că Biserica Catolică se 
mobilizează pentru strângerea de ajutoare 

pentru repatriați, dar acţiunea ei este 
văzută de autorități ca „mijloc de pro- 
pagandă subversivă fascistă şi a unor 
acțiuni iredentiste””. 

Până în primăvara lui 1946, transportu- 
rile cu repatriați au fost puţine, iar Poliţia și 
posturile locale de jandarmi întocmeau 
doar evidențe speciale“ cu etnicii germani 
întorși acasă. In martie 1946, Inspectoratul 
Jandarmeriei Timișoara solicita întocmirea 
„până la data de 20 ale fiecărei luni a unor 
formulare cu situaţiile numerice ale persoa- 
nelor înapoiate de la muncă în URSS", 
dovadă că epuizarea fizică și psihică a 
deportaților era tot mai pregnantă și, ca 
urmare, repatrierile tot mai numeroase. 

Listele repatriaţilor păstrate în Arhivele 
din Deva sunt alambicate și cu greu poți să 
realizezi o listă completă și mai ales co- 
rectă a celor reveniti în tară. Alt neajuns l- 
ar constitui faptul că multe documente sunt 
datate incomplet, ele având ziua și luna 
menţionate, dar lipsind anul întocmirii. 

In a doua parte a anului 1946 situația 
din tară devine tot mai nesigură datorită 
prezenței Armatei Roșii, totul culminând în 
toamnă prin falsificarea alegerilor de către 
comuniști. Din acest moment nu doar ger- 
manii vor fi vizibil prigoniți, ci toti cei care nu 
se lasă purtați de utopiile Moscovei, iar 
pentru toți statul pregătea un amplu proces 
de integrare într-o nouă societate, comu- 
nistă. Germanii nu vor mai putea fi pe 
deplin reabilitaţi, aceasta fiind o cauză a 
emigrării constante a acestora din România 
într-un procent foarte mare. 

Azi există încă numeroase semne de 
întrebare asupra istoriei oficiale a perioadei 
comuniste, acestea neputând primi un 
răspuns obiectiv decât prin accesul la 
documentele de arhivă și prin mărturiile 
celor care au trăit realitatea istorică. 

SMARANDA VULTUR în dialog cu 
HARTWIG OCHSENFELD 


„li datorez 
viata lui Stalin” 


Suntem la Gărâna; în 5 august 2018 și stau de vorbă 
în casa familiei Ochsenfeld cu... 

Hartwig Ochsenfeld. De fapt în certificatul meu original 
românesc mă numesc Hartvig Iosif losifovici Ochsenfeld. 

Hartvig cu „v”? 

Da. In certificatul acesta românesc original, cu „v” de la 
Valentin. 

Și ai spus că te numești... 

losif losifovici Ochsenfeld. Totdeauna prescurtat cu doi 
de „|” după Hartvig. 

De unde a apărut acest „losifovici”? 

II datorez locului nașterii mele în Donbas, într-un lagăr 
de muncă forțată, în 30 septembrie 1945. Şi, din păcate nu 
mai există certificatul original din Uniunea Sovietică. 

Am crezut că de aicea vine „losif losifovici”. 

Așa scria în originalul respectiv, care a fost transcris, 
ulterior, la Timişoara și atunci a devenit doi de „”, „losif 
losifovici”. Eu am avut cetățenia sovietică, ca toti copiii 
născuți acolo și mamei mele, cândva, în mijlocul anilor '50 
i-a fost frică... și aici se vede din ce perspectivă gândeau 
oamenii atunci... că în această stare în care se afla 
România, în dependență de Uniunea Sovietică, va dura în 
veci și le-a fost frică că dacă rămân cetățean sovietic, va tre- 
bui să fac armata în glorioasa Uniune Sovietică, în care 
perioada era de patru ani, versus trei ani în România. Și 
ăsta, mi-a povestit mama, a fost unul din motivele, care au 
mișcat-o ca să mă facă cetăţean român. 

Și când te-a făcut cetăţean român? 

Cândva, la mijlocul anilor '50. 

Și s-a putut? 

S-a putut, da. Cu notarul au făcut toate actele. 

Hartwig Ochsenfeld, 

n. 1945, Enakievo, Donbas, 
URSS, profesor de engleză, 
absolvent al Universităţii de 
Vest din Timişoara. 

A emigrat în Germania. 

A depus mărturie despre 
condițiile emigrării lui și a 
celorlalți germani în filmul 
Pașaport de Germania 
(2014 — regizor Răzvan 
Georgescu, producători 
Răzvan Georgescu, 
Alexandru Solomon, Ada 
Solomon). 


* Pe parcursul interviului intervine și 
soția, Elisabeth Ochsenfeld, artist 
plastic, originară din Timișoara. 
Interviul a fost realizat în casa de 
vacanță a soților Ochsenfeld din 
Gărâna, unde cei doi au și Fundaţia 
„Arthouse Gărâna”. 


Smaranda Vultur este eseistă, 
scriitoare, cercetătoare în 
domeniul istoriei orale și 
antropologiei memoriei. A 
absolvit Facultatea de Limba și 
literatura română la 
Universitatea București (1973) 
unde a făcut și doctoratul în 
filologie (1985). Conferenţiar la 
Facultatea de Litere, Istorie și 
Teologie, Universitatea de Vest 
(1997-2017). Expert în cadrul 
Comisiei Prezidenţiale pentru 
Analiza Dictaturii Comuniste din 
România. 

A creat la Fundaţia „A treia 
Europă” Grupul de Antropologie 
Culturală și Istorie orală (1998) 
cu care a alcătuit o arhivă de 
povestiri de viață și mărturii 
orale (azi la Biblioteca Centrală 
Universitară „Eugen Todoran” 
din Timișoara, detalii pe 
www.memoriabanatului.ro, 
Wwww.memoriatimisoarei.ro și 
www.deportatiinbaragan.ro). 
Volume publicate (selectiv): 
Istorie trăită, istorie povestită. 
Deportarea în Bărăgan, 1951- 
1956, Editura Amarcord, 
Timișoara, 1997; Memoria sal- 
vată. Evreii din Banat, ieri și azi 
(coord.), Editura Polirom, lași, 
2002; Germanii din Banat prin 
povestirile lor (coord.) Editura 
Paideia, București, 2000, ediția 
a II-a revizuită și adăugită 
Editura Polirom, lași, 2018. 


Și aveai un certificat din URSS? 

Și aveam un certificat frumos, pe care nu l-am văzut per- 
sonal niciodată, a dispărut. Probabil a fost reținut la acel ofi- 
ciu. Mama mea spunea asta totdeauna cu un fel de regret 
în voce că: „era așa de frumos acel certificat”. 

Cum de-ai ajuns să fii născut acolo? 

Deci, mama mea este de etnie germană și în 15 ianuarie 
1945, încadrându-se în vârsta feminină de deportare, care 
era între 18 și 30 de ani, [și cum] nu a avut copil sub un an, 
care ar fi scutit-o de plecare, nu a avut boli și nu a știut că 
este însărcinată cu mine... 

Poate acesta ar fi fost un motiv să rămână acasă, nu? 

Asta, bineînțeles ar fi scutit-o legal. Femeile însărcinate 
nu au fost deportate. 

Deci, asta era în ianuarie și tu ești născut în septembrie. 

Da, eu sunt născut în septembrie. 

Și cum o chema pe mama? 

Eva Arendt. 

Nu sunteți rudă cu cofetarul? 

După multe colțuri... Insă prăjituri de la această cofetărie 
nu am mai ajuns să mănânc. 

Și mama în ce an e născută? 

In 23 mai 1923. La Variaș. 

Deci de la Variaș a fost și ridicată, nu? 

De la Variaș a fost ridicată, lucru care nu a venit drept o 
mare surpriză. Tatăl meu care a avut extrem de multe 
cunoștințe la Timișoara, el de la sfârșitul lunii decembrie a 
ştiut ce se va întâmpla. Tatăl meu a avut posibilitatea ca să 
mituiască, el neștiind că mama mea este însărcinată, ar fi 
reușit cu comisia medicală să primească mama o scutire, 
însă presiunea comunității șvăbești din Variaș și anume, 
amenințări cu moartea surorilor mele, mamei mele... i-a fost 
așa de frică, datorită faptului că au fost incidente, unde 
comunitatea a arătat că este într-adevăr în stare să imple- 
menteze măsuri serioase... a hotărât să plece. Lăsându-le 
pe surorile mele... 

Câţi ani aveau surorile? 

Născute în '41 și în '43. 

Cum se numeau ele? 

Heidrun născută în'41 și Hergard născută în '43. Deci, 
toti trei copiii ne numim cu „H” (Hergard, Heidrun, Hartwig) 
ceea ce, bineînțeles că nu este o coincidență. Mama mea 
se numește Eva, tatăl meu s-a numit Josef, zis „Sepi. 

Bunica mea s-a numit Katharina, bunicul 
meu — Hans, bunicul din partea tatălui — 
Joseph. Eu spun nume cuminţi, nemțești, 
însă mamei mele în 1937, în cadrul 
apartenenței la Bund Deutscher Mădchen - 
BDM, care era o organizaţie politică nazistă, 
în care a fost membră... 

Și era pentru fete tinere? 

Pentru fete, da. In '37-'38 la fiecare fată 
i s-a înmânat o broșură „Deutsche 
Vornamen” — prenume nemțești. Și de acolo 
mama a găsit aceste prenume, care sunau 
artificial și în urechea neamțului cuminte de 
la Berlin, însă naziștii au fost cei care au 
dezgropat... 

N-am știut asta. 

Cum să nu, asta nu este o coincidență. 
Deodată, începând din '37-'38, șvăboaicele 
și șvabii mici au avut nume dezgropate, din 
tot felul de legende, care sunt convins că au 
fost foarte manipulate și ele. Da, da, da, era 
o treabă absolut politică. Deși m-am născut 
în Enakievo, ea a insistat ca eu să primesc 
acest nume de Hartwig. Și am fost botezat 
abia la intrarea în România. Unul dintre pri- 
mele lucruri pe care le-a făcut și asta n-a 
fost ideea mea A fost așteptată pe peron la 
Sighetul Marmaţiei când au intrat în 
România în 19 decembrie 1945... 

Deci, din cauză că ea a născut, a venit 
mai repede acasă. 

Da, a venit mai repede acasă, cu primul 
transport, care a avut numai mame care au 
născut și muribunzi. Au și murit oameni pe 
transport. 

Și v-a botezat acolo în gară? 

Transportul a durat aproape trei 
săptămâni, în perioadă de iarnă, condiții 
deloc favorabile unui transport de aseme- 
nea natură. Și mama mea s-a mirat puțin. 
Trebuie să vă spun, eu nu vin dintr-o familie 
religioasă. La noi religia nu a jucat vreun rol 
și nici nu joacă nici astăzi. 

Și mama și tata? 

Și mama și tata. Cam la toți șvabii din 
Variaș religia nu a jucat vreun rol. Eu merg 
până acolo ca să spun că religia lor a fost 
agonisire de pământ și de avere. Bunica 
mea totdeauna spunea că: „dacă ești sărac, 
atuncea ai mulţi copii și atuncea vei rămâne 
sărac tot timpul pentru că va trebui să-ți 
împarți...” 

Bunica dinspre tată? 

Bunica din partea mamei. Asta era o filo- 
sofie aplicată. 

Bunica din partea mamei s-a numit...? 

Era născută Lego, deci tot de origine 
franțuzească. 

Și soțul ei, bunicul? 

Soțul ei este Arendt. Și el s-a numit 
Hans, însă în certificatul lui de naștere, fiind 
născut în 1897 scria Jânos. Și bunica mea 
care s-a numit Katharina s-a numit „Katalin”. 

Lego e, deci numele de familie al 
bunicii? 

Da. Eu totdeauna am crezut că natio- 
nalismul maghiarizării s-a îndreptat numai 
împotriva românilor. Nicidecum, el s-a în- 
dreptat asupra tuturor etniilor conlocuitoare 
ale maghiarilor. Eu ţin minte, bunica mea 
născută în 1903, povestea cum în clasa a Il- 
a, deodată li s-a schimbat învăţătoarea și-a 
apărut o unguroaică, căreia ei îi spuneau 
„Nenike”, și toți râdeau de ea pentru că nu 
ştia un cuvânt nemțește. Și a predat la clasa 
a Il-a. Vă puteţi da seama ce harababură? 

Preda în maghiară? 

Exclusiv în maghiară, bineînțeles. 

Deci, în 1910-1912? 

Da, așa. 

Deci, mama a ajuns la Sighet și cine a 
venit să boteze copiii? 

A fost acolo Crucea Roşie și un preot, iar 
acel preot catolic, primul lucru pe care l-a 
făcut... a întrebat dacă copiii sunt botezați. 
Și au fost botezați. Foarte important. 


Au fost într-un spital când au venit? 

Nu, în Sighetul Marmaţiei au fost 
coborâţi din tren și după câteva ore au fost 
primiți de către niște persoane de la Crucea 
Roșie, care au avut ceai cald ș.a.m.d. Nu 
erau trenuri spre Banat și atunci i-au urcat 
într-un camion deschis în 20-21 decembrie 
1945 și i-au dus la Oradea. In acest camion 
au fost... nu știu... 30 de mame, nu cunosc 
acest număr, cu nou născuţi, niciunul peste 
un an, deci numai copii, să spunem, sub 
șase luni. Și mamele au învelit copiii pentru 
a rezista la frigul de pe camion, unele prea 
tare încât, când au ajuns la Oradea și au 
deschis pachetele în care erau copiii, nouă 
copii au fost morti. Asta, zice mama mea, a 
fost cea mai dramatică scenă pe care a trăit- 
o ea și a rămas o traumă de-a ei... acele 
tipete ale acelor mame care au văzut că 
sunt de fapt la capătul calvarului, sunt iarăși 
acasă și copiii sunt morţi. Asta trebuie să fi 
fost groaznic. Eu am rămas în viață, tot- 
deauna mi s-a spus, deci, asta este o 
poveste care am știut-o deja la vârsta 
preșcolară. Deci, la noi în familie, deporta- 
rea în Rusia — nu spunea nimeni Donbas 
sau Ucraina - a fost o temă foarte des 
discutată și mama a fost și foarte mândră că 
a reușit să mă aducă acasă. 

Ulterior, în anii '50 am auzit că ea spu- 
nea că: „De fapt astăzi mă gândesc... ar fi 
trebuit să-ți dau numele de lvan”. Asta 
bineînțeles că a fost un no go. Și dacă aș fi 
fost fată, și asta mi-a spus, mi-ar fi dat 
numele de Sonia. De altfel ăsta este un 
lucru care astăzi după-masă când am vorbit, 
m-a emoționat foarte tare... Perversiunea 
face că deportarea în URSS este evenimen- 
tul care este responsabil că eu exist. Pentru 
că mama mea era o femeie foarte rațională. 
Ea a fost obligată din partea părinților ei să 
se căsătorească cu tatăl meu, care a fost cel 
mai înstărit om din sat, din toată zona 


respectivă. A fost cel mai bogat neamt din 
zona Variaș, Periam, Sânicolau-Mare. 
Nimeni n-a avut 110 hectare cât a avut 
Ochsenfeld. Mama mea, deci, n-a știut că e 
însărcinată cu mine, dar a știut că se va 
întâmpla o catastrofă, datorită faptului că 
nemții vor pierde războiul. A știut că lucrurile 
se schimbă radical, că n-or să mai fie bogaţi, 
deși, în 15 ianuarie când a fost deportată ea 
nu a știut că noi suntem săraci lipiti 
pământului. 

Eraţi deja săraci? 

Nu eram încă săraci. Am fost săraci 
începând din martie '45, când a fost reforma 
agrară și nemţii au fost total expropriați. Li s- 
au luat și drepturile civile, n-au avut drept de 
vot nemții până în '49. 

Știu că în '46 n-au avut cei care au 
fost în... 

N-au avut, nu. Și ea n-a știut acest lucru, 
dar a simtit că lucrurile n-or să mai fie ca 
înainte și a spus: „fără doar și poate aș fi 
făcut un avort”. Asta era metoda controlului 
nașterii, iar religia nejucând vreun rol, asta 
s-ar fi întâmplat. Deci eu nu m-aș fi născut. 
Cinic, dacă vreți așa, să-i datorez viaţa lui 
Stalin. Anul trecut, de altfel, am cumpărat o 
biografie, cred că de 900 de pagini, a lui 
Montefiore, despre Iosif Vissarionovici! și 
am studiat-o foarte sârguincios. 

Am fost și în Georgia, am fost acolo cu 
Elizabeth (soția — n. red.), ea a fost invitată 
la un simpozion și am acompaniat-o, dar în 
ultimii ani conștientizez acest lucru, că dacă 
n-ar fi fost aceste evenimente, atuncea eu 
n-aş fi în viață. 

De altfel, în cartea lui Hannelore Baier 
cu documente’, se vede clar că Stalin a 
ordonat, deja dinainte de terminarea 
războiului, a spus că toți nemţii din 
regiunea asta vor fi deportaţi. Deci, exis- 
ta deja o hotărâre anterioară. 

Da. A fost o perioadă vorba că rușii n-ar 
fi specificat ca să fie trimiși numai etnicii ger- 
mani la „muncă de reconstrucţie”, cum s-a 
numit. Dar am văzut și documente, cum că 
acest lucru nu este adevărat. A existat, nu 
știu cum se numește un politician român, 
care s-a adresat autorităților sovietice, 
arătând că economia României va suferi în 
cazul în care... 

Ea a publicat și o intervenţie a Rege- 
lui, în sensul ăsta, în care a încercat, 
Regele Mihai, să oprească ridicarea ger- 
manilor, din aceleași considerente... 

Da? Despre asta nu știu. Dar, un alt lucru 
interesant: mama mea, femeie înstărită, le-a 
născut pe cele două surori ale mele la 
Anaheim, care a fost un spital de obstetrică în 
Timișoara. Anaheim, care se afla pe acel teri- 
toriu unde în ziua de astăzi... Pornești din 
Lahovari cu tramvaiul spre Fratelia, prima 
stație în dreapta, acum este... 

Fostul Enel, da. 

Exact. Acolo a fost o clinică de obstetrică 
foarte scumpă, foarte exclusivă, condusă de 
maici. 

Catolice. 

Da. Și acolo mama mea le-a născut pe 
cele două surori ale mele. Și când... — asta 
este interesant — , când mama mea a intrat 
în România în 21 decembrie 1945, ea nu a 
știut că de fapt ea este o femeie săracă, 
care nu mai are un șfanţ. A ajuns și peste 48 
de ore la Timișoara m-a și dus direct la 
maici, pe mine, ca să rămân acolo, ca să fiu 
verificat de către medici ș.a.m.d. Și nimeni 
nu i-a spus că ea nu mai are nimic și nu mai 
este cine a fost, că de fapt acuma este 
săracă. Și ea atuncea, primul lucru a fost să 
meargă cât se poate de repede la Variaș, 
unde erau surorile mele. In toată această 
perioadă n-a existat niciun fel de comunica- 
re, mama mea nu a ştiut nimic despre ce e 
acasă. A știut doar că are un sot pe care nu 

se poate baza. Atunci, tatăl meu nu a fost un 
om cu mare simt de responsabilitate și asta 
a ştiut. Și bineînţeles și toată familia noastră 
a fost foarte lovită de faptul că singura lui 
putere fusese averea lui. Și, deodată, peste 
noapte, averea lui n-a mai fost și el n-a mai 
fost nimic. Așa de crud și trist a fost asta, 
dar așa a fost. Și a reușit să dea un telefon 
la Variaș... Nu exista telefon în case particu- 
lare, ci s-a dat telefon la poștă și bunica îmi 
povestea că a venit fata de la poștă și a zis 
că: „Vine o tanti din Timișoara”. Și bunica n- 
a putut să știe că este fiica ei și foarte mare 
a fost surprinderea, când, efectiv de la tren 
a venit mama mea. 

Ei nu știau... 

Ei nu știau dacă mai trăiește, nimic nu 
știau. Și acuma vine un episod, care mi s-a 
povestit extrem de des. S-a dus, bineîn- 
teles, vestea prin toate satele nemtești, că a 
venit un transport din Rusia și că la Variaș 
este Eva Ochsenfeld, care a fost la 
Enakievo și au început să vină oamenii. In 
fiecare zi veneau zeci de oameni, ca să afle 
dacă ea știe ceva despre soarta rudelor lor. 
Și zicea că între timp au fost și morti în 
lagărul ei și a trebuit să spună acest lucru. 

Și fetele la cine au stat în perioada 
aceasta? 

Fetele au stat la părinții mamei mele, 
care au fost oameni sănătoși și de încrede- 
re. In ce privește această chestiune, mama 
mea a fost liniștită, că a știut că mama ei 
este o luptătoare și poate avea toată încre- 
derea și în tatăl ei, care așa a fost. Fără aju- 
torul acestor bunici, noi n-am fi putut merge 
la liceu și prin toate greutăţile prin care am 
trecut în anii '50... 

Ei au avut pământ? 

Au avut pământ și ei. 

Și l-au pierdut și ei? 

Da, sigur că da. Bunicul meu fusese în 
America între 1913 și 1921, și a economisit 

bani, și a venit acasă, și a cumpărat vreo 25 
de hectare. Împreună cu soția lui au avut 40 
de hectare. Deci, Ochsenteld, cu averea lui 
de 110 hectare, cu cele 40 de hectare din 
partea bunicilor, deci erau foarte, foarte 
înstăriți. 

Unde în America? 

In America a fost la Detroit. Și asta e 
treabă interesantă... Bunicul meu e născut 
în 1897, într-o familie de patru copii, dacă 
nu mă înșel, el fiind mezinul, dar sora lui 
Katy s-a căsătorit în 1909 cu un bancher, 
dar bancher din acesta agricol, din 
Satchinez, pe numele Krier. Și acest Krier, 
soțul surorii bunicului meu, o femeie foarte 
frumoasă... el se pare că a făcut niște afa- 
ceri bancare destul de riscante și atuncea, 
socrul lui, adică tatăl bunicului meu a dat 
garanție pentru niște credite, pământul pe 
care bunicul meu avea să-l moștenească. 


Însă în 1911, a fost o criză economică în 
Imperiul austro-maghiar și toti banii s-au dus 
pe apa sâmbetei. Bancherul Krier, deci cum- 
natul a făcut ce trebuia să facă, s-a 
împușcat... Dar atuncea familia a avut res- 
ponsabilitatea să asigure bunicului meu 
averea care prin ușurința lor a fost pierdută. 
Și atuncea părinții lui, șvabi din Banat, și 
sora lui și bunicul meu, care a avut 16 ani s- 
au hotărât să meargă în America să lucreze, 
cu un singur scop, pentru a recupera averea 
pierdută prin această acțiune ușuratică. Și 
s-au dus. Mare durere. Pentru părinţii lui a 
fost o experiență foarte dureroasă. Tatăl 
bunicului meu, deodată a trebuit să măture 
halele fabricii Ford în Dearborn, Michigan. 
Și bunicul meu la fel, însă, el având 16 ani, 
a înflorit în America. La vârsta asta a putut 
să lucreze la acea fabrică și a devenit un 
american. Avem fotografii acasă. Sora lui, 

văduva, motivul pentru care a avut loc toată 
această presiune, a lucrat ca gospodină la o 
familie înstărită de americani, unde a gătit și 
a făcut curat, foarte apreciată. Insă, pentru 
părinții lui n-a existat nicio clipă. In clipa în 
care au strâns suficienți bani, s-au întors. Ei 
au trimis banii în România, existau niște 
evrei, totdeauna despre asta se vorbea, se 
trimiteau bani la niște evrei în Timișoara, 
niște intermediari, care atuncea au schimbat 
banii ăștia în valuta care a existat aicea. Și 
au cumpărat pământ. Vă daţi seama, tot 
acest pământ. Și atuncea, bunicul meu nu a 
dorit să se întoarcă, bineînțeles, dar a tre- 
buit să vină, spunea el... L-au trombonit să 
fie companion de călătorie și au venit Înapoi 
prin Marseille. Și bunicul meu a adus un gra- 
mofon, o mobilă, vă spun, de circa un metru 
jumate, pe care l-am avut până în vara când 
am vândut casa, în 1968. Bunica mea a 
vândut acest obiect minunat unor țigani care 
făceau afaceri cu tigani din Serbia. Aceste 
obiecte cred că au aterizat undeva prin niște 
flomarkturi în Germania. Precis așa a fost. 
Insă n-am avut niciun fel de sentiment pen- 
tru lucruri vechi. Curios. 

Acum o să vă spun ceva, un alt fenomen 
care l-am auzit foarte des în familia noastră. 
In această călătorie pe vapor din America în 
Europa..., pe acest vas a călătorit Mary 
Pickford. Mary Pickford era starul numărul 1 
al cinematografiei mute, care era la clasa | 
pe acest vapor, cu soțul ei, Douglas 
Fairbanks. Și din motive de PR, în fiecare 
seară a venit la clasa a Il-a sau a III-a, nu 
știu în care a călătorit bunicul meu și a acor- 
dat un dans unui flăcău. Și unul din acești 
flăcăi a fost bunicul. El totdeauna ne-a 
povestit: „Eu am dansat cu Mary Pickford”, 
bineînțeles. 

Când s-a întors ce vârstă avea? 

S-a întors în 1921, a avut 24 de ani. ȘI 
atuncea, ajungând la Variaș s-a îndrăgostit 

de bunica mea, de Katharina, care i-a pro- 
mis că după ce sunt căsătoriți va pleca cu el 
în America. S-au căsătorit și ea a refuzat să 
se ducă. El atuncea s-a aranjat cumva. Insă 
tot satul râdea de el. El povestea, bineînţe- 
les, totdeauna despre isprăvile sale în 
America. 

Vorbea și limba? 

Vorbea și limba. Era americanizat sută la 
sută. li spuneau: „Hans der Amerikaner”. 

Aproape fiecare sat avea câte un 
american. 

Da. Şi el atunci a devenit un țăran foarte 
fericit, de fapt, foarte cumsecade, plin de 
simțul responsabilităţi, care n-a vorbit 
englezește decât când a fost foarte bătrân. 
La peste 75 de ani, când devii puțin senil. 
Atunci a început să spună cuvinte, cum, de 
exemplu este cuvântul „hobo”. Un „hobo” 
este un vagabond. Deci, când voia să spună 
de cineva, spunea un „hobo” sau așa. Asta 
a fost povestea. Foarte interesant, el a por- 
nit din Dearborn, Michigan, o suburbie 
industrială a orașului Detroit. El a fost acolo 
și în călătoria înapoi în Europa a dansat cu 
Mary Pickford. Și acuma vine o chestiune 
interesantă. 

In 1986, eu la vremea respectivă lu- 
crând, printre altele și ca interpret de jude- 
cătorie pentru limba engleză în Frankfurt, am 
făcut o călătorie, în calitate de interpret cu un 
judecător, exact în acest oraș, Dearborn, 
pentru a-l audia pe vicepreședintele firmei 
Ford, care era martor citat într-o cauză civilă, 
extrem de mare, care a avut de-a face cu 
firma Opel, de lângă Frankfurt. Deci, marto- 
rul a refuzat să vină la Frankfurt, și ne-am 
dus noi la el. După acest act — vicepreședin- 
tele de altfel a fost instruit de către mine, 
care am tradus tot ce i-a spus judecătorul, că 
are drept la tăcere, altfel ar trebui să se 
învinovățească singur - a spus o singură 
propoziție: „Prefer să tac”. (râde) 


Deci am făcut călătoria asta... Mă rog, a 
fost o călătorie interesantă, de serviciu, am 
călătorit business class ş.a.m.d. Când am 
venit înapoi, am plecat eu mai departe, în 
orașul Seattle, pe Coasta de Vest, unde am 
vizitat un prieten și când am zburat înapoi, 
peste 10 zile, am stat tot la business class, 
vreo trei ore și jumătate, lângă un domn, 
care arăta ca un contabil. Eu am stat lângă 
geam, el a stat lângă gang și toată lumea 
am avut impresia că se uită la mine. In 
seara precedentă, băusem putin cam mult 
cu prietenul meu și am avut impresia că 
ceva nu e în regulă cu mine și toți se uită la 
mine. Nu am dat deloc importanță persoanei 
care a stat lângă mine, care a lucrat, a scris 
ceva, o persoană total plicticoasă. Când am 
aterizat, cred că la Washington D.C., la 
ieșire în terminal, două sau trei echipe de 
televiziune s-au aruncat pe acest fost vecin 
de scaun cu mine și imediat au format cer- 
curi în jurul lui și eu m-am retras și am înce- 
put să mă uit și eu: „Oare lângă cine am stat 
acum?” Și atunci am întrebat pe cineva cine 
este acest domn și mi s-a spus: „What? You 
don't know? This is the richest man in the 
world, Bill Gates.” (râsete) Deci, am stat 
lângă Bill Gates, trei ore și jumătate fără ca 
s-o ştiu. Dar paralela cu bunicul meu este 
această călătorie din Dearborn înapoi în 
Europa, el având contact cu o celebritate și eu 
la fel. Deși eu n-am știut și n-am dansat cu el. 

Cred că a fost foarte fericit Bill Gates că 
în sfârșit a avut pace, trei ore jumătate. 
Pentru că americanii sunt foarte entuzias- 
mati când stau lângă o personalitate, ime- 
diat vor să primească autograf, deci asta 
este doar așa, o anecdotă. 

Să revenim la Variaș. 

Deci, marea tragedie a bunicului meu, 
că nu s-a întors, și atunci toate pământurile 
câștigate în America s-au dus. Plus că 
Securitatea a avut un ochi pe el, pentru că a 


fost unul din America, care s-a întors... toată 
isteria aceea. 

Deci au fost în atenţia Securităţii? 
S-au interesat de ei? 

Deci, noi fiind așa de bogati, asta a fost 
iarăși o tragedie, noi n-am fost primiţi în 
colectiv, pe motiv că: „Păi n-aveţi nimica, 
dacă vii în colectiv, mai trebuie să ai o 
căruță, mai trebuie să ai...” Noi n-am avut 
absolut nimic. 

V-au rechiziționat și bunurile? 

Absolut totul. 

Au avut și cai, și animale? 

Sigur că da, am avut tot ce a avut o 
gospodărie foarte mare. Am avut și două 
tractoare. Deja atuncea, vă închipuiți. Eu vin 
dintr-o comună care pe jumătate a fost 
germană, pe jumătate sârbească și așa mi 
s-a povestit mie întotdeauna că... bunica 
mea spunea: „Atâta timp cât noi, nemtii, am 
avut cuvântul, n-a pus neamt piciorul în 
satul sârbilor”. Erau separați, mai putin stra- 
da pe care am locuit noi, strada de mijloc, 
care era mixtă. Deci, am avut un vecin sârb 
și un vecin neamt și după aceea iarăși a 
venit un sârb. Şi această stradă s-a numit 
Valașkas, adică Strada Valahă. 

Erau și români? 

Nu, deloc. Abia după aceea au venit așa 
numiții „coloniști”: aromâni și... 

Basarabeni și bucovineni. 

Vasile Șirli, un muzician, el a fost vecin 
cu mine. 

E din Variaș? Sau venit? 

Născut acolo. 

Și el ce era, basarabean? 

Nu, era meglo... 

Megleno-român. 

Da. Și eu l-am reîntâlnit pe Şirli prin 
Elizabeth. Și am fost foarte surprins când 
am auzit de la Șirli, că el, copil de familie 
refugiată, care au fost băgaţi într-o casă 
nemțească, au fost bine primiti. 

Au primit pământ? 

Da. Șirli astăzi are numai și numai amin- 
tiri pozitive de faptul cum familia lui de 
coloniști a fost bine primită de către această 
familie germană. N-am putut să identific 
această familie, care a fost fără doar și 
poate o excepție, pentru că eu acasă n-am 
auzit decât... 

Aveau o poziție mai bună față de 
macedoneni, decât față de basarabeni și 
bucovineni care veneau din URSS. 

Asta se poate. Dar știu că bunica mea n-a 
acceptat pe absolut nimeni, fie el macedo- 
nean. 

Nu i-au obligat să-i ia? 

Nu. Am avut coloniști vreo două luni de 
zile, dar totdeauna n-au stat mult și știu că 
s-a vorbit urât de ei. Asta așa era. Bunica 
maternă, ea n-a cunoscut români deloc și 
pentru ea toată nenorocirea, adică luarea 
averii noastre și tot a fost responsabilitatea 
românilor. Ea n-a spus că ne-au luat comu- 
niștii, ea a spus că die Rumânen. Deodată 
erau prezenți și averea n-a mai fost 
prezentă. Şi totul era altfel. 

Mai erau și alte familii aşa bogate? 

Nu, datorită acestui fapt a existat și invi- 
die, bineînțeles. Eu, copil fiind, am simtit 
asta foarte des. Mă numesc Ochsenfeld, 
tradus „câmpul boilor — plai cu boi”. Am avut 
un profesor de liceu, foarte cunoscut în 
Timişoara, s-a numit Johann Bach, profesor 
de rusă. De fapt a învăţat rusa în deportare, 
că și el a fost deportat. 

În deportare acolo sau în Bărăgan? 

Nu, nu, în deportarea în Uniunea Sovie- 
tică. Acest Bach, în cei patru sau cinci ani 
câți au fost, a învăţat rusește, a devenit 
membru în Partidul Comunist, în deportare. 
Și asta s-a putut, sigur. Și a venit înapoi și a 
fost sărbătorit, bineînțeles. A fost secretarul 
de partid al Liceului 10, fostul Notre Dame 
din Timișoara. Și Bach m-a chinuit. El l-a 

cunoscut pe tatăl meu, el fiind dintr-o familie 
săracă. 

Era tot din Variaș? 

Nu era din Variaș, nu știu cum, ce 
tangente și unde s-a întâlnit cu tatăl meu. 

Și erai la liceu? 

La liceu și el a fost profesor de rusă. 
După aceea a făcut engleză la seral și a 
devenit profesor de engleză. Știu că mă lua 
la tablă — ceea ce vă povestesc eu se întâm- 
pla în anii 1958-1959 — mă lua la tablă și tre- 
buia să declin un adjectiv și un substantiv în 
rusește. Și cum ei au șapte cazuri sau opt 
chiar, puteai să faci destul de multe greșeli. 
Şi pentru fiecare greșeală îti trăgea un punct 
de la nota 10. Și eu ajungeam sub patru. Și 
vine tovarășul Bach atuncea, s-a pus așa 
spre clasă, teatral și a spus: „Uitaţi, pă- 
mântul s-a dus, dar boul a rămas”. De la 
Ochsenfeld. Das Feld is weg, der Ochse is 
geblieben. 

Formidabil. 

Datorită acestui fapt eu nu am suferit... 
n-am mai vrut nimic din el și nu m-am gândit 
o clipă să fac cereri de recuperare sau așa 
ceva. Și același lucru se referă și la surorile 
mele. Totul s-a dus pe apa sâmbetei, nu 
știm ce e cu el și nici nu vrem să știm. Ne-a 
adus numai nenorocire. 

Deci, din '49 ai rămas la Variaș? A 
rămas familia acolo? 

Familia a rămas acolo. Deci, părinţii mei 
au divorțat în '49. Tatăl meu era foarte mare 
șmecher. Tatăl meu a reușit, el fiind născut 
în 1921, a reușit să nu fie nici pe front ca sol- 
dat german, nici pe front ca soldat român. 
Cu banii lui i-a mituit pe ofiterii români, încât 
el oficial era ordonanța unui general și 
plătise pe altcineva să facă jobul acesta. Și 
tatăl meu a putut, în uniformă de soldat 
român, să se plimbe cu [o motocicletă] 
BMW 750, cu armă de vânătoare, prin 
Variaș, în anii '43-44. Ceea ce l-a supărat 

Harta regiunii Donbas cu locul nașterii lui Hartwig Ochsenfeld 


foarte mult pe unchiul. Așa, și ceea ce 
bineînțeles că nu a arătat deloc bine în con- 
textul satului, pentru că aș spune 80% din 
băieții nemti din Variaș au fost pe front, sau 
în SS, sau în Wehrmacht și doar 20%... 
Foarte mulți băieți din familii înstărite, de alt- 
fel, care din aceleași motive ca tatăl meu s- 
au înrolat la români și n-au trecut la nemti, 
pentru că au știut că cu bani mulți îi poti 
mitui pe români și așa a și fost. Insă nemti, 
mame, soții de nemti ai căror copii au murit 
pe front, într-o noapte au vandalizat frontul 
casei noastre. 

În ce fel, au dat foc sau...? 

Nu, nu, cu motorină. O stigmatizare 
vizuală, dacă vreți. Și au strigat lozinci de 
felul: „Copiii noștri mor pe frontul de Est ca 
să apere averea ta, porcule Ochsenfeld, și 
tu te plimbi cu arma de vânătoare prin 
Variaș”, lucru care, de altfel, a fost adevărat. 


A avut loc un proces penal și femeia care a 
organizat această campanie a făcut opt luni 
pușcărie. Este cunoscut sub numele „Pro- 
cesul Antonsep”. In '43-'44 trebuie să fi fost. 
Antonsep. Asta era o familie de șvabi foarte 
înstăriți, al căror fiu a fost la SS... 

A murit în război? 

Nu, n-a murit. A rămas prizonier la en- 
glezi sau undeva, a rămas în Germania. Și 
în sat, prin '53-'54, știu că a avut și un fiu și 
mama acestui fiu era o bună prietenă a 
mamei mele. Deci acest Antonsep a murit 
într-un accident de motocicletă. Mă rog, 
după război. 

(Continuare în numărul următor) 


Note 

' Simon Sebag Montefiore, Stalin. Curtea țarului 
roșu, Editura Polirom, lași, 2014. 

* Hannelore Baier (ed.), Germanii din România 
1944-1945, Editura Honterus, Sibiu, 2005. 

Făuritori ai Marii Uniri, martiri în 
închisorile comuniste (II) 


ION PELIVAN 
(1.04.1876, Răzeni, Basarabia - 
24.01.1954, închisoarea Sighet) 


lon Gh. Pelivan, personalitate politică 
de prim rang din Basarabia care a dus o 
activitate febrilă împotriva rusificării Ba- 
sarabiei de către imperiul țarist, s-a născut 
la 1 aprilie 1876 în satul Răzeni, județul 
Lăpușna, astăzi raionul laloveni (atunci 
parte a Imperiului Țarist), în familia lui 
Gheorghe Pelivan, cântăreț la biserica din 
sat, și a Eugeniei Titica. Incă din copilărie, 
lon Pelivan era fascinat de vechea limbă 
română a textelor bisericești și de literatura 
orală transmisă din generaţie în generatie.‘ 

Cursurile primare le face în satul natal, 
după care merge la Școala de Băieți din 
Chișinău și apoi la Seminarul Teologic din 
același oraș, absolvit în 1898. Obținând o 
bursă a zemstvei guberniale, face studiile 
universitare la Facultatea de Drept de la 
Universitatea din Dorpat (actual Tartu), 
vechi centru universitar din Estonia, 
absolvită în 1903. El i-a convins şi pe vechii 
lui prieteni (V. Oatu, Gh. Ghicu, V. Manu și 
alţii) de la Seminarul Teologic din Chișinău 
să vină în același oraş, unde existau 
posibilități reale de formare a unui mediu 
intelectual. Student fiind, organizează și 
conduce prima societate studențească cu 

lon Pelivan 


program politic, naţional și academic a 
studentilor basarabeni, intitulată Pămân- 
tenia basarabeană, cu scopul dezvoltării 
conștiinței naționale, interesului pentru isto- 
ria, cultura și literatura română. Era o miș- 
care studențească cu caracter national- 
moldovenesc, mișcare de resurecţie nati- 
onală al cărei scop era pregătirea conștiin- 
telor pentru evenimentul unirii Basarabiei 
cu Țara Mamă, România. Societatea înte- 
meiază în incinta Universităţii o bogată bi- 
bliotecă de carte românească, cu ziare, 


reviste, cărți care soseau din Țară (publica- 
tiile vremii: „Albina”, „Adevărul”, „Univer- 
sul”; lucrări științifice ale marilor istorici N. 
lorga, A.D. Xenopol, Gr. Tocilescu; opere 
ale clasicilor V. Alecsandri, M. Eminescu, |. 
Creangă, A. Vlăhuţă și alții). 

Dar cum activitatea acestei asociații nu 
era pe placul autorităților ruse, el, împreună 
cu membrii organizației, au fost arestați și 
întemnițați, iniţial la Dorpat, apoi la Wenden 
(1902-1903). |. Pelivan a fost eliberat inițial, 
supravegheat de poliție, pentru sustinerea 
tezei de licență, după care în 1904, este 
surghiunit pe un termen de 3 ani în nordul 
Rusiei, la Viatca, regiunea Arhanghelsk, 
gubernia Herson.* In această perioadă este 
trimis ca soldat în Manciuria, apoi ocupă un 
post de grefier în orașul Kazan și în 1905 i 
se aprobă să revină în Basarabia. Se 
întoarce în Chișinău unde organizează 
împreună cu vechii săi colegi de la 
Seminarul Teologic și de la Dorpat, prima 
grupare cu caracter naţional revoluționar 
din Basarabia. Aici editează și primul ziar în 
limba română cu numele de Basarabia 
(1906-1907), dar interzicerea ziarului pre- 
cum și riscurile asumate îl forțează să plece 
din Chișinău, în iunie 1907, fiind numit 
locţiitor de judecător în orașul Bălți. Aici el 
fondează o organizaţie de intelectuali (pro- 
fesori de școală, avocaţi și diferiţi functio- 
nari) care promova limba română, iar la 
biblioteca publică din oraș formase un de- 
partament de carte românească. 

Rămâne în această funcție până în 
1912, când este destituit pentru că la 
serbările „eliberării”, de fapt anexării, Basa- 
rabiei organizate de către autorităţile țariste 
ruse cu prilejul împlinirii a 100 de ani de la 
ocuparea Basarabiei de către imperiul ta- 
rist, lon Pelivan și-a pus la piept tricolorul 
românesc în zăbranic de doliu“. După des- 


tituire, el s-a înscris într-un barou de avo- 
cati din orașul Bălți și și-a continuat activi- 
tatea revoluţionară, sub supravegherea 
agenților poliţiei ruse, călătorind în repetate 
rânduri peste Prut și aducând cărți româ- 
nești pentru intelectualii moldoveni din 
oraș, vizitând intelectuali patrioți din Româ- 
nia, inclusiv pe marele istoric Nicolae lorga. 
Este de remarcat că datorită activității sale, 
județul Bălţi a fost primul judet din Basa- 
rabia care, în 1918, s-a pronunţat pentru 
Unirea Basarabiei cu România. 

In timpul Primului Război Mondial, în 
1916, lon Pelivan era deja mobilizat și tri- 
mis pe frontul românesc, unde se ocupa 
mai mult de propaganda naţională decât de 
armată și război Dar, profitând de tul- 
burările de pe front şi de revoluția rusă, în 
1917 pleacă la Chișinău pentru a participa 
la mișcarea de deșteptare națională. Aici 
are colaborări strânse cu comitetele os- 
tășești moldovenești din Chișinău, Odessa 
și lași. 

Participă la fondarea Partidului Naţional 
Moldovenesc în 1917, Blocul Moldovenesc 
propunându-l pentru postul de președinte 
al Sfatului Țării, dar fiind mai puțin agreat 
de minoritățile naţionale din Basarabia, 
cedează acest post lui lon Inculeț, agreat 
de minorităţi. 

In această perioadă critică, deputatul 
Pelivan manifestă un curaj și un eroism de- 
osebit, îndeplinind sarcina de a aduce Ar- 
mata Română în Basarabia pentru restabi- 
lirea ordinii pentru a lupta cu structurile mili- 
tare bolșevice în debandadă. 

La 6 ianuarie 1918, fiind condamnat la 
moarte de bolșevici, lon Pelivan părăsește 
Chișinăul și se îndreaptă spre lași unde a 
stat până la 12 ianuarie 1918 „când s-a pri- 
mit vestea că Armata Română este în apro- 
piere de Chișinău.” Revenit în Basarabia, 

își reia activitatea în cadrul Sfatului Țării, 
fiind membru în comisiile de Declaraţii și 
Statute, Administrativă, de Regulamente. 
In 27 martie 1918 a votat Unirea Basarabiei 
cu România. 

In 1919-1920 a participat la Conferința 
de Pace de la Paris, iar în 1922 la cea de la 
Geneva, unde a susținut cauza Basarabiei. 
In Paris a editat ziarul La Basarabie și o 
serie de broșuri (La chronologie de la 
Besssarabie; L'Etat economique de la 
Besarabie; L'Union de la Bessarabie sous 
le regime russe), argumentând dreptul 
României asupra Basarabiei. 

Situația din Basarabia se stabilizează 
cu ajutorul Armatei Române și lon Pelivan 
continuă să activeze cu același entuziasm 
și dăruire. Este deputat al României Mari în 
repetate rânduri; între anii 1919-1920 este 
ministru al Justiţiei în Guvernul lui Ale- 
xandru Vaida Voevod. Intră în Partidul 
Țărănesc în 1923, în perioada 1927-1935 
fiind în conducerea filialei din Basarabia; 
promovează asociația de cultură „Astra, 
activând și în funcţia de director al revistei 
Viaţa Basarabiei. 

Soţia sa, Maria, olteancă de origine, tot 
timpul alături de el, era o mare colecţionară 
de tablouri și icoane vechi românești, com- 
pletate de celebra colecție de documente 
vechi a soțului. Astfel că biblioteca familiei 
umplea o cameră de 40 de metri pătrați. 

La 28 iunie 1940, ginerele său, soțul 
Nadiei, fiica adoptivă a lui lon și a Mariei 
Pelivan, ofiţer la biroul de informaţii al unei 
divizii, îl anunţă că armate sovietice se 
concentraseră la Nistru. lon Pelivan, care 
atunci se afla la Chișinău, se refugiază 
rapid la lași, având ca bagaj doar o valiză. 
In 1941 revine la Chișinău împreună cu 
soția și iși găsește casa devastată, bibliote- 
ca și colecţiile de artă dispărute. 

Familia Pelivan se refugiază din nou 
în România, stabilindu-se la București, în 
următorii ani fiind permanent monitorizat 
de serviciile de informaţii românești și 
sovietice. 

In noaptea de 4 mai 1950, din ordinul 
KGB-ului, lon Pelivan este arestat de secu- 
ritatea română (aveau ordinul lui Stalin „...să-i 
omoare, unde ar fi, pe toti foștii membri ai 
Sfatului Țării”). L-au trimis la închisoarea 
Sighet și de atunci, nimeni dintre membrii 
familiei nu l-a mai văzut. S-a stins din viață 
în închisoarea Sighet la 24 ianuarie 1954. 
Avea 78 de ani. 

Nadia Perju Mardare, fiica lui adoptivă, 
mărturisește că „...profesorul Facultății de 
Teologie din Chișinău, C[onstantin] Tomes- 
cu, unul dintre puținii supraviețuitori ai în- 
chisorii din Sighet, a venit în 1962 la Maria 
Pelivan și i-a spus că la Sighet a stat într-o 
cameră cu lon Pelivan. l-a povestit despre 
martirajul acestuia. Din cauza batjocurii 
temnicerilor, frigului și umezelii din închi- 
soare, lon Pelivan se îmbolnăvise grav, 
avea dureri reumatice feroce. Ajutor medi- 
cal nu primea. Temnicerii-bestii îl jigneau, îl 
scuipau, îi trăgeau palme, ceea ce îi provo- 
ca o suferință morală mai mare decât cea 
fizică. Din cauza alimentaţiei proaste sufe- 
rea de subnutriţie. S-a stins din viață la 24 
ianuarie 1954, de Ziua Unirii Principatelor, 
adică a fost omorât prin chinuri și umilință. 
La 25 ianuarie a fost scos noaptea și aruncat 
într-o groapă din cimitirul închisorii." 

In onoarea sa, o stradă din sectorul 
Buicani din Chișinău îi poartă numele’, li- 
ceul teoretic din satul Răzeni, raionul la- 
loveni, poartă numele lui, iar o localitate 
poartă numele de satul Pelivan. 


DANIEL CIUGUREANU 
(9.12.1885, Briceni, Basarabia - 
19.05.1950, închisoarea Sighet) 


Daniel Ciugureanu, născut la 9 decem- 
brie 1885 în satul Șirăuţi, Ținutul Hotin, 
gubernia Basarabia din Imperiul Țarist 
(astăzi Șirăuţi, Briceni, Republica Mol- 
dova), a fost fiul preotului Alexandru Ciugu- 
reanu și al profesoarei Ecaterina Ciu- 
gureanu, o familie nobilă de intelectuali. 


Daniel Ciugureanu 


Și-a început învățătura în familie. Studii- 
le primare le-a făcut în satul natal, cele se- 
cundare în orașul Bălţi, apoi a urmat Semi- 
narul Teologic din Chișinău. Studiile univer- 
sitare le-a făcut, începând din 1905, la Fa- 
cultatea de Medicină a Universităţii „Sfântul 
Vladimir” din Kiev. A susținut examenele de 
absolvire cu rezultate excepționale în fata 
unei comisii medicale, în lunile septembrie 
și octombrie 1912 și pe 16 octombrie 1912 
a obținut diploma de medic, iar în posesia 


Diplomei de medic chirurg-urolog no: 
31180-5151 a intrat pe 2 iulie 1913. 

A practicat chirurgia mai întâi la spitalul 
din satul Vorniceni, Strășeni în 1913, apoi 
la spitalul din Hâncești în 1914, la Spitalul 
„Regina Maria” din Chișinău în 1927, la 
Spitalul „Doctor lon Cantacuzino” din Bu- 
curești în 1938 și la Spitalul Central „1.O.V.” 
tot din București în 1944. 

S-a manifestat încă din tinerețe în lupta 
pentru emanciparea românilor moldoveni 
din Basarabia. Astfel, în 1908, împreună cu 
alți tineri basarabeni, a înființat cercul 
„Deșteptarea”. Printre aceștia îi amintim pe: 
Alexei Mateevici (autorul poeziei Limba 
noastră), Simion Murafa, Ștefan Ciobanu, 
Ștefan Berechet, Dimitrie Bogos și alții, 
Daniel Ciugureanu fiind ales președinte. 
Scopul acestei asociații era luminarea mol- 
dovenilor, deșteptarea conștiinței lor natio- 
nale, lupta pentru dezrobire și pentru Unire 
cu România. Dar, din cauza înăspririi regi- 
mului, după doi ani, cercul a fost nevoit să- 
și suspende activitatea, acțiunile lui Daniel 
Ciugureanu atrăgând atenţia autorităților 
ruse care l-au arestat în mai 1912. 

Un grup de intelectuali moldoveni a fon- 
dat la Chișinău, în mai 1913, revista Cuvânt 
moldovenesc şi apoi, în 1914, ziarul cu a- 
celași nume, care va deveni elementul cen- 
tral în mișcarea pentru trezirea conștiinței 
naționale a moldovenilor. Prima ediţie a zia- 
rului a fost tipărită la 1.01.1914, iar ultima la 
7.01.1919. Proprietarul revistei și ziarului a 
fost Vasile Stroescu, primul redactor-șef, 
Nicolae Alexandri care a fost înlocuit la 
2.02.1917 cu Pantelimon Halippa. In aprilie 
1917 ziarul a devenit oficiosul Partidului 
Naţional Moldovenesc, când s-au pus ba- 
zele acestui partid. Printre colaboratorii re- 
vistei și ai ziarului Cuvânt moldovenesc au 

fost: Nicolae Alexandri, Pantelimon Halippa, 
Simion Murafa, Alexei Mateevici, Daniel 
Ciugureanu, Onisifor Ghibu, Gheorghe 
Stârcea, lon Pelivan, Teodor Inculeț și altii. 

Grupul de intelectuali și funcționari mol- 
doveni care au pus bazele Partidului Na- 
tional Moldovenesc și-a propus ca scop 
lupta pentru dobândirea drepturilor cetățe- 
nești și nationale pentru moldovenii din 
Basarabia și de dincolo de Nistru. Lista 
candidaților Partidului Naţional Moldove- 
nesc pentru mandatele de deputat în Sfatul 
Țării, în ordinea înscrierii cuprinde 12 per- 
soane: Vladimir Chiorăscu, Teofil loncu, lon 
Pelivan, Daniel Ciugureanu, Alexandru 
Groapă, Gheorghe Buruiană, Porfirie Fală, 
Anton Crihan, Teodor Coropceanu, Eufimie 
Popovici, lon Codreanu și Mihail Minciună. 

Daniel Ciugureanu urmărea permanent 
evoluția evenimentelor politice, revoluțio- 
nare și, pe măsură ce Imperiul Rus se de- 
zintegra, el își intensifica acţiunile unionis- 
te, organizând adunări, congrese și acti- 
vând în sprijinul Partidului Naţional Moldo- 
venesc. Astfel, la 16 mai 1917 în comuna 
Lăpușna, Hâncești din Basarabia, Daniel 
Ciugureanu organizează și prezidează o 
mare adunare populară prin care a organi- 
zat secția de plasă a Partidului Naţional 
Moldovenesc. Președintele Daniel Ciugu- 
reanu a fost ajutat de V. Ungureanu, preșe- 
dinte al comitetului de voloște și de M. 
Sarandea, secretar al comitetului de vo- 
loște. Principalele hotărâri adoptate atunci 
au fost: biserica din Basarabia trebuie să fie 
independentă, preoții nu pot fi decât moldo- 
veni, iar slujba dumnezeiască să se facă în 
limba noastră strămoșească; școala trebu- 
ie să fie adevăratul izvor de lumină și știință 
şi toată învăţătura în școlile noastre să se 
facă în limba strămoșească; tot pământul 
din Basarabia să fie dat la țărani și plugari 

fără plată; colonizarea pământurilor Basa- 
rabiei cu străinii să se oprească. 

Intre 20-27 octombrie 1917 a avut loc în 
Casa Eparhială din Chișinău congresul 
soldaţilor moldoveni la care au participat 
aproximativ 1.000 de delegati de la diferite 
unități militare. La congres s-a hotărât, prin- 
tre altele, crearea Sfatului Țări, ca organ 
suprem de conducere al Republicii. In 
acest scop a fost format un Birou de orga- 
nizare din care a făcut parte și Daniel 
Ciugureanu și astfel, Sfatul Țării și-a putut 
tine ședința inaugurală la 21 noiembrie (4 
decembrie pe stil vechi) 1917. 

Delegat în Sfatul Țării din partea 
Partidului Naţional Moldovenesc a fost 
Daniel Ciugureanu, fiind și deputat în Sfatul 
Țării de la 21 noiembrie (4 decembrie) 
1917 până la 16 ianuarie (29 ianuarie) 
1918. La 16 ianuarie (29 ianuarie) 1918, 
dr. Daniel Ciugureanu a fost ales de către 
Sfatul Țării, președinte al Consiliului de 
Miniştri al Republicii Democratice Moldo- 
venești. Fiind șef al guvernului, el a respins 
toate pretenţiile teritoriale ale Ucrainei care 
dorea să anexeze de la început nordul 
Basarabiei (Hotinul), sudul Basarabiei (Bu- 
geacul), urmând apoi și toată Basarabia, a 
făcut tot ce i-a stat în putere ca să oprească 
omorurile, violurile și jafurile venite din par- 
tea ostașilor bolșevizaţi ruși, care aflându- 
se în retragere de pe frontul românesc spre 
Rusia, devastau moșiile moldovenilor și 
jefuiau populaţia din Basarabia, fiind nevoit 
să solicite ajutor din partea Armatei Regale 
Române. 

La 24 ianuarie (6 februarie) 1918, Sfatul 
Țării a proclamat independenţa Republicii 
Democratice Moldovenești, iar Daniel Ciu- 
gureanu în calitatea lui de Prim-ministru a 
emis un act diplomatic de recunoaștere a 
independenţei Republicii Democratice Mol- 


dovenești următoarelor state: Anglia, Franţa, 
Germania, Grecia, Italia, Statele Unite ale 
Americii, Turcia și altele. Dar, Daniel Ciu- 
gureanu considera independența Basa- 
rabiei numai ca o perioadă de tranziţie 
până la Unirea cu România. Se deplasează 
de câteva ori la lași pentru a discuta cu ofi- 
cialii români chestiunile legate de Unire, dis- 
cută personal cu MS Regele Ferdinand | al 
României, cu Alexandru Averescu, cu Ale- 
xandru Marghiloman și cu Nicolae lorga. 

La 27 martie (9 aprilie 1918), Sfatul 
Țării în frunte cu lon Inculeţ a votat cu ma- 
joritatea voturilor pentru Unirea Basarabiei 
cu România. 

La 28 martie (10 aprilie) 1918, a doua zi 
după declararea unirii, Daniel Ciugureanu 
împreună cu Pantelimon Halippa, Ştefan 
Ciobanu și lon Pelivan au făcut parte din 
delegația care a adus la lași Actul Unirii 
Basarabiei cu România care a fost înmânat 
solemn MS Regelui Ferdinand | al Româ- 
niei. După Unire, Daniel Ciugureanu a de- 
misionat din funcţia de premier pentru a 
intra în guvernul României împreună cu lon 
Inculeț ca miniștri pentru Basarabia, con- 
form condițiilor unirii. 

Daniel Ciugureanu a fost ministru pen- 
tru Basarabia în patru guverne ale României 
Mari: al lui Alexandru Marghiloman, al lui 
Constantin Coandă, în al V-lea Guvern al lui 
I.C. Brătianu și în al lui Athur Văitoianu. 

La 1 septembrie 1919, ca ministru pen- 
tru Basarabia în al V-lea Guvern I.C. 
Brătianu a fost trimis de către Primul 
Ministru într-o misiune specială la Paris, la 
lucrările Conferinței de Pace, unde a stat 
mai multe luni. 

La 10 noiembrie 1919, Radu Rosetti, 
lon Pelivan și Daniel Ciugureanu au fost 
delegaţi ai guvernului român la Londra pen- 
tru a participa la o întâlnire cu Winston 


Churchill, care solicita autorităților române 
o înțelegere cu Anton Denikin, comandan- 
tul forțelor alb-gardiste din Ucraina, dar în- 
țelegerea nu a mai avut loc datorită înfrân- 
gerilor suferite de acest comandament. 

La 16 noiembrie 1919 deputaţii și sena- 
torii Basarabiei românești votează o mo- 
țiune de aderare la Actul Unirii ratificat de 
Sfatul Țării în 1918, iar la 19 noiembrie 
1919, Pantelimon Halippa transmite din 
Chișinău o scrisoare oficială cu această 
moțiune, printr-un ambasador, lui lon Pe- 
livan și dr. Daniel Ciugureanu care se aflau 
la lucrările Conferinței de Pace de la Paris 
din 1919. Ei participă şi la Tratatul de Pace 
de la Paris din 1920, ca reprezentanți ai 
Basarabiei, prin care s-a încheiat definitiv 
chestiunea Unirii Basarabiei cu România. 
In aceeași perioadă, Daniel Ciugureanu a 
participat la Londra și Paris la mai multe 
conferințe în care a vorbit publicului euro- 
pean despre unitatea naţională a românilor. 

Daniel Ciugureanu a fost ales în Par- 
lamentul României Mari în repetate rânduri, 
astfel: deputat de Chișinău în 1919; depu- 
tat de Cetatea Albă în 1922 și vicepreședin- 
te al Camerei Deputaţilor în 1922-1923; 
deputat de Lăpușna în 1926; deputat de 
Hotin în 1933; senator de Tighina în 1935; 
vicepreședinte și președinte al Senatului 
Regatului România Mare în 1936-1937. 

In 1932 Daniel Ciugureanu se stabilește 
în București. 

După cedarea Basarabiei către URSS 
în iunie 1940, circa 120.000 de basarabeni 
şi bucovineni s-au refugiat în capitala 
României și în alte locuri din tară, iar la 
București s-a înființat „Cercul Basara- 
benilor” a cărui conducere avea următoa- 
rea componență: lon Inculeţ — președinte 
de onoare; Daniel Ciugureanu — președinte 
executiv; Gherman Pântea și Nicolae 


MEMORIA 
[O TE aia arenae 


65 


66 


Bosie-Codreanu -— vicepreședinți, Panteli- 
mon Halippa, lon Pelivan, Petru Cazacu — 
membrii. Scopul acestui cerc era acordarea 
de ajutor material refugiaților basarabeni și 
plasarea lor în câmpul muncii. 

In 1942, Daniel Ciugureanu a fost mobi- 
lizat în al Doilea Război Mondial în calitate 
de medic militar, având gradul de căpitan. 

In 1946 s-a pensionat. 

A fost arestat în noaptea de 5 spre 6 
mai 1950 (Noaptea demnitarilor) de orga- 
nele de Securitate și, potrivit istoricilor 
Constantin C. Giurescu și lon Nistor, a mu- 
rit la 6 mai 1950, la Turda, în timpul trans- 
portului foștilor demnitari la închisoarea 
Sighet, suferind un atac de congestie 
cerebrală în duba în care era transportat. A 
fost dus la spitalul din Turda, unde a dece- 
dat. Potrivit evidențelor securității a dece- 
dat la 19 mai 1950 în penitenciarul Sighet. 

Moartea lui Daniel Ciugureanu a surve- 
nit în circumstanțe suspecte. Se presupune 
că a fost îngropat în „Cimitirul săracilor” de 
la Sighetu Marmaţiei, locul exact nefiind 
cunoscut până în prezent. Gheorghe Ciu- 
gureanu, fiul politicianului, a ridicat la Si- 
ghet în 1993, în memoria tatălui său, o Tro- 
ită care se află alături de Troita în memoria 
altui Martir al neamului român, luliu Maniu. 
Tot în 1993, la Mănăstirea Cernica, Gheor- 
ghe Ciugureanu a ridicat pentru tatăl său 
un cenotaf, aflat între mormintele lui lon 
Pelivan și Pantelimon Halippa. 

Daniel Ciugureanu a publicat, alături de 
Nicolae lorga, Nicolae Titulescu, Vasile 
Goldiș, Simion Mehedinţi, Dimitrie Gusti, 
Onisifor Ghibu și alții, în reviste pentru pro- 
bleme sociale și economice, una din ele 
fiind revista Societatea de mâine, apărută 
între anii 1925 și 1930. 

A primit următoarele decoraţii: Ordinul 
Coroana României în grad de Mare Cruce 
(30.03.1918); Ordinul Steaua României în 
grad de Mare Ofițer (21.10.1922); Crucea 
Comemorativă a Războiului 1916-1918 
fără barete (15.02.1924); Ordinul Ferdinand | 
în grad de Mare Ofițer (3.04.1931); Medalia 
Ferdinand 1 (31.03.1932); Ordinul Naţional 
„Serviciul Credincios” în grad de Mare Ofiter 
(7.04.1933); Semnul onorific Vulturul Româ- 
niei în grad de Comandor, cl. II-a (9.05.1935). 

Se poate spune că Daniel Ciugureanu a 
rămas în istorie drept „prim-ministrul între- 
gitor al Basarabiei“ și „un luliu Maniu basa- 
rabean”. 


SEVER BOCU 
(19.11.1874, Șiștarovăț, Judeţul Arad - 
21.01.1951, închisoarea Sighet) 


Sever Bocu s-a născut în 1874, în satul 
Șiștarovăţ, judetul Arad. Străbunul său, 
Pavel Bocu, a fost un mot din Lazuri, tras 
pe roată pentru participarea la răscoala lui 
Horea, Cloșca și Crișan. Tatăl său, Gheor- 
ghe Bocu, învățător, se stabilise la Șiștaro- 
văt în 1872 și era, de asemenea, un mare 
naționalist, condamnat la închisoare de au- 
toritățile austro-ungare pentru că răspân- 
dise în satele arădene „Doina lui Lucaciu”. 

Cursurile primare le-a făcut la școala 
primară din satul natal, învăţător fiindu-i 
chiar tatăl său. Apoi merge la Lipova pentru 
studiile medii, după care se înscrie la Liceul 
maghiar din Arad, deoarece absolvirea 
unei școli maghiare era o condiție necesară 
pentru continuarea studiilor. In preajma 
examenului de bacalaureat este exmatricu- 
lat pentru că refuzase să poarte la piept 
panglica cu culorile drapelului maghiar. Dar 
își va continua studiile mai târziu la Aca- 


demia Comercială din Viena, apoi la Școala 
de Inalte Studii din Paris. 

In 1892, tânărul Sever Bocu lucra la 
Banca „Transilvania” din Sibiu dar, cu toate 
că avea o profesie bună și un loc de muncă 
plăcut părinților, el pleacă pentru a lucra ca 
redactor la ziarul Tribuna, unde a avut pri- 
mul său contact cu fruntașii memorandiști. 
la parte la Conferinţa Naţională a Partidului 
Naţional Român de la Sibiu unde este 
impresionat puternic de personalităţile par- 
ticipante și entuziasmat merge la Lipova 
unde organizează o manifestaţie politică în 
favoarea memorandiștilor aflaţi la Viena. 
Au ieșit atunci în stradă sute de tineri pen- 
tru a susține Memorandul. Fiind principalul 
organizator al manifestaţiei, autorităţile 
maghiare l-au arestat în aceeași zi și l-au 
trimis la Timișoara, unde a fost interogat și 
apoi închis. 

După eliberare, Sever Bocu pleacă la 
Paris pentru a-și desăvârși studiile supe- 
rioare și după ce le termină, se reîntoarce 
la Lipova și se angajează contabil la Banca 
„Lipovana”. In 1899 se mută la Arad ca 
redactor al ziarului Tribuna poporului, numit 
mai târziu Tribuna, și începe o campanie 
susținută de promovare a politicii activiste 
care va fi adoptată de Conferința Naţională 
de la Sibiu din anul 1905. Publică numeroa- 
se articole critice la adresa politicilor antiro- 
mânești ale guvernului maghiar, articole 
care au iritat autorităţilor și i-au fost intenta- 
te primele procese de presă. Un astfel de 
proces a fost cel din 1904, care s-a trans- 
format într-un adevărat scandal în opinia 
publică românească. Procesul a avut loc la 
Tribunalul din Oradea cu sălile pline de 
români. La proces, Sever Bocu se apără în 
limba română, fapt care stârnește acla- 
maţiile tineretului român din sală, dar îl 


determină pe judecător să evacueze sala 
de două ori. In final va fi condamnat la trei 
luni și 15 zile de închisoare. Au urmat apoi 
alte peste 30 de procese în care a mai fost 
condamnat la închisoare de două ori, câte 
două luni de fiecare dată. 

In paralel cu activitatea publicistică, în 
această perioadă, efectuează numeroase 
călătorii de propagandă naţională prin sate- 
le bănăţene și, în 1906 trece în România, 
vizitează numeroase orașe și stabilește 


Sever Bocu 


contacte politice cu românii din Regat o va 
cunoaște și pe viitoarea sa soție, Marilina, 
fiica primarului din Sinaia. 

Virulența articolelor sale din paginile 
ziarului Tribuna reușiseră să deranjeze 
chiar și pe liderii Partidului Naţional Român 
deoarece Sever Bocu, temperament vulca- 

nic, nu era de acord nici cu politica lor de 
moderație și compromis, iar presiunile poli- 
tice venite din toate direcţiile vor conduce la 
închiderea ziarului Tribuna. Dezamăgit și 
scârbit își ia familia și se mută în România, 
la Constanţa. Aici, cu mari dificultăți, vor 
construi un hotel la Techirghiol, atunci o 
stațiune turistică în plină formare. Hotelul 
familiei Bocu va deveni un punct de atracţie 
pentru personalităţile politice de prim rang 
din Regat, inclusiv familia regală și diplo- 
mati străini. 

Dar nu renunță nici la activitatea publi- 
cistică și colaborează la o altă „Tribună”, 
cea editată la București de Onisifor Ghibu, 
unde își exprimă în continuare punctele 
sale de vedere cu privire la chestiunea 
românilor din Ungaria. 

La intrarea României în Primul Război 
Mondial, deși avea 42 de ani, se oferă să 
se înroleze voluntar în Armata Română și, 
după mai multe tergiversări, este în final 
înrolat. In această perioadă se ocupă de or- 
ganizarea detașamentelor de voluntari 
pentru a lupta împotriva Imperiului Austro- 
Ungar, de interogarea prizonierilor ger- 
mani, are diferite misiuni de comandă și or- 
ganizare. 

In ianuarie 1917 se constituie la lași un 
organ al refugiaților români din Transil- 
vania, Comitetul celor 12, din care face 
parte şi el. Comitetul declară răspicat dorin- 
ta de unire cu tara în numele românilor 
ardeleni și, în secret, Ministerul de Interne 
însărcinează Comitetul cu recrutarea vo- 
luntarilor transilvăneni, bănăţeni și bucovi- 
neni în Armata Română. Membrii Co- 
mitetului vor fi învinuiți de înaltă trădare de 
către Guvernul Austro-Ungariei și vor fi 
condamnaţi la moarte de un tribunal militar 
din Ungaria, sentința capitală fiind publicată 
în Monitorul Oficial al Ungariei, iar casa 

mamei sale din Lipova este sechestrată. 

Se ocupă de prizonierii români aflaţi în 
lagărele Rusiei țariste și este însărcinat de 
Guvern să organizeze Legiunile de volun- 
tari formate din foști prizonieri. Trebuia să 
plece în Rusia, dar nu poate decât după 
mai multe săptămâni, după ce scapă de o 
cumplită febră de tifos datorită îngrijirii per- 
manente din partea soției. Ajunge la Odesa 
și apoi la Kiev, unde va sta opt luni. In ace- 
lași timp, scoate revista România Mare, de- 
dicată prizonierilor români. Cu dificultăți, va 
publica 23 de numere, dar cu satisfacția de 
a menține speranţa și idealul naţional al ro- 
mânilor aflați în temniţele rusești. La Kiev 
are contacte cu personalități importante din 
viața publică ucraineană și militează pentru 
unirea Basarabiei cu România. 

Se întoarce la lași în ianuarie 1918 și ia 
parte la înființarea Comitetului românilor 
din Austro-Ungaria din care făceau parte 
Octavian Goga, lon Nistor, Mihai Popovici, 
Onisifor Ghibu și alţii. Intre timp se sem- 
nează pacea dezonorantă de la Buftea și 
corpul voluntarilor ardeleni și bucovineni se 
dizolvă, iar Octavian Goga, Sever Bocu și 
alti fruntași pleacă la Paris pentru a susține 
desăvârșirea unității de stat. Despre aceas- 
tă călătorie, Bocu spune în memoriile sale 
că s-a făcut în 87 de zile." Împreună cu Go- 
ga, pleacă de la lași la Odesa, apoi la Kiev 
folosind un pașaport fals și travestit în ne- 
gustor. De la Kiev, la Moscova și apoi la 
Petrograd, unde teroarea bolșevică era la 
maximum. De aici, cu mari dificultăți trece 
în Finlanda, apoi pe un vapor ajunge în 
Anglia și, în final, la Paris. 

La Paris, se alătură Consiliului Naţional 
al Unităţii Române format din personalități 
ilustre din viața politică și culturală ro- 
mânească, fiind prezidat de Take Ionescu. 
Aici el se concentrează pe problematica 


Banatului, în mod special pe combaterea 
propagandei naționaliștilor sârbi care încer- 
cau să rupă din Banat cât mai mult posibil 
în favoarea Serbiei. Tot aici, Sever Bocu, ca 
redactor șef, scoate din 7 ianuarie 1919 ga- 
zeta săptămânală România Mare, publică 
două cărti, una despre legiunile de voluntari 
și alta despre Banat, carte care va fi folosită 
ca sursă de informare la Conferinţa de 
Pace în problema unirii Banatului cu Ro- 
mânia. La Conferinţa de Pace va fi consilier 
tehnic pe lângă delegaţia română, în pro- 
blema integrităţii Banatului, dar intransi- 
genta sa privind chestiunea Banatului îl va 
îndepărta de Take Ionescu și Octavian 
Goga. Și cu toate acestea, spre dezamă- 
girea sa, Banatul istoric va fi împărțit la 
masa negocierilor. 

Se întoarce în Banat și se preocupă în 
mod special de problemele bănățene. Re- 
dactează și conduce ziarul România, orga- 
nul principal de presă al PNR și apoi al 
PNȚ, iar din 1921 înființează populara 
gazetă săptămânală Voința Banatului, în 
care publică sute de articole în stilul său 
caracteristic. 

La alegerile din 1921 este ales pentru 
prima dată deputat în circumscripţia Buziaș 
și continuă să fie reales de nouă ori. Incear- 
că să blocheze în Parlament ratificarea 
Tratatului cu Regatul Sârbo-Croato-Sloven 
care prevedea dezmembrarea Banatului, 
fiind consecvent ideii susținute și de marea 
majoritate a populaţiei, că românii și sârbii 
din Banat ar trebui să continue să con- 
viețuiască în cadrul frontierelor naturale. 

Sever Bocu este președinte al Parti- 
dului Naţional Român din judetul Timiș- 
Torontal începând cu anul 1923, și din 
1926, al noului Partid Naţional Țărănesc 
timp de peste două decenii, fiind și un redu- 
tabil adversar al liberalilor. După alegerile 


din 1928, PNȚ în frunte cu luliu Maniu ajun- 
ge la guvernare, Sever Bocu primind 
funcția de Ministru al Banatului, fără porto- 
foliu, iar în a doua guvernare PNȚ, el a fost 
primar de Lipova, în care a reușit pavarea 
străzilor, a introdus curentul electric și a 
reconstruit un cartier afectat de inundații. 

A depus un permanent și intens efort 
pentru înființarea Universităţii de Vest la 
Timișoara, capitala Banatului și ca urmare 
a eforturilor și a demersurilor pe lângă 
regele Mihai, aceasta a fost înființată prin 
Decretul-Lege nr. 660/30.12.1944. 

Odată cu instaurarea dictaturii regale a 
lui Carol al II-lea în 1938, prezenţa lui pe 
scena publică se reduce simţitor. Continuă 
să fie deputat și să participe la unele 
manifestări culturale importante, dar este 
afectat de regimul politic dictatorial care îi 
cenzurează și chiar sistează ziarele, îndeo- 
sebi ca urmare a unor articole critice care 
irită sferele înalte ale puterii. 

Semnează la 2 iulie 1940, alături de Ni- 
colae lorga, luliu Maniu, Dinu și Gheorghe 
Brătianu, și alţii, „Memoriul-Protest” fată de 
cedarea Basarabiei și Bucovinei de Nord. 
De asemenea, combate vehement și Dic- 
tatul de la Viena din același an. In perioada 
dintre anii 1940 şi 1944 susţine conferințe 
pe teme istorice, îndeosebi cele privitor la 
drepturile românilor din teritoriile pierdute. 
Intemeiază în 1941 „Asociaţia Luptătorilor 
Bănăţeni”, apoi este ales președinte al Sin- 
dicatului Ziariştilor din Banat, iar guvernul îl 
investește cu sarcina de președinte al 
Consiliului de Administraţie al Uzinelor de 
Fier și Domeniilor Reșița, funcţie din care 
demisionează în 1945. 

Deși anticomunist prin apartenența sa 
politică, după instaurarea regimului comu- 
nist, Sever Bocu încearcă tot posibilul să se 
angajeze în viaţa politică a Banatului, deși 

condițiile îi erau tot mai potrivnice. Este tor- 
pilat pe toate căile și cu toate mijloacele. 
Spre exemplu, în ziarul comunist Luptătorul 
bănăţean, la rubrica „Galeria trădătorilor” 
este prezentat ca un „ilustru agent nazist” 
care a militat „cu o rară consecvență, într- 
un larg front manisto-legionaro-brătienist a 
tuturor forțelor huliganismului român”." 

La alegerile din 1946, deși falsificate 
grosolan de autorităţile comuniste, obține 
un loc de deputat în circumscripţia Lipova, 
fiind singurul PNŢ-ist din Timiș-Torontal care 
intră în Parlament, dar va refuza să participe 
la lucrările parlamentului în semn de pro- 
test față de falsificarea scrutinului. Se retra- 
ge din viata politică la casa sa din Lipova și 
se dedică redactării și scrierii memoriilor. 

Sever Bocu este arestat de Securitate 
în noaptea de 5 spre 6 mai 1950. Este dus 
mai întâi la Timişoara și apoi, a doua zi, 


Note 

' Anatol Munteanu, „lon Pelivan - un lider politic și 
un militar al Basarabiei (1876-1954)”, în Daco- 
romania, nr. 88, Alba lulia, 2018, https:/Awww.dacoro- 
mania-alba.ro/ (accesat la 25.11.2018). 

? Ibidem. 

* Ibidem. 

* Mihai Tașcă (editor și redactor științific), 
Basarabia - Pământ românesc, Antologie, vol. Il, Chi- 
șinău, Editura Serebia, 2018, p. 805. 

* Anatol Munteanu, op. cit. 

7 Ibidem. 

* Str. lon Pelivan (Chișinău). 

*ttp;/Amww.razeni.md/index.php?option=com_con- 
tent&view=article&id=252%3Aion-pelivan-a-revenit- 
la-batin&catid=83%3Apersonalitati &ltemid=197 (ac- 
cesat la 25.11.2018). 

transportat la închisoarea de la Sighet, 
împreună cu alți anticomuniști arestați. Nu 
a fost niciodată judecat de vreo instanță 
judecătorească. Va muri în închisoarea 
Sighet, în condiții neelucidate până acum. 
Actul său de deces a fost întocmit abia în 
20 iulie 1957 și consemnează că ar fi murit 
la 21 ianuarie 1951, ca urmare a unei 
insuficiențe circulatorii datorate miocarditei 
cronice și că ar fi fost îngropat în Cimitirul 
Săracilor de la confluența Tisei cu Iza.” 
Este posibil ca cele consemnate în actul de 
deces să nu fie reale deoarece, conform 
altor informaţii ar fi murit în 1953.* 

În semn de recunoștință a comunităţii 
locale, liceul din Lipova poartă numele de 
„Sever Bocu”, iar casa sa a devenit casă 
memorială. 


(Continuare în numărul următor) 


“Vitalie Ciugureanu, „Dr. Daniel Ciugureanu - di- 
rector de ziar și scriitor-publicist”, în Timpul, 24 aprilie 
2016, https:/MWwww.timpul.md/articol/dr-daniel-ciugu- 
reanu-director-de-ziar-si-scriitor-publicist-91230.html 
(accesat la 26.11.2018). 

"' Gheorghe |. Bodea, 87 zile prin apocalips, 
http:/Awww.memoria.ro/marturii/perioade_istorice/19 
18:_marea_unire/87_zile_prin_apocalips/749/ (acce- 
sat la 29.11.2018). 

1 loan Munteanu, Sever Bocu (1874-1951), 
Editura Mirton, Timișoara, 1999, p. 26. 

Nutu Roșca, Închisoarea elitei românești. 
Compendiu, Editura Aska Grafika, Sighetu Mar- 
mației, 2006, p. 56. 

Face parte din conducerea 

ADINA BERCIU-DRĂGHICESCU 


Instaurarea comunismului 
în Facultatea de 
Filosofie și Litere 1944-1948 


Revista Memoria începe cu acest număr prezentarea 
unui lung șir de articole cu date și fapte, care se referă cu 
precădere la modul în care sistemul comunist, după model 
sovietic, a fost introdus cu brutalitate în România după 
1944. Astfel, alături de distrugerea familiei, desființarea 
proprietăţii private, bagatelizarea religiei și abolirea 
Monarhiei, comuniștii și-au propus decapitarea învătămân- 
tului românesc prin înlocuirea, privarea de libertate sau 
marginalizarea elitei intelectualității românești, care onora- 
se învățământul universitar și făcuse posibil „miracolul 
românesc interbelic”. Și fiindcă cea mai credibilă pledoarie 
se sprijină pe fapte concrete vom prezenta începând cu 
acest număr „soarta” pe care au trebuit să o îndure cadrele 
didactice de la Universitatea din București în timpul dicta- 
turii comuniste, aşa cum a fost ea prezentată de doamna 
profesor Adina Berciu-Drăghicescu 


Studierea istoriei Universităţii în intervalul 1944-1989 
constituie o misiune dificilă, contextul istoric complex și 
complicat influențând și istoria facultăților din Universitate. 

Situaţia țării era dezastruoasă: înfrângere militară; teri- 
torii pierdute și teritoriul rămas ocupat de agentii și trupele 
sovietice; condiţii înrobitoare impuse României prin armis- 
titiu; jaful sovromurilor; instituțiile statului dezorganizate și 
lipsite de autoritate în urma epurărilor arbitrare; presa și 
cartea anihilate prin sabotarea tipăririi și difuzărilor; terori- 
zarea ziariştilor și a oamenilor de cultură, presa subor- 
donată folosea un limbaj agresiv, defăimător și jignitor etc. 

In această situaţie, după al Doilea Război Mondial elita 
intelectuală românească a suferit grele pierderi din cauza 

epurărilor repetate, „reformei” învățămân- 
tului din 1948, desființării Academiei Române 
și înlocuirii ei cu Academia RPR (iunie 1948), 
scoaterii celor 100 de personalități din noua 
Academie, arestărilor, domiciliilor forțate, 
interzicerii publicaţiilor, listelor cu autori și 
cărți interzise etc. Intre 1956-1960 cea mai 
mare parte a universitarilor din București 
erau fie cu domiciliu forțat sau în închisori, 
fie ocoliţi, trimiși la „munca de jos” sau fără 
drept de a publica. 

Intre 1944-1964, perioadă în care a fost 
inclus și regimul lui Gheorghe Gheorghiu- 
Dej, amestecul politicului în învățământul 
universitar s-a manifestat cu consecințele 
dezastruoase care se cunosc.” După 1944 
a avut loc desființarea partidelor istorice și a 
instituțiilor și structurilor democratice, și 
totodată și exterminarea fizică a liderilor și 
susținătorilor lor. 

Pe 7 martie 1945 o Comisie de activiști 
sovietici prezenta comuniștilor români con- 
duși de Ana Pauker și Gh. Gheorghiu-Dej, 
„un plan de comunizare a României” pe ur- 
mătorii trei ani și apoi pe următorii 10. Din 
planul pe trei ani, Romulus Rusan în lucra- 
rea sa Cronologia și geografia represiunii co- 
muniste în România menţionează ca făcând 
parte“: „suprimarea partidelor istorice prin 
arestarea, uciderea și răpirea membrilor lor 
și, respectiv, crearea unei organizaţii de 
poliție întemeiată pe o miliție populară de 
tipul NKVD”. 

Două decenii s-a acționat în vederea 
suprimării autonomiei universitare, a Sena- 
telor universitare, epurării cadrelor didacti- 
ce, ideologizării cursurilor și seminariilor, 
selectării studenților preponderent din 
mediul muncitoresc și agricol, anulării 
tradițiilor din învățământul românesc, adu- 
cerii de cadre noi, exclusiv pe criterii politi- 
ce și pe cel al „originii sănătoase”, epurării 


MEMORIA 
Izei? mrene 


bibliotecilor universitare și instituirii fonduri- 
lor „S” cu cărti interzise, înlocuirii vieții știin- 
țifice universitare cu „baza ideologică”.* 
„Revoluţia culturală” de esență marxistă a 
fost și ea anunțată de Gheorghe Gheor- 
ghiu-Dej în preziua alegerilor din 19 noiem- 
brie 1946. S-au creat publicaţii și instituții 
noi cu rol propagandistic, precum „Analele 
româno-sovietice”, Editura Cartea Rusă, 
Institutul de Studii Româno-Sovietice.* 

Tratatul de Pace încheiat la 10 februarie 
1947 și semnat de Gheorghe Tătărăscu, 
Lucrețiu Pătrășcanu și Ștefan Voitec, a 
deschis drumul spre sovietizarea Româ- 
niei, care debuta cu anularea oricărei forme 
de opoziție. 

La 27 aprilie 1947, Constantin Rădules- 
cu-Motru definea astfel situația într-o notă 
de jurnal: „Poporul nostru trece prin mo- 
mente tragice, sub amenințarea Moscovei. 
De la un moment la altul ne așteptăm la o 
lovitură de stat, care să întroneze pe 
comuniști la putere și mai absolut decât 
sunt acum, ca să fim după aceea anexați 
Rusiei sovietice.” Lovitura de stat între- 
zărită de acesta s-a produs la 30 decem- 
brie 1947, prin abolirea monarhiei. Procesul 
de trecere de la sistemul democratic la cel 
totalitar a presupus două mari etape. 

In februarie 1947, după semnarea Tra- 
tatului de Pace cu România, a urmat un 
nou val de arestări: țărăniști, liberali, inte- 
lectuali, studenţi, învinuiți de „fascism”, „le- 
gionarism”, „spionaj în favoarea imperialiș- 
tilor anglo-americani”, „crime de război”, 
victimele ajungând în închisorile și lagărele 
de la Sighet, Gherla, Pitești, Craiova, Mier- 
curea Ciuc: ș.a. 

După 1948 s-a introdus un control ideo- 
logic care cenzura absolut tot: cadrele didac- 
tice, studenţii, programele universitare, cursuri- 
le, seminariile, timpul liber, corespondenţa etc. 

Palatul Universităţii din București, proiectat de Alexandru Orăscu, președinte al arhitecţilor români, după forma și 
asemănarea universităţilor occidentale. https://ro.wikipedia.org/wiki/Palatul_Universit%C4%83%C8%9Bii 


S-a introdus Referatul de cadre obliga- 
toriu, PMR implicându-se cu totul în viața 
universitară? și în perioada 1948-1964. Do- 
sarul de cadre a fost coșmarul corpului pro- 
fesoral universitar.” Modelul sovietic era 
singura soluție în toate domeniile: organi- 
zare, bibliografie, relaţii culturale interuni- 
versitare ș.a." 

In anii care au urmat, 1947-1962, s-au 
făcut mii de arestări, victimele fiind interna- 
te în colonii, locuri de muncă obligatorii, 
sau trimise la Canalul Dunăre - Marea 
Neagră deschis în toamna anului 1949.* In 
1948 au fost arestaţi preoți, episcopi greco- 
catolici, elevi, studenți (unii pentru că frec- 
ventau Biblioteca franceză sau Biblioteca 
engleză)“. Erau închiși, umiliti, torturați, 
presati să-și renege convingerile, să-și 
trădeze familia sau apropiații etc. 

După 1947, trebuiau remodelate conști- 
inele, trebuia format „omul nou”, cu o gân- 
dire total diferită de cea a predecesorilor. 


Procesul de pervertire a conștiințelor a pre- 
supus restructurarea întregului sistem de 
valori sociale, morale și etice. 

Procesul de formare a „omului nou” 
necesita o strategie extrem de elaborată și 
expusă în mare parte în Directivele de bază 
ale KGB-ului pentru țările din lagărul sovietic 
din 2 iunie 1947: „Din școlile elementare, de 
specialitate, dar mai ales din licee și facultăți 
trebuie să fie înlăturați profesorii care se 
bucură de popularitate. Locurile lor vor fi 
ocupate de oameni numiți. Să se analizeze 
diferențele dintre materii, să fie redusă can- 
titatea de material documentar, iar la licee 
să se oprească predarea limbilor latină și 
greacă veche, a filosofiei generale, a logicii, 
a geneticii."" 

Contextul era asigurat: Convenţia de 
Armistitiu din 12 septembrie 1944, Comisia 
Aliată de Control care era un supraguvern 
în România, formațiunile de luptă patriotice. 
Toate aceste organisme destabilizau tara, 

impuneau miniștri în guvern, produceau 
dezordine“, arestări (după mărturisirile lui 
Petru Groza, în 1945 s-au făcut 90.000 de 
arestări). 

Din 4 aprilie 1944" au început bombar- 
damentele aviaţiei americane asupra insti- 
tuțiilor din București, care au avariat grav 
localul vechii Universităţi, unde se afla Fa- 
cultatea de Filosofie și Litere, distrugeri su- 
ferind și clădirea Facultăţii de Drept, nume- 
roase laboratoare și institute, Grădina Bota- 
nică. In aceste circumstanțe critice, o parte 
din materialul Universităţii (aparatură, colecţii 
științifice) a fost evacuată la Tg. Jiu, iar la 12 
septembrie 1944 s-a decis folosirea taxelor 
universitare pentru remedierea pagubelor. 

Nu au lipsit acţiunile politice ale universi- 
tarilor bucureșteni din prima perioadă a 
războiului — etapa antisovietică. O reală pro- 
blemă istoriografică o reprezintă Memoriul 
universitarilor și academicienilor din aprilie 
1944 adresat mareșalului lon Antonescu. 
Memoriul pleca de la premisa că, avându- 
se în vedere promisiunile aliaţilor, în primul 
rând ale U.R.S.S., regimul politic nu va fi 
modificat în România în cazul ieșirii aceste- 
ia din asocierea cu Germania. In această 
logică, continuarea războiului în alianță cu 
armata germană era inutilă și se solicita 
încetarea acestuia. Ideea s-ar fi născut la 3 
aprilie 1944 în cursul unei discuții între pro- 
fesorii universitari, matematicienii Mihail 
Neculcea și Gheorghe Vrânceanu. 

Există însă și un alt punct de vedere, 
mai recent, din 1997, când a apărut Jurna- 
lul Politic din 1 ianuarie - 24 august 1944 
al lui lon Hudiţă, cu un studiu introductiv și 
note de acad. Dan Berindei. Aici se aduce 
în discuţie inițiativa acestui Memoriu, pe 
care a avut-o lon Hudiţă, prof. universitar 
la Facultatea de Filosofie și Litere din Bucu- 
rești (membru PNȚ) încă din primele luni 

ale anului 1944. Acesta ar fi fost iniţiatorul 
și cel care a redactat Memoriul. Academi- 
cianul Solomon Marcus a încercat elucida- 
rea mai multor neclarități privind inițiatorii 
și semnatarii acestui Memoriu." 

O parte din semnatarii Memoriului vor 
deveni ulterior colaboratori zeloși ai 
autorităților comuniste, agitând atitudinea 
lor antifascistă în contrast cu majoritatea 
imensă a cadrelor didactice care nu au 
semnat documentul. Problema esențială 
este dacă Memoriul a existat efectiv, sau 
dacă ne găsim în prezența unui mit 
confecționat ad-hoc și care a servit ca act 
fondator al Universităţii „democratice”. Ne 
bazăm afirmaţiile pe faptul că semnatarii 
acestuia susţin fapte contradictorii, unii că 
l-ar fi semnat în iunie, alții în iulie 1944, iar 
din declaraţiile acestora nu rezultă că 
memoriul ar fi fost dat vreodată mareșalu- 
lui Antonescu. In plus, din delegaţia care 
ar fi înmânat Memoriul mareșalului, Gri- 
gore T. Popa a murit în 1948 hăituit de or- 
ganele represive comuniste, iar P.P. Stă- 
nescu a fost închis multi ani ca „dușman al 
poporului”. De la Universitatea din Bucu- 
rești dintre semnatarii Memoriului din apri- 
lie 1944 reținem numele: Daniel Danielo- 
polu, Nicolae Gh. Lupu, Grigore T. Popa, 
C.I. Parhon, Francisc Rainer, P.P. Stă- 
nescu, Constantin Bordeianu, Al. Rosetti, 
Mihail Ralea, Eugen Herovanu, Amza 
Jianu, Simion Stoilow, Alexandru Ghika, 
Gheorghe Vrânceanu, Gheorghe Deme- 
trescu, Gheorghe Banu, Istrate Micescu, 
Constantin Popovici, Eduard Mezincescu, 
Bazil Munteanu, Alexandru Pantazi, Marin 
Enăchescu, Dumitru Bagdasar, D.D. Ge- 
rota, Ștefan Vencov, Radu Roșca, lon 
Jovin, Mihail Neculcea, Anton Dimitriu, 
Florica Mezincescu, George Constan- 
tinescu, Constantin Motaș, Constantin An- 


gelescu. Dintre aceștia au fost detinuti în 
închisorile comuniste: Amza Jianu, Istrate 
Micescu, Constantin Motaș, Dimitrie D. 
Gerota și lon Jovin. Documentul ar fi fost 
înaintat în iunie 1944 mareșalului, precedat 
de o scrisoare semnată de Daniel Danielo- 
polu, Simion Stoilow, Grigore T. Popa, PP. 
Stănescu și a fost publicat integral în 
„România liberă” din 6 septembrie 1944. 
„Memoriul către Antonescu a adus sub 
aceeași umbrelă actori care, după 23 
august 1944, aveau să se repartizeze în 
tabere dintre cele mai diferite: unii au înfun- 
dat închisorile, alții au urcat rapid în ierarhia 
noii puteri; aceștia din urmă s-au diferențiat 
ulterior și ei, unii adaptându-se la toate 
evoluțiile, alţii trezindu-se, chiar mai târziu, 
din coșmarul pe care l-au trăit.”* 

Actul de la 23 august 1944 a avut 
consecințe imediate asupra Universității din 
București, începând cu toamna acestui an 
Universitatea cunoscând accelerate schim- 
bări, prin care PCR dorea să domine toate 
compartimentele societăţii românești. 

Invățământul superior a fost vizat de 
comuniști din primul moment al ocupării 
țării de către armata sovietică, deoarece 
îndoctrinarea care începea trebuia să 
distrugă, cu prioritate, elita intelectuală a 
României. Atacatorii au fost cei aflaţi în sluj- 
ba comuniștilor și a ocupantului sovietic, 
dar au fost, din păcate, și profesori univer- 
sitari care și-au denunțat colegii de breaslă 
și studenții, fără remușcare, și care ulterior 
au fost la rândul lor marginalizați, dacă nu 
chiar încarceraţi la fel ca cei la a căror dis- 
trugere contribuiseră. 

In vederea promovării propriilor interese 
de a confisca întreaga putere politică, co- 
muniștii au declanșat o zgomotoasă cam- 
panie de „democratizare” pentru înlătura- 
rea adversarilor politici. Au început să apa- 


ră acuzaţii de colaborare cu regimul mare- 
șalului Antonescu, de sprijinire a războiului 
antisovietic, de colportare a unor concepții 
sociale și politice care erau bineînțeles 
departe de marxism-leninismul de lectură 
stalinistă. Așa-zisele forțe democratice învi- 
nuiau autoritățile universitare de tergiversa- 
rea deschiderii Universităţii pentru că n-ar fi 
dorit ca studenții să participe la acţiunea de 
„democratizare” a tării. 

Căile de pătrundere a comuniștilor în 
Universitate au fost: dominarea sindicatelor 
universitare, numirea unei conduceri obe- 
diente, distrugerea vieţii de asociație a 
studenţilor și înlocuirea ei cu organizații 
direct subordonate partidului comunist și, 
evident, crearea cadrului juridic care permi- 
tea decapitarea „legală” a Universității și a 
universitarilor. Pentru întregirea contextului 
nu trebuie uitate: evenimentele legate de 
Convenţia de armistițiu din toamna anului 
1944, introducerea cultului lui Stalin, rusifi- 
carea vieții politice, culturale, economice. 

Intre anii 1944-1948 s-au derulat prime- 
le etape din vastul proces de consolidare a 
sistemului comunist, și anume: defasciza- 
rea din 1944-1945, epurările din 1944-1952 
şi mai departe: eliminarea autonomiei uni- 
versitare — 1946, îndepărtarea profesorilor 
sub pretextul necesității comprimării postu- 
rilor ca urmare a aplicării legii din august 
1948 privind „reforma” învățământului. 

Defascizarea a fost motivată de materia- 
lizarea deciziilor Convenţiei de armistițiu din 
12 septembrie 1944 care prevedea la art. 
14-15 următoarele: „Guvernul și Inaltul 
Comandament Român se obligă să colabo- 
reze cu Inaltul Comandament Aliat la ares- 
tarea și judecarea persoanelor acuzate de 
crime de război; guvernul român se obligă 
să dizolve imediat toate organizaţiile pro- 
hitleriste de tip fascist aflate pe teritoriul 

României, atât cele politice, militare sau 
paramilitare, cât și orice alte organizaţii care 
duc propagandă ostilă Naţiunilor Unite și în 
special Uniunii Sovietice." Convenţia obliga 
Guvernul român să interzică activitatea or- 
ganizaţiilor „fasciste” care se făcuseră vino- 
vate de atitudini ostile fată de Naţiunile Unite 
şi în special fată de URSS, să dizolve ime- 
diat toate organizaţiile prohitleriste de tip 
fascist aflate pe teritoriul românesc, atât cele 
politice, militare sau paramilitare, cât și orice 
alte organizații care duc propagandă ostilă 
Naţiunilor Unite și în special Uniunii So- 
vietice, nepermițând în viitor existența unor 
organizații de acest fel. Acţiunea a fost 
condusă de Lucretiu Pătrășcanu, ministru 
de justiție între anii 1944-1948. Conform 
Convenţiei de armistițiu trebuiau să fie în- 
lăturaţi toţi cei care prin activitatea lor an- 
terioară anului 1944, activitate publicistică, 
ocuparea de funcţii în administrație, sau 
numai prin prezenţa lor, puteau fi calificaţi că 
nutreau sentimente antisovietice. Acţiunea a 
început în 1944-1945, printr-o virulentă 
Campanie în presa comunistă, autori fiind 
mulți intelectuali simpatizanți ai regimului.” 
Imediat s-au emis acte normative care 
trebuiau să contribuie la aplicarea dispo- 
zițiilor Convenţiei de armistițiu. Astfel, la 31 
august 1944 s-a emis Decretul-lege 475”, 
completat ulterior prin Decretul-lege nr. 
486” pentru epurarea administraţiei publice 
din 7 octombrie 1944, care oferea posibili- 
tatea noilor autorităţi să demită pe functio- 
narii publici angajați între februarie 1938 - 
23 august 1944 şi îndepărtarea profesorilor 
universitari de la catedre. Decretul-lege 
urma să fie aplicat în trei luni. Lucrețiu Pă- 
trășcanu și Teohari Georgescu au socotit 
actul normativ prea indulgent, deoarece nu 
ar fi permis o epurare masivă, așa cum ar fi 
dorit PCR, astfel încât a urmat un altul, mai 

dur: Decretul-lege nr. 594 din 24 noiembrie 
1944*, care lărgea cadrul epurărilor, oricine 
putând fi acuzat de difuzarea ideilor „anti- 
democratice”. Conform Legii 594, erau li- 
cenţiaţi din serviciu, fără nici o indemni- 
zatie, toti cei care s-au pus în slujba hitleris- 
mului și fascismului, au militat sub orice for- 
mă în vreo organizaţie politică sau parami- 
litară, „au săvârșit presiuni, acte de teroare, 
schingiuiri, omoruri, au propagat idei contra 
principiilor democratice”. Aplicarea lui tre- 
buia să fie realizată de Comisiile de purifi- 
care ce se înființau și care nu erau obligate 
să declare sursele de informare. Acestea, 
deși trebuiau să exprime avizul celor patru 
partide politice - PNȚ, PNL, PSD și PCR — 
asupra cazurilor judecate, au funcționat 
doar după directivele comuniste.” 
Decretul-lege nr. 594 din 24 noiembrie 
1944* a permis îndepărtarea masivă a pro- 
fesorilor universitari de la catedre. 
Decretele-lege emise în 1944 nu au 
satisfăcut totuși conducerea de partid și de 
stat, ceea ce a condus la modificarea, pen- 
tru a treia oară, a legii, forma rezultată pur- 
tând denumirea de Decretul-lege pentru 
purificarea administraţiei publice sau Legea 
nr. 217 din 29 martie 1945.” Potrivit ei, 
funcţionarii și cei care primeau sub orice 
formă un salariu sau o remuneratie de la 
stat, judet, comună, regie publică, orice 
servicii publice, puteau fi îndepărtați din 
serviciu fără indemnizaţie. Se hotăra și 
instituirea unei Comisii pentru investigarea 
activităţii funcţionarilor, care putea culege 
informaţii pe orice cale. Cel cercetat putea 
fi încunoștiințat, pentru a-și face apărarea 
prin memorii. Vinovaţii urmau a fi „întrebu- 
ințați la muncă obligatorie în folosul Statu- 
lui, în lagăre speciale”*. Fiecare instituție 
întocmea tablouri speciale cu toti functio- 
narii din administrație, care „prin modul în 


care și-au îndeplinit funcțiunea sau prin 
orice mijloc de publicitate sau propagandă, 
au luat atitudine antidemocratică”. 

La apelul de nimicire a opoziţiei era 
chemat fiecare „democrat român adevărat”, 
fiecare cetățean trebuind să fie „un focar al 
epuraţiei”. Intr-o cuvântare, Ana Pauker spu- 
nea: „Casa noastră astăzi este pe alocurea 
pângărită, murdărită. In casa noastră mai 
miroase rău a dihanie fascistă, legionară... 
Deci, o muncă de primă importanță este să 
ne curățim casa, să respirăm aer curat în tara 
noastră. Munca de epuraţie și de arestare a 
criminalilor de război și a fasciștilor este bine 
pornită de guvern. Ea va fi continuată și tre- 
buie ajutată de toți democraţii." 

Epurarea aparatului de stat a fost for- 
mula prin care PCR și-a eliminat oponenții, 
indiferent de orientarea lor politică. Sub 
pretextul democrației s-au făcut prin aceste 
epurări, „adevărate acte de dictatură și 
teroare printre funcționarii conștienți, care 
au refuzat învestitura comunistă””. 

In urma aplicării Legii nr. 217, au fost 
eliminaţi din Facultatea de Litere și din Uni- 
versitate profesorii: Nichifor Crainic, Mihai 
Antonescu, lon Petrovici, Alexandru Marcu 
ş.a., (majoritatea erau deja arestați). S-a 
continuat cu un alt val de arestări în aprilie 
1945, de la Universitate și unii de la 
Facultatea de Litere; victime au fost Eugen 
Chirnoagă, Radu Meitani și P.P. Panaitescu, 
care au ajuns în lagărul de la Caracal. 

Redăm în continuare fragmente din 
aceste Decrete-Legi care au creat cadrul 
juridic de instalare definitivă a comunismu- 
lui în universităţile și facultăţile din 
România. 

A. Legea 217/1945 pentru modificarea 
Legii 486/1944 privind purificarea adminis- 
trației publice. 


(...) „Vor fi licentiati din serviciu fără nici 
o indemnizaţie, indiferent de data la care 
au fost numiţi, încadrați sau angajaţi, 
funcționarii care: 

a) S-au pus sub orice formă în slujba 
hitlerismului, slujind interese străine de 
acelea ale națiunii române. 

b) Au militat sub orice formă în vreo 
organizațiune politică sau para-militară: 
legionară, fascistă sau hitleristă, sau au 
servit prin orice mijloace scopurile unor 
asemenea organizaţiuni dictatoriale. 

c) Au propagat idei antidemocratice, 
antisemite sau antisovietice, ori s-au lăsat 
influențați de asemenea concepții în 
exercițiul funcțiunii lor, sau au săvârșit pre- 
siuni, acte de teroare, schingiuiri și omoruri, 
în exercițiul funcţiunii lor. 

In vederea aplicării prezentei legi, 
Ministrul sau șeful Administraţiei va institui 
o Comisiune compusă din trei membri, cel 
puțin unul va fi funcționar superior al depar- 
tamentului respectiv. 

O comisiune pentru fiecare instituție 
publică. 

Comisiunile se vor putea informa pe 
orice cale și nu sunt obligate să arate mij- 
loacele prin care au ajuns la constatările 
lor. Directorii și șefii personalului din 
Ministere, instituţii publice și administrații 
locale sunt datori să semnaleze în scris 
Comisiei toate cazurile care intră sub pre- 
vederile prezentei legi, sub sancțiune 
disciplinară în caz de omisiune.” 

B. 1 septembrie 1945. Decret-Lege 
pentru urmărirea și sancţionarea celor vi- 
novaţi de dezastrul tării sau de crime de 
război. 

(a) 

„a) sunt vinovaţi de dezastrul tării, cei 
care au hotărât declararea războiului con- 

tra U.R.S.S. și a Naţiunilor Unite, ori au 
determinat prin fapte proprii continuarea 
acestui război. 

b) au permis intrarea armatei germane 
pe teritoriul tării. 

c) după 6 septembrie 1940, au militat 
pentru pregătirea sau desăvârșirea faptelor 
de mai sus prin grai, prin scris sau prin 
orice alte mijloace. 

— se vor pedepsi cu detenţiune grea pe 
viață sau detenţie grea, de la 5 la 20 ani sau 
detenție riguroasă 3-20 ani. 

- confiscarea averii în folosul statului, 
degradare civică. 

Ministerul Justiţiei va institui „un număr 
de acuzatori publici” — prin Inalt Decret 
Regal la propunerea Ministerului Justiției”. 

Acuzatorii publici „au dreptul de a face 
orice investigațiuni și culege orice probe”, 
aveau puteri nelimitate, puteau „face orice 
descinderi, perchezitii, să ridice orice acte, 
chiar și cu caracter secret”. Acuzatorii 
publici însărcinați cu cercetarea și instrui- 
rea celor vinovaţi erau numiţi de Ministrul 
Justiţie și erau coordonati de un functionar 
şef. „Judecarea lor urma să se facă de 
Tribunalul Poporului”. Se va întocmi actul 
de acuzare și dacă persoana moare i se 
confiscă averea, se continuă judecarea 
acuzatului”. „Urmărirea lor și judecarea 
până la 1 septembrie 1945. 

Notele de ședință vor fi sumare. 

Hotărârea va fi motivată și nu va fi sus- 
ceptibilă de nici o cale de atac.” 

Conform ei, „funcţionarii şi cei care pri- 
mesc sub orice formă un salariu sau o 
remuneratie de la stat, județ, comună, regie 
publică..., orice servicii publice, vor putea fi 
îndepărtați din serviciu, fără indemnizaţie”. 

Din septembrie 1944 au început de- 
făimările prin articole calomnioase în presa 
comunistă, epurările în rândul profesorilor 

din școli, licee, universități, interdicțiile de la 
dreptul de a profesa până la scoaterea din 
biblioteci a cărţilor, care ar fi conținut 
propagandă fascistă și antisovietică. 

In 1945 campania s-a declanșat împo- 
triva tuturor celor care erau consideraţi 
dușmani ai clasei muncitoare. 

De excluderea din învățământul superior 
a elementelor incomode s-a ocupat Comisia 
informativă pentru purificarea personalului 
didactic și administrativ, condusă de rectorul 
Universității, profesorul Simion Stoilow*. 
Rezultatul a fost că în septembrie 1944 la 
Universitatea din București aproape întrea- 
ga conducere (rector, prorectori, decani, 
prodecani) a primit invitația de a demisiona. 
Pe 16 octombrie 1944 s-a înlăturat vechea 
conducere a Universităţii, iar în noiembrie a 
fost numit rector Simion Stoilow (1887- 
1961), care a încurajat eliminarea vechii 
elite, ceea ce s-a tradus în arestarea sau ex- 
cluderea din viata publică și universitară a 
profesorilor, cu precădere a celor de istorie 
modernă și contemporană. Cadrul legislativ 
nu a lipsit, pe 24 august 1946 fiind emis De- 
cretul 658 care suprima autonomia universi- 
tară. In anul 1947, prin Legea raţionalizării 
profesorii incomozi au fost eliminați de la 
catedră și trimiși la institutele de cercetare, 
iar alţii la închisoare sau în lagărele de 
muncă. Curăţirea Universităţii a debutat 
înainte de 1948, sub pretextul curățirii insti- 
tuției de legionari ori colaboratori ai unor 
persoane precum lon Antonescu și Carol Il. 

La 17 decembrie 1944 a fost ales Comi- 
tetul provizoriu al sindicatului corpului 
didactic universitar format din C.I. Parhon, 
Petre Constantinescu-lași, Simion Stoilow, 
Gheorghe Nicolau, Grigore Moisil, Eduard 
Mezincescu. În fine, în 22 septembrie 1944, 
pe baza propunerilor U.T.C. s-a luat hotă- 
rârea alegerii unui Comitet de coordonare a 


Tineretului Universitar Democrat, care reu- 
nea reprezentanţi ai PCR, PSD, Uniunii 
Patrioților, Partidului Socialist Țărănesc, 
PNL și PNȚ. Imediat au fost organizate 
adunări ale studenților care să demonstre- 
ze atașamentul la noile idei. Primii care s-au 
adunat au fost studenții de la Facultatea de 
ştiinţe în 23 septembrie, urmaţi de cei de la 
Facultatea de Litere și Filosofie în 28 sep- 
tembrie, Medicină în 28 septembrie și Drept 
în 29 septembrie. Intenţia PCR era să 
înființeze o organizaţie studențească unică, 
încadrată cu militanti ai partidului, care să 
erodeze organizaţiile tradiţionale ale 
studențimii democratice. In urma presiuni- 
lor exercitate de comuniști, în al doilea 
Guvern prezidat de generalul Constantin 
Sănătescu, Ministru al Educaţiei Naţionale 
a fost numit Ștefan Voitec, din partea 
Partidului Social Democrat. Acesta a rămas 
în funcție până la 30 decembrie 1947, 
ducându-și conştiincios la îndeplinire sarci- 
nile primite de la comuniști, de distrugere a 
învățământului românesc și a elitelor inte- 
lectuale. O primă măsură a fost publicarea, 
la 2 decembrie 1944, a Listei de autori ale 
căror cărţi erau interzise în școli, facultăți 
sau librării. Printre autorii interziși figurau: 
C.C. Giurescu, Gh. Brătianu, |. Lupaș, Con- 
stantin Rădulescu-Motru, Simion Mehe- 
dinți, P.P. Panaitescu, lon Petrovici, C. Kiri- 
tescu, C. Gerota, D. Caracostea, T. Brăilea- 
nu, Gh. Alexianu, E. Chirnoagă, P. Papa- 
dopol. După cum se poate observa, în ma- 
joritate erau cadre didactice ale Facultății 
de Litere din București.” 

Un vector important al sovietizării 
României l-a reprezentat Asociatia Ro- 
mână pentru strângerea legăturilor cu 
Uniunea Sovietică (ARLUS). Uriașa „popu- 
laritate”, fervoarea cu care mulți profesori 
universitari au aderat la ea s-ar putea expli- 


ca, în acea epocă dominată de oportunism 
și abdicări morale, prin căutarea unei noi 
identități „democratice”, ARLUS având 
capacitatea de a „purifica” biografii com- 
promițătoare. Ca și în alte cazuri s-a creat 
un comitet de iniţiativă format din intelec- 
tuali de stânga sau cu vederi de stânga 
printre care: C.l. Parhon, Gh. Nicolau, 
Constantin lonescu-Mihăiești, Grigore T. 
Popa, Alexandru Rosetti, Ștefan Milcu, 
Petre Constantinescu-lași și lorgu lordan. 
Prima consfătuire a avut loc la Facultatea 
de științe, la 12 noiembrie 1944. Oficial, 
ARLUS s-a fondat la 14 noiembrie și prima 
conducere a fost formată din: președinte - 
C.I. Parhon; vicepreședinți — Simion Stoi- 
low, Gheorghe Nicolau, Dimitrie Gusti, Ni- 
colae Profiri, Daniel Danielopolu, Dumitru 
Bagdasar, secretari generali — P. P. Stănes- 
cu, Simion Oeriu; secretari de ședință — 
Marin lenăchescu, Eduard Mezincescu; 
bibliotecar — Traian Săvulescu; membri — 
Petre Constantinescu-lași, Constantin lo- 
nescu-Mihăiești, Gheorghe Vlădescu-Ră- 
coasa, Simion Sanielevici, Alexandru Ro- 
setti; cenzor — Dimitrie Pompeiu. De ase- 
menea, a fost ales un consiliu profesoral al 
Universității ARLUS*, care era programată 
să se deschidă la 20 mai 1945. Prezentăm 
selectiv acest consiliu profesoral: rector — 
Dimitrie Pompeiu; prorector — Traian 
Săvulescu; membri - C.I. Parhon, Simion 
Stoilow, Mihail Sadoveanu, Dimitrie Gusti, 
George Enescu, Gheorghe Nicolau, Ale- 
xandru Rosetti, Aurel Potop, lorgu lordan. 
Despre rolul ARLUS, președintele 
acesteia C.l. Parhon scria: „De la 
23 august s-a sfărâmat în fine și desigur 
pentru totdeauna, campania de calomnii ce 
s-au întreținut din fonduri străine în contra 
Uniunii Sovietice de o pătură de acapara- 
tori și parveniti care nu aveau nimic comun 

cu interesele mari ale acestui popor, dar 
care doreau să trăiască mai departe nestin- 
gheriți din munca lui, ținându-l în ignoranță 
şi robie permanentă. Lumina care vine de 
la Răsărit, din Uniunea Sovietică, va permi- 
te tuturor muncitorilor să vadă și să 
înțeleagă că ei trebuie să fie singurii bene- 
ficiari ai roadelor muncii lor”. Activitatea 
efectivă a ARLUS a debutat la 16 noiem- 
brie 1944 cu conferința lui C.I. Parhon 
intitulată „De ce prietenia cu URSS?”. 

Foarte rapid, Asociaţia a patronat la 10 
ianuarie 1945 inaugurarea Editurii Cartea 
Rusă, menită să traducă în limba română 
în principal literatură rusă și sovietică, dar și 
lucrări ideologice. Dacă prezența unor uni- 
versitari în conducerea ARLUS era 
justificată de trecutul lor de militanti de 
stânga (unii erau veterani ai Asociaţiei 
Amicii U.R.S.S. care a funcţionat între 
1934-1935), există atitudini de un ridicol 
oportunism, care nu vor asigura supra- 
viețuirea scontată. Astfel, în 1945 Dimitrie 
Gusti solicita crearea la Facultatea de 
Litere a unei Catedre de Limba și Literatura 
Rusă, iar la Institutul Social Român (fondat 
de el) a unui centru de documentare și 
informație științifică privitor la marxism și 
mai ales la leninism și stalinism, motivând 
astfel: „Cunoașterea sistematică, metodică 
și integrală a Naţiunilor Statului vecin în 
ființa, organizarea și funcţiei lor creatoare, 
va fi de cel mai mare și binefăcător folos 
pentru Natiunea și Statul român care are 
atât de mult a construi în adâncime și nu în 
suprafață ca până acum”. 

Asociaţia funcţiona cu 12 secţii și mai 
multe subsecţii. La Secţia de Literatură și 
Filosofie, președinți erau Mihai Ralea și 
Mihail Sadoveanu. Exista și o Secţie a 
ştiinţelor Sociale cu 3 subsecții. In fruntea 
Subsecţiei de Istorie-Filologie se găseau 

lorgu lordan (președinte), Andrei Oțetea și 
C-tin Balmuș (vicepreședinți), Al. Graur 
(secretar), C-tin Racoviţă (bibliotecar), Emil 
Petrovici (membru). Secţia Sociologie avea 
printre membri pe Alexandru Claudian, 
Athanasie Joja, Anton Golopenţia și Stan- 
ciu Stoian. In fine, la Subsecţia Invățământ 
Superior președinte era Constantin Motaș, 
iar membri Basil Munteanu, Iosif Gabrea, 
Damian Bogdan, Miron Nicolescu și Traian 
Săvulescu. 

Pentru a risipi echivocul legat de apoli- 
tismul Asociaţiei, reproducem art. 2 din Sta- 
tutul ARLUS, votat la 31 octombrie 1948: 
„a) Strângerea legăturilor de prietenie cu 
U.R.S.S., țara socialismului și a celei mai 
înaintate culturi din lume, conducătoarea 
lagărului democratic antiimperialist, garan- 
tia integrităţii independenţei și suveranităţii 
RPR; b) Popularizarea realizărilor regimului 
sovietic și a ideologiei sale; c) Popu- 
larizarea aplicării experienţei sovietice pen- 
tru dezvoltarea R.P.R. pe calea păcii, de- 
mocraţiei și socialismului; d) Antrenarea 
maselor largi din R.P.R. la participarea 
activă în lupta pentru pace trainică, dusă de 
forțele progresiste ale lumii în frunte cu 
Uniunea Sovietică”. 

Schimbarea opțiunilor politice în rândul 
intelectualilor s-a produs fie din teamă, fie 
dintr-o postare incorectă față de realităţile 
timpului, dar, indiferent de considerente, 
aceştia au legitimat regimul comunist. 

Interesantă este maniera în care 
autorităţile s-au raportat la intelectualii care 
prin afilierea lor girau noile transformări 
politice. Astfel, la început unii au fost numiti 
ambasadori, de pildă lorgu lordan la 
Moscova, Mihai Ralea la Washington, 
Tudor Vianu la Belgrad, Simion Stoilow la 
Paris etc. După 1947 și cu precădere după 
1950, odată ce s-a produs comunizarea 


completă a Ministerului Afacerilor Externe, 
acești intelectuali au fost părăsiți în favoa- 
rea oamenilor de partid, care prezentau 
mai multă siguranță.“ 

Chiar și analizând superficial etapele 
regimului comunist și efectele lor asupra 
Universităţii bucureștene, rezultă o imagine 
dezastruoasă: în primii ani după „reforma” 
din 1948, facultățile Universităţii din București 
au cunoscut fenomenele epurării, ideo- 
logizării, inventării noilor elite cultural-știinţi- 
fice de care regimul avea nevoie. Abia la 
începutul anilor 1960 s-a produs o recupera- 
re parțială a importanței și prestigiului 
Universității la nivelul populaţiei studențești, 
al recrutării cadrelor didactice (uneori reinte- 
grarea celor epurate) și al organizării studiilor 
la nivelul fiecărei facultăți. 

In perioada 1944-1949 în învățământul 
superior s-a introdus o stare de instabilitate 
profesională, de erodare a statutului social 
al profesorului”, pe fondul apariției unui 
cadru organizatoric favorabil (epurările, cul- 
tul lui Stalin, organizaţiile studențești). 

Cultul lui Stalin înainte și după anul 
1944 a fost impus în România de bolșevici. 
„Când în Piaţa Universităţii se scanda 
„Stalin și poporul rus libertate ne-a adus” 
era una, era mai ales strada, dar când în 
Amfiteatrul „Odobescu” (de la Facultatea 
de Litere din București n.n.) se ovaționa 
numele lui Stalin, era alta. Aici se afla, cel 
puțin teoretic, crema corpului universitar.” 

Pe 21 decembrie 1949 au avut loc 
peste tot adunări pentru a-l serba pe Stalin 
la împlinirea vârstei de 70 de ani. Se alcă- 
tuiau telegrame semnate de comunitățile 
academice, printre care Universitatea 
București sau Academia RPR, și adresate 
„Tovarășului Iosif Visarionovici Stalin, filo- 
sofului, corifeului științei, însuflețitorul lite- 
relor și artelor, genialului clasic al marxism- 


leninismului, (...) eliberatorului omenirii de 
sclavia fascismului”. România trebuia 
„slavizată, deromânizată, delatinizată”, 
memoria istorică trebuia ștearsă, la fel 
etnogeneza și limba. 

Nu trebuie omis, însă, concursul pe 
care l-au dat chiar românii. Spre exemplu, 
în martie 1951 la Academie s-a discutat - 
George Oprescu servind ca moderator — 
oferta lui Constantin Brâncuși de a dărui 
Statului român întreaga sa operă și Atelie- 
rul, solicitând în schimb repatrierea. Cere- 
rea a fost respinsă cu brutalitate. Cu aceas- 
tă ocazie George Călinescu afirma: „Brân- 
cuși nu poate fi creator în sculptură, fiindcă 
nu se exprimă prin mijloacele esențiale și 
caracteristice acestei arte”, în vreme ce 
Alexandru Graur afirma: „pierdem timpul, 
lucrările lui Brâncuși nu au ce căuta în 
Muzeul de Artă al României, în jurul lui s-au 
strâns antidemocraţii în artă”. 

Institutul de Lingvistică, unde functio- 
nau academicienii Al. Rosetti, lorgu lordan, 
Al. Graur, era criticat pentru că se orienta 
mereu spre lingviști idealiști, români și 
străini, și nu spre ideile și operele corifeului 
lingvist |.V. Stalin. Cea mai recentă lucrare 
a acestuia Marxismul și problemele lingvis- 
ticii, Moscova, 1950“, a fost tradusă ime- 
diat în limba română. La Academie a avut 
loc o sesiune științifică (21-25 martie 1951), 
unde s-au dezbătut aceste aspecte și au 
fost criticati nominal Al. Rosetti, Iorgu lordan, 
G. Călinescu, Al. Graur. Toţi, cu excepția lui 
G. Călinescu, și-au făcut autocritica. 

In 1947 au avut loc masive epurări, 
comprimări, pensionări de cadre din 
facultăţile Universităţii București, dar și din 
celelalte (lași, Cluj, Oradea, Timișoara), 
pregătindu-se terenul pentru Legea învăţă- 
mântului din 3 august 1948 - Decretul nr. 
175, urmat de Decretul nr. 176, prin care se 

confiscau toate proprietățile instituţiilor de 
învățământ din România. 

„Reforma” a însemnat „instalarea noului 
model de tip sovietic”, marcând decenii la 
rând învățământul românesc. 

Din 1953, când a murit Stalin, și până în 
1956 s-a înregistrat o ușoară destindere în 
mediul universitar, dar după Revoluţia din 
Ungaria din octombrie 1956 teroarea a re- 
venit în Universitatea din București, luând 
forma arestărilor de studenți și profesori, 
exmatriculărilor de studenți etc. 

In deceniile următoare, 1960-1980, s-a 
încercat reintroducerea valorii profesionale 
drept criteriu de selecţie a cadrelor didacti- 
ce, dar s-au desființat/comprimat institute și 
facultăți. Criteriile obedienţei și apar- 
tenenței la PCR au devenit predominante” 
rămânând astfel până în decembrie 1989. 


Note 

"Prezentul material face parte din lucrarea 
Facultatea de litere a Universităţii din București - 150 
de ani de învățământ filologic românesc 1863-2013. 
Traditie și valoare, București, Editura Universităţii din 
București, 2013, pp. 111-124. II republicăm deoarece 
tema este deosebit de importantă, iar lucrarea 
menţionată a fost editată în 50 de exemplare, în pre- 
zent fiind epuizată.O parte din textul articolului se 
regăsește și în lucrările noastre: Ovidiu Bozgan, 
Universitatea din București. Scurt istoric, Editura 
Universității din București, București, 1994, pp. 96- 
135; vezi și Adina Berciu-Drăghicescu, Ovidiu 
Bozgan, O istorie a Universităţii din București, 1864- 
2004, Editura Universităţii din București, București, 
2004, pp. 233-273. 

"Ioana Boca, 1956 — un an de ruptură. România 
între internaţionalismul proletar și stalinismul antisovie- 
tic, București, Fundaţia Academia Civică, 2001, p. 59. 

* Dănuț Doboș, „Ingerința în viata universitară 
românească 1944-1964”, în Arhivele Totalitarismului, 
an Il, nr. 4, 1994, p. 28. 

* Romulus Rusan, Cronologia și geografia repre- 
siunii comuniste în România. Recensământul popu- 
laţiei concentraționare. 1945-1989, Fundaţia Acade- 
mia Civică, București, 2007, p. 15. 

“Dănuţ Doboș, op. cit., p. 29. 

* Alexandru Zub, „Clio în derută. Istoriografia 
română a anului 1947”, în Romulus Rusan (ed.), op. 
cit., p. 261. Andrei Oțetea era președintele consiliului 
editurii „Cartea Rusă”; el făcea, de asemenea, parte 
din conducerea Institutului de Studii Româno- 
Sovietice (creat în 1947), alături de Emil Condurachi, 
Andrei Rădulescu și Constantin Balmuș. Noua 
direcţie în abordarea istoriei era dată de Mihail Roller 
și acceptată de unii istorici de prestigiu. 

* Liviu Mărgineanu, „1947 — anul lichidării demo- 
crației în România și al radicalizării rezistenței antico- 
muniste”, în Romulus Rusan (ed.), Analele Sighet 5. 
Anul 1947. Căderea Cortinei, Fundaţia Academia 
Civică, București, 1997, pp. 400-409. 

” Alexandru Zub, op. cit., p. 259. 

* Romulus Rusan, op. cit, pp. 16-17. 

*Dănuţ Doboș, op. cit., p. 31. 

“Ibidem. 

“ Ibidem. 

HCM nr. 2 din 3 ianuarie 1950; HCM nr. 104 din 
22 august 1952, HCM nr. 337 din 11 martie 1954, 
Decretul Prezidiului MAN nr. 89 din 17 februarie 
1958. Romulus Rusan, op. cit., p. 17. Multe arestări 
nici nu au fost înregistrate, erau de natură personală: 
să scape de un vecin incomod, să ocupe o locuință 
mai bună etc. 

! Romulus Rusan, op. cit., pp. 20-23. 

“Bogdan Ficeac, „1947 - Începutul procesului de 
formare a omului nou”, în Romulus Rusan (ed.), op. 
cit., p. 309. 

“Romulus Rusan, op. cit., p. 14. Emil Bodnăraș a 
înființat un Serviciu de informaţii secrete: Secţia a II-a 
de informații și contrainformaţii din Formațiunile de 
Luptă Patriotică. S-au comis în 1945-1946 arestări, 
asasinate. A avut loc procesul Marii Trădări Naţionale. 

* Ibidem, p. 16. Posibil cifra să fie exagerată. 

1 Consecințe devastatoare au fost și după bom- 
bardamentele din 15 aprilie 1944. 

“Pentru această problemă vezi Solomon Marcus, 
„Halucinantul an 1944”, în România literară, nr. 45, la 
http://arhiva.romlit.ro/index.pl/halucinantul_an_1944 
(accesat la 10.09.2019). 

* Ibidem, p. 8; vezi și Studiul Introductiv și Notele 
acad. Dan Berindei la lucrarea loan Hudită, Jurnal 
Politic. 1 ianuarie - 24 august 1944, Editura Roza 
Vânturilor, București, 1997. 

2 Monitorul Oficial, nr. 219, 22 septembrie 1944. 

” Ibidem. 

2 Monitorul Oficial, nr. 202 din 2 septembrie 1944; 


Arhivele Naţionale ale României. Serviciul Arhivele 
Naţionale Istorice Centrale (în continuare ANR.- 
SANIC), fond CC al PCR - Cancelarie, dosar 4/1944, 
ff. 2-3; 284/1945, f. 3; 352/1945, ff. 2-7; Legea nr. 
594 pentru modificarea Legii 486 privind purificarea 
administrației publice, publicată în Monitorul Oficial, 
nr. 273 din 24 noiembrie 1944, p. 7613. 

3 Monitorul Oficial, nr. 233, din 8 octombrie 1944. 

* Ibidem, nr. 273 din 24 noiembrie 1944, p. 7613. 

* Nicoleta Chicinaș, Epuraţia P.C.R. în presa ani- 
lor 1945-1946. Disponibil online la www.procesulco- 
munismului.com/marturii/fonduri/mart45_64/epura- 
tia_comunista_45-46.htm (accesat la 10.09.2019) 

“ Comisia Prezidenţială pentru analiza dictaturii 
comuniste din România, Raport final, p. 475, disponi- 
bil online la old.presidency.ro/static/ordine/RA- 
PORT_FINAL_CPADCR.pdf (accesat la 25.01.- 
2020). Legea nr. 594 pentru modificarea Legii 486 
privind purificarea administrației publice, publicată în 
Monitorul Oficial, nr. 273 din 24 noiembrie 1944, p. 
7613. 

“ Monitorul Oficial, nr. 74 din 29 martie 1945, pp. 
2438-2439. 

# Romulus Rusan, op. cit., p. 17. 

“ Adevărul Ardealului, nr. 8, din 26 aprilie 1945, p. 
1. Cuvântarea Anei Pauker la întrunirea de la Marna; 
vezi și Nicoleta Chicinaș, op. cit. 

% loan Filip, „Epuraţiile de la Ministerul Afacerilor 
Interne în lumina adevărului”, în Dreptatea, nr. 6, 10 
februarie 1946. 

“ ANR.SANIC, fond CC al PCR - Cancelarie, dosar 
4/1944, ff. 2-3, 

“2 Ibidem, dosar 352/1945, ff. 2-7. 

= A fost profesor titular la Facultatea de Ştiinte din 
Cernăuţi în perioada 1923-1939, timp în care a înde- 
plinit funcția de decan în 1925-1926 și 1938-1939. În 
1939 a fost transferat la Școala Politehnică din 
București, iar în 1941 la Universitatea din capitala 
țării. A fost printre semnatarii memoriului universitari- 
lor prin care lon Antonescu era somat să înceteze 
războiul contra URSS. În 1944, graţie calităţii sale de 
simpatizant al comuniștilor și remarcabilului său 
prestigiu științific, a fost numit rector al Universității, 
funcţie pe care o va deține până în 1946, când a fost 
trimis în calitate de ministru plenipotențiar al 
României la Paris, post pe care îl va ocupa până în 
vara anului 1948. Revine la catedră și va deveni pri- 
mul decan al Facultății de Matematică-Fizică, până în 
1951; paralel va deţine funcţia de director adjunct al 
Institutului de Matematică al Academiei RPR. A fost 


membru fondator al ARLUS și vicepreședintele aces- 
teia în 1944-1946, membru fondator al Grupării De- 
mocrate Universitare și al Sindicatului Corpului 
Didactic Universitar (ianuarie 1945), iar în noiembrie 
1945 a devenit membru PCR. Cât privește postura 
sa de academician, Stoilow era membru corespon- 
dent din 1936 și membru activ din 1945, iar în 1948 
a fost reconfirmat membru al Academiei RPR. 

“ Adina Berciu, Maria Petre, „Ofensiva comunistă 
împotriva învățământului superior românesc — 1944- 
1946”, în Buletin Informativ, Universitatea din 
București, octombrie - noiembrie 2004, p. 7. 

“ ARLUS va avea o organizație tentaculară, vizând 
întreaga știință și cultură prin secţiile sale, în care 
este de notat prezența profesorilor Universităţii 
București. Președintele secţiei de științe aplicate era 
zelosul stalinist Traian Săvulescu. La secţia știință 
figurau, între alţii, Gheorghe Nicolau, Grigore T. 
Popa, Radu Vlădescu, Mihai Ciucă, Nicolae Lupu. La 
subsecția matematică, unde era președinte Dimitrie 
Pompeiu, figurau Grigore Moisil, Alexandru Ghica și 
Alexandru Fronda. La subsecţia fizico-chimie erau 
Negoiță Dănăilă, Aurel Potop și Eugen Angelescu, 
iar președintele subsecției geografie era lon Conea. 

% Adrian Cioroianu, Pe umerii lui Marx. O introdu- 
cere în istoria comunismului românesc, Editura 
Curtea Veche, București, 2005, p. 129. 

“ Maria Someșan, Mircea losifescu, „Modificarea 
structurii Universităţii în anii consolidării sistemului 
comunist”, în Romulus Rusan (ed.), Analele Sighet 6. 
Anul 1948 - instituţionalizarea comunismului, 
Fundaţia Academia Civică, București, 1998, p. 446 și 
urm. 

* Petre Popescu Gogan, Claudia Ilie-Voiculescu, 
„Cultul lui Stalin la Academia R.P. Române și 
consecințele lui în evoluţia ulterioară a Academiei”, în 
Romulus Rusan (ed.), Analele Sighet 7. Anii 1949- 
1953. Mecanismele terorii, Fundaţia Academia 
Civică, București, 1999, p. 873. 

* Ibidem, p. 874. 

“ Ibidem, p. 877. 

“ Ibidem, pp. 880-882. 

“ Maria Someșan, Mircea losifescu, op. cit., p. 449. 

LĂCRĂMIOARA STOENESCU 


Barabás loan: 
„Am luptat 
pentru libertate” 


Deși în 1964, sub presiunile internaţionale, deținuții 
politic au fost amnistiaţi, din păcate ei au fost consideraţi 
vinovaţi în continuare. Se știe că foștii deținuți politic au fost 
periodic chemaţi la Securitate, urmăriţi și amenintati.‘ 

Din cărțile apărute după 1990, românii au aflat despre 
rezistența din munti în anii de după cel de-al Doilea Război 
Mondial, despre organizaţiile anticomuniste ale elevilor și 
ale studenţilor ori despre alte forme de manifestare a pro- 
testului împotriva sistemului de atunci. Nu știu prea mulți 
însă că, în anii '80, tineri ca Radu Filipescu, lulius Filip, 
Marin lancu, Barabás loan (numele din certificatul de 
naștere și din buletin), Victor Totu, lon Ilie și alţii s-au împo- 
trivit regimului comunist, care părea atunci solid și de nez- 
druncinat. 

Deși se aflase că Radu Filipescu pusese manifeste în 
cutiile poștale în blocuri din diferite cartiere bucureștene, 
acesta părea un caz izolat. După 1990, presa și televiziu- 
nea au mediatizat insuficient faptele căpitanului lancu 
Marin, care s-a împotrivit sistemului din care făcuse parte. 
Nici despre ceilalți nu se știu prea multe. Au apărut doar 
câteva cărţi despre acești luptători anticomuniști: în anul 
2019, cartea doamnei Maria Stoica, Pecetea memoriei. 
Ziua când tata a devenit nemuritor, care prezintă activita- 
tea lui lon T. llie împotriva regimului comunist și mai înain- 
te, Radu Filipescu, Jogging cu Securitatea, de Herma 
Kennel, și Un polițist își rupe lanţurile, de lon Târlea și 
Marian lancu, despre căpitanul de miliţie Marin lancu“. De 
curând a apărut Academia politică de la Aiucf, un volum de 
interviuri pe această temă, pe care Borbely Ernö le-a luat 
unor colegi de detenție. 

Lăcrămioara Stoenescu 
este membră a Uniunii 
Scriitorilor, absolventă a 
Facultăţii de Filologie 
București. 

Volume publicate: Copii — 
dușmani ai poporului, 

(în italiană, Bambini nemici 
del popolo, prezentat la 
Salonul de carte Torino, 2014), 
De pe băncile școlii în 
închisorile comuniste, 
(Editura Curtea Veche, 2014) 
Memoria stigmatelor, 

(Editura Curtea Veche, 

2012) Muncă forțată în loc de 
armată, (Editura Militară, 
2017), romane și scenarii 
radiofonice. 


La Simpozionul Experimentul Pitești - 
Reeducarea prin tortură PERT 2018 de la 
Pitești, am discutat cu domnul lon T. llie, 
unul dintre revoltaţii de atunci, despre tinerii 
care au făcut detenţie în anii '80. In urma 
discuţiei mi-am dat seama că în acei ani a 
existat o rezistență puternică și m-am gân- 
dit că ar merita să fie mai bine cunoscută. 

Barabâs loan este un exemplu elocvent 
al rezistenței din anii aceia, confirmând că 
tinerii au luat atitudine împotriva regimului 
comunist, când multora acest lucru li se 
părea o nebunie sau un act de mare curaj. 

Barabás loan s-a născut pe data de 10 
ianuarie 1953, în comuna Micloșoara, 
județul Covasna, fiind al treilea băiat dintre 
cei patru fii ai lui Ferencz și al Mariei 
Barabás. De mic copil a trăit nedreptăţile 
sociale din perioada colectivizării forțate, 
când tatăl său s-a împotrivit cât a putut 
înscrierii în colectiv. După ce a fost bătut 
până i s-au rupt trei coaste, el a semnat 
cererea de intrare în CAP, de teamă să nu 
mai urmeze și alte repercusiuni. După ce a 
predat pământul la CAP, tatăl fraților Bara- 
bás a lucrat ca îngrijitor de animale. 

Barabás loan a urmat școala generală 
și doi ani de școală profesională în industria 
alimentară la Cluj. In urma absolvirii acestei 
școli el a fost încadrat preparator de meze- 
luri și conserve din carne la Sfântu Gheor- 
ghe, județul Covasna. In anul 1973 toată 
familia s-a mutat la Miercurea Ciuc, județul 
Harghita, unde tânărul și-a făcut datoria la 
serviciu ca orice cetățean disciplinat. El a 
fost cunoscut ca muncitor cinstit și corect, 
deoarece și-a văzut de munca sa, fiind res- 
pectat de toti, de la colegi și până la șefi. 

Barabâs loan a îndurat lipsurile inerente 
acelei perioade, ca toți ceilalți români, 
poate mai putin decât alții, pentru că hrana 
îi era, oarecum, asigurată. Ceea ce l-a 


făcut să se revolte nu a fost, însă, lipsa 
materială, ci îngrădirea libertăţilor în statul 
comunist. Intr-o zi a aflat că fratele mai 
mare, Barabás Ferencz ar fi auzit pe un 
căpitan spunând cuiva că: poate să răsufle 
ușurat că a arestat pe profesorul Borbély 
Ernö și pe Buzás László. Atunci și-a dat 
seama că în România existau nu doar 
detinuti de drept comun, ci și detinuti politic, 
şi asta l-a făcut să creadă că ceva nu era în 
regulă cu democraţia din tara sa. 


Barabăs loan 


Când a făcut o cerere la secţia de pașa- 
poarte, prin care a solicitat să-l viziteze pe 
fratele tatălui său în Ungaria, viza cerută nu 
i-a fost acordată și acest fapt l-a nemulțumit 
profund. Regimul comunist îi îngrădea 
dreptul la libera circulație, deși ceruse viză 
pentru o tară care făcea parte din sistemul 

socialist. Neputința de a circula liber l-a 
făcut pe Barabâs loan să se revolte. 

El era muncitor și credea că, făcând 
parte din clasa care era la conducerea ţării 
în acea vreme și pe care se baza partidul, 
ar fi trebuit să aibă toate drepturile. li era 
greu să înțeleagă această nedreptate. 
Aflând că mai multor membri de partid li se 
permisese să facă excursii în străinătate, a 
crezut că lui i se respinsese viza din cauză 
că nu era membru de partid. 

Se simţea nedreptățit și asta l-a incitat 
să reacționeze împotriva regimului și să tra- 
gă un semnal de alarmă că în România nu 
exista, de fapt, o democraţie reală. De ace- 
ea a dorit să sesizeze faptul că regimul de 
democrație populară, cum era numit cu 
mândrie de comuniști, promova o falsă de- 
mocrație, odată ce îngrădea unul din drep- 
turile de bază, și anume libera circulație. 
Dar în comunism se făceau multe nedrep- 
tăţi celor care nu aveau un „dosar curat.” 

Românii au primit dreptul de a circula 
liber oriunde în lume numai după eveni- 
mentele din 1989, când au putut să viziteze 
orice țară pe baza unei vize în pașaport. 
După 2007, de când România face parte 
din Uniunea Europeană, simpla carte de 
identitate prezentată la graniță le dă dreptul 
românilor să călătorească în țările care fac 
parte din Uniune. 

Din cauza acestei nemulțumiri, la 
îndemnul fratelui mai mare, ei doi și iubita 
celui din urmă au hotărât să scrie manifeste 
împotriva lui Nicolae Ceaușescu și a regi- 
mului comunist. Fiind pasionat de sculp- 
tură, Barabás loan a confecționat o ștam- 
pilă artizanală din lemn, cu care să ștampi- 
leze mai repede pe mai multe manifeste 
următorul text: „Jos cu Ceaușescu, cu ciz- 
marul, cu călăul!” Sarcina confecţionării 
manifestelor i-a revenit fratelui mai mare și 

prietenei acestuia, Márton Piroska. 

După un plan de acţiune bine pus la 
punct, ei și-au propus să difuzeze manifes- 
tele la Miercurea Ciuc în ziua pelerinajului 
de Rusalii de la Șumuleu Ciuc din 1983, 
deoarece veneau mulți oameni din mai 
multe județe. Cei trei au reușit să-și înde- 
plinească planul, deoarece au mers pe 
bicicletă și au împărțit orașul în trei zone, 
fiecare având terenul lui de acţiune, încât 
totul a mers ca pe roate. 

In urma acestei acţiuni au trăit o stare 
de beatitudine care le-a inundat sufletul. 
Era satisfacția că au realizat ceva deosebit 
şi de aceea li se părea că sunt importanti și 
mai altfel decât înainte. Se simțeau diferiti 
fată de ceilalţi, deoarece nu plecaseră 
capul, ci reușiseră să îi sfideze pe cei care 
le îngrădiseră libertatea. Se credeau liberi 
și gata să-și ia zborul, fiind singurii care 
ştiau de actiunea lor. Totuși, prevăzători, în 
noaptea aceea au părăsit orașul. 

Probabil că oamenii care au luat parte 
la slujba de Rusalii au citit manifestele a 
doua zi de dimineaţă. Nu se știe, însă, dacă 
securiştii au văzut manifestele ori fraţii 
Barabás și Piroska au fost turnati, dar s-a 
zvonit că un student de la Cluj a informat 
Securitatea și securiștii au venit cu mandat 
de percheziție la domiciliul lor. La perche- 
zitie nu au găsit nimic compromițător, decât 
un cartuș de război despre care au spus că 
era al lui Ferencz Barabâs. Intr-o carte de- 
a lui Barabâs loan s-au mai găsit trei sute 
de forinti, iar într-o cutie de metal, în care 
mama lor ținea nasturii, au mai existat 171 
de forinti din aluminiu, care erau ai lui 
Ferencz. Toţi trei au fost arestaţi, dar numai 
după câteva zile au primit înștiințări scrise, 
pe care gardianul le-a adus în celulă. 

Pe 14 iunie 1983, Barabâs loan a fost 
arestat, dar totul s-a petrecut fără ca el să- 

și dea seama de asta. Atunci lucra la canti- 
na Întreprinderii de Tricotaje Miercurea 
Ciuc, unde era carmangiu. În acea zi, între 
orele 10 și 11, a sosit căpitanul Butiurcă 
loan cu o echipă de patru persoane și i-a 
spus că trebuie să meargă la Securitate să 
tranșeze un porc. Șeful cantinei i-a permis 
să plece, numai cu condiția să se gră- 
bească, pentru că mai avea mult de tranșat 
și la cantină. 

Tranșarea a fost doar un pretext pentru 
a-l convinge să meargă la Securitate și de- 
sigur că nu era vorba de asta, ci trebuia să 
dea o declaraţie despre ce se întâmplase 
în zilele pelerinajului, care s-a organizat de 
Rusalii la Șumuleu Ciuc. După ce a dat de- 
claratia, el a fost trimis Înapoi la cantină, iar 
peste vreo 15 minute a sosit un om îmbră- 
cat în costum și cu cravată, care a ținut să-i 
vorbească. Acesta l-a întrebat dacă nu 
cumva a uitat să declare ceva la Securitate, 
dar el i-a răspuns că a declarat tot ce a știut 

și după aceea persoana a plecat. A revenit, 
însă, după vreo 20 de minute și i-a cerut 
să-i dea o bucată de șorici, că are poftă să 
mănânce. La orele 13 a sosit și căpitanul 
Butiurcă împreună cu echipa sa și l-a poftit 
în mașina Securității. De-abia atunci și-a 
dat seama că era arestat. 

Ferencz, fratele mai mare, a fost arestat 
tot pentru deținere de valută, dar securiştii 
nu s-au mai ocupat și de cartuș, deoarece 
după numărul seriei, care era scris pe a- 
cesta s-a constatat că putea fi de la armată 
sau de la miliţie, iar el a cerut să răspundă 
în fața legii și persoana de la care a fost 
sustras cartușul și atunci, securiştii n-au 
mai acționat. 

Barabás loan își amintește că anchete- 
le s-au desfășurat la Securitate, într-o 
celulă unde nu era lumină și nu se știa dacă 
era zi sau noapte. Cea mai cumplită 
anchetă a fost aceea în care anchetatorul, 
căpitanul Butiurcă, l-a lovit în tibie cu vârful 

pantofului. În ziua în care a fost dus în fata 
lui l-a cuprins o stare ciudată, încât nici n-a 
mai auzit și nici n-a mai simțit nimic. 

Era capabil să-l înfrunte și chiar l-a 
înfruntat și i-a spus că-i poate face orice, 
dar până când nu-și va vedea părinții tot nu 
va vorbi și nu va da vreo declaraţie scrisă. 
Fiind în stare de șoc, n-a tinut seama de 
repercusiuni. Atunci securiştii l-au legat de 
calorifer, însă după două ore părinții săi se 
aflau în fața ușii. Interogatoriul a durat câte- 
va zile, până ce căpitanul l-a adus pe frate- 
le său, care i-a spus: S-a terminat, spune 
adevărul! 

In după-amiaza zilei de 11 noiembrie 
1983 cei trei au fost duși la Tribunalul Mili- 
tar din Cluj-Napoca, unde au fost judecaţi 
în grup. Procesul s-a desfășurat cu ușile 
închise, încât au rămas în sală numai com- 
pletul de judecată și avocaţii. Judecătorul 
care făcea parte din completul de judecată 
i-a spus să nu încerce să vorbească, nu 
cumva să-și agraveze situația și i-a arătat 
unde să semneze actul prin care era acu- 
zat, și cu asta s-a terminat procesul. 

In cazierul judiciar al lui Barabás loan 
scrie: condamnat la 21 de ani pentru deti- 
nere ilegală de valută prin sentința 425/03 
Jud. Miercurea Ciuc și condamnat la 5 ani 
închisoare pentru propagandă împotriva 
orânduirii socialiste prin sentința 139/3.11.1983 
a Tribunalului Militar Cluj. In final, cei trei au 
primit următoarele pedepse: 

Barabás Ferencz (Feri) 7 ani 

Márton Piroska 5 ani 

Barabâs loan 6 ani 

După câteva zile, Barabás loan a primit 
înștiințarea că este condamnat la un 1 an și 
3 luni detenţie pentru deținerea valutei și că 
va fi reținut în arestul Securităţii din 
Miercurea Ciuc. Pentru răspândirea mani- 
festelor nu a fost condamnat la Miercurea 

Ciuc, ci ulterior, la București. 

La Securitatea din Miercurea Ciuc cei 
trei au rămas până în decembrie 1983, apoi 
au fost duși la București, la penitenciarul 
Securităţii din Calea Rahovei, unde au fost 
legaţi cu cătușe și păziți de câte un gardian 
în frunte cu căpitanul Butiurcă. Când au 
intrat în închisoare ei au fost tinuti în prime- 
le zile într-o încăpere de așteptare, care se 
afla în „secţia de izolare”. Acolo „patul” de 
scândură nu era ridicat nici ziua. Incăperea 
nu avea geam, ci exista doar lumină arti- 
ficială. Se știa dacă era noapte sau zi după 
cum se aducea mâncarea. Când primea 
ciorbă era prânzul, iar când îi auzea pe gar- 
dieni spunând: „apăi vin mintenaș”, după 
câteva clipe răsunau urlete pe coridor. Au 
rămas acolo câteva zile, iar apoi i-au dus 
într-o clădire în forma de T, unde deținuții 
au fost repartizați în diferite celule. 

In celulă erau șase paturi de fier cu sal- 
tele umplute cu resturi de deșeuri de stofă 
și piele, iar pe pat se aflau așezate cear- 
șafuri de pânză și o pătură militară. Tot a- 
colo mai era și o bancă, o masă și closetul 
cu un robinet în perete. Programul zilnic din 
închisoare era același ca și în anii '50. Ziua 
începea la ora cinci dimineaţa, când se 
dădea deșteptarea, după care deținuții se 
spălau, își făceau paturile și se îmbrăcau. 
Urma micul dejun, care consta dintr-o cană 
de zeamă de orz prăjit și o lingură de 
marmeladă. Dimineaţa, deţinuţii primeau 
ratia zilnică de pâine, care consta din 125 
de grame sau 400 de grame de mămăligă. 
La ora 12 urma prânzul, o zeamă caldă și 
felul doi arpacaș sau varză ori cartofi, spa- 
nac și, câteodată, fasole. Seara era ace- 
eași mâncare ca la prânz, însă varia. Când 
la prânz se dădeau cartofi, seara primeau 
varză. In jurul orei 10 aveau voie să se 
plimbe la aer 10-20 de minute. 


Consiliul Naţional pentru Studierea 
Arhivelor Securității a eliberat documente 
prin care a învinuit pe unii foști deținuți poli- 
tic de faptul că ar fi colaborat în închisoare 
cu Securitatea, dar Barabás loan măr- 
turisește că fiecare deținut a fost condus 
cel puțin o dată, dacă nu de mai multe ori, 
la vorbitor, la comandantul Rus, dar asta nu 
însemna că a și semnat angajamentul de 
colaborare și că a devenit „turnător”. El a 
fost condus o singură dată în acest birou, 
unde i s-a pus în fată o coală albă de hârtie 
și un pix, care erau pe masă gata pregătite. 
De cum a intrat a fost servit cu o țigară, iar 
apoi l-au izbit valuri de întrebări: cum se 
simte? ce meserie are? sau dacă îl sâcâie 
cineva că este maghiar? După aceea a tre- 
cut la subiect și l-a întrebat ce vorbesc 
deținuții în camere? El a început să se 
exprime atât de stricat românește, încât 
comandantul a înțeles că nu poate susține 
o conversaţie în limba română. Când 
Barabâs loan i-a zis: Să știi tovarășul co- 
mandant, eu nu știe bine românește, eu nu 
înțelege ce spui alții, eu stai bine aici în 
pușcărie, nu baţi nimeni pe mine, coman- 
dantul a râs pe înfundate, dar de atunci l-a 
lăsat în pace. 

Pe data de 13 ianuarie 1984 cei trei 
detinuti au făcut recurs însă condamnarea 
a rămas aceeași. După recurs, Piroska nu 
a părăsit penitenciarul Securităţii din Calea 
Rahovei, dar Ferencz și loan Barabâs au 
fost transferați la penitenciarul orașului 
București, la Secţia a V-a Specială, în celu- 
la nr. 4. 

Pe data de 16 februarie 1984 Barabâs 
loan împreună cu Trăznea Nicolae, fost ofi- 
ter MFA, și cu Buzás László au fost trans- 
portati într-un vagon special pentru detinuti 
la închisoarea de la Aiud. Călătoria a durat 
două zile, iar „cuşeta” nu a avut încălzire, 


așa că au tremurat zdravăn, deoarece a 
fost o iarnă adevărată, nu ca cele din ulti- 
mul timp, și au rezistat cu greu până la 
destinaţie. 

La închisoarea din Aiud, Barabâs loan a 
stat într-o celulă în care se aflau șase 
detinuti. Aceștia au fost Victor Totu, lon llie, 
Nicolae Liţoiu, Radu Filipescu și Marin 
lancu. Toţi se împotriviseră regimului comu- 
nist și aveau pedepse diferite. Victor Totu 
din Băleni Sârbi, județul Dâmboviţa, a fost 
condamnat la șapte ani pentru că el și alti 
doi prieteni au scris pe stradă cu vopsea: 
„Jos Ceaușescu!” 

lon llie, din Vulcana Băi, județul Dâm- 
bovita, dar care locuia și muncea în Pitești, 
a scris vreo sută de manifeste, pe care le-a 
răspândit în trei orașe Pitești, Găiești și 
Târgoviște. El a plasat manifestele în ziua 
în care s-a întors de la Vulcana-Băi, unde a 
participat la comemorarea eroilor căzuți în 
război, printre care se număra și tatăl său. 
La întoarcerea în Pitești a pliat fiecare 
manifest și l-a introdus într-un plic pe care 
a scris „Citește și dă-l mai departe!” sloga- 
nul folosit de comuniști când răspândeau 
Scânteia”, ziarul Partidului Comunist, care 
se tipărea în ilegalitate. La proces a primit 
o condamnare de șase ani. 

Nicolae Liţoiu a declarat în interviu că s-a 
născut în comuna Dumbrăvești, satul Mălă- 
ieștii de Jos, judetul Prahova, la 25 martie, 
dar în acte s-a consemnat greșit 1 aprilie 
1959. El cu încă trei colaboratori au pus 
exploziv în fata clădirii unde se afla sediul 
Partidului Comunist Român. El a fost con- 
damnat inițial la 20 de ani de închisoare, 
pedeapsă redusă prin recurs la 15 ani, apoi 
la 7 ani și șase luni, din care a executat 7 
ani și trei luni. Nicolae Gheorghe a fost con- 
damnat la moarte în absenţă, iar Liviu lo- 
nescu a fost condamnat în lipsă la 20 de ani. 

Radu Filipescu, din București, a ac- 
ționat singur și a răspândit manifeste con- 
fecționate de el, pe care le-a pus în cutiile 
poștale din mai multe blocuri din capitală. 
In urma acestei acţiuni el a primit o con- 
damnare de 10 ani. 

Marin lancu, fost căpitan de miliţie, a tri- 
mis două scrisori postului de radio Europa 
Liberă și a fost condamnat la 6 ani și 8 luni 
de închisoare. În celelalte celule se aflau 
mai mulţi deţinuţi, dar Barabás loan a 
rămas în legătură doar cu Radu Filipescu și 
cu lancu Marin, cu care are și acum o 
relație mai strânsă. 

lulius Filip din Cluj era maistru în 
Ministerul Fortelor Armate. În 1981 el a tri- 
mis o scrisoare prin care ura succes primu- 
lui Congres al Sindicatului Liber Solida- 
ritatea din Polonia. Conducerea Sindica- 
tului Solidaritatea i-a primit scrisoarea și a 
citit-o, la 28 septembrie 1981, în plenul 
Congresului, dar aceasta a mai fost difu- 
zată și de marile agentii de presă. În urma 
procesului lui lulius Filip i s-a dat o pe- 
deapsă de 8 ani de detenţie. În închisoare 
el era numai piele și os, iar din cauza ane- 
miei se ținea de pereți când mergea să se 
plimbe la aer cele 10 minute. Deoarece 
fusese de mai multe ori la izolare, pierduse 
numărul zilelor cât a stat acolo. 

Alti doi detinuti, Borbely Ernö, din Bălan 
judeţul Harghita, și Balázs Vilmos, fuseseră 
condamnaţi pentru ascultarea emisiunilor 
la postul de radio Europa Liberă și a unor 
casete interzise. Ei au fost arestaţi și 
condamnați inițial la 7 ani închisoare, dar 
pedeapsa le-a fost redusă la 4 ani și 8 luni. 

Un alt deţinut politic a fost Visky Arpad, 
arestat și condamnat la cinci ani de de- 
tenţie pentru că a vorbit la o coadă la carne 
împotriva regimului Ceaușescu. Despre el 
s-a auzit că, în iarna anului 1985, a fost 

găsit spânzurat de securiști la marginea 
unei păduri de lângă Sfântu Gheorghe, din 
județul Covasna. 

La București circulau des zvonuri des- 
pre asemenea cazuri, în care oamenii dis- 
păreau de la cozile formate la magazine, 
dar se credea că erau doar legende colpor- 
tate de „răuvoitorii” care doreau să com- 
promită regimul de democrație populară și 
pe „conducătorul iubit”. Numai colportarea 
acestor „legende” era pedepsită aspru, dar 
se vede că declarațiile lui Barabâs loan 
confirmă aceste fapte care par să fi fost 
adevărate și nu doar legende. 

În tară, acţiunile acestora erau reale, iar 
unele chiar organizate. Astfel, Borbely Ernö 
împreună cu Buzás László din Miercurea 
Ciuc şi cu Bíró Katalin au iniţiat și constituit 
un grup care urmărea să desfășoare unele 
acţiuni organizate împotriva regimului de 
atunci din România. Borbély Ernö a primit 
inițial 5 ani și 10 luni, pedeapsă redusă 
ulterior la 4 ani și 8 luni 

Și în închisoare se întâmplau eveni- 
mente deosebite. Ilie T. lon a fost chemat 
într-o după-amiază afară din celulă și toti 
au crezut că l-au dus la București, la 
recurs, dar după 10 zile l-a readus gardia- 
nul în celulă, slăbit și palid. Când ceilalţi l-au 
întrebat ce a păţit, el le-a povestit că a fost 
la izolare. Barabâs loan și-a mărturisit em- 
patia fată de acest om nedreptăţit, care a 
făcut izolare fără să fi avut vreo vină. Nici 
acum nu știe de ce l-au pedepsit, deoarece 
fiind împreună zi și noapte nu a observat să 
fi făcut nimic deosebit. 

Barabás loan a fost arestat la 14 iunie 
1983 și eliberat la 29 august 1984. In urma 
recursului el a efectuat 1 an, 2 luni și 15 
zile. Fratele său, Ferencz, a fost arestat pe 
14 iunie 1983 și eliberat la 6 iulie 1987, deci 
a făcut detenţie numai 4 ani și 3 săptămâni 


la Penitenciarul Aiud. loan nu l-a mai vizitat 
pe fratele său, dar nici nu l-a uitat. Din 
declaraţia lui loan Barabás, am aflat că pe 
data de 14 decembrie 1984 Piroska s-a 
deplasat la Aiud , a cerut vorbitor cu el dar 
nu i s-a îngăduit, că nu erau rude. Atunci ea 
a cerut permisiunea să se căsătorească. Li 
s-a aprobat oficierea ceremoniei care a 
avut loc într-un birou, în fata ofițerului stării 
civile. Aceasta a durat 20 de minute. Co- 
lonelul Rus și gardienii le-au fost martori. 
După ce Piroska l-a sărutat pe mire și i-a 
dat cinci kilograme de alimente, acesta s-a 
întors în celulă. 

lubirea adevărată și constantă a 
Piroskăi a învins detenția. Ea a avut curajul 
să-și trăiască visul de dragoste în închisoa- 
re. Tânăra a participat alături de iubitul ei la 
scrierea și difuzarea manifestelor, după 
care a suferit detentia, dar iubirea sa ar- 
zătoare a făcut-o să se căsătorească în 
temniță cu iubitul său, înfruntându-i pe se- 
curiștii care, până la urmă, le-au fost mar- 
tori la ceremonie. Tânăra Piroska n-a con- 
ceput viata decât alături de Ferencz, deve- 
nind astfel, un model de dragoste ade- 
vărată, devotament, dârzenie și fidelitate. 

După eliberarea din închisoare lui loan 
Barabás i s-au făcut multe nedreptăți. Deși 
decretul de grațiere îi garanta un loc de 
muncă, el nu l-a putut obţine decât cu greu. 
Unde depunea o cerere de angajare, după 
ce se afla că fusese condamnat i se răs- 
pundea că nu mai aveau nevoie de munci- 
tori. De aceea el a fost nevoit să lucreze 
două luni la CAP-ul din satul natal, fără să 
primească măcar un leu, deoarece i s-a 
explicat că trebuia să plătească o taxă de 
2.500 de lei ca să fie membru CAP și până 
atunci nu poate primi salariul. 

Din cauza acelei taxe el a plecat și s-a 
angajat la mina de cărbune din Baraolt. 


Barabăs loan 


După câteva luni, însă, a fost obligat să 
lucreze în subteran. Nedorind asta a ho- 
tărât să încerce să se angajeze la pădure. 
Mai întâi s-a dus foarte revoltat la căpitanul 
Butiurcă și i-a spus că va face reclamaţie, 
dar în subteran n-are de gând să lucreze. 
Așa a reușit să primească un post la 
Industria cărnii din Miercurea Ciuc. 

Ferencz Barabâs a fost eliberat de-abia 
pe 6 iunie 1987, dar și el a întâmpinat ace- 
leași greutăți la angajare. Securitatea i-a 
urmărit pe cei trei și după eliberare. Venea 
mereu la ei un securist cu mașina pentru a-i 
transporta fie la Securitatea din Sfântu 
Gheorghe, fie la Miercurea Ciuc, la „șe- 
dință”. La ultima ședință care s-a ținut la 
Miercurea Ciuc, căpitanul Butiurcă le-a 
spus: Sunt sătul până-n gât de voi! Vă dau 
pașaport să plecaţi din tară! 

Ei n-ar fi vrut să părăsească țara, dar au 
fost obligați de Securitate să o facă. Pentru 

asta au mers la Ambasada Austriei din 
București, dar nu au fost primiti. Militianul 
de la poartă le-a ordonat să meargă la gară 
și să ia primul tren spre casă, dar din întâm- 
plare s-au întâlnit cu Drăghici lon, un alt 
fost deținut politic de la Aiud, care fusese 
condamnat la 10 ani închisoare. El a telefo- 
nat la Ambasada SUA din București, după 
care un angajat al Ambasadei i-a așteptat 
în fața porții. Când au ajuns acolo i-au 
înconjurat cinci militari înarmaţi, dar anga- 
jatul Ambasadei le-a făcut un semn cu 
mâna să-i lase și le-a spus să le facă loc 
deoarece sunt clienţii lui. Se pare că așa a 
fost să fie, că s-au aflat la locul potrivit și la 
timpul potrivit, însă dacă nu s-ar fi întâlnit 
cu Drăghici lon poate că ar fi ratat această 
şansă... Din acel moment au fost anuntati 
ce trebuie să facă și ce acte să trimită la 
București. 

Ambasada SUA a apelat la Fundaţia 
„Tolstoi”, care s-a ocupat de toate celelalte 
formalităţi pentru ca ei să primească 
pașapoartele dar și în SUA, pentru a le găsi 
locuință și serviciu. Când au primit 
pașapoartele, au observat că aveau viză 
numai pentru ieșirea din țară, dar ei nu 
primiseră încă cetățenia. Totuși, fuseseră 
anunţaţi că trebuiau să ajungă la Roma 
într-o anumită zi din luna aprilie și li se 
dăduse adresa hotelului unde vor fi cazați. 
Cu opt luni înainte de evenimentele din de- 
cembrie 1989 fraţii Barabás au părăsit țara. 

Când a plecat din tară, Barabás loan 
avea 35 de ani și spera să aibă o viată mult 
mai bună în SUA. Nu știa unde se va sta- 
bili, dar după 10 zile a aflat că va ajunge în 
oraşul Phoenix din statul Arizona. La ae- 
roport cei trei au fost așteptați de o per- 
soană care vorbea românește. Aceasta i-a 
dus într-un apartament de două camere 

care era mobilat, iar în bucătărie se afla un 
frigider plin cu alimente. 

De la început ei au sesizat că acolo 
funcționa grija fată de om, deoarece per- 
soana care i-a ajutat lucra la biroul de 
evidență a emigrantilor. In fiecare zi venea 
cineva de la biroul emigranților și îi întreba 
de ce aveau nevoie, le aducea alimente și 
îi conducea la interviuri pentru a-și găsi un 
loc de muncă. Tot aceștia erau și transla- 
tori, deoarece ei nu știau limba engleză. 

Din întâmplare, după trei săptămâni, 
loan Barabâs a găsit singur un loc de 
muncă, în apropierea apartamentului în ca- 
re locuia. Interesant a fost că nici nu era în- 
sotit de persoana de la biroul de emigrare, 
dar, prin semne și cu ajutorul dicționarului, 
s-a înteles cu proprietarul unei spălătorii 
auto, unde s-a angajat chiar de a doua zi ca 
spălător de mașini. 

Norocul său a fost ca la birou să lucreze 
un domn care vorbea și ungurește. Cu aju- 
torul acestuia, care devenise interpretul 
său, a dat examen pentru carnet de condu- 
cere. Deoarece a lucrat mai mult în afara 
programului, Barabás loan a făcut rost de 
bani și, încet-încet, a progresat. Totuși, el 
ar fi vrut să se întoarcă acasă, însă știa că 
era atunci imposibil, deoarece atât timp cât 
trăia Ceaușescu nu va putea intra în tară. 

După moartea tiranului, imposibilul a 
devenit posibil și frații Barabás s-au întors 
în România. Se pare că visul american n-a 
fost pe placul lor, odată ce după Revoluţie, 
pe data de 20 iulie 1990, au revenit cu toți 
în țară. loan Barabás nu era căsătorit, dar 
dorea să-și întemeieze o familie. A hotărât 
împreună cu fratele lui să se apuce de 
agricultură când tatăl lor va primi înapoi 
pământul. Asta nu s-a întâmplat, însă, de- 
oarece Ferencz s-a întors în SUA, pentru 


că avea nevoie de bani. Între timp a suferit 
o comotie cerebrală și a decedat în august 
1998, dar Piroska și cu cei doi copii ai lor nu 
s-au mai întors în tară, ci au rămas să 
trăiască în SUA. 

loan Barabâs nu s-a mai lansat în 
agricultură din cauza birocraţiei și a altor 
cauze. S-a căsătorit și are o fată de 25 de 
ani, pe nume Klara Anna, iar acum, este 
pensionar și se ocupă de gospodărie. O 
parte din aspirații i s-au îndeplinit, dar mai 
are multe de înfăptuit. Democraţia se 
învață greu și, după 30 de ani, ca și altii, el 
se luptă cu tranziția. 

loan Barabás consideră că președintele 
Traian Băsescu a condamnat comunismul 
doar la nivel declarativ, deoarece în realita- 
te nu s-a întâmplat mare lucru, fiindcă sunt 
încă multe probleme de rezolvat în dosarul 
Revoluţiei și al Mineriadelor. Astăzi fostul 
luptător pentru libertate asistă permanent 
cum unii politicieni se bat cu pumnul în 
piept că au luptat pe baricade, că au fost 
urmăriți de Securitate și torturați, că dețin 
mai multe dosare la CNSAS și că muncesc 
din greu pentru țară și popor. In realitate ei 
o fac pentru avantaje materiale, pentru 
salarii nesimţite și pensia specială. Sunt 
aceiași oportuniști care, dacă n-ar fi căzut 
comunismul, ar fi spus că își apără tara și 
partidul. Pe Barabâs loan îl dezgustă cel 
mai mult văzând că aceștia, deși n-au 
niciun merit, stau la cârma tării și se în- 
fruptă din cele mai alese bucate, lăudându- 
se cu faptele pe care nu le-au săvârșit 
vreodată. 

Fostul luptător pentru libertate este 
nemulțumit că sunt mulţi care nu știu că, în 
vremea comunismului, în anii '80, au exis- 
tat oameni care au luptat pentru libertate și 
au fost închiși în temnițe. Astăzi suferințele 


celor care au făcut detenţie politică în anii 
'80 sunt insuficient cunoscute sau necu- 
noscute multora. Ce-i drept, despre unii s-a 
aflat fie din cărti, fie din emisiunile de tele- 
viziune, dar despre alţii nu se știe nici acum 
că în anii premergători evenimentelor din 
1989 au înfruntat curajos sistemul. 

Nemulţumirile create de acei ani ai tota- 
litarismului i-a făcut pe cei asemenea lui 
să-și ceară drepturile, dar cu toate su- 
ferințele de atunci faptele lor nu au intrat în 
istorie. Este datoria cercetătorilor și istorici- 
lor să rescrie o istorie adevărată, după măr- 
turiile acestor oameni. loan Barabás este 
optimist și speră ca în curând lupta lor pen- 
tru dreptate și libertate să fie cunoscută. El 
crede că suferinţele prin care au trecut n-ar 
trebui să fi fost în zadar, ci pentru ca ur- 
mașii, copiii și nepoții lor, să se bucure de o 
viață mai bună. 


Note 

"Irina Nastasiu, 50 de ani de la graţierea deţinuţilor 
politici din România, disponibil online la https://- 
www.fericiticeiprigoniti.net/sinteze/2062-50-de-ani- 
de-la-gratierea-detinutilor-politici-din-romania  (acce- 
sat la 11.01.2020). 

* Maria Stoica, Pecetea memoriei. Ziua când tata 
a devenit nemuritor, Editura Fundaţiei Culturale 
Memoria, București, 2019. 

*Herma Kennel, Es gibt Dinge, die muss man ein- 
fach tun, Herder, 1995; versiunea tradusă în limba 
română, Jogging cu Securitatea, Universal Dalsi, 
București, 1997, Polirom, lași, 2009. 

“lon Țârlea, Un poliţist își rupe cătușele. Mărturii 
zguduitoare din închisorile ceaușiste, Calypso, 
București, 1990. 

*Borb6ly Ernö, Academia politică de la Aiud, ediţie 
îngrijită de Dalia Bâthory și Andreea Cârstea, 
Polirom, lași, 2019. 

Viaţă și destin 
Discursul Președintelui 
Emil Constantinescu 

la a 80-a aniversare 


Emil Constantinescu - 
președintele României (1996- 
2000). Absolvent al Facultăţilor 
de Drept (1960) și de 
Geologie-Geografie (1966) ale 
Universității din București. 
Doctor în Geologie al 
Universității din București și 
Doctor ès Sciences al 
Universităţii Duke, SUA. Din 
1966, cadru didactic al 
Facultății de Geologie a 
Universității din București. 
Rectorul Universităţii din 
București (1992-1996), 
președintele Consiliului 
Naţional al Rectorilor (1992- 
1996), președinte de onoare al 
Senatului Universităţii din 
București (1996-prezent). 
Președintele Fundaţiei 
Române pentru Democraţie 
(1992-prezent). Președinte 
fondator al Forumului 
Academic Român (2008- 
prezent). Președintele 
Academiei de Diplomaţie 
Culturală din Berlin (2011- 
2017). Președintele Institutului 
de Studii Avansate pentru 
Cultura și Civilizaţia Levantului 
(201 7-prezent). 


În cuvântul său de bun venit, Andrei Dimitriu, directorul 
Filarmonicii „George Enescu”, a evocat semnificația 
istorică a acestei seri: o sută de ani de când, în 20 noiem- 
brie 1919, la Ateneul Român a avut loc ședința inaugurală 
a primului Parlament ales după Marea Unire. Astăzi, în 
aceeași sală sunt prezenți Custodele Coroanei României, 
foști prim-miniștri, președinți ai Senatului și Camerei 
Deputaţilor, înalţi ierarhi ai Bisericii Ortodoxe și ai celorlalte 


culte religioase, președintele Academiei Române, rectori ai 
universităților, deputaţi, senatori, miniștri, distinse perso- 
nalităţi ale culturii, ştiinţei, artei, lideri ai societăţii civile, re- 
prezentanți ai foștilor detinuti politici anticomuniști, ai revo- 
luționarilor din decembrie 1989, ai mediului economic, juri- 
dic, social, care au participat în ultimele trei decenii la pro- 
cesul de democratizare și de integrare euroatlantică a 

României. Salut prezenta președintelui 
Republicii Moldova din perioada 1997- 
2001, Petru Lucinschi și vă mulțumesc tutu- 
ror pentru că sunteți alături de mine la 
această evocare. 

Anul trecut, când s-a celebrat Cente- 
narul Marii Uniri, foarte rar s-a amintit soar- 
ta deputaților din primul Parlament al 
României Mari, tragicul lor destin, de la 
asasinarea lui Nicolae lorga până la aresta- 
rea în timpul regimului comunist a celor 
care supraviețuiseră celui de-al Doilea 
Război Mondial. Nu pot să nu mă gândesc 
la luliu Maniu, figura emblematică a Marii 
Uniri, care s-a stins la vârsta de 80 de ani 
în închisoarea de la Sighet, după ani de 
detenţie cruntă, trupul lui fiind aruncat într-o 
groapă fără cruce în Cimitirul Săracilor. 
Amintirea acestor drame mă îndeamnă să 
vorbesc despre destin: destinul popoarelor 
și al oamenilor. 

In ultima sută de ani, destinul poporului 
român a fost marcat atât de personalități 
care au stăpânit arta compromisului politic, 
cât și de cei pentru care predominant a fost 
simtul onoarei. Personalităţile politice din 
prima categorie au contribuit la păstrarea 
integrității, suveranității și a instituțiilor 
naționale, cele din ultima categorie la 
păstrarea demnităţii naționale. 

Am avut ocazia să cunosc personal re- 
prezentanți de frunte din ambele categorii. 
In această seară îi voi evoca pe cei din ulti- 
ma categorie, pentru că mi se pare că de 
exemplul lor avem nevoie acum. 

De la ei am înțeles că, în anumite 
perioade ale istoriei popoarelor, un om își 
poate pierde averea, cariera, prietenii, fa- 
milia, libertatea, sănătatea și viața. Rămâ- 
ne ceva ce nimeni și nimic nu-ți poate lua: 
onoarea. 

Cei care, ca și mine, au împlinit opt de- 

cenii de viață, sunt supraviețuitorii unei 
perioade din istoria României, a Europei și 
a lumii, care a fost marcată de unele din 
cele mai dramatice evenimente cunoscute 
în istorie: al Doilea Război Mondial, tirania 
dictaturilor comuniste, Războiul Rece, for- 
marea Uniunii Europene, Globalizarea. 
Este datoria noastră să lăsăm, pentru cei 
care vor avea șansa să nu fi trăit tragedia 
lor, o mărturie pe baza căreia să se poată 
scrie istoria adevărată a acestei epoci. 

Dacă ajungi la vârsta de 80 de ani, voia 
Domnului ţi-a dăruit durata vieții. Dar modul 
în care ti-ai trăit viata, în care ai făcut ale- 
geri la răscrucile pe care destinul ţi le-a pus 
în fată, depinde mult de oamenii care au 
fost modele în formarea ta din copilărie 
până la maturitate și cărora poate n-ai avut 
ocazia să le exprimi gratitudinea ta. 

Sentimentul gratitudinii mă îndeamnă, 
în această seară a recunoștintei, să vor- 
besc despre evenimentele din care am 
reușit, de multe ori miraculos, să rămân în 
viață dar mai ales despre cei care m-au aju- 
tat să dau un sens vieții mele. 

Dacă mă gândesc acum la pericolele 
prin care am trecut, cred că îngerii mei 
păzitori au avut mult de lucru. M-am născut 
la câteva luni după începerea celui de-al 
Doilea Război Mondial, care avea să sece- 
re viețile a peste 100 de milioane de oa- 
meni și a unui milion de români. Aveam câ- 
teva luni, în 1940, la primul refugiu din Ba- 
sarabia. Tatăl meu, inginer agronom, lucra 
la o fermă în satul Copanca, pe malul Nis- 
trului, unde fusese mobilizat pe loc. Și-a 
făcut datoria până în ultimul moment și dru- 
mul de la Nistru până la Prut l-am străbătut 
într-o șaretă condusă de tata împreună cu 
mama și bunica. Armata Roșie intrase în 
Basarabia fără să respecte armistițiul. 
Armata română se retrăgea printre grupuri 


de bolșevici care aruncau cu pietre. Când 
am trecut Prutul, tatăl meu s-a prăbușit de 
oboseală și peste câteva minute graniţa s- 
a închis. Dacă mai întârzia puţin, poate 
ajungeam undeva prin Siberia, sau poate 
nu mai eram deloc, nici eu și nici familia 
mea. In copilărie, când altor copii li se spu- 
neau poveștile românești sau universale — 
poveștile pe care le auzeam eu în familie 
erau despre război, despre foamete, des- 
pre oamenii din Basarabia pe care părinții 
mei îi cunoscuseră și care fuseseră arestați 
şi deportați. 

După reintegrarea Basarabiei în Ro- 
mânia, tatăl meu a fost numit directorul vii- 
lor și livezilor din Basarabia. In al doilea 
refugiu, din 1944, familiile celor din 
administraţie au fost evacuate din timp. 
Tatăl meu a rămas la post, iar eu, mama, 
bunicul, bunica și sora mea am plecat în 
vagoane de marfă. Călătoria a durat aproa- 
pe o săptămână. Eram trași pe linia a doua, 
când erau bombardamente, sau când tre- 
buiau să facă loc vagoanelor cu răniți care 
veneau de pe front, sau cele care duceau 
armament și trupe pe front. Peste tot 
suferință, disperare, moarte... Când am 
ajuns la Ploiești, unde locuiseră bunica și 
mama, casa surorii bunicii în care trebuia 
să ne adăpostim, incendiată de bombar- 
damentele americane, era o ruină. 

Am găsit un refugiu în judeţul Argeș, 
unde fusese transferat tatăl meu. Când el 
era plecat la serviciu, am scăpat cu bine 
dintr-o incursiune a trupelor Armatei Roșii. 
Era o perioadă marcată de jafuri și violuri 
care acompaniau, ca totdeauna, războiul. 
Am ajuns apoi la Brădetu' unde am avut 
şansa de a întâlni oameni minunati: preo- 
tul, învățătorul din sat, dar și pe cei din 
rezistența din Munţii Făgăraș conduși de 
colonelul Arsenescu. Am înțeles mai repe- 


de decât altii ce se întâmplase cu noi, dar 
mai ales ce se va întâmpla cu tara noastră, 
când trebuie să vorbești, când trebuie să 
taci... 

După război, au urmat seceta și foame- 
tea... Părinţii mei au primit în casa lor două 
copile refugiate din Moldova, ca să nu 
moară de foame. Am trăit toţi, dintr-un sin- 
gur salariu, într-o gospodărie familială ca în 
vremurile vechi. Cultivam roşii, creșteam 
animale... Noaptea trebuia să mă scol ca 
să schimb direcţia apei la șanțurile pentru 
irigaţii. Așa am rămas cu obiceiul să citesc 
până la ore târzii. 

Școala care m-a format și căreia îi dato- 
rez tot ceea ce sunt a fost Liceul „Nicolae 
Bălcescu” din Pitești, acum Colegiul 
Naţional „lon Brătianu” și sunt mândru că în 
timpul mandatului meu și-a recăpătat 
numele original. Am urmat Facultatea de 
Drept, apoi Facultatea de Geologie, ambe- 
le din Universitatea din București. 

N-au fost vremuri ușoare nici la faculta- 
te, în special în perioada 1956-1960, la 
Facultatea de Drept. Colegul meu, profeso- 
rul Nicolae Popa, prezent azi aici, își amin- 
teşte poate acele cumplite ședințe de 
excluderi ale colegilor noștri, dacă se des- 
coperea că părinţii lor au fost chiaburi sau 
erau acuzați de atitudini împotriva regimu- 
lui. La terminarea Facultăţii de Drept, nu 
am primit repartiție pentru că în dosarul 
meu scria că „citește literatură interzisă și o 
comentează”. Pe vremea aceea, dacă nu 
primeai repartiție deveneai un paria. Dar 
era important să nu intri în jocul de 
turnătorii și trădări, ca să-ți poti păstra nu 
numai mintea ci și inima curate. 

Sunt situaţii în care viaţa ta depinde de 
momentul în care te afli într-un anume loc. 
In 1980, când am participat împreună cu 
colegul meu Gheorghe Popescu la Congre- 

sul Mondial de Geologie de la Paris, ne-am 
întors cu trenul prin Italia și am profitat să 
vizităm Roma și Veneţia. Nu mai aveam 
bani și am hotărât să plecăm din Venetia cu 
o zi mai devreme. Am schimbat trenul la 
Genova. A doua zi am văzut la televizor că 
exact vagonul în care trebuia să ne urcăm 
fusese aruncat în aer în atentatul terorist de 
la Genova. 

In decembrie 1989, împreună cu fiul 
meu și cu fiica mea m-am dus la Univer- 
sitate, am fost la Baricadă, să o „apărăm de 
teroriști”, cum se spunea atunci. A doua zi 
dimineața, când am plecat cu Dacia la 
Televiziunea Română, am intrat sub focul 
de arme al celor care trăgeau în așa-zișii 
teroriști și, dacă nu ne retrăgeam rapid, am 
fi fost și noi, poate, uciși. 

La Mineriada din 13-15 iunie 1990 eram 
în Italia, pentru încheierea unui Acord cu 
Universitatea din Florenţa dar m-au căutat 
după nume, functie și fotografie pentru a fi 
pedepsit din cauza rolului pe care l-am avut 
în Piaţa Universităţii. Mai târziu am aflat că 
eram trecut printre cei care trebuiau să fie 
arestați, după revenirea în tară, pentru 
organizarea unei lovituri de stat. 

In timpul Președinției am aflat despre 
câteva tentative de atentate împotriva mea, 
în România și în Bulgaria. N-am vorbit des- 
pre ele fiindcă atunci nu era momentul și nu 
e cazul nici acum. 

După ce mi-am terminat mandatul de 
președinte al României, fiind ales președin- 
tele Academiei de Diplomatie Culturală din 
Berlin, m-am deplasat în multe zone mar- 
cate de terorism, dar pericolul pândea chiar 
la Berlin. In ziua plecării spre București, am 
fost la târgul de Crăciun. Ajuns la aeroport, 
am primit un telefon de la consiliera Alina 
Stan, care văzuse la televizor atentatul, 
produs exact în locul în care fusesem cu o 

oră și jumătate înainte. 

Să scapi la limită din atâtea pericole 
înseamnă că ești beneficiarul unei Pronii 
Cerești, dar cred că mai important este 
cum trăieşti, nu cât trăieşti. Alegerile în 
momentele de răscruce ale vietii tale 
depind foarte mult de oamenii pe care ai 
avut șansa să-i cunoşti și care te-au ajutat 
să faci alegerea corectă. Este o șansă pe 
care eu am avut-o şi vreau să mă folosesc 
de întâlnirea noastră pentru a le aduce un 
omagiu public. 

Am avut la început de viată șansa 
extraordinară să fiu botezat în Mănăstirea 
Noul Neamţ din Basarabia, un simbol al 
creștinătății ortodoxe. Nașul meu de botez 
a fost Constantin Tomescu”, decanul Facul- 
tătii de Teologie Ortodoxă din Chișinău, una 
din figurile exemplare ale istoriei moderne a 
României, un teolog cu o cultură vastă, 
care a trăit în spiritul moralei creștine și al 
patriotismului luminat. In timpul regimului 
comunist a fost de mai multe ori arestat 
pentru că fusese Secretarul pentru Culte în 
guvernul Goga-Cuza: și apoi pentru că scri- 
sese o poezie despre Basarabia. Când fiul 
fostului său șofer mi-a adus dosarul lui de 
la CNSAS, am văzut cum, sub tortură, le 
vorbea celor care îl anchetau despre 
credință și onoare. 

Am fost botezat de preoții Valeriu 
Popovici și Vasile Țepordei. Preotul Te- 
pordei a fost predat de guvernul comunist 
român, la cererea Uniunii Sovietice, și 
deportat în Siberia. Când Hrușciov a elibe- 
rat deținuții politici din perioada stalinistă, a 
revenit în România unde a mai fost arestat 
încă o dată, de Securitatea românească. A 
trăit peste 90 de ani și mă vizita frecvent la 
Cotroceni. Am beneficiat de sfaturile lui, 
așa cum permanent, în perioadele dintre 
închisori, am beneficiat de educaţia pe care 


Foto: John Boesian 


mi-a dat-o profesorul Constantin Tomescu, 
mai întâi când venea la noi acasă, la 
Pitești, apoi când îl vizitam în modestul lui 
apartament de pe Calea Grivitei, în timpul 
facultății. 

La Brădetu, unde ne-am mutat când 
aveam cinci ani, am avut șansa să-l întâl- 
nesc pe preotul Victor Popescu“. Era un om 
al credinței, care a fost și el arestat pentru 
relaţia cu rezistenţa din Făgăraș. N-a trădat 
niciodată, ca și Elisabeta Rizea. Când am 
fost la casa ei din Nucșoara, mi-a arătat 
lampa din tavan de care au tinut-o agățată 
de păr până i-a căzut tot scalpul, pentru a-i 
denunța pe partizani, dar n-a scos un 
cuvânt. Nu pot uita cum în campania 
prezidenţială din '92 de la Pitești - pe 
atunci dominat de foști comuniști — a stat 
ore întregi la tribună lângă mine, ca să mă 
încurajeze. 


Acești oameni puternici din generaţia 
celor născuți înainte de al Doilea Război 
Mondial au fost pentru mine repere morale 
de-a lungul vietii. Datorez la fel de mult 
celor din generaţia mea, care pot fi, la rân- 
dul lor, repere pentru cei mai tineri ca noi. 
Dintre colegii mei de liceu îl evoc pe colegul 
de bancă Dumitru Constantin Dulcan. V-am 
vorbit despre diferența dintre noi. Aveam 
toți probleme cu mâncarea, cu frigul, dar 
totuși eu stăteam într-o cameră în care era 
o bibliotecă, bunica mea îmi cânta la pian. 
El [Dumitru Constantin Dulcan - n. red.] stă- 
tea la cămin, în condiţii mult mai proaste. 
Meritele lui sunt de zeci de ori mai mari 
decât ale mele, pentru că la el dorința pen- 
tru cultură, pasiunea pentru știință l-au 
făcut să-și valorifice talentul, ceea ce îmi dă 
speranța că poporul român va produce 
mereu oameni de valoare. 

Am avut și șansa unor colegi excep- 
ționali în facultate. La Drept, am dat un exa- 
men foarte greu. Am fost 1.750 de can- 
didați pe 100 de locuri. Mai târziu am aflat 
că erau doar 60, pentru că 40 intraseră pe 
bază de dosar. Am avut colegi care s-au 
remarcat apoi în toate domeniile. Este 
minunat să trăiești într-un mediu de 
competiție, între oameni care să te stimule- 
ze și care să te facă mereu să-ți dorești mai 
mult. Este ceea ce mi s-a întâmplat și la Fa- 
cultatea de Geologie, atât ca student cât și 
la Catedra de Mineralogie, unde am lucrat 
permanent în această emulatie științifică, 
datorită colegilor mei. Dar s-a adăugat 
ceva; relația de prietenie. Fiecare s-a bucu- 
rat de succesul celuilalt, fiecare îl ajuta pe 
celălalt. Am fost patru prieteni apropiați. Nu 
pot uita generozitatea profesorului Ghiţă 
Popescu, loialitatea profesorului Nicolae 
Anastasiu, care este ca un frate pentru 
mine și, din păcate, l-am pierdut recent pe 
profesorul Marin Șeclăman, care părea un 
înger rătăcit pe pământ. Eram diferiţi și fie- 
care a fost mai bun decât mine într-un 
domeniu. De la fiecare am învățat câte 
ceva, în profesie și în viată. 

La Rectoratul Universităţii din București 
am avut șansa unei echipe excepționale. 
Niciodată unul dintre noi, cum spunea 
președintele Academiei“ (râde n. red.) nu 
„l-a lucrat” pe celălalt și am rămas prieteni 
pe viață. Aș vrea ca fiecare dintre dumnea- 
voastră să cunoaşteţi acest sentiment 
minunat, ca după 24 de ani de la încheie- 
rea unui mandat să-ți amintești cum fiecare 
l-a sprijinit pe celălalt în momentele dificile. 
Și nu au fost puţine, pentru că atunci 
Universitatea din București era promotoa- 
rea reformei învățământului superior și pio- 
nul de rezistență în fața reinstaurării unui 
regim neocomunist. 

La fel a fost și la Președinția României. 
Nu am considerat niciodată, în instituțiile pe 
care le-am condus, că am avut subordonați 
sau angajați. l-am considerat pe toți colegi. 
Colegi care s-au dovedit a fi și prieteni până 
la urmă. Este ceea ce și astăzi încerc să 
fac la noul Institut de Studii Avansate pen- 
tru Cultura și Civilizaţia Levantului, pe care 
îl conduc. Pentru că cercetarea are nevoie 
de mai mult decât de străduința individuală 
pentru performanţă în ştiinţă. Are nevoie de 
pasiune, dar și de o ambianță care să te 
facă să fii fericit că te afli într-un loc în care 
cei din jurul tău sunt devotați studiului, la fel 
ca tine. 

V-am vorbit despre oamenii care m-au 
format și despre cei care mi-au fost alături 
în diferite momente ale vieții. Celor care 
m-au educat le datorez cultul valorilor, celor 
care mi-au fost alături — respectul valorilor. 
Valorile perene ale umanității nu sunt niște 
abstracțiuni care călătoresc singure prin 
lume. Ele au supraviețuit de-a lungul seco- 
lelor și mileniilor prin oamenii care le-au 
urmat și în care s-au întrupat. Dacă ar tre- 
bui să le pun într-o ordine anume, pentru 
mine pe primul loc a fost credința și în mod 
specific credința în Dumnezeu. Dacă crezi 
în Dumnezeu, atunci crezi și în adevăr, 
care te face liber și crezi și în dreptate, care 
chiar dacă nu ti-e dat să o trăiești în timpul 
tău, tot va izbândi cândva. Această credință 
nestrămutată îţi dă puteri nebănuite. 

Am avut șansa să primesc lecţia 
credinței de la oameni care au trecut prin 
încercările iadului comunist și care au 
rezistat datorită credinței în Dumnezeu. Aș 
vrea să-l amintesc în primul rând pe fostul 
meu duhovnic Arsenie Papacioc”, care mi- 
a fost un sfătuitor preţios și pe Sorin 
Bottez“, un colaborator și prieten apropiat. 
Sorin Bottez a făcut față experimentului de 


la Pitești, mutat la Aiud și perfecționat dia- 
bolic în așa fel ca să nu te omoare, cum se 
întâmplase la Pitești, ci să fii torturat până 
când cedezi și accepti să-i torturezi tu pe 
ceilalți. Sorin Bottez a fost unul din cei patru 
care au rezistat și l-am întrebat: Cum?. 
Mi-a răspuns că se ruga până își pierdea 
cunoștința, când își revenea reluau tortura 
și continua să se roage până leșina. 
Miracolul credinței te poate recupera și 
când RAUL te-a doborât. Am învățat 
această lecţie de la părintele Calciu”. 
Arestat și torturat la închisoarea din Pitești, 
Calciu Dumitreasa a cedat, a devenit 
torționar și a torturat la rândul lui colegi, 
după care a avut revelația credintei. Am 
avut ocazia să-l cunosc în anii dictaturii 
ceaușiste prin colegul meu Sorin Moises- 
cu”, care era nepotul Patriarhului”. L-am 
reîntâlnit apoi pe părintele Calciu de mai 
multe ori, în anii '90, în America și m-a invi- 
tat în modestul lui apartament de lângă 
mica biserică pe care o construise pentru 
cei din exilul românesc, după care ne-am 
revăzut la Cotroceni. In 2006, am fost sunat 
într-o noapte, după ora 2, de Antonie Po- 
pescu, fost președinte al Ligii Studenților, 
care mi-a spus: Părintele Calciu este la spi- 
tal, are un cancer terminal. La ora 5 va 
pleca la aeroport. Poate vă duceți să staţi 
cu el. Am luat mașina și m-am dus la 
Spitalul Militar. Medicul de gardă ne-a lăsat 
singuri preț de două ore. Privirea senină și 
vorba liniștită îl făcea aievea unui mucenic 
de peste veacuri. Când am plecat, medicul 
de gardă, care mă aștepta la ușă, mi-a 
spus: Medical nu există nicio explicaţie 
pentru modul în care face faţă durerii. A 
ajuns în America și peste câteva zile a ple- 
cat la Dumnezeu. Inainte să moară s-a 
rugat la biserica pe care o fondase la 
Washington și a lăsat prin testament să fie 


înmormântat în ţară, la Mănăstirea Petru 
Vodă din județul Neamt. 

Acești oameni, care și-au trăit viața sub 
semnul credinței, sunt partea frumoasă a 
poporului nostru. Dar ca să poți să-ți 
păstrezi credința în Dumnezeu și în valorile 
umanității e nevoie, în momentele grele ale 
vieţii, de curaj. Din experiența mea de 
președinte, mi-am dat seama că Churchill 
avea dreptate când a spus că pentru un 
bun șef de stat calităţile intelectuale sau 
politice nu sunt suficiente, trebuie să ai și 
curaj. Pentru mine a fost o șansă să pri- 
mesc lecţia curajului foarte devreme. In 
copilărie, în casa noastră de la Pitești 
veneau ofițerii care se întorceau de pe 
front. Veneau de acolo unde se murea în 
fiecare zi. Nu ar trebui să uităm niciodată 
generaţia tinerilor sublocotenenți TR-iști 
care au fost trimiși să lupte în prima linie, în 
al Doilea Război Mondial. Puţini au 
supraviețuit, precum învățătorul Isărescu, 
tatăl guvernatorului BNR, dar cei mai multi 
dintre cei din acea generaţie au fost uciși în 
război. România a pierdut sute de mii de oa- 
meni educați și entuziaști. Am putut să văd 
această lecţie a curajului la partizanii din 
munții Făgărașului, am văzut-o la deținuții 
politici pe care am avut onoarea să-i 
cunosc, am văzut-o mai departe în zilele 
Revoluției. Sunt bucuros că în această sală 
se află Dumitru Dincă. Fiul meu a fost lângă 
el, lângă Adrian Dumitrescu și lângă Puiu 
Aferăriței în 21 Decembrie 1989, până cu 
un sfert de oră înainte ca tancurile să 
spargă baricada de la Intercontinental și să 
tragă, omorând zeci de oameni. Ei au 
rămas. S-a demonstrat, încă o dată, că 
soarta multor oameni depinde de foarte 
puțini oameni, care în momentele de cum- 
pănă a istoriei au curajul să își riște liberta- 
tea și viata pentru niște idealuri, marcând 

destinul popoarelor lor. Acești oameni au 
existat și câțiva sunt printre noi. 

Datorez foarte mult științei, care m-a 
ajutat să-mi construiesc cariera academică. 
Văd aici mulţi savanţi, oameni care s-au 
dedicat științei și cu care m-am intersectat 
de-a lungul vieţii sau a căror operă știin- 
tifică m-a inspirat. Cercetarea științifică nu 
este o cale ușoară. Incheiam cursul de 
Mineralogie spunându-le studenţilor: Știința 
nu ne-a promis nici bunăstarea, nici ferici- 
rea. Știința ne-a promis numai adevărul. 
Dar dacă urmezi cu devotament această 
cale s-ar putea să câștigi și fericirea. Acum, 
când se încearcă supunerea științei corec- 
titudinii politice, trebuie să nu uităm că pen- 
tru știință nu există alt criteriu decât 
adevărul și avem responsabilitatea să ni-l 
asumăm fără compromisuri. 

Datorez mult culturii. li salut pe toti priete- 
nii mei scriitori, pictori, muzicieni, actori dintre 
care mulți sunt azi aici. Am avut șansa să 
cresc din copilărie într-un mediu distins, dar 
mulţi dintre cei pe care îi cunosc și-au desco- 
perit vocaţia proprie pe parcurs. Literatura, 
arta, muzica, te fac mai bogat, îţi înfrumuse- 
tează viața și îţi dau posibilitatea să înfru- 
musețezi și viața celor din jurul tău. Le dato- 
rez mult celor cu care am străbătut acest tra- 
seu cultural, care mi-a îmbogăţit viața. 

Există momente rare în viață, când des- 
tinul personal se intersectează cu destinul 
național. Atunci când un număr mare de 
oameni, în momentul unei schimbări istori- 
ce, îţi încredințează idealurile și speranțele 
lor, destinul se transformă în misiune. 

In 1992, când am fost ales candidatul 
prezidenţial al Convenţiei Democrate, o 
uniune a partidelor istorice și a celor ecolo- 
giste, a partidului monarhist, a Alianţei 
Civice, Asociaţiei Foștilor Deținuți Politici 


102 MEMORIA 
O eee ina arenae 


din România, Asociaţiei 21 Decembrie, a 
revoluționarilor din 1989, m-am găsit într-o 
astfel de situaţie, în care îndeplinirea aces- 
tei misiuni este mai importantă decât carie- 
ra și chiar viața ta. 

Am ales ca repere politice și morale 
două mari personalităţi: Corneliu Coposu” 
și regele Mihai | al României. De la Cor- 
neliu Coposu, care m-a investit cu încrede- 
rea sa, am învăţat că „scopul nu scuză mij- 
loacele”, pentru că dacă folosești mijloace 
incorecte, mai devreme sau mai târziu sco- 
pul va fi compromis și că succesul proiectu- 
lui în care te-ai angajat este mai important 
decât succesul personal. O altă personali- 
tate care a influențat puternic viața mea și 
căreia doresc acum să-i mulțumesc public 
a fost Majestatea Sa Regele Mihai. Mulţi 
privesc viața unui șef de stat asociată unui 
interval mai mare sau mai mic în care a 
deținut puterea. Regele Mihai ne-a demon- 
strat că a fi șef de stat înseamnă să-ți ser- 
vești tara toată viața, cu funcţie sau fără 
funcţie. Nu a fost singurul rege din tările 
comuniste care a fost alungat sau exilat, 
dar a fost unul dintre puținii care și-au trăit 
viața într-o asemenea demnitate, încât a 
rămas nu numai un model politic, ci și un 
model moral, ceea ce este infinit mai greu. 
Nu pot să nu amintesc și de latura sa uma- 
nă. M-a primit la Versoix în vara anului 
1991, în ziua puciului de la Moscova“. Imi 
amintesc că Regina Ana, împreună cu 
Alteța Sa Margareta, erau în living și urmă- 
reau știrile la BBC. Timp de peste o oră, cât 
am stat de vorbă cu Majestatea Sa în bi- 
bliotecă, am putut să-mi dau seama de înțe- 
lepciunea cu care privea evenimentele mai 
vechi sau mai recente. După ce mi-a oferit o 
carte de memorii cu dedicație, m-a condus 
până la poartă, așa cum țăranii români își 


La final, pentru că am vorbit mult de 
destin, acum, la vârsta de 80 de ani, când 
intru cu acte în regulă în rândul longevivilor, 
vreau să mulțumesc unei categorii speciale 


conduc oaspeţii la plecare. Această asocie- 
re între măreție și simplitate ar trebui să 
inspire comportamentul celor cărora le 
place să se intituleze pompos șef de stat. 

Marius Oprea, Petru Lucinschi, Călin Popescu Tăriceanu, Emil Constantinescu, Andrei Dimitriu, Remus Pricopie 


În încheiere aș vrea să multumesc fami- 
liei mele. Cei care se dedică științei, ca o 
pasiune totală a vieții, sacrifică timpul lor 
dar rup și din timpul familiei. Mulţumesc 
familiei că a acceptat această diminuare a 
timpului dedicat lor. Și mai ales pentru că au 
acceptat exigenţele impuse unui șef de 
stat. Familia te poate compromite și le mul- 
tumesc pentru că niciodată nu a existat cea 
mai mică nuanță de ilegalitate sau imo- 
ralitate în care să fiu implicat. Ţine tot de 
destin, pentru că nu îţi alegi familia, dar și 
de acceptarea acestei exigente. 


de oameni. Durata vieții depinde, cum spu- 
neam la început, de voința lui Dumnezeu, 
dar mai există slujitorii unei profesii unice 
care îţi pot salva sau ameliora viata -— chi- 
rurgii, medicii de diferite specialităţi, care în 
momente de cumpănă pot să-ți ofere un 
supliment de viață. Eu l-am primit. Dacă 
profesorul Bruckner nu mi-ar fi pus un diag- 
nostic corect și profesorul Nicolae Constan- 
tinescu — prietenul meu care, din păcate, 
nu e aici — nu ar fi hotărât că trebuie să fiu 
imediat operat în cazul unei peritonite, nu 
mai eram aici. li datorez sănătatea profeso- 

rului Irinel Popescu, după o lungă operaţie 
și apoi mai tinerilor chirurgi Boru și Cons- 
tantinica. Viaţa de geolog este periculoasă. 
Mi-am fracturat mâna, în tinerețe, în Făgă- 
raș și grav piciorul în Munţii Anzi, în anul 
2001 și de fiecare dată chirurgi excepționali 
m-au reparat și, după cum vedeți, încă mă 
mișc destul de bine (râde - n. red.). 

Am evocat acest supliment de viață pe 
care medicii ţi-l pot da, la un Congres de 
longevitate, care a avut loc recent în 
Parlamentul României, adăugând mentiu- 
nea că medicii din domeniul longevităţii 
sunt cei care te pot ajuta să trăiești demn 
acest supliment de viață. Le mulțumesc 
doamnei profesor Luiza Spiru și colectivului 
pe care îl conduce, care au avut grijă de 
mama mea, de sora mea, și probabil, de 
acum înainte, și de mine. 

Aș vrea să închei într-o notă optimistă. 
Văzându-l pe maestrul Dan Grigore, mi-am 
amintit că tot aici, la Ateneu, a avut loc a 


Note 

“Textul corectat și completat al discursului susținut 
în cadrul evenimentului omagial desfășurat la 
Ateneul Român în 20 noiembrie 2019. Înregistrarea 
evenimentului este disponibilă on line la adresa 
https:/AWwww.dcnews.ro/lansarea-volumului-emil-con- 
stantinescu-80-om-de-stiinta-om-de-stat-marturii- 
video_712174.html (accesat la 9.01.2020) (n. red.). 

' Localitate în județul Argeș (n. red.). 

2 Constantin N. Tomescu (1890-1983), a fost 
reținut în 1948 și achitat în februarie 1950. Rearestat 
la 7 mai 1950, a trecut pe la Direcţia Regională Sibiu 
a Securităţii Poporului și apoi transferat la închisoa- 
rea din Sighet. Internat administrativ la 1 august 
1951 pentru 24 luni, pedeapsă majorată ulterior cu 
60 luni. A fost eliberat la 5 iulie 1955. Rearestat la 25 
august 1958 și condamnat la 20 ani muncă silnică. A 
executat pedeapsa în închisorile Suceava, Jilava. 

90-a aniversare a marii pianiste Cella Dela- 
vrancea”. La sfârșitul concertului, Cella 
Delavrancea a spus: Mă serbaţi acum la 90 
de ani. Vă promit și vă invit la aniversarea 
de 100 de ani. Cella Delavrancea s-a tinut 
de cuvânt și la 100 de ani era din nou pe 
scenă. A încheiat recitalul cu cuvintele: Nu 
știu dacă am putut să vorbesc prin pianul 
meu ca să vă mărturisesc toată simpatia 
care v-o port. Pianul la care bunica îmi cânta 
în copilărie Chopin și Mozart s-a pierdut în 
timp, mi-a rămas vocea. Nu știu dacă prin 
vocea mea am putut să vă transmit în 
această seară toată dragostea pe care v-o 
port — celor care sunteți aici, celor care nu au 
putut să fie aici, dar care mi-au trimis mesa- 
jele lor — precum și recunoştinţa mea profun- 
dă pentru cei care nu mai sunt, dar cărora le 
datorez tot ceea ce sunt. 


A fost eliberat la 11 aprilie 1964. Sînziana Ionescu, 
„Istoria neștiută a lui Constantin Tomescu, demnitar 
interbelic trimis după Marea Unire în Basarabia”, în 
Adevărul, 3 noiembrie 1918, disponibil online la 
https://adevarul.ro/locale/constanta/foto-istoria- 
nestiuta-constantin-tomescu-demnitar-interbelic- 
trimis-marea-unire-basarabia-1_5bdc38d3df52022 
f7519a214/index.html (accesat la 9.01.2020); Geor- 
ge Enache, „Constantin Tomescu și dorul de Ba- 
sarabia”, în Lumina, disponibil online la http://ziarul- 
lumina.ro/constantin-tomescu-si-dorul-de-basarabia- 
10982.html (accesat la 10 ianuarie 2020); Adrian 
Nicolae Petcu, „Preoţi basarabeni și bucovineni în 
atenția Securităţii”, în Caietele CNSAS, anul Il, nr. 
1(8)/2009, Editura CNSAS, București, 2010, pp. 164- 
165; fișele matricole penale din Arhiva Administraţiei 
Naţionale a Penitenciarelor (AANP); informaţii primite 
de la Andrea Dobeș, căreia îi mulțumim (n. red.). 


* Guvernul Goga-Cuza a funcţionat între 29 
decembrie 1937 — 10 februarie 1938 (n. red.). 

* Victor Popescu, născut la 8 martie 1904 în 
Brăduleț, Argeș. Preot. A fost arestat la 21 aprilie 
1959 și condamnat la 8 ani închisoare corecțională. 
A executat pedeapsa în închisorile Pitești, Jilava, Ga- 
lati, Botoșani. A fost eliberat la 17 aprilie 1964. Infor- 
matii din fişele matricole penale din AANP (n. red.). 

* Elisabeta Rizea (1912-2003). A fost arestată la 
20 noiembrie 1950 și condamnată la 6 ani închisoare 
corecțională. A executat pedeapsa în închisorile 
Jilava, Mislea. A fost eliberată la 6 iunie 1956. 
Rearestată la 22 iunie 1959 și condamnată la 25 de 
ani muncă silnică. A executat pedeapsa în închisorile 
Pitești, Jilava, Miercurea Ciuc, Arad. A fost eliberată 
la 29 iulie 1964. Informaţii din fișele matricole penale 
din AANP (n. red.). 

* Se referă la o afirmaţie făcută anterior de loan 
Aurel Pop, președintele Academiei Române, în dis- 
cursul său (n. red.). 

7 Arsenie (Anghel) Papacioc (1914-2011). Până în 
1947 a fost arestat și condamnat de trei ori pentru 
apartenență la Mișcarea Legionară. In ianuarie 1947 
a devenit monah la mănăstirea Cozia. În 13/14 iunie 
1958 a fost arestat de la mănăstirea Slatina și con- 
damnat la 20 de ani muncă silnică. A executat 
pedeapsa în închisorile Brașov, Aiud, Jilava. A fost 
eliberat la 1 august 1964. Din anul 1976 a fost duhov- 
nicul Mănăstirii „Sfânta Maria” din Techirghiol. 
George Enache, „Trecerea prin veac a părintelui Ar- 
senie Papacioc”, în Rost, anul III, nr. 28, iunie 2005, 
pp. 10-13; fișa matricolă penală din AANP (n. red.). 

* Sorin Bottez (1930-2009). A fost arestat la 8 fe- 
bruarie 1949 și condamnat la 20 de ani muncă sil- 
nică. A executat pedeapsa în închisorile Galaţi, Ora- 
dea, Aiud, Nistru, Lugoj, Jilava, Galaţi, Botoșani, 
Periprava. A fost eliberat la 11 noiembrie 1963. Infor- 
matii din fişele matricole penale din AANP (n. red.). 

* Este vorba de procesul de reeducare desfășurat 
la Pitești între 1949-1952 și ulterior și în alte închisori 
din sistemul carceral comunist (n. red.). 

** Gheorghe Calciu-Dumitreasa (1925-2006). A 
fost arestat ca student în anul Il la Facultatea de 
Medicină din București la 22 mai 1948 și condamnat 
la 8 ani temniţă grea. A executat pedeapsa în închi- 
sorile Pitești, Gherla, Jilava, Aiud. După ce a fost tor- 
turat a acceptat să colaboreze cu echipele de agre- 
sori din Gherla, rolul său fiind de a strânge informaţii 
de la victime. În 1957 a fost implicat în procesul 


„Negulescu Valeriu și alţii”, moment în care a acuzat 
autoritățile comuniste de înscenarea întregii actiuni. 
A primit o nouă condamnare de 15 ani, care s-a con- 
topit cu prima. A fost eliberat la 18 mai 1963 cu domi- 
ciliu obligatoriu la Viișoara, Teleorman. După elibera- 
re a absolvit Facultăţile de Filologie și Teologie 
Ortodoxă. A predat la Seminarul Ortodox din 
Bucureşti. În 1978 s-a împotrivit public regimului și 
demolării bisericilor din București. A fost rearestat la 
10 martie 1979 și condamnat la 10 ani închisoare, 
sub pretextul participării la înființarea Sindicatului 
Liber al Oamenilor Muncii din România (SLOMR). A 
executat pedeapsa la București și Aiud, și s-a încer- 
cat fără succes exterminarea lui. A fost eliberat la 21 
august 1984 în urma presiunilor externe, iar la scurtă 
vreme a plecat în SUA. Alin Mureșan, Pitești. Cronica 
unei sinucideri asistate, Editura Polirom, lași, 2007, 
pp. 117-118; ACNSAS, fond Informativ, dosar nr. 
155109, vol. 1-24, passim (n. red.). 

"1 Sorin Moisescu (1939-2000), șef al Departa- 
mentului juridic al Președinției României (1997), pro- 
curor general al României (1997-1998), președinte al 
Curţii Supreme de Justiție (1998-2000) (n. red.). 

* lustin Moisescu (1910-1986), Patriarhul Bisericii 
Ortodoxe Române între 1977-1986 (n. red.). 

* Corneliu Coposu (1914-1995). Avocat, publicist, 
om politic. A fost arestat la 14 iulie 1947 și condam- 
nat la 15 ani detentie grea. A executat pedeapsa în 
închisorile Bragadiru, Popești Leordeni, Rahova, 
Văcărești, Gherla, Râmnicu Sărat. A fost eliberat la 9 
iulie 1962 cu domiciliu obligatoriu la Rubla. Lider al 
Partidului Naţional țărănesc - Creștin Democrat și 
președinte al acestuia (1989-1995). Informaţii din 
fişele matricole penale din AANP (n. red.). 

* Tentativa de lovitură de stat și de înlăturare de la 
putere a lui Mihail Gorbaciov a avut loc la 21 august 
1991 (n. red.). 

' Maria Cella Delavrancea-Lahovary (1887-1991), 
pianistă, scriitoare și profesoară de pian (n. red.). 

MIRCEA CARP 


„Bine faci, bine găsești!” 


Pentru bunul meu prieten și coleg de la 
Mânăstirea Dealu Mihai Gheorghe Anto- 
nescu (Mișu) și pentru mine seara zilei de 
23 august 1944 însemna să ne pregătim 
pentru ceaiul dansant (party-ul de azi) la 
care eram invitaţi. In ultimele două săptă- 
mâni lucrasem intens la organizarea pe 
hârtie dar și practic, pe teren, a unui 
detașament blindat special, după model 
adus de instructorii germani și aveam 
nevoie de relaxare. Ne-ar fi făcut bine să 
ieșim puţin din monotonia cazonă. 

Numai că, după cum se știe „socoteala 
de acasă nu se potrivește cu cea din târg” 
ne-am trezit amândoi în acea zi, la ușa 
apartamentului în care locuiam în Târ- 
goviște, cu șoferul colonelului Popescu, 
comandantul regimentului, care ne-a infor- 
mat că domnul comandant dorea să ne 
întoarcem urgent la cantonamentul de la 
Dragomirești, de lângă Targoviște, unde 
fusese dizlocată unitatea noastră, pentru 
că mai era ceva de lucru. După cum se știe 
în armată „ordinul nu se discută ci se exce- 
cută”, așa că am plecat imediat într-acolo. 
Colonelul Popescu, militar 100%, pentru 
noi cei mai tineri, însă, era ca și un ,tătuc” 
- ne-a promis că după terminarea lucrului 
la Dragomirești ne va trimite cu mașina lui 
la petrecerea la care eram invitați și astep- 
tati. Apoi, colonelul Popescu ne-a luat în 
buncăr-ul de comandă unde ne-a spus ca 


106 MEMORIA 
Icar arenae 


în seara aceea Majestatea Sa Regele 
Mihai se va adresa naţiunii la radio, cu un 
discurs important. După aceea ne-a lăsat 
să ne ducem pe platou să fumăm o țigară 
și să așteptăm momentul discursului. Intre 
timp soseau alți și alți camarazi. In fine, a 
sosit și marele moment: 23 august, orele 
22.12. Colonelul Popescu a deschis ușa 
buncăr-ului, ne-a convocat pe toti în jurul lui 
și a dat radio-ul la maxim. 

Regele a anunţat că mareșalul Anto- 
nescu a fost schimbat de la putere și că el 
a acceptat, și a anunţat alinierea României 
cu trupele aliate și ruperea relațiilor cu Axa. 

Trupele germane aflate în tară au primit 
o limită de timp de trei zile până la care să 
se retragă de pe teritoriul României. Cu 
această hotărâre a Regelui la sfârșit, ne- 
am retras, ceaiul dansant și relaxarea ne- 
au dispărut imediat din minte, eram acum 
în așteptarea noilor ordine pe care să le pri- 
mim de la comandantul corpului moto- 
mecanizat de la Târgoviște. 

In zorii zilei de 24 August am fost che- 
mat de un sergent, eu eram atunci aghio- 
tantul sublocotenentului — care de luptă 
(după modelul francez așa erau denumite 
tancurile) — iar acesta m-a informat că o 
unitate germană — un camion — încearca să 
treacă spre Ploiești. l-am raportat acest 
lucru colonelului Popescu care m-a însărci- 
nat să mă duc să stau de vorbă cu coman- 


dantul grupului german deoarece vorbeam 
foarte bine limba germană. La fața locului 
am constatat că era vorba de unitatea 
instructorilor germani pentru armament și 
tactică militară, de la centrul nostru de in- 
structie, cunoscut sub abrevierea germană 
DAK (Deutsche Ausbildung Komândo). 

Mi-a ieșit în întâmpinare locotenentul 
Bader care mi-a comunicat ca au ordin să 
părăsească garnizoana romanească și să 
se deplaseze în zona Ploiești. Acolo era 
locul unde se adunau armatele germane 
care se retrageau de la Prut. Locotenentul 
Bader insista, totuși, să se deplaseze la 
Ploiești. l-am explicat că nu are voie să se 
deplaseze în acea direcţie conform înțele- 
gerii cu Regele Mihai prin care unitățile ger- 
mane din România de pe front sau nu, au 
ordin să se retragă spre vestul României și 
de acolo să părăsească teritoriul țării. M-am 
întors la colonelul Popescu și am căzut de 
acord interzicând deplasarea acelei unităţi 
germane spre Ploiești, dar fiind îndreptățiţi 
să hotărâm acest lucru pentru că în timp de 
trei zile germanii aveau dreptul să se retra- 
gă și fără să provoace incidente cu armata 
română. Am ajuns la concluzia să îndrep- 
tăm unitatea germană spre destinația de 
vest a țării, având și cuvântul de onoare al 
maiorului Thiede, comandatul unității ger- 
mane, că nu vor fi incidente. Unitatea ger- 
mană s-a conformat hotărârii, a acceptat 
condițiile și a făcut stânga împrejur, îndrep- 
tându-se spre vestul țării. 

In tot acest timp noi nu aveam informaţii că 
în Capitală au izbucnit lupte și că trupele ger- 
mane primiseră ordin să atace Palatul Regal. 

Mai tarziu, către orele 10 ale dimineţii, 
am primit ordin ad-hoc de la centrul de 
instrucţie al carelor de luptă, de organizare 
a unei unităţi blindate de care de luptă și 
tunuri de asalt. 


Autorul, când abia devenise sublocotenent și avea 21 de 
ani (fotografie din arhiva personala MC) 


De asemenea, am primit ordinul de 
deplasare pe loc la București, în zona aero- 
portului Otopeni, aflat în bună parte în 
mâna aviației germane. Așa că am plecat 
imediat și târziu, spre lăsarea serii, am 
ajuns acolo, iar la fața locului am găsit 
Regimentul 9 infanterie din Constanţa, 
căruia trebuia să-i oferim sprijinul nostru. 

Dacă detașamentul blindat a sosit la 
timp, trenul de aprovizionare (alimente, 
pasamente, etc) a întârziat. Am avut însă 
noroc cu populația din jurul Otopeniului 
care ne-a oferit din puţinele lor rezerve 
ceea ce aveau în plus: lapte și pepeni verzi. 
Fără comentarii... la consecințe. 

După 3-4 zile de luptă, cu pierderi în 
oameni și materiale, germanii au părăsit 
terenul, s-au predat la locurile lor de rezis- 
tentă, care erau aeroportul Otopeni sau 
cazarma regimentului de geniu „Marele 

Mircea Carp și Mihai Gheorghe Antonescu în 1944 
(Fotografie din arhiva personală MC) 


Voievod Mihai”, aceasta din urmă devenită 
apoi Școala Securității. 

Noi am primit o nouă misiune, aceea de 
a ne deplasa urgent pe șoseaua București- 
Brașov, la comandamentul armatei a IV-a, 
unde sub numele de detasamentul blindat 
„Colonel Matei” am participat la luptele 
pentru eliberarea Ardealului de Nord, încu- 
nunate cu eliberarea ultimei bucăți de 
pământ românesc - Careii Mari, la 24 
octombrie 1944 — act care a constituit darul 
pe care armata română l-a facut Regelui de 
ziua acestuia. 

La 6 Martie 1945 trimisul lui Stalin, 
Andrei Vişinski, călăul epurărilor din Uniu- 
nea Sovietică, a sosit la București, a bătut 
cu pumnul în biroul Regelui și a amenințat 
că dacă nu este numit imediat un regim pro 
comunist nu garantează independența Ro- 
mâniei. Astfel, a fost preluat în chip tipic 
„democratic” sovietic, de către Petru Groza, 
guvernul României postbelice. 

In august 1945, 9.000 de ofițeri români 
care își făcuseră datoria fată de „Țară, 
Neam și Rege” au fost trecuţi în cadru dis- 

ponibil, mai bine zis epuraţi. Dintre aceștia 
făceam parte și eu. După aceea am fost 
arestat și mai târziu, în 1948, am reușit să 
scap și să iau drumul pribegiei, în străinăta- 
te, spre a mă alătura celor care țineau 
Occidentul la curent asupra situaţiei din 
România și din țările predate la Yalta. 

La începutul anului 1948, în ianuarie, în 
plină iarnă, după mai multe întâmplări și 
aventuri prin vestul României și Ungariei, 
am ajuns în Austria, în zona engleză. M-am 
prezentat imediat la un oficiu militar englez 
care m-a îndrumat spre Centrul austriac de 
refugiaţi, de fapt un lagăr pentru refugiați. 
Intr-adevăr era un lagăr, astfel că m-am 
hotărât să evadez așa că am fugit urcându- 
mă în primul autobuz care a trecut pe 
acolo, cu destinația Graz. La Graz am 
ajuns din nou la un comandament englez, 
unde am dat peste un ofițer care părea 
interesat de aventurile unui camarad 
român, dar care până la urmă m-a trimis 
pentru „o noapte — două” la o închisoare, 
așa fiind regula — după spusele lui, „până la 
rezolvarea cazului”. M-am supus, ce era să 
fac?! Intr-adevăr, după două zile am fost 
eliberat, dar nu pentru a fi „liber”-at, ci pen- 
tru a fi trimis mai departe la un birou austri- 
ac pentru refugiați. Am fost condus cu o 
mașina până la destinaţie și apoi preluat de 
autoritățile austriece. Nu mi-am pierdut spe- 
ranta, deși, cu inima cât un purice, în sinea 
mea îmi spuneam că, în cele din urmă, am 
eșuat înainte de a-mi atinge scopul... 

Când am intrat în biroul austriac am 
simţit căldura plăcută a unei sobe de tera- 
cotă și am văzut doi funcţionari în civil care 
discutau la o ţigară. Un al treilea funcţionar 
m-a luat la biroul său din aceeași cameră și 
a început să mă interogheze. Nu aveam 
nimic de ascuns, așa că am început să 
povestesc viața mea de militar român. Am 


vorbit despre război și despre centrul de 
instrucţie al moto-mecanizatelor de la Târ- 
goviște-Dragomirești. Intre timp am simtit 
că cei doi civili de lângă sobă încetaseră să 
mai discute între ei și că se apropiaseră de 
locul în care eram interogat. Unul din ei a 
făcut semn colegului de la birou spunându-i 
în limba germană „de aici îl preiau eu”. 
După aceasta, îndreptându-se spre mine 
m-a întrebat: Ai spus că ai fost la Târ- 
goviște? La Dragomirești? Când? In vara 
lui 1944, am răspuns eu. Ce centru de in- 
structie era acolo? Tancuri, am răspuns. Ce 
iţi spune aceasta? și mi-a arătat o hârtie pe 
care era scris mare „DAK”. Deutsche 
Ausbildug Komando, (Centru de pregătire 
german), am răspus pe nerăsuflate. Cine 
era comandant? Maiorul Thiede. 

Atunci, el s-a îndreptat spre ceilalţi 
camarazi austrieci ai săi — eu am avut 
impresia că era o persoană pe care o mai 
văzusem, dar în tot cazul mă gândeam că 
era șeful lor — și le-a spus: V-am povestit 
odată cum grupul meu DAK a fost salvat de 
consecințele luptelor de la Ploiești de către 
militarii români. Aici, în fața voastră, se află 
unul dintre aceștia și, a adăugat arătând cu 
mâna spre mine, acesta este sublocote- 
nentul Mircea Carp! 

După acest moment m-a luat cu el, am 
ieșit amândoi din birou și ne-am urcat într-un 
jeep aflat în curtea clădirii. Eram foarte nedu- 
merit de ce avea de gând să facă cu mine... 

Ne-am îndreptat spre marginea ora- 
șului, apoi din șosea am intrat într-o pădure 
și de abia atunci a început să vorbească și 
a început prin a-mi mulțumi pentru ce am 
făcut noi la Dragomirești. Apoi am schimbat 
păreri despre una-alta, despre unii — altii 
din foștii „actori” ai războiului de atunci. La 
un moment dat a oprit mașina și mi-a zis: 
Ne aflăm la 5-6 km de zona americană, 


Autorul, la 91 de ani, veteran de război, în 2015 la Muzeul 
Militar Naţional din București, lângă un tank T4 asemăna- 
tor cu cele cu care a luptat la București-Otopeni în 1944- 
1945 (Foto: Sebastian Radu) 


acolo unde vrei să mergi. lată câțiva schi- 
lingi. La zona de frontieră nu este nici un 
control, te duci la gară, cumperi bilet, nici 
acolo nu este nici un control și iei primul 
tren spre Salzburg! 

l-am mulțumit emoţionat și recunoscă- 
tor. Dar eu trebuie să-ți fiu recunoscător! A 
rostit maiorul austriac cu demnitate. 

Mi-a dat mana, a întors mașina și a 
făcut cale întoarsă la Graz. Eu? Eu mi-am 
urmat calea spre libertate. 

Azi, ca și atunci mă gândesc cu nostal- 
gie și emoție la acele momente și îmi vin în 
minte cuvintele noastre românești din 
bătrâni: „bine faci, bine găsești”! 

Să auzim numai de bine! 


München, iulie 2019 

MIHAI SORIN RĂDULESCU 


O evocare: 
Gina Rădulescu 
(1937-2014) 


Mama ar fi trebuit să devină pianistă, dar n-a fost să fie. 
Era talentată și muncitoare în acest domeniu și avusese 
mulți ani profesoară pe domnișoara Afrodita Tănăsescu’, 
cunoscută profesoară de pian în Bucureștiul interbelic. 
Domnișoara Tănăsescu - al cărei nepot de frate, Dragoș 
Tănăsescu, a fost și el profesor de pian la Conservatorul 
din București și iniţiatorul studiilor de muzicologie despre 
Dinu Lipatti — locuia pe strada Grigore Alexandrescu, În 
apropiere de casa lui Petre P. Carp, astăzi sediul 
Ambasadei Turciei. Eu însumi am făcut în copilărie de 
multe ori drumul de-acasă până la dumneaei, căci ai mei 
au vrut să învăţ și eu pianul și astfel m-au încredinţat și pe 
mine Domnișoarei Tănăsescu. Mare diferență între mama 
şi mine în această privință. In sensul că mama a fost o 
pianistă prodigioasă, cu multă aplicaţie și har, pe când pen- 
tru mine studiul pianului — pe care l-am practicat totuși nu 
puțini ani de zile în copilărie — nu a ținut de vocaţie. Ceea 
ce a făcut ca la un moment dat, pe la 14 ani, să abandonez 
cântatul la pian, după ce îl începusem înainte de a intra la 
şcoală. Am rămas însă cu dragostea pentru muzică și pen- 
tru istoria muzicii, insuflate în mare măsură și de mama și 
de bunicul meu matern, profesorul de geografie și de 
muzică Gheorghe Marineanu (1908-1977), absolvent al 
Conservatorului din București. 

De ce nu și-a urmat mama vocaţia? De ce nu a devenit 
pianistă, deși era atât de înzestrată pentru aceasta? In 
casă s-a spus întotdeauna că tatăl ei, bunicul meu matern, 
a sfătuit-o să studieze geofizica. Cunoscându-l pe profeso- 
rul universitar Liviu Constantinescu - cel care avea să 
devină și membru al Academiei — bunicul, mama și savan- 

Mihai Sorin Rădulescu, 

născut în 1966 în București. 
Masterat (1991) și doctorat 
(1995) la Institut National des 
Langues et Civilisations 
Orientales (INALCO) din Paris. 
Cercetător la Institutul de Istorie 
„N. lorga“ (1991-1996) și apoi 
cadru didactic la Facultatea de 
Istorie a Universităţii din 
București (din 2004 profesor). 
Membru și, din 1990, secretar 
(pentru genealogie) al Comisiei 
de Heraldică, Genealogie 

și Sigilografie a Academiei 
Române. Specialist în istoria și 
genealogia aristocrației și 
burgheziei românești (sec. XVIII- 
XX). Articole și studii publicate în 
reviste din țară și străinătate. 
Coautor la două manuale școlare 
și îngrijitor a trei volume. 

Cărţi de autor: Elita liberală 
românească 1866-1900 (1998), 
Genealogii (1999), Genealogia 
românească. Istoric și bibliografie 
(2000), Memorie și strămoși 
(2002), Cu gândul la lumea de 
altădată (2005), În căutarea unor 
istorii uitate (2011), Genealogii 
greco-române (2014), 
Francmasoneria română În seco- 
lul XIX (2015), Din istoria familiei 
Ghika. Contribuţii de istorie cultu- 
rală (2017). 


tul geofizician au avut o conversaţie 
lămuritoare și de convingere înainte ca 
mama să intre la Secţia de Geofizică a 
Institutului de Petrol și Gaze. În urma acelei 
întâlniri au luat hotărârea definitivă ca 
mama să se „reorienteze” profesional — 
spre o știință exactă și neideologică. 
Probabil că bunicul meu era conștient de 
dificultăţile și de concesiile pe care mama 
ar fi trebuit să le facă — dacă îmbrățișa pro- 
fesiunea de pianistă - într-o tară cu regim 
comunist. Poate că se gândea și la faptul 
că pianul presupunea o muncă istovitoare. 
Pe de altă parte, dacă ar fi devenit pianistă, 
mama ar fi devenit, probabil, cunoscută. Să 
fi fost bunicul influențat oare de cineva în 
sfatul decisiv pe care i l-a dat mamei? 
Intrebarea rămâne fără răspuns. 

Gloria Gina Domnița Marineanu s-a 
născut în București, în 18 aprilie 1937. 
Prenumele „Gloria” — mi s-a spus aceasta 
deseori în familie — provenea de la actrița 
americană Gloria Swanson care era foarte 
în vogă în epocă. Despre „Gina” bunica, 
mama mamei, mi-a spus că era un derivat 
al prenumelui „Gheorghe”, al tatălui ei, și că 
de-aceea l-au ales. lar „Domnita se explică 
prin sugestia unei vecine, tanti Lelia. Deși 
explicaţiile acestea ar putea părea nevero- 
simile și date pentru a ascunde realitatea — 
de natură genealogică —, eu înclin să cred 
că ele erau reale. 

Despre părinții mamei, bunicii mei ma- 
terni, profesorul Gheorghe Marineanu (de 
fapt Mihail, nepot de fiu al altădată vestitu- 
lui Dini Mihail de la Craiova, cel cu im- 
punătorul palat din centrul capitalei Olte- 
niei) și soția sa, Dacia Sarmiza Marineanu 
născută Rădulescu (de fapt Bengescu, din 
vechii boieri Bengești, înrudiți cu Basa- 
rabii), am avut prilejul să scriu în revista 
Memoria, mulțumită ospitalităţii publicistice 


Gloria Gina Domnița Rădulescu (născută Marineanu) 
(1937 - 2014), ing. geofizician 


a doamnei Micaela Ghitescu. Pe scurt, cei 
doi bunici ai mamei fuseseră — cel patern — 
Gheorghe Marineanu (cu același nume și 
prenume ca și fiul său), „polițai” (cu studii 
superioare, de drept), după cum se spunea 
în limba română a epocii, și — cel matern — 
Mihail Rădulescu, magistrat, președinte de 
tribunal la Corabia, în fostul judet Roma- 
nati, astăzi judetul Olt. Bunicii mei materni 
se stabiliseră în anii '20 la București, venind 
de la Corabia, așa că mama era bucureș- 
teancă get-beget, deși avea o bogată as- 
cendență oltenească. Dar nu numai boieri 
olteni — printre care și Glogovenii și, prin 
Kretzulești, pe Constantin Vodă Brânco- 
veanu — avea printre strămoși, ci și aromâni 
(Hagi - Gancea) și vienezi, după bunica sa 
paternă, Rozalia. 

Despre genealogia boierească a mamei 
nu s-a vorbit însă în casă niciodată. De ce, 
nu-mi este foarte clar nici acum. Să fi fost 
din cauza regimului comunist, ca să nu mă 
scap eu la școală sau, în general, în afara 

mediului familial? Să fi fost din cauza 
descendenței naturale, nerecunoscute de 
autorii paternităților respective? Dar tre- 
cuseră generaţii bune de la acele filiaţii 
naturale, așa că ce rost mai aveau tabù- 
urile? Oricum ar fi, mărturisesc că nici mie 
nu-mi e prea ușor — nici astăzi — să vorbesc 
despre aceste genealogii boierești „din 
flori”, nu în ultimul rând pentru că cred că, 
în general, nașterea nu reprezintă nici un 
defect nici un merit al individului sau al 
antecesorilor săi. 

Revenind la biografia mamei, anii 
copilăriei i-a petrecut sub privirea blândă și 
binevoitoare a bunicii ei materne - cea care 
m-a crescut și pe mine până în 1974 când 
a încetat din viață, la vârsta de 92 de ani, 
Zina Rădulescu (născută Mazilu). Sotie de 
judecător de dinaintea Primului Război 
Mondial și provenind dintr-o familie de ma- 
zili olteni (de la Amărăști, fost jud. Ro- 
manati, azi jud. Dolj)”, străbunica mea avea 
un puternic simț al familiei și întreținea 
legături puternice cu multe figuri din socie- 
tatea oltenească de altădată. A fost o figură 
tutelară a familiei — tata îi spunea, cam iro- 
nic, deși în fond în mod îndreptăţit, „coana 
mare”. Străbunica cred că i-a insuflat 
mamei sentimentul patriotic și atașamentul 
față de familie. 

Mama avea multă afecţiune și pentru 
cealaltă bunică a ei, Rozalia, care, venită 
de la Viena în România cu mulţi ani înain- 
tea Primului Război Mondial, se măritase 
cu un oltean. Au locuit la Corabia, la Câm- 
pulung Moldovenesc și apoi la Câmpeni, 
unde și-a trăit ultimii ani ai vieții și unde 
este înmormântată. Pe bunica ei vieneză, 
mama o botezase „Dolita”. Nu știu de unde 
provenea acest nume de alint și ar fi de 
domeniul speculațiilor nefondate să cred că 
ar fi provenit de la cuvântul englezesc „doll” 

sau, mai rău, de la loana Dolete, soția 
prințului Nicolae, fratele regelui Carol al Il- 
lea. Limba engleză nu era deloc la modă pe 
vremea aceea. Fie amintit în acest context 
că nu au existat, după știința mea, contacte 
directe între ai mei și familia regală. Sin- 
gura chestiune, totuși relevantă, în această 
privință constă în faptul că din perioada 
interbelică și până nu prea demult a locuit 
într-o casă chiar de lângă noi — str. Le- 
vănţica nr. 30, noi locuind la nr. 32 — dom- 
nul Udrea care lucrase chiar în paza 
Palatului Regal. 

Născută în 18 aprilie 1937 la București, 
mama a mai apucat ceva din regimul pe 
care istoriografia de dinainte de Decembrie 
1989 îl numea „burghezo-moșieresc”. Am 
simțit aceasta la ea de multe ori. Din ferici- 
re, păstrase multe idei și atitudini moștenite 
din lumea burgheză, liberă și neîmbâcsită 
de propaganda comunistă. Primele patru 
clase le-a urmat la Notre Dame din 
București, instituţie aflată pe B-dul Carol — 
clădirea mai există și astăzi, fiind sediul 
Facultății de Instalaţii a Institutului de 
Construcţii — unde se preda în limba 
franceză. Acolo a fost colegă, de pildă, cu 
Gabriela Dămăceanu, fiica foarte cunoscu- 
tului general Dumitru Dămăceanu - aghio- 
tant regal și șeful garnizoanei Bucureștiului. 
Pe d-na Dămăceanu am reîntâlnit-o recent 
la Institutul Francez din București și și-a 
reamintit cu plăcere de fosta ei colegă din 
primii ani de școală. 

Uneori, copilă fiind, mama mergea vara 
la conacul rudelor sale materne de la 
Vădastra, în fostul judet Romanați, nu de- 
parte de Corabia. A păstrat toată viata o 
amintire plăcută acestor sejururi de la 
Vădastra, unde cunoscuse un stil de viață 
seniorial. Pentru mama, moșierii nu erau în 
niciun caz niște sperietori. 


Deși poate că ar fi trebuit, mama nu moș- 
tenise nici o proprietate funciară sau de altă 
natură. Doar casa părintească din strada 
Levănţica nr. 32 (fostă strada Reni — un 
nume cu tâlc!) i-a fost lăsată ca moștenire de 
către bunica ei maternă, Zina Rădulescu‘. 

După primele patru clase de la Notre 
Dame - unde se atașase de o maică pe 
nume Mère Aldegonde — această instituție a 
fost desființată de către nou-instauratul 
regim. Prima clasă de liceu — cum se spunea 
pe-atunci, acum s-ar spune de gimnaziu — a 
făcut-o la Liceul „Matei Basarab”, după care 
a trecut la Liceul „lulia Hasdeu” (care pe- 
atunci se numea Școala Medie nr. 15). 

Prietenele ei bune din copilărie erau 
Puica Igiroșanu (ulterior Ana Maria 
Methven), devenită cântăreață de muzică 
ușoară și Rodica lonescu, amândouă 
locuind pe str. Levănţica. Puica Igiroșanu 
era fiica comandorului de aviație Marius 
Igiroșanu, frate cu regizorul Horia Igiroșanu 
și cu cântăreaţa de operă Pia Igy, măritată 
cu un american și stabilită în Statele Unite. 
Poreclite „cele trei Graţii”, mama, Puica și 
Rodica erau prietene nedespărțite. 

Tot de pe aceeași stradă era și unul din- 
tre primele personaje masculine din viața 
mamii. El i-a făcut curte mamii, nu știu dacă 
a existat și o reciprocitate a sentimentelor. 
Ai mei au în bibliotecă romanul Eugénie 
Grandet de Balzac pe care i-l făcuse cadou 
curtezanul. Este vorba de viitorul arhitect 
George (zis Gigi) Văsâi, personaj aproape 
legendar al istoriei subterane a bisericii 
ortodoxe române. Participant la mișcarea 
„Rugul aprins”, dl. Văsâi a făcut închisoare 
comunistă, nu prea cred că s-a reeducat — 
după câte am constatat eu când l-am 
cunoscut —, s-a căsătorit cu celebra Maică 
Veronica de la Vladimirești și a lăsat o 
operă teosofică ce probabil ar trebui 


Gloria Gina Domnița Rădulescu (născută Marineanu) 


publicată. 

Mama, așadar, a studiat Geofizica, în 
cadrul Facultăţii de Geologie Tehnică ce 
pe-atunci ținea de Institutul de Mine, trans- 
format ulterior în Institutul de Petrol, Gaze 
și Geologie, din București (Secţia de 
Prospecţiuni geofizice). A fost colegă de 
facultate cu tata, Florin Rădulescu (n. 1 
aprilie 1939, la București), cu care s-a că- 
sătorit însă la sfârșitul studiilor universitare, 
pe 16 decembrie 1960. In timpul facultății 
învățau deseori împreună pentru examene, 
iar tata, pe-atunci blând și cuminte, era 
dorit ca ginere de bunica mea maternă. 
ce cu tatăl lui, Anton Rădulescu, inginer sil- 
vic cu doctoratul la Munchen și fost profe- 
sor — suplinitor — de silvicultură la Poli- 
tehnica bucureșteană (până ce a fost 
înlăturat de noul regim). 

Și la tatăl meu există foarte plauzibila 
ipoteză a descendenţei sale naturale din 
omul politic conservator Grigore Canta- 

cuzino — unul dintre fiii cunoscutului Gheor- 
ghe Grigore Cantacuzino (1837-1913), de 
două ori prim-ministru conservator —, pro- 
prietarii castelului de la Zamora (Bușteni, 
jud. Prahova). Vasile Rădulescu, tatăl legal 
al lui Anton Rădulescu, fusese administra- 
tor de pădure la acești bogaţi Cantacuzini 
care probabil făcuseră uz de ceea ce în 
evul mediu occidental se numea ius primae 
noctis. Și-au înnobilat oamenii de încrede- 
re, dar din păcate nu și-au recunoscut copiii 
și nu i-au înzestrat. 

Nunta religioasă a părinţilor mei a avut 
loc în biserica de lângă casa noastră, o bi- 
serică falnică, cu aspect voievodal, având 
hramul Sf. Paraschiva. Clădită în 1949 
după modelul bisericii lui Ștefan cel Mare, 
Sf. Gheorghe de la Hârlău, biserica aceas- 
ta, aflată pe strada Cerceluș, o stradă înve- 
cinată cu strada noastră, a jucat un rol deo- 
sebit în viața familiei. In copilărie a fost pen- 
tru mine un centru de mare interes spiritual, 
având câțiva preoti înzestrați pentru profe- 
siunea lor și care proveneau din clerul in- 
terbelic: părintele Gaiţă, părintele Malciu ș.a. 

In treacăt fie spus, în această biserică 
au fost aduse, după demolare, obiectele 
religioase care se aflau în biserica Bre- 
zoianu, aflată chiar lângă Palatul Regal. 

Dintre colegii de facultate ai părinţilor 
mei am reținut pe Georgică Pătrut, fratele 
actorului Emanoil Pătruţ, pe Nicolae (Niki) 
lurașcu, fiul diplomatului Dimitrie D. lurașcu 
și nepot de vară primară al lui Constantin 
Noica ș.a. Ai mei au păstrat o venerație 
deosebită pentru profesorii lor de la faculta- 
te, majoritatea veritabili monștri sacri ai 
domeniilor respective: geologul Gheorghe 
Murgeanu, geofizicianul Sabba Ștefănes- 
cu, Gheorghe Macovei, lulian Gavăt, profe- 
sorul de matematică Aurelian lacovache, 
Gabriela Țiţeica ș.a. 

Deși în plin regim comunist, prezența 
atâtor personalităţi provenite din intelectua- 
litatea interbelică dădea strălucire învăță- 
mântului românesc și, în fond, punea în 
umbră sordidul vieţii cotidiene din timpul lui 
Gheorghiu-Dej. Nu încetez să repet că în 
realitate, societatea compensa în mare 
măsură regimul politic, ceea ce din păcate, 
astăzi, drept consecință a extincției fizice, 
nu se mai întâmplă. Anii '50-60 moș- 
teneau, în bună măsură, anii interbelici — în 
ciuda răsturnărilor comuniste —, în vreme 
ce astăzi moștenim ceața și penuria 
spirituală a anilor '80. E de fapt confirmarea 
a ceea ce încă bătrânul Karl Marx afirmase 
— în mod pertinent — prin teoria sa privitoare 
la defazarea dintre forțele de producţie și 
relaţiile de productie. 

Părinții mei i-au avut ca nași de căsă- 
torie pe verișoara de-al doilea a mamei, ar- 
hitecta Maria (Babi) Tănăsescu - descen- 
dentă, pe linie maternă, din familia poetului 
Octavian Goga, ramura de la Hăghig (din 
fostul jud. Trei Scaune, astăzi jud. Covas- 
na). A fost o petrecere memorabilă, imorta- 
lizată în niște fotografii pe care le savurăm 
şi astăzi în albumele cu poze de familie. 

După încheierea studiilor universitare, 
mama a trebuit să lucreze ani în șir pe 
teren, ceea ce pentru o bucureșteancă 
grațioasă, care cântase la pian și făcuse 
balet în copilărie, nu era tocmai îndeletnici- 
rea cea mai potrivită. S-a ocupat de 
prospecțiuni geofizice legate de bauxită, 
coordonând, deși era proaspăt ieșită de pe 
băncile facultății, echipe de lucrători de 
diferite specialități. A fost o muncă grea, 
care la un moment dat a condus-o chiar la 
deznădejde. Totuși a continuat până la un 
moment dat, când vrând să aibă un copil, a 
plecat de la întreprinderea de prospecțiuni 
geofizice la care lucra. Și așa m-am născut 


eu, în 13 noiembrie 1966, la Spitalul Brân- 
covenesc. 

Mai exact, din 19 iulie 1960 și până pe 
10 februarie 1966 a lucrat la Întreprinderea 
de Prospecţiuni și Laboratoare, din cadrul 
Comitetului Geologic al României. Aici a 
efectuat cercetări magnetice pentru depis- 
tarea acumulărilor de bauxită, a zăcămin- 
telor de fier și sulfuri complexe, din Muntii 
Pădurea Craiului, Călimani și Masivelor 
Rarău și Giumalău. 

Graţie unui văr care lucra la Primărie, 
Rică Alexeanu (nepotul sculptorului Ale- 
xandru Călinescu), s-a angajat la Termo- 
ficare și ulterior a trecut la Întreprinderea de 
Distribuţia Gazelor (IRIDGNB) — din spatele 
bisericii Sf. Gheorghe Nou —, de unde avea 
să iasă la pensie, la 1 iulie 1990. A trecut 
prin comunism mergând, cu conștiin- 
ciozitate, zilnic la serviciu, făcându-și dato- 
ria cu rigoare și seriozitate deosebită (a fost 
șef de birou la Întreprinderea de Distribuţia 
Gazelor). 

Era în familie acest spirit pe care l-am 
cunoscut și eu foarte bine. Bunica mea 
maternă era — ca și ceilalți membri ai fami- 
liei — adepta disciplinei și a sentimentului 
datoriei, chiar fată de tară (deși aș prefera 
să nu folosesc vorbe mari). Desigur că noul 
regim politic nu putea să placă alor mei, 
oameni proveniţi din altă lume și formaţi în 
cu totul alt spirit — după cum nu mi s-a potri- 
vit nici mie, născut la data mai sus- 
menționată —, dar nici unul nu a fost adeptul 
înstrăinării prin emigrare. Țara era aici, 
românii erau români indiferent de profesia 
și originea lor și bunica, mai ales, se opu- 
nea puternic ideii de-a pleca din tară. Într- 
un fel avea, cred, dreptate, căci emigrarea 
atâtor oameni valoroși a fost o condiţie 
favorizantă pentru declinul României. Ceea 
ce, poate că retroactiv, aș fi tentat să repro- 


șez alor mei este faptul că pentru ei, regi- 
mul comunist parcă nici nu se instaurase... 

În anii '70-80, Mama a lucrat, așadar, la 
Întreprinderea de Distribuţia Gazelor, aflată 
pe str. Cavafii Vechi, chiar. în spatele 
Bisericii „Sf. Gheorghe Nou”. Mergea zilnic 
la serviciu, unde stătea opt ore, de la șapte 
dimineața la trei, având o muncă destul de 
stresantă. Rezultatul eforturilor acumulate 
s-a produs în toamna anului 1987 când a 
suferit un atac vascular cerebral. A urmat 
un malpraxis grav comis de un medic de la 
Spitalul „Victor Babeș”, malpraxis a cărui 
reparare a necesitat o operație la cap — 
realizată de neurochirurgul Mărgărit Dinu — 
la Spitalul Bagdasar - Arseni și două luni de 
spitalizare acolo. La operaţie i s-a implantat 
în cap o valvă Holter, adică o țeavă de 
metal, cu care a trăit toti anii care au urmat. 
Firește, bine că a scăpat cu viată din 
această încercare cumplită. 

Una dintre părțile cele mai frumoase ale 
vieții mamei au fost călătoriile, atât în tară 
cât și în străinătate. În tară se simțea foarte 
atașată de Bucovina, atât pentru faptul că 
bunica sa paternă locuise la Câmpulung 
Moldovenesc - pe-atunci reședință de 
judet —, cât și pentru că lucrase acolo în 
domeniul prospecțiunilor geofizice, la înce- 
putul anilor '60. Rarăul, Pojorâta, Neagra 
Șarului, Vatra Dornei erau pentru mama 
puncte de reper ale unei veritabile geografii 
mitice. Mai erau și alte regiuni din tară de 
care se simțea atrasă — de pildă în anii '80- 
'90 mergeam adesea la Mănăstirea Gura 
Motrului din Oltenia —, dar cred că Bucovina 
— unde a mers, împreună cu tata, și în ulti- 
ma parte a vieții —, regăsind cu mare plăce- 
re Neagra Șarului, le întrecea pe celelalte. 

In tinerețe era foarte încântată de 
călătoriile pe care părinții mei le făcuseră 
pe cont propriu, cu mașina mică, în 

Occident, la începutul anilor '70, atunci 
când regimul mai, liberal permisese cir- 
culaţia în exterior. In 1971 și în 1974, ma- 
ma și tata străbătuseră Europa, prin Aus- 
tria, Germania, Elvetia, Italia, Franta și, în 
cea de-a doua excursie, ajunseseră până 
la Londra, unde au vizitat-o pe prietena lor 
Puica Igiroșanu, căsătorită cu englezul 
Richard Methven. In 1976 au mai făcut o 
excursie frumoasă prin Europa, de această 
dată prin tările lagărului din Est: Cehoslo- 
vacia, RDG și Ungaria. Când am mai cres- 
cut, au repetat, împreună cu mine — în anul 
1983 — acest itinerar care a avut darul să-mi 
deschidă multe perspective noi, chiar dacă 
atunci nu am trecut Cortina de Fier. Din 
1983 până la Revoluţie, membrii familiei 
noastre nu au mai trecut granița din cauza 
restricțiilor de călătorie impuse în acei ani. 
După Decembrie 1989, mama a mai fă- 
cut parte din echipa de excursioniști pe 
care o constituiam noi trei, mama, tata și cu 
mine, și în această formaţie am fost în anii 
'90, de două ori, în Turcia; în 1992, părinții 
mei au venit să mă viziteze la Paris, unde 
eram doctorand. Cu acel prilej am explorat 
Franța, din Normandia și până la castelele 
Loarei. In 1995, când eram bursier al 
Institutului de Istorie Europeană din Mainz, 
ai mei m-au vizitat din nou și în formaţia de 
trei ne-am plimbat prin Germania, prin Bel- 
gia și prin Olanda. Toate aceste călătorii 
prin Europa și prin tară au creat amintiri și 
legături foarte puternice între noi și cred că 
explică, în mare măsură, și de ce mi-a fost 
foarte greu — sau mai degrabă imposibil — să-i 
părăsesc pe-ai mei emigrând în altă țară. 
După anul 2010 starea sănătăţii mamei 
s-a înrăutățit: boala de inimă, diabetul, 
greutatea la mers, depresiunea psihică și 
câte altele. A făcut un infarct miocardic, a 
fost operată de pietre la vezica biliară, plus 

alte neplăceri de sănătate care au necesi- 
tat, în ultimii ani de viață, nu mai putin de 
zece spitalizări. Tata a stat alături de mama 
cu un stoicism și un devotament remarcabi- 
le (chiar dacă au existat, de-a lungul anilor, 
și umbre în relaţia lor). Sfârșitul a venit în 
martie 2014 când, fiind pe raza comunei 
Cernica, părinții mei au avut un accident de 
mașină. Au căzut într-un șanț de lângă 
șosea, după care mama a fost internată la 
Spitalul Pantelimon, la Terapie intensivă. 
Acolo i s-a indus o comă artificială, iar 
inima a cedat. Accidentul a avut loc în 20 
martie, iar decesul două zile mai târziu, în 
22 martie 2014. A fost înmormântată în 
locul de veci al familiei materne, la cimitirul 
ortodox Pantelimon II. 

Fie amintit un detaliu genealogic (care 
de fapt nu este un detaliu): deși deo- 
camdată nu am probe genetice, am certitu- 
dinea că Mama era descendentă directă a 
împăratului Franz Joseph și a soției sale, 
împărăteasa Elisabeta, binecunoscuta 
Sissi. Fiul lor, arhiducele moștenitor Rudolf, 
a avut o fiică naturală, Rozalia (în acte, fiica 
lui Andrei Mayer), care s-a stabilit în 
România cu ani buni înaintea Primului 
Război Mondial. Aici s-a căsătorit cu 
Gheorghe (I) Marineanu, șef de poliţie în 
câteva orașe din țară, evident înaintea regi- 
mului comunist. Impreună au avut doi fii, 
Gheorghe (Il), devenit profesor de muzică 
și geografie și Spiridon, devenit judecător. 
Gheorghe (lI) Marineanu (1908-1977) și 
soția sa Dacia Sarmiza născută Rădulescu 
(1912-1996) au avut o singură fiică, Gloria 
Gina Domnița (1937-2014), căsătorită cu 
colegul său de facultate Florin A. Ră- 
dulescu (n. 1939). Din această căsătorie s-a 
născut autorul acestor rânduri, născut în 
București, în anul 1966. 


Despre această descendență nu s-a 
vorbit, însă, în casă niciodată. Mama s-a 
simţit întotdeauna foarte româncă, dar 
avea mult respect pentru bisericile romano- 
catolică și greco-catolică. li simpatiza pe 
austrieci și nu simtea o adversitate față de 
maghiari. Avea multă admiraţie pentru ger- 
mani și, în general, pentru Occident. 


Note 

' Pentru a evita confuziile de nume, precizez că 
subsemnatul — autorul acestor rânduri — sunt născut 
în 1966, la București. Istoric și genealogist, sunt pro- 
fesor univ. dr. la Facultatea de Istorie a Universității 
din București. 

* Domnișoara Tănăsescu l-a avut ca elev și pe 
cunoscutul pianist Gelu Solomonescu. Dumneaei a 
fost profesoară la Conservatorul Astra din București. 

*Mihai Sorin Rădulescu, „O familie de mazili din 
Oltenia”, în volumul omagial Națiunea română. 
Idealuri și realităţi istorice. Acad. Cornelia Bodea la 
90 de ani, vol. îngrijit de Al. Zub, Venera Achim, 
Nagy Pienaru, Editura Academiei Române, 
București, 2006, pp. 419-433. 


Era o persoană jovială, blândă, cu care 
contactul era pentru oricine, mereu cordial 
și apropiat. Avea adesea un tonus pozitiv și 
un fel de-a fi deschis și atașant. E trist că 
nu a avut un destin mai potrivit cu obârșia 
și cu calitățile sale umane. 


* De precizat faptul că la noi în familie, numele 
„Rădulescu” se repetă: „Rădulescu” se numește și 
tatăl meu, „Rădulescu” se numea și bunica mea 
maternă, ca domnişoară. 

*Despre el, vezi Florin A. Rădulescu, Mihai Sorin 
Rădulescu, „Profesorul Gheorghe Marineanu”, în 
Monitorul de Petrol și Gaze, serie nouă, anul XIV, 
București, nr. 2 (156)/2015, p. 51; Mihai Sorin 
Rădulescu, „În amintirea profesorului Gheorghe 
Marineanu”, în Memoria, nr. 102-103, (1-2/2018), 
pp. 158-167. 

° Idem, „Dacia Sarmiza Marineanu (1912-1996), 
în Memoria, nr. 105-106 (4/2018 - 1/2019), pp. 101- 
109. 

NICOLAE M. CONSTANTINESCU DA 


Cuvânt la lansarea 


revistei Memoria 108-109 


Numerele 108 și 109 au apărut în 
condițiile în care suntem încă profund mar- 
cati de dispariția Micaelei Ghiţescu, direc- 
toarea revistei, cea care i-a succedat lui 
Banu Rădulescu. lată că la anii 1998, când 
Banu Rădulescu a plecat la Domnul, 2010 și 
2014 când s-au săvârșit lon Drescan și 
Gheorghe Derevencu, istoria revistei noas- 
tre adaugă o nouă bornă prin anul 2019, 
când am condus-o pe ultimul drum pe 
Micaela Ghiţescu. Repet declaraţia făcută la 
catafalcul ei că, în afară de continuitatea de 
nume a revistei noastre Memoria — revista 
gândirii arestate, va exista și o continuitate 
de spirit și legământ, de păstrare a rolului de 
transmițător al conștiinței de a lupta pentru 
libertate de la generaţiile care au suferit în 
timpul comunismului, către generaţiile vii- 
toare, așa cum afirmă în acest nou număr 
dublu Cosmin Budeancă, expert în cadrul 
Institutului de Investigare a Crimelor Comu- 
nismului și Memoria Exilului Românesc, 
noul redactor-coordonator al revistei. Fiind- 
că pentru ca agresiunile aduse în comunism 
ființei trupești, sufletului, limbii și obiceiurilor 
noastre românești să nu mai fie posibile, tre- 
buie ca aceste fapte să fie cunoscute, în 
special de tânăra generaţie. „Multe ne pot 
minți în viață, trecutul însă niciodată” spu- 
nea Banu Rădulescu. De aceea el trebuie 
transmis tinerilor sine ira et studio, așa cum 
au avut loc faptele incriminate. 


Recentul caz al modului în care s-a 
încercat distorsionarea „Experimentului 
Pitești”, tocmai din partea unor istorici de la 
Consiliul Naţional pentru Studierea Arhivelor 
Securității la postul de radio RFI este încă o 
dovadă a necesității unei atenţii sporite pen- 
tru modul în care este prezentat trecutul 
apropiat, pe care unii dintre noi l-au trăit 
nemijlocit. Deci, la trei decenii de la căderea 
comunismului în tara noastră, în timp ce 
justiția achită ofițerii de securitate implicați 
în moartea dizidentului Gheorghe Ursu, isto- 
ricii Mihai Demetriade și Mădălin Hodor de 
la CNSAS reiau cu propriile lor vorbe tema 
Securităţii conform căreia experimentul 
Pitești a fost o simplă reglare de conturi între 
grupările legionare. „Victimele nu sunt chiar 
victime” afirmă Demetriade la postul de 
radio francez, iar după Mădălin Hodor victi- 
mele sunt niște „ahati cu ochi” (iertaţi-mă 
dar nu am putut reda exact expresia 
folosită!). O parte din conducerea CNSAS și 
cea a IICCMER-ului au reactionat prompt și 
pe bună dreptate împotriva acestei ma- 
nipulări grosolane, prin folosirea unor fapte 
trunchiate pentru susținerea unor teze de 
natură securistă. Le reamintim celor doi isto- 
rici că la Pitești reeducarea nu se făcea cu 
material de propagandă al Mișcării Le- 
gionare, ci cu teoria marxist-leninistă! 

lată deci câtă nevoie este de revista 
Memoria, care în armamentarium-ul luptei 

anticomuniste se înscrie nu numai ca o 
formă de justiție, după expresia Anei 
Blandiana, dar și ca o armă eficace împotri- 
va oricărui fel de manevrare necinstită a 
conștiințelor prin deformarea evenimentelor 
trăite. De fapt acesta este și principalul 
motiv pentru care eu am fost unul dintre 
membrii fondatori ai Fundaţiei și ai revistei 
Memoria. Eram în 26 decembrie 1989 când 
a trebuit să-i amputez un picior gangrenat 
poetului brașovean Adrian Hamza. Treptat 
el mi-a povestit în ce condiții făcuse arterita. 
Ceaușescu fusese omorât și limbile se 
dezlegaseră. Fusese deținut politic și suferi- 
se niște agresiuni inimaginabile în închisoa- 
re; noaptea pe frig se arunca peste el o 
găleată de apă rece! După câtva timp m-am 
întâlnit cu Banu Rădulescu și i-am spus că 
ceea ce Îmi povestise mie Adrian Hamza 
trebuie făcut cunoscut tuturor românilor. 
Atunci am aflat despre proiectul lui, la care 
am aderat imediat. Pe Micaela Ghiţescu am 
cunoscut-o după câtva timp, deși eram 
vecini de cartier și aveam multe lucruri 
comune. Eram de vârste apropiate, locuiam 
la câteva zeci de metri distanță, ea pe 
Cobălcescu, eu pe Berzei, făcusem școli 
primare în limba germană, ea la Şcoala 
Evanghelică, eu la „Sf. Iosif”, amândoi eram 
copii de chirurgi, amândoi aveam as- 
cendență aromână, ea prin mamă, eu prin 
tată, şi amândoi ne-am dedicat revistei 
Memoria, considerând acest lucru ca pe o 
obligație fată de tinerele generaţii. Fiindcă - 
așa cum declară în acest număr prof. univ. 
dr. Ilie Popa „aceste metode diabolice așa 
zise de «reeducare» trebuie scoase la 
lumină cu orice pret, introduse în conștiința 
publică pentru a nu mai putea fi repetate”. 
Așa cum îl înveți pe copil să nu pună mâna 
pe plita încinsă, la fel trebuiesc arătate oro- 
rile pe care le-au trăit unii români, astfel ca 
lumea să se ferească de posibila lor repeta- 

re. Şi așa vom putea răspunde întrebării 
puse de Violeta Popescu în revista Me- 
moria: „dar noi unde eram când se petre- 
ceau aceste atrocități cu semeni de-ai 
noștri?” Păi în primul rând aceste fapte tre- 
buiesc arătate în toată ticăloșia lor, cu cât 
mai multe exemple, cu cât mai multe biogra- 
fii ale victimelor. Colegul dr. Mihai Mihailide 
folosește o metaforă lansată de Gabriel 
Liiceanu autorul cărții Dragul meu turnător. 
„mi se pare că nimeni dintre cei care s-au 
întâlnit cu imaginea lor pusă pe masa de 
disecție a Securităţii n-ar trebui să tacă”. De 
altfel loan Vlad îl citează pe Gheorghe 
Şincai, care încă de la sfârșitul secolului al 
XVIII-lea insista că la români există o parte 
tare, care reprezintă cu adevărat interesele 
neamului și o parte slabă care a pactizat cu 
străinii. Acestei părti tari, nedispusă la com- 
promisuri, i se adresează revista Memoria. 
Ori această parte tare a fost reprezentată de 
elita României, de ceea ce este îndeobște 
cunoscut drept crema sau fruntea societății, 
de fapt făuritoarea istoriei într-o țară cu 
regim democratic. Fie că îi denumim 
fruntașii satului, meșteri sau intelectuali de 
rasă, savanți, ei reprezintă motorul care 
împinge societatea înainte, fiind luati drept 
modele indiferent de mediul unde acti- 
onează. Ei au stat la baza „miracolului 
românesc interbelic”, ei au făcut posibil ca 
țările din jurul nostru să ne privească de jos 
în sus, ei au dat trăinicie noțiunii de respect 
a valorii, datorită lor oamenii rămâneau în 
tară și nu-şi căutau norocul pe meleaguri 
străine. Și nu întâmplător aceste elite au fost 
umilite, mergându-se până la aneantizarea, 
până la dispariția lor totală în primele dece- 
nii ale dictaturii comuniste. 

Numerele 108-109 pe care le prezint 
astăzi în fata dumneavoastră readuc în 
memoria noastră nume pe care le citez cu 
pioșenie, fiindcă ei reprezintă adevărați 


martiri ai neamului: luliu Maniu mort la 
Sighet în 1953; lon Mihalache mort la 
Râmnicu Sărat în 1963; Gheorghe Brătianu 
mort la Sighet în 1953; Mihai Popovici mort 
la Sighet în 1953; Alexandru Lapedatu mort 
la Sighet în 1950; losif Jumanca mort la 
Jilava în 1949; generalul de brigadă Radu 
R. Rosetti mort la Jilava în 1949; generalul 
de corp de armată lon Sichitiu mort la Aiud 
în 1952; generalul de brigadă Vasile Pascu 
mort la Gherla în 1960; generalul de corp de 
armată lon Rășcanu mort la Sighet în 1952; 
comandorul aviator lon Dicescu mort în 
1956 în urma bătăilor administrate de 
milițieni sub ochii fetei lui; prof.dr. Gheorghe 
K. Constantinescu mort în 1950 după ce 
stătuse ascuns timp de doi ani într-un pod, 
fiind declarat dușman al poporului; acad. 
Costin D. Neniţescu mort în 1970 la câteva 
ore după ce un înalt potentat politic îi ceruse 
imperativ pensionarea, ca urmare a unui 
discurs extrem de acid ținut la Academie 
împotriva stării de fapt în care se afla cerce- 
tarea ştiinţifică românească. 

La această enumerare de personalități 
pe linie bărbătească, Andrei Dimitriu ada- 
ugă și o galerie de femei, care pot fi consi- 
derate drept eroine naţionale: Arlette Co- 
posu, Adriana Georgescu, Maria Plop, Fran- 
ce Marcovici, Mara Lazăr, Annie Bentoiu, 
Niculina Mihalache, Doina Potârcă, Oana 
Orlea-Cantacuzino, Elisabeta Rizea, Elena 
Brătianu-Sturza și, bineînțeles, Micaela Ghi- 
tescu. Jertfa acestor femei ne dă un imbold 
să înțelegem că fiecare dintre noi este 
răspunzător de soarta comunității în care 
trăim, și că suntem datori să luptăm toată 
viața pentru o mai dreaptă așezare a lucru- 
rilor. 

O tânără profesoară arestată odată cu 
Micaela Ghiţescu în așa numitul „lot fran- 
cez” i-a dedicat Micaelei o odă care con- 
tinea un vers definitoriu: „iar ție, Micaela, un 


coif de cavaler”, fiindcă profesoara asistase 
la altruismul debordant al Micaelei, gata să- 
și ajute în orice moment colegele de su- 
ferință. De fapt lumea nu știa cât de mult 
contribuiseră la formarea personalității 
acestei fete delicate vorbele transmise ei de 
profesorul de franceză Marcel Fontaine: „il 
faut espérer dans linespere”. 

Dacă nu ar fi tragice, relatările din aces- 
te două numere ale revistei ar putea fi con- 
siderate ilare. Micaela Ghitescu a fost 
arestată fiindcă într-una din scrisorile trimise 
lui Marcel Fontaine îi relata acestuia: „s-a 
făcut vâlvă la un moment dat [printre eleve], 
când una dintre fetele lui Gheorghe 
Gheorghiu-Dej a venit să dea Bacalaureatul 
la liceul nostru. Se zvonea că se făcuse o 
serie specială pentru ea, de fete mai proas- 
te, ca ea să strălucească”. Această relatare 
a fost considerată crimă de înaltă trădare și 
a făcut-o colegă de detenție cu Maria 
mareșal Antonescu, cu surorile Annie și 
Nora Samuelli, cu Niculina Mihalache, cu 
Arlette Coposu. 

Prof. Valeriu Bologa, reputat istoric al 
medicinii a fost acuzat pentru studiile de filo- 
zofie și medicină făcute în Germania și 
Austria, pentru călătoriile frecvente în Occi- 
dent la congrese medicale, pentru decla- 
ratia că trăim o criză a culturii sau pentru 
supărarea că trebuie să-și supravegheze 
fiecare vorbă spusă. 

Inchei scurta mea prezentare a unui 
material atât de dens cu speranța că aceste 
două numere ale revistei se vor adăuga 
printre materialele pilon pentru o istorie a 
României contemporane, atât de vag și 
diluat prezentată în manualele școlare. 

Vă mulțumesc pentru atenție 


Ateneul Român, 13 noiembrie 2019 

Foto: Florin Eșanu 


ECATERINA IONESCU 


„Gala Corneliu Coposu”, editia a IV-a 


Luni, 11 noiembrie 2019 a avut loc în Sa- 
la Mare a Teatrului Naţional București „Gala 
Corneliu Coposu”, ediţia a IV-a, organizată 
de Fundaţia Corneliu Coposu și Fundaţia 
Academia Civică, chiar în ziua când se împli- 
neau 24 de ani de la decesul Seniorului. 

lon-Andrei Gherasim, președintele exe- 
cutiv al Fundaţiei Corneliu Coposu a salutat 
prezenţa în sală a d-lui Prim-ministru Ludo- 
vic Orban, a Alteţei Sale Regale Principesa 
Sofia, a foștilor deținuți politici. A invitat pe 
scenă pe PS episcopul Mihai Frăţilă, care a 
oficiat o scurtă slujbă de pomenire a lui 
Corneliu Coposu. 

La acest eveniment s-a lansat volumul 
Poeme, create de Corneliu Coposu în tim- 
pul detenţiei de 17 ani. Manuscrisul a fost 
încredințat de Flavia Coposu-Bălescu, sora 
lui Corneliu Coposu, abia în 2018 dnei Ana 
Blandiana, care a apreciat în mod deosebit 
talentul de poet al acestuia și le-a publicat la 
Editura Fundaţiei Academia Civică. 

lon-Andrei Gherasim a citit mesajul 
transmis de Ana Blandiana participanţilor la 

Gală, subliniind că poemele văd pentru 
prima oară lumina tiparului, iar acestea au 
reprezentat „o formă de luptă împotriva 
degradării intelectuale”; „pentru că nu voiau 
să impresioneze pe nimeni, poeziile nu des- 
criau suferința, ci, dimpotrivă, încercau să 
facă abstracţie de ea, opunându-i meditaţia, 
rațiunea, echilibrul. Poezia rezultată din 
asemenea materii prime nu putea fi, în mod 
evident, decât clasică”. 

Criticul literar Alex Ștefănescu, invitat să 
vorbească despre volum, a mărturisit că l-a 
cunoscut personal pe Corneliu Coposu și a 
fost membru al PNȚCD. Apreciind scrisul 
acestuia, a evidenţiat sensul lui umanist. 
„Autorul era un om de mare bunătate, bu- 
nătatea calmă a celui puternic. Poeziile sale 
fac uneori atingere eminesciană. Și au și 
umor.” 

lon Caramitru a recitat cele mai frumoa- 
se poeme din volum. 

Gala s-a încheiat cu un recital susținut 
de Jan Akkerman Band. 


Oleg Chiseliov 

este născut la 8 decembrie 
2004 în Chișinău, Republica 
Moldova. 

Elev în clasa a IX-a la Liceul 
Teoretic „Pro Succes”. 

Este pasionat de istorie, 
este unionist și un susţinător 
al restaurării Monarhiei 
Constituţionale în România. 
S-a implicat în diferite 
activități de promovare a 
unionismului în Republica 
Moldova. 


* Eseul a câștigat locul al Ill- 
lea la Concursul de Eseuri 
„Prin ce diferă România din 
2019 de România de până la 
1989?” 


OLEG CHISELIOV 


Prin ce diferă România 
din 2019 de România 
de până în 1989? 


În perioada 15 martie — 15 octombrie 2019 Fundatia Corneliu 
Coposu, în parteneriat cu Fundaţia Academia Civică, Fundaţia 
Hanns Seidel, Festivalul de Film și Istorii Râșnov, Teatrul 
Naţional „I.L. Caragiale” din București, Radio România Cultural 
și TVR 1 a organizat Concursul de esuri dedicat studenţilor și 
elevilor având ca temă „Prin ce diferă România din 2019 de 
România de până în 19897”. 

Juriul concursului a fost format din Ana Blandiana (scriitor, 
președinte al juriului), Doina Alexandru (jurnalist), Dan Pavel 
(profesor de științe politice), loana Boca (istoric), Tudor Călin 
Zarojanu (scriitor și jurnalist), iar premianții au fost anuntati în 
cadrul ediției a IV-a a Galei „Corneliu Coposu”, desfășurată în 
11 noiembrie 2019 la Teatrul Naţional „I.L. Caragiale” din 
București. 

Începând cu acest număr al revistei, prin amabilitatea Fundaţiei 
Corneliu Coposu și a d-lui lon-Andrei Gherasim, președintele 
executiv al acesteia, vom publica, pe rând, eseurile care au 
câștigat locurile I-II. 


Astăzi România, după trei decenii, o vedem pe harta 
lumii fiind ca o tară democratică, având apartenența la UE 
şi NATO. O tară care, pe zi ce trece, crește în toate dome- 
niile, mai mult sau mai puțin. Avem în faţă anii 1989-2019, 
trei decenii în care România a cunoscut multe evenimen- 
te, întâmplări, iar pe lângă aceasta avem și perioada 
comunistă. 


Comunismul 

Comunismul din România începe cu sfârșitul celui de- 
al Doilea Război Mondial, cu intrarea României sub 
influența Moscovei și punctul decisiv este 30 decembrie 
1947 — abolirea Monarhiei. 

Perioada Comunistă din România este 
caracterizată de mai bine de 70% din 
populaţia României ca fiind o perioadă 
neagră și dureroasă. Perioada comunistă 
se împarte în diferiţi anii: mai sumbri sau 
mai fericiţi, și aici vorbim de diferiți ani ai 
comunismului și evoluția acestuia. 

Anii '50 se caracterizează ca o 
perioadă sumbră și neagră. Şi aici vine 
întrebarea: De ce? Deoarece lumea și 
mentalitatea anilor '50 ne arată că cel mai 
popular domeniu de a face bani și a-ti 
întreține familia și gospodăria este Agri- 
cultura. Practic în jur de 70% din populaţia 
acelor ani erau țărani și trăiau în sate. Uite, 
cu venirea comuniștilor și cu formula „Totul 
aparține tuturor și statului” s-a schimbat 
radical imaginea țăranului român. S-au 
confiscat pământurile și gospodăriile tă- 
ranului. Și cu aceasta părerea ţăranului s-a 
schimbat radical față de comunism, cu 
nesupunerea acestora au început arestări. 
Pe când în orașe situaţia era similară, cu 
proclamarea Republicii și abolirea Mo- 
narhiei, au fost desființate partidele politi- 
ce, au început arestări și persecutarea a- 
celor persoane care nu erau de acord cu 
noua putere comunistă, tinerii care se opu- 
neau noii puteri au fost daţi afară din 
Universităţi. Presa era manipulată și cen- 
zurată. Membrii tuturor organizațiilor care 
se luptau din munți pentru dispariția comu- 
nismului până în anii '50 au fost prinşi și 
arestați. A apărut și Securitatea, similară 
cu KGB-ul rusesc. Până în 1964 în jur de 
200.000 de oameni, circa 1,5% din po- 
pulație, au fost internaţi în lagăre și supuși 
cruzimii. Toti care au dosare nu mai ies din 
vizorul Securităţii, și ca exemplu îl avem pe 
Dinu Zamfirescu. Până în 1964 în școlile 
din România era obligatorie învățarea lim- 

bii ruse. Practic începutul celor 10 ani de 
comunism erau sumbri, cu arestări, per- 
secutări, confiscarea pământurilor și a gos- 
podăriilor. 

Anii '60 se caracterizează ca fiind 
perioada mai puţin întunecată a deceniilor 
de comunism. Punctul de plecare se află în 
întorsătura anului 1964. România își pro- 
clamă independența fată de Moscova și se 
apropie de Occident, dar fără să iasă din 
sistemul țărilor comuniste (Pactul de la 
Varșovia), iar momentul decisiv este au- 
gust 1968, moment dramatic al invadării 
Cehoslovaciei. Cu venirea lui Ceaușescu 
la putere un tânăr înflăcărat, care dorea 
să-și impună tara pe arena internaţională, 
au început micile libertăţi, se dădeau dru- 
mul la diferiți disidenti politici, dar cu meni- 
rea ca Securitatea să-i ia în vizor. A înce- 
put industrializarea țării și cu aceasta au 
apărut noi locuri de muncă, astfel ridicân- 
du-se economia României. S-a schimbat 
radical politica internațională a României. 

S-a revenit la tradiţiile și valorile natio- 
nale românești, în special la valorificarea 
lor. Disidenţilor politici, după eliberare, li s-a 
permis să publice diferite articole, dar să 
nu-și manifeste ideile, opiniile personale. 
S-a schimbat și tactica Securităţii fată de 
politicienii anilor '30-40, prin a-i avertiza la 
început, ca apoi, dacă nu sunt auziti, să fie 
arestaţi, fată de tactica anilor '50, când 
aceștia erau direct arestaţi. Se liniștiseră și 
oponenții care luptau cu comunismul. 

Anii '70-'80, ani în care România revi- 
ne la caracteristicile anilor '50. Incepe a 
apărea cultul personalității. Cu siguranță 
am auzit de Stalinism, dar ce este atunci 
Ceaușismul? Este asemănător cu Stali- 
nismul, dar diferenţa este familia. Stalin se 
arăta doar pe el, ca fiind liderul suprem, pe 


când Ceaușescu alături de soția sa, arăta 
un cuplu, o valorificare a familiei. O altă di- 
ferenţiere este valorile tradiționale. Trebuie 
specificat că republicile URSS-ului învățau 
istoria locală, doar că era măsluită prin le- 
găturile lor cu Rusia, pe când elevii din 
România comunistă învățau toţi domnitorii, 
până la Carol |. 

Foarte interesant este cum era văzută 
Marea Adunare Naţională. Din informaţiile 
știute de noi, deducem că în România 
comunistă majoritatea funcţionarilor publici 
erau fii de țărani, care au învățat și au ter- 
minat doar ciclul primar, fată de intelectua- 
litatea care conducea România anilor '30- 
'40, majoritatea terminând universități. De 
exemplu Ceaușescu sau soția acestuia, 
Elena Ceaușescu, care după cum știm 
„era doctor în chimie”. 


Politicile economice 

Cu continuarea industrializării tării, 
evoluează și ritmul anual de creștere in- 
dustrială de 12-13%, astfel România pozi- 
ționându-se în topul țărilor lumii. Diferen- 
tele sunt văzute cu ochiul liber: 

- extragerea cărbunelui — de la 2,82 
mil. tone la 66,46 mil. tone. 

- producţia de oțel — de la 0,58 mil. tone 
14,41 mil. tone 

- cimentul - de la 0,58 mil. tone la 
13,26 mil. tone 

- autoturisme — de la 0 la 144.000 

- energia electrică — de la 1,13 mld. 
kwh la 75,85 mld. kwh 

Astfel, observăm că producţia indus- 
trială din 1989 este de aproximativ 65 de 
ori mai mare față de anul 1938. Şi aici 
vreau să remarc producţia agricolă „oficia- 
lă” de 60 milioane tone în 1989 față de 16 
milioane tone în prezent. 


Producând în continuu, economia sta- 
tului de abia s-a interesat de infrastructură, 
și aici trebuie remarcat că producţia a fost 
abuziv dezechilibrată prin lipsa de interes 
pentru consumul populaţiei. Aici vine și 
disbalanţa dintre costuri mari de producţie 
și productivitatea scăzută a muncii și cali- 
tatea scăzută a produselor de export. 

Ceaușescu dorea independența eco- 
nomiei naţionale, care să depindă cât mai 
putin de alții. Comunismul a industrializat 
România, dar nu știa cum să se folosească 
de această oportunitate în folosul statului, 
poporului și economiei. Condiţiile sociale 
poziționau România ca fiind pe penultimul 
loc din Europa, în perioada respectivă. 

Cu planul lui Ceaușescu în privința 
demolării a multor sate și urbanizării, 
aproape 50% dintre gospodăriile țărănești 
trebuiau desființate, mediul urban în 1987 
depășindu-l pe cel rural și ajungând la 
51,5%. Foarte interesant este că în timpul 
anului 1989, România avea cel mai ridicat 
procent de populație rurală, și așa a rămas 
până în prezent. De aici deducem că regi- 
mul comunist s-a străduit prea mult să ridi- 
ce economia tării, de aici și concluzia: a- 
proape jumătate de secol oamenii au mun- 
cit în zadar și cu multe sacrificii. 

In 1989, România avea nivelul de dez- 
voltare economico-socială de 21,1 din 100, 
astfel se plasa pe locul 23 în Europa. Tot 
locul 23 îl ocupa și la produsul naţional 
brut, respectiv: 50 automobile la 1.000 de 
locuitori; 191 televizoare la 1.000 de locui- 
tori; 71 studenți la 10.000 de locuitori - (cel 
mai mic număr din Europa); 71 ani spe- 
ranta de viață; 26,9% mortalitatea infantilă. 

Tot în anii '70-'80 a început perioada „în 
frig și în întuneric” când oamenii au început 
în apartamente și case să primească mai 

puțină lumină și încălzire termică. La TV se 
difuza doar propagandă și ridicarea în slăvi 
a cuplului Ceaușescu. Apar și cozile lungi 
la magazine, lipsa mărfurilor. Comparând 
cu ziua de azi, avem cu mult mai multe 
produse, avem comerțul liber, ce ne permi- 
te vânzarea produselor românești nu doar 
în România ci și în afara acesteia, acesta 
numindu-se export și contribuind la creș- 
terea economică. Până la urmă cam prea 
a iubit Ceaușescu România, încât a dorit s-o 
transforme într-o lumea a sa, într-un rai 
comunist, dar voința poporului este mai 
mare decât o dorință. 


Revoluţia și anii '90 

Rădăcinile și începuturile revoluției din 
'89 au loc în Timișoara în ziua de 16 de- 
cembrie, iar în câteva zile toate instituțiile 
se întorc Împotriva regimului, Timișoara 
fiind primul oraș liber de comunism. In 21- 
22 decembrie revolta ajunge și la Bucu- 
rești. In data de 22 la 12:09, Ceaușescu 
fuge cu elicopterul de pe Comitetul Central 
al Partidului Comunist Român. Trei zile 
mai târziu, în data de 25 decembrie 1989, 
soții Ceaușescu sunt judecaţi și executati. 
Tot în 22 decembrie se formează Consiliul 
Frontului Salvării Naţionale, care se va 
numi apoi Frontul Salvării Naţionale, și va 
participa la primele alegeri democratice din 
România. 

Cea ce s-a întâmplat în decembrie 
1989 este obiectul unei cercetări juridice 
aparte, care a dus la punerea sub acuzare 
a unor participaţi de frunte, cum ar fi lon 
lliescu sau Petre Roman. Totuși, se poate 
constata că majoritatea populaţiei voia să 
scape de regimul de nesuportat, care nu 
mai avea de oferit decât mizerie și frică. La 
succesul răsturnării regimului a contribuit 

în mod hotărâtor faptul că mari părți ale 
forțelor de ordine nu mai sprijineau dictatu- 
ra. Mulţi oameni au avut un sentiment de 
autoeliberare și de libertate obținută prin 
luptă. In prima jumătate a anului 1990, 
această revoluție propriu-zisă, democrati- 
că, a fost zdrobită prin așa-numitele mine- 
riade, iar celor răspunzători de aceasta li s-a 
cerut socoteală de abia în 2019, procesul 
fiind încă în desfășurare.. Sub conducerea 
acestor criminali, România a pierdut timp 
prețios, mai ales în anii '90: stagnarea în 
locul reformelor economice pe de-o parte, 
precum și sinistra continuare a intimidării 
sociale. In tot acest timp cadrele, mai ales 
cele mai tinere, ale Partidului și Securităţii, 
au reușit să-și asigure controlul puterii eco- 
nomice prin privatizări de fațadă și să se 
dezvolte în continuare. După revoluție 
populația a aflat adevărul despre cum a 
apărut comunismul în România, și de mo- 
narhie (nu cum se scria și se manipula opi- 
nia publică după manualele de istorie co- 
muniste). Dat fiind că lipsea o figură unifi- 
catoare, speranțele multora s-au îndreptat 
înspre Majestatea Sa Regele Mihai |, a 
cărui întoarcere rapidă a fost însă împie- 
dicată de neo-comuniști. Nu este clar, în 
retrospectivă, dacă un referendum privind 
reintroducerea monarhiei ar fi obținut ma- 
joritatea, însă pe fond, monarhia și perioa- 
da interbelică în general au fost invocate 
de opoziţie drept o perioadă de aur. 

Insă tocmai în domeniul instituțional s-a 
ajuns, după 1989, la dezvoltări remarcabi- 
le. Din societatea civilă în formare a fost 
recrutat un număr suficient de funcţionari, 
care au construit instituţii noi, cu moralita- 
te, respectiv au democratizat cultura 
mentală a acestora și au adoptat normele 
europene nu doar pe hârtie, dar și în prac- 


tică. Pentru prima dată în istoria româ- 
nească, instituții ale statului ocrotesc efec- 
tiv interesele cetățenilor. Pe lângă aceasta, 
în ultimii ani, instituția președinției a deve- 
nit acea instanță constituțională care a 
sprijinit considerabil construirea statului de 
drept și democratizare statului, adesea în 
conflict cu majoritatea parlamentară. Evi- 
dent, alegerile uninominale le oferă ce- 
tățenilor dezamăgiti de partide posibilitatea 
unei poziții clare. Faptul că în 2014 pre- 
ședinte al statului a fost ales Klaus lo- 
hannis, un membru al unei minorități etnice 
și confesionale, arată cât de mult s-a 
schimbat România din punct de vedere 
socio-cultural și mental. Foarte interesant 
este că în perioada ceaușistă, acest dicta- 
tor comunist și-a asumat controlul tuturor 
instituţiilor de stat, acesta devenind 
Secretar General al Partidului, Preșe- 
dintele Consiliului de Stat, însă guvernarea 
și-a asumat-o din spate, punându-și per- 
soanele fidele în frunte. Insă în prezent 
România este pe o cale democratică, fiind 
o mare diferență: avem Preşedinţie, Parla- 
ment, Partide, Guvern. 


Ministerele 

O mare diferenţă este numărul de mi- 
nistere. Ministerele perioadei comuniste 
(în 1989) erau în număr de 31. Practic nu- 
mărul mare de ministere era absolut nece- 
sar doar din cauza politicii de industrializa- 
re a țării, și aici avem practic toate dome- 
niile industriale, fiecare având câte un 
minister. 

Ministerele din prezent sunt în număr 
de 23. Vedem o schimbare față de perioa- 
da comunistă. Apar ministere care se ocu- 
pă de Afacerile și Fondurile Europene, dis- 
par acele ministere bazate pe politică 


Oleg Chiseliov și lon Andrei Gherasim 
la ediţia a IV-a a Galei „Corneliu Coposu” 


industrială. Observăm ministerul care se 
ocupă de Românii de Pretutindeni, practic 
este o schimbare politică, și a conceptului 
de „Românii din afara granițelor Româ- 
niei”. Se oferă elevilor din Republica Mol- 
dova, Bucovina Ucraineană și alte teritorii, 
oportunitatea de a participa la diferite tabe- 
re de vară, cu diferite activităţi culturale. 
Cu siguranță în perioada comunistă nu se 
punea problema unirii Basarabiei (RSSM) 
cu România, însă s-a pus această pro- 
blemă după revenirea la grafia latină în 
RSSM (31 august 1989), dar Ceaușescu 
nu a mai ajuns să vadă căderea Uniunii 
Sovietice, așa cum i-a spus Gorbaciov: 
dacă va ajunge Ceaușescu în 1990. 
Observăm așadar că azi nu se pune 
atât de mult efort în industrie ca în perioa- 
da comunistă, în care fiecare ramură 
industrială avea ministerul propriu. 


Biserica Ortodoxă Română 

O temă destul de interesantă este 
Biserica, și aici vorbim de Biserica Orto- 
doxă Română. De la instaurarea comunis- 
mului până în 1989 Biserica Ortodoxă 

Română a fost cea care a sprijinit până la 
capăt regimul. 

Foarte interesant este că unii dintre 
politicienii comuniști au avut contacte cu 
biserica și chiar la înmormântarea tatălui 
lui Nicolae Ceaușescu au fost prezenți 
preoţi, ceea ce este bizar pentru acea 
perioadă! Chiar și în prezent lucrurile nu 
sunt în cea mai bună situaţie, mai bine de 
jumătate din preoți sunt neutri sau chiar 
sunt împotrivă ca România să aibă o 
apartenență la vreo organizaţie interna- 
țională occidentală. Cu siguranță BOR nu 
va deveni o forță care să sprijine dezvolta- 
rea României ca fiind o tară democratică și 
occidentală. Dacă oamenii cred în Dum- 
nezeu, aceasta nu înseamnă automat și o 
fidelitate față de instituția pe care o numim 
- Biserica. Este foarte trist deoarece cu 
venirea comuniștilor a dispărut și Biserica 
Română Unită, și s-a dat prioritate celei 
Ortodoxe. După cum ne arată unele date, 
foarte mulți preoți în timpul perioadei 
comuniste au fost colaboratori ai Secu- 
rității, și în prezent unii trăiesc bine mersi. 


Modernizare 

Trebuie să ne bucurăm că astăzi la 
școală învăţăm istoria adevărată, fără 
măsluiri etc. Avem dreptul de a vorbi ce ne 
dorim, avem partide politice pe care la ale- 
geri, de care ar fie ele: locale, parlamenta- 
re şi europarlamentare, le putem vota. 
Avem Centrul Anticorupție în Republica 
Moldova și DNA în România. 

O diferenţă mare este când mergem pe 
străzile oricărui oraș sau sat din România 
că nu mai vedem sloganuri comuniste, sta- 
tui de-ale lui Lenin sau chiar Stalin, nu mai 
vedem peste tot poze cu cuplul Ceaușescu. 

Incă o diferenţă ar fi că România din 
prezent şi cea comunistă au făcut și fac 

parte din organizații militare internaţionale, 
dar acestea au avut și au doctrine și sco- 
puri diferite. In timpul perioadei comuniste 
făceam parte din „Pactul de la Varșovia”, 
astăzi facem parte din NATO. 


Demografia 

Interesant dacă s-a schimbat numărul 
demografic al României? Şi de ce? Uite că 
sa schimbat radical! In 1989 România 
avea 23,11 milioane de locuitori, pe când 
în prezent este de aproximativ 19,33 mi- 
lioane de locuitori. Cu siguranță știm că în 
perioada comunistă nu se putea face 
avort, dar nici să pleci din țară, doar în ca- 
zuri excepționale. Uite că vedem diferența, 
și este destul de mare. Cu siguranță și știm 
răspunsul. De ce? Deoarece în prezent 
este tendința de a te duce acolo unde e 
mai bine, acolo unde se plătește mai bine, 
ceea ce face populaţia tării, emigrează, de 
aceasta avem o diasporă foarte mare. In 
anii '90 se spunea că României îi trebuie 
20 de ani pentru a-și reveni după comu- 
nism, însă, aflându-ne în prezent, ne dăm 
seama că ne mai trebuie tot atât, pentru a 
fi pregătiți să devenim un stat absolut uni- 
tar, democratic și indivizibil. 


Presa și TV 

Astăzi, față de perioada comunistă, 
avem foarte multe canale TV, unele afiliate 
unor partide politice, altele independente, 
dar le avem, pe când în cealaltă perioadă 
era doar un singur canal (1985) iar progra- 
mul acestuia era doar de 2-3 ore în zilele 
lucrătoare. 


Minoritățile 

O altă diferenţă privește idea de mino- 
ritate. In prezent, România este una dintre 
țările care a rezolvat problema minorităților 


pe cale democratică, însă această demo- 
cratie deseori dă prea mult frâu libertății, 
care deseori nu se termină cu cel mai bun 
sfârșit, ca de exemplu Ținutul Secuiesc 
(Harghita și Covasna). 

Știm că cea mai mare minoritate o 
alcătuiesc maghiarii, iar cel mai locuit teri- 
toriu din România de maghiari este Ținutul 
Secuiesc. Aici deseori se întâmplă neîn- 
telegeri între români și maghiari. In prezent 
minoritățile din România sunt tratate 
democratic, și anume prin: canale TV, tea- 
tre, opere, școli, universităţi, radio etc. în 
limba maternă, dar cu condiția că aceștia 
(aici vorbim de elevi) sunt obligaţi să învețe 
și limba română, ceea ce este absolut 
corect, pentru că aflându-te pe teritoriul 
României și locuind aici ești obligat să 
cunoști limba de stat. Pe când în perioada 
comunistă lucrurile stăteau cu mult mai 
prost. Trebuie să specific că elevii erau 
obligați să învețe nu doar româna, dar și 
celelalte materii în română. In acei ani s-a 
încercat să se șlefuiască și să se ascundă 
termenul de „minoritate”. 

Pe lângă maghiari avem și germani, 
însă soarta lor a fost cu mult mai dure- 
roasă în perioada comunistă. Dacă în pre- 
zent Președintele României este de etnie 
germană, o minoritate din punct de vedere 
etnic, se vede că lucrurile au evoluat mult. 
Pe când în perioada comunistă, și după 
terminarea celui de-al Doilea Război Mon- 
dial, numeroși germani au fost deportaţi în 
URSS fiind consideraţi naziști de către 
armata sovietică. 


Femeile 

Știm că regimul comunist în oarecare 
măsură a egalat cele două genuri din 
punct de vedere economic, dar a făcut 
imposibilă asocierea liberă și reprezenta- 


rea intereselor individuale. Nu a clintit 
patriarhatul tradiţional din familie, dar a 
înscăunat, prin suprapunere, patriarhatul 
politic și a făcut imposibilă orice opoziție — 
evident și pe cea de tip feminist. In prezent 
femeile au ajuns dependente economic de 
resursele bărbaţilor, deși ele au intrat în 
șomaj într-o proporție mult mai mică și 
continuat să câștige banii necesari pentru 
traiul lor și al familiilor lor. Cu siguranță 
femeile se implică mai puţin în viata 
politică, dar este ceva interesant la mijloc, 
foarte multe funcţii importante în stat, sau 
în Consiliul European din partea României 
sunt reprezentate din partea genului femi- 
nin. De exemplu: Prim-ministru, Viorica 
Dăncilă'; primul procuror general euro- 
pean, Laura Codruța Kövesi. 

Și aici trebuie de adăugat că în pre- 
zent, în preajma alegerilor prezidenţiale 
din 2019, locul trei în sondaje este ocupat 
de doamna Viorica Dăncilă. 


Prezent 

După o scurtă perioadă de rătăcire 
(anii '90) pe calea căutării unei dezvoltări 
originale, clasa politică de la București s-a 
conectat la idea transatlantică și a făcut 
concesii unei societăți altminteri divizate: 
s-a decis să meargă pe calea integrării 
NATO și UE. Deși în primii ani de după 
această decizie lucrurile nu au mers liniar, 
având evoluţii interne și mai ales externe 
foarte sinuoase, comunitatea occidentală a 
fost definitiv convinsă de opțiunea Bu- 
cureștiului, și integrarea tării în cele două 
blocuri occidentale s-a realizat în prima 
decadă a anilor 2000. Acest lucru a deter- 
minat o dezvoltare economică în ritmuri 


' La data redactării eseului d-na Viorica Dăncilă era 
încă Prim-ministru al României (n.red.). 

înalte și recuperarea unor decalaje istorice 
față de Vest într-un timp destul de scurt. 
Astăzi, în 2019, România a ajuns să aibă 
cel mai înalt ritm de creștere din Uniunea 
Europeană (aproape 6%), iar valoarea 
PIB/locuitor (în cifre comparabile - standar- 
dul PPS) a ajuns la 60% din media Uniunii 
(plecând de la nivelul de 30-34%). Ro- 
mânia a devenit unul dintre „tigrii econo- 
mici” ai UE și unul dintre motoarele de 
creștere ale Uniunii. Primul mandat al Ro- 
mâniei la Președinția Consiliului UE s-a 
derulat în contextul unor procese de 
anvergură care vor modela Uniunea Euro- 
peană. Cu siguranță România a acționat în 
calitate de Președinţie a Consiliului UE, ca 
un veritabil mediator impartial pentru a ge- 
nera soluții în vederea avansării agendei 
europene. Summit-ul de la Sibiu din 9 mai 
2019, a reprezentat un moment important 
în demersurile privind viitorul Uniunii 
Europene. 

Insă oricât de bine ar sta lucrurile în 
România, sunt și probleme care încă nu 
sunt rezolvate precum: 

— 40% dintre gospodării nu beneficiază 
de canalizare și apă curentă (sate și subur- 
biile orașelor) 

- Foarte dureros este că potrivit statis- 
ticilor românii sunt europenii care citesc cel 
mai puțin. 

- România posedă aproximativ 750 de 
kilometri de autostradă 

- România este o tară cu una dintre 
cele mai mari diaspora 

- Teritorii locuite de o majoritate româ- 
nească sunt în afara tării. 

Sigur că o guvernare mai atentă la 
detalii ar fi produs efecte și mai pronunţate 
şi sigur că românii sunt nemultumiti de rit- 
mul de creștere, dar, indiscutabil, tendința 
economiei românești este pozitivă, cu 
pantă mai rapidă decât creșterea mediei 
UE și de reducere a decalajelor istorice de 
dezvoltare dintre noi și Vest. 

MARIA TOACĂ 


Nu-i uită Maica Românie! 
Le împletesc cununi cerești 
urmașii de la Horecea-Mănăstire 


Recviem pentru 7 ostași români, eroi necunoscuti ai neamului românesc de lângă Prut 


Cât de nedrepte și greșite ne sunt 
uneori părerile despre tinerii din jurul nos- 
tru. De fapt, nu uneori, ci deseori spunem 
că-i preocupă numai distracţiile și bunăsta- 
rea, că nu se interesează de istoria și tre- 
cutul tragic al neamului, că nu le pasă de 
materna lor limbă română. Și oare nu e 
adevărat? Intuiesc această întrebare pe 
buzele multor cititori. La o emoţionantă în- 
trunire duhovnicească de comemorare a 
șapte ostași români omorâți în 1941 pe 
malul Prutului, la Scutelea (suburbie a 
Cernăuţiului), și înmormântați în cimitirul 
Mănăstirii cu hramul Nașterea Maicii Dom- 
nului, am întâlnit un tânăr care mă face să 
gândesc altfel despre generația jună de 
astăzi. N-aș vrea să cred că Vladislav 


Zvirid (nume de familie foarte răspândit la 
românii din Horecea) este doar o exceptie. 

Stătea smerit şi sfios în spatele 
preoților care oficiau slujba de pomenire. 
Cu excepția soților Mariana și Gheorghe 
Strut, era unicul tânăr printre enoriașii de 
vârstă mai înaintată. Cu un zâmbet timid și 
o pioasă plecăciune a răspuns la multumi- 
rile arhimandritul Veniamin, starețul Mă- 
năstirii, adresate tuturor enoriașilor, dar în 
primul rând acestui băiat pentru crești- 
neasca lucrare și mobilizare a creștinilor la 
renovarea mormintelor celor șapte eroi 
necunoscuţi. Pentru că orice faptă bună 
are în spate un animator. 

Vladislav mi-a povestit că a preluat 
istoria acestor șapte morminte de la stră- 

bunica sa, născută în 1929. Era micut 
când venea cu ea la biserica de aici. După 
slujbă intrau în cimitir, dar înainte de a se 
închina la mormintele neamurilor, străbu- 
nica aprindea lumânări la eroii necunoscuti 
și-i dădea de grijă copilului să nu uite de 
aceste morminte, iar când va crește să 
cosească iarba din jur și să le aducă câte 
o floare. Vladislav mi-a mărturisit că limba 
română o știe de la străbunica și de la 
bunicile Veronica și Mărioara, iar să 
citească românește, fiind instruit în școală 
ucraineană, a învățat singur. 

Citind prin ziare că în cutare sau în 
cutare localitate românească gospodarii 
au înălțat un monument ori o cruce în me- 
moria martirilor, se întreba: „Dar la noi la 
Horecea nu sunt oameni gospodari?”. 
Ajungând la anii ce-i aveau cei șapte 
ostași necunoscuţi, seceraţi în floarea vâr- 
stei de gloanțele dușmanilor care au nă- 
vălit peste noi, tânărul a stăruit să se toar- 
ne un fundament în jurul acestor mici cruci 
ca să nu se calce pe morminte. Drept că și 
până la înfăptuirea acestei lucrări, starețul 
Veniamin și obștea mănăstirii întrețineau 
casa de veșnică odihnă a eroilor într-o 
stare bună. Datorită faptului că starețul le 
propovăduiește enoriașilor cultul eroilor, 
învățându-i că și morții au nevoie de dra- 
goste creștinească, a găsit ușor susținerea 
horecenilor, mai ales a Ilviei Cudla, o ro- 
mâncă energică și cu suflet generos, gata 
să pună umărul la orice faptă nobilă. A um- 
blat pe la case, a adunat bani pentru mate- 
riale și lucrători. Unii l-au ajutat cu bani, 
alții cu munca, gospodinele cu bucate pen- 
tru meșteri. Doar la Scutelea și Horecea 
Urbană trăiesc destui oameni care au auzit 
de la părinţii lor cum au fost omorâți cei 
şapte ostași români. Inainte de începerea 
rugăciunii întru pomenirea lor, i-am întâlnit 

la poarta mănăstirii pe Gheorghe Zovirid, 
Dumitru Voronca, Ştefania Zdărciuc, care 
mi-au povestit cum alergau în copilărie prin 
pădurea Horecei, îndesată de plumbi și 
movile care acopereau oseminte de eroi. 
Jurnalista Aurica Ţâbuleac, care a adunat 
multe mărturii dramatice de-a lungul vieții 
consacrate radioului, cunoaște despre cei 
șapte anonimi de la bunica ei, loana 
Zvonețchi, care a avut nenorocul să fie 
martoră a tragediei și s-o poarte până la 
capătul vieții în suflet. lată doar un crâmpei 
reluat de dna Aurica din jalea bunicii sale: 
„Cinci din cei care zac aici au fost omorâţi 
în grădina noastră. Bunica i-a bocit atunci 
pe malul Prutului și vărsa lacrimi la mor- 
mintele lor, pentru că, plângea ea, erau 
frumoși și foarte tineri, aproape copii... Ea 
îmi povestea și de-o minune, cică pe unul 
din morti l-au recunoscut drept fiul lor niște 
oameni din Mahala sau Boian. L-au luat 
să-l înmormânteze în satul natal. lar după 
sfârşitul războiului, feciorul lor s-a întors 
nevătămat acasă. Vă imaginati ce bucurie 
au avut acei părinți!”. 

La o depărtare de mai bine de șapte 
decenii, valuri de bucurie se revărsau din 
cântările preoților ce-și adunaseră eno- 
riașii la slujba de pomenire, și soarele ne 
zâmbea prin năframa plumburie a norilor la 
fiecare acord de glorificare a eroilor intonat 
de vocea unduioasă a dascălului Alexan- 
dru Voronca, de parcă n-am fi participat la 
un eveniment de tristă comemorare. Cu 
câțiva enoriași din parohia sa a venit 
părintele Gheorghe, preotul noii Biserici 
loan cel Nou de la Suceava. Sub regimul 
sovietic Biserica de la Horecea-Mănăstire 
era unicul locaș de închinare rămas nefe- 
recat pentru creștinii din această suburbie 
a Cernăuţiului, la altarul căruia românii 
auzeau limba lor maternă. 


Despre fericirea de a-i cinsti cu adâncă 
pietate pe eroii căzuți pe câmpul de bătălie 
pentru apărarea Patriei, neamului, limbii 
române și credinței ortodoxe a înălțat o 
odă duhovnicească preotul Pavel, parohul 
Bisericii Inălțarea Domnului. Să luăm 
aminte la cuvintele cucernicului părinte: 
„Nu s-a împlinit ca acești șapte ostași, 
porniţi să-și apere Neamul și Țara, să se 
întoarcă la cei dragi ai lor. Le-am rămas noi 
cei mai apropiaţi și mai dragi ca să le 
purtăm cinstea, gloria, scopul pentru care 
ei au murit. Ei au luptat pentru pământul și 
libertatea noastră. Noi le suntem urmașii. 
Știu că starețul Veniamin nu doar că are 
grijă de morminte, ci se roagă pentru ei în 
fața Sfântului Altar. Și n-are importanţă în 
ce limbă se roagă, căci în faţa lui Dum- 
nezeu toți suntem creștini. Granițele, etnia, 
convingerile religioase nu ne pot opri să 
aducem un respectuos omagiu acestor 
ostași. Mergând la război ei și-au asumat 
moartea, dar s-au jertfit pentru pământul 
lor, pentru viitorul copiilor și nepoților. Ve- 
dem că istoria se schimbă după poftele 
unor oameni care vroiau să dăinuiască nu- 
mai limba și etnia lor. La Dumnezeu, însă, 
nu există rus, ucrainean, român etc. Toti 
suntem creștini și trebuie să ne iubim, indi- 
ferent în ce limbă vorbim, visăm, ne ru- 
găm... Nu răspundem cu ură celor ce ne 
urăsc, ne rugăm să înceteze războaiele din 
lumea întreagă. In Ucraina cuvântul PACE 
înseamnă viață. Și acești ostași români au 
căzut pentru demnitatea, libertatea și păs- 
trarea credinței noastre strămoșești. 
Exemplul lor ne face să fim devotați Pa- 
triei, Neamului, Credinței noastre Orto- 
doxe. Lângă aceste morminte ne întărim în 
demnitate și primim sporire în virtute”. 

Semn că maica România nu-i uită a 
fost coroana tricoloră depusă la morminte 


de consulul lonel Mitea, mesajul transmis 
de dumnealui din partea Consulului Ge- 
neral lrina-Loredana Stănculescu, precum 
și placa de granit cu inscripția „In memoria 
martirilor neamului românesc” — ofranda 
adusă eroilor de Consulatul General al Ro- 
mâniei la Cernăuţi. Cu flori și ecoul memo- 
riei sângerânde s-a închinat martirilor pro- 
fesorul Ilie Popescu, președintele Socie- 
tății regionale „Golgota”. Petru Grior, pre- 
ședintele Centrului de cercetări istorice și 
culturale (Cernăuţi), a evocat un caz cutre- 
murător, când fiica eroului de război Toa- 
der Jupui din județul Buzău, căzut în Basa- 
rabia, pe malul Nistrului, a găsit mormântul 
tatălui după o căutare de 60 de ani, în cimi- 
tirul ostășesc din Voloșkove, raionul Secu- 
reni. Acesta-i un exemplu viu ce înaintează 
în fata generaţiei tinere de astăzi imperati- 
vul cercetărilor, datoria de a nu lăsa în pa- 
ragină cimitirele ostășești, de a nu călca pe 
morminte ce adăpostesc osemintele lup- 
tătorilor români. Drept confirmare a muncii 
sale, el a dat citire a șapte nume de martiri 
din Horecea, uciși la intrarea trupelor so- 
vietice: Simion Cotoman, 38 ani (soția 
Domnica și 3 copii), loan Pivin, 37 ani (so- 
tia Aspazia și 3 copii), Gheorghe Strolec, 
30 ani (părinții, surorile Ana și Saveta), 
Nicolae Ștefanovici, 36 ani (soția Eugenia 
și 4 copii), Dănilă Verstiuc, 51 ani (soția 
Elena și 3 copii), Aurel Verstiuc, 14 ani, 
Elena Zvirid, 20 ani (părinții și trei fraţi). 

Aceștia fiind cunoscuţi, ar trebui să aibă 
astăzi urmași, adică are cine să-i pome- 
nească și să se roage pentru odihna lor 
într-o lume mai dreaptă. Dar și cei șapte 
necunoscuți din cimitirul de la Horecea-Mă- 
năstire au parte de un colţișor de rai cu flori 
și verdeață în proximitatea divinului emanat 
de sfântul locaș al Maicii Domnului. 

RADU EFTIMIE 


La despărțirea 


de Ştefan Racovitză 


Dragi prieteni, 

DI. lulian Gole, Președintele în exercițiu 
al Comunităţii Românilor din Elveţia, 
împreună cu Pr. Damian Ionescu, parohul 
bisericii noastre și subsemnatul din partea 
publicaţiei Căminul Românesc, avem trista 
misiune de a vă anunţa că miercuri, 16 
octombrie 2019, s-a săvârșit din viaţă cole- 
gul și prietenul nostru Ștefan Racovitză. 

S-a născut în 1936 la București și nu 
avea decât 9 ani când Armata Roșie ne-a 
invadat țara aducând cu ea ororile comu- 
nismului care s-au abătut asupra atâtor 
familii de români, dintre care familia 
Racovitză a plătit un greu tribut. Aruncaţi 
din propria casă, persecutați sub toate for- 
mele, Ștefan și-a petrecut adolescența în 
regim de domiciliu forțat la Câmpulung 
Muscel. În ciuda piedicilor ce i s-au pus în 
cale reușește să intre la Facultatea de 
Biologie din București, de unde este exma- 
triculat în ultimul an ca „dușman de clasă” 
şi trimis pentru „reeducare” la munci agrico- 
le. Reușește totuși să-și termine studiile în 
1962, dar nenorocita de etichetă „dușman 
de clasă” i-a rămas lipită pe frunte ca un 
blestem atât timp cât a trăit în România 
comunistă. De altfel amarele amintiri din 
acele vremuri avea să le strângă și să le 
publice în cartea Scene din viața unui 

dușman de clasă (al poporului), ce avea să 
se publice în 2010 la editura Curtea Veche 
din București. 

Vicisitudinile și nedreptăţile suferite nu 
l-au zdrobit, așa după cum ar fi dorit 
comuniștii, ci mai degrabă l-au întărit, l-au 
sensibilizat la tot ceea ce se cheamă 
politică, l-au îndemnat să-și strige revolta 
fată de orice regim de dictatură și fată de 
nedreptățile cauzate de acesta. Strigătul lui 
de revoltă s-a transformat în ceea ce avea 
să-i devină o a doua profesie, aceea de jur- 
nalist independent și analist politic. A citit și 
studiat enorm în domeniul politologiei, 


devenind un adevărat specialist în materie. 

In 1978 părăsește România comunistă, 
ajunge la Geneva, unde profesează în 
domeniul învățământului, lucrând mai întâi 
ca profesor, iar apoi ca cercetător la Ser- 
viciul de Cercetări Pedagogice, de unde a 
și ieșit la pensie. 

Comunitatea noastră funcționa încă din 
1976 ca asociaţie de solidaritate a refu- 
giaților politici și de denunțare a regimului 
comunist criminal din România, așa că 
Ștefan s-a apropiat în mod firesc de noi, 
participând la acţiunile noastre, unele cu 
caracter politic, altele cu caracter socio-cul- 
tural și cultural. Imi aduc aminte că timp de 
ani îndelungaţi a fost responsabil cu barul 
la chermezele noastre. 

In 1992 a preluat de la lon Broșteanu 
redacția Căminului Românesc, pe care l-a 
transformat într-o publicaţie de ținută și 
prestigiu care depășește cu mult posibi- 
litățile noastre materiale și umane. Era un 
fel de factotum al Căminului Românesc, de 
la autor de articole, la activități de marke- 
ting (el a reușit să adune pe mai toți autorii 
care fac și astăzi să trăiască revista), la 
tehnoredactare, și până la căratul sacilor la 
Poștă în vederea expedierii, Ștefan era pre- 
zent peste tot, neobosit și entuziast. A acti- 
vat și în cadrul Comitetului, iar în anii 2011- 
2012 a fost și Președinte al Comunităţii. 

In perioada 2013-2014, dându-și se- 
ama că vârsta începe să-și spună cuvântul, 
și dorind din toată inima ca revista să-i 
supraviețuiască, a început să se uite în jur 
pentru a găsi pe cineva mai tânăr ca să 
preia ștafeta. Grea treabă, căci scoaterea 
revistei implica săptămâni întregi de 
muncă, sarcină pe care cei cu servicii, fami- 
lie și copii sunt mai reticenti să și-o asume. 
Până la urmă am acceptat să preiau eu 
aceeași treabă, deși ne despart numai 6 


ani de vârstă, dar ne-am zis ca va fi o 
perioadă tranzitorie, dar aceasta durează 
până în ziua de astăzi și nu prea se prevăd 
schimbări în viitorul apropiat. Ștefan mi-a 
predat în întregime partea administrativă și 
tehnică, dar a continuat să scrie și să acti- 
veze cu aceeași vigoare ca și înainte (ulti- 
mul articol i-a apărut în martie 2019), până 
când boala și suferința l-au țintuit la pat. 

Astăzi pierdem cu toții, atât familia cât și 
noi, un om de o calitate excepțională, un 
prieten devotat, un suflet generos, iubitor al 
lucrului bine făcut, exigent cu ceilalţi, dar și 
cu el însuși. Revista Căminul Românesc îl 
pierde pe cel care i-a fost părinte timp de 
27 de ani, dar va încerca să-i supravie- 
tuiască. Deși lipsită de pana maestrului, 
rubrica de analize politice, domeniul său 
preferat, va continua să existe pe măsura 
priceperii noastre. 

Dragă Ștefane, vom vărsa o lacrimă 
pentru sufletul tău bun și generos, te vom 
însoți în gând pe drumul fără de întoarcere 
pe care ai pornit și ne rugam la Bunul 
Dumnezeu să-ți ierte greșelile pe care cu 
toții le facem pe astă lume, să-ţi asigure 
mântuirea sufletului și odihna trupului. 

Te asigurăm ca iubita ta soţie, Helga, nu 
rămâne singură pe această lume și va fi 
înconjurată de toată dragostea și prietenia 
pe care ti-am purtat-o și tie. 

Cu multă dragoste și toate gândurile 
bune din partea membrilor Comunităţii, a 
autorilor și cititorilor Căminului Românesc 
și a tuturor celor care te-au cunoscut. 
Dormi în pace! 


Ceremonia religioasă a avut loc în 25 
octombrie 2019, la Biserica maramureșeană 
din Chêne Bourg, iar înhumarea în careul româ- 
nesc din cimitirul comunal Th6nex. 

COMUNICAT DE PRESĂ 


A doua campanie 


de investigaţii arheologice 
desfășurate de IICCMER 


în mun. Caransebeș, 
jud. Caraș-Severin 


București, 25 octombrie 2019. Institutul de Investigare a Crimelor Comunismului și 
Memoria Exilului Românesc (IICCMER) în colaborare cu Parchetul Militar Timișoara a 
desfășurat în perioada 15-18 octombrie 2019 a doua campanie de investigații arheologice 
în mun. Caransebeș din județul Caraș-Severin. Acţiunea a continuat cercetările începute 
în cursul lunii iunie 2019 în curtea Cercului Militar din oraș, unde au fost descoperite mai 
multe morminte despre care se presupune că unele ar putea aparține unor opozanți anti- 
comuniști uciși în timpul anchetelor Securităţii sau executaţi prin împușcare în urma unor 


sentințe judecătorești. 


În urma unei petiţii primite la Institut în 
2017 am fost informaţi că în primăvara anu- 
lui 1977, cu ocazia efectuării unor săpături 
pentru fundaţia unui bloc ce urma să se 
ridice în curtea Casei Armatei din Caran- 
sebeș, astăzi Cercul Militar, au fost desco- 
perite câteva morminte de înhumaţie care, 
pe baza inventarului funerar şi a situaţiei de 
context, se puteau data în perioada de la 
mijlocul secolului XX. Cazul fiind atunci mu- 
șamalizat, nu se cunoaște care a fost soar- 
ta osemintelor dezvelite. 

Clădirea care adăpostește Cercul Mili- 
tar, aflată pe str. Nicolae Bălcescu la nr. 5, 
a fost construită în anul 1885 ca liceu pen- 
tru fete, funcționând cu această destinaţie 
până în anul 1944 când a fost trecută în ad- 
ministrarea Armatei. După informațiile de 
care dispunem, imobilul a servit timp de 

câțiva ani ca sediu pentru Comandamentul 
Unic Teritorial Timiș, o structură militarizată 
a Securității comuniste, înființată în ianua- 
rie 1949, care a coordonat acţiunile represi- 
ve îndreptate împotriva grupărilor de parti- 
zani anticomuniști din zona Banatului. In 
apropiere, într-o clădire situată pe strada 
Horia, până prin anul 1959 s-a aflat și se- 
diul Securităţii din Caransebeș, iar în veci- 
nătate se află și fosta clădire a penitenciaru- 
lui, astăzi cu destinație de unitate școlară. 
Prin sediul Securităţii și prin penitencia- 
rul din Caransebeș au trecut foarte multi 
partizani anticomuniști și sprijinitori ai aces- 
tora din grupările și organizaţiile de rezis- 
tentă bănățene, care după ce au fost 
capturați și retinuti au fost aduși și anchetati 
aici, unii fiind dispăruţi fără urmă până în 
zilele noastre. Se cunoaște că în unitatea 


carcerală au avut loc mai multe execuţii 
prin împușcare a unor persoane condam- 
nate la moarte prin sentințe judecătorești. 
După unele mărturii, câteva execuții au fost 
făcute chiar în curtea Cercului Militar, exis- 
tând suspiciunea că trupurile victimelor ar fi 
fost îngropate undeva în zonă. 

Pentru verificarea informațiilor sesizate, 
în curtea Cercului Militar s-a organizat o 
primă intervenţie arheologică care s-a 
desfășurat în cursul lunii iunie 2019, 
săpăturile fiind efectuate în apropierea unui 
bloc cu destinaţie de cămin pentru cadrele 
militare din garnizoana orașului, sub care, 
în anul 1977, au fost descoperite oseminte- 
le umane. Cercetările s-au concentrat pe 
laturile de nord și de est ale clădirii, în 
spaţiile neocupate de suprafeţe betonate 
sau de alte amenajări. S-a actionat cu mij- 
loace manuale și mecanizate, fiind practi- 
cate patru unități de săpătură sau secțiuni 
arheologice, suprafața însumată a acestora 
fiind de 38,54 mp. Intr-o secţiune executată 
în partea răsăriteană a blocului, spre fostul 
penitenciar a cărui incintă se învecinează 
cu curtea Cercului Militar, s-au descoperit 
două schelete umane dispuse pe direcția 
est-vest, unul având membrele inferioare 
orientate spre răsărit, iar celălalt spre apus. 
Cele două schelete, înhumate la o adânci- 
me apropiată, au fost deranjate parțial de o 
groapă contemporană în care se aflau res- 
turi de materiale de construcție folosite la 
ridicarea blocului. Defuncţii au fost îngro- 
pati fără sicriu și nu au avut obiecte de in- 
ventar funerar sau resturi de vestimentaţie. 

Avându-se în vedere descoperirea 
acestor morminte într-o zonă centrală a 
orașului unde nu se cunoaște ca în trecut 
să fi existat vreun cimitir organizat, s-a 
hotărât continuarea investigaţiilor arheolo- 
gice prin organizarea unei noi campanii de 


săpături, care s-a desfășurat în perioada 
15-18 octombrie 2019. S-a practicat o 
singură unitate de săpătură cu dimensiunile 
de 10,50 x 2,50 metri, plasată în partea 
răsăriteană a blocului, dispusă cu laturile 
mai lungi pe direcţia nord-sud și paralelă cu 
secțiunea unde în vară s-au găsit cele două 
schelete, între cele două secţiuni fiind 
păstrat un martor de pământ. Suprafața 
mare ce trebuia excavată și consistenta 
dură a solului a făcut ca săpătura să fie 
realizată parțial cu un utilaj mecanizat. In 
cadrul de secțiune cercetat au fost desco- 
perite și dezvelite alte 11 morminte, nu- 
mărul total al mormintelor identificate în 
cele două campanii de săpături fiind de 13. 
Defuncţii au fost înhumați la adâncimi dife- 
rite, care au variat între — 1,23 și — 1,77 
metri. Din cele 11 morminte descoperite 
doar două au fost surprinse integral în 
cadrul cercetat (M.6, M.7), restul schelete- 
lor intrând mai mult sau mai puțin în profilul 
de est al secţiunii, acestea urmând să fie 
dezvelite și recuperate integral într-o cam- 
panie viitoare. Inhumările au fost făcute în 
gropi individuale în cazul a cinci morminte 
(M.3, M.6, M.7, M.8, M.9), precum și în 
două gropi comune, una conținând schele- 
tele a două persoane (M.4-M.5) și una a 
patru persoane (M.10-M.13). Deși nu s-au 
descoperit urme de lemn putrezit provenit 
explicit de la sicrie, prezența unor cuie 
confecționate manual la câteva morminte, 
presupune că în aceste cazuri înhumările 
defuncţilor s-au făcut în sicriu. Gropile mor- 
mintelor aveau o dispunere pe două directii 
principale, nord-sud și est-vest, însă orien- 
tarea scheletelor în groapă era diferită de la 
caz la caz, acestea fiind așezate cu capul 
într-o parte sau în alta a celor două direcții. 
La nici un mormânt nu s-au găsit resturi de 
vestimentaţie sau de încălțăminte. In 

schimb, la două morminte s-au descoperit 
niște obiecte de inventar funerar cu carac- 
ter religios care apartin mediului catolic. 
Astfel, de la M.6 s-a recuperat un crucifix 
din bronz reprezentându-l pe Isus răstignit 
pe cruce și un mic medalion de pelerinaj 
confecționat din argint, un medalion similar 
dar cu alte reprezentări grafice fiind desco- 
perit și la M.7. Fiind niște obiecte religioase 
de largă utilitate, pe baza analogiilor nu pot 
fi stabilite cronologii exacte de datare, ast- 
fel de piese fiind produse și răspândite pe 
spaţii largi în Europa într-o perioadă de 
timp care ajunge până în epoca con- 
temporană. In ceea ce privește cele două 
gropi comune identificate, având în vedere 
pozițiile in situ ale scheletelor, rezultă că 
trupurile defuncților au fost aruncate în 
groapă la momentul înhumării. Prezenţa 
unor oseminte răvășite în unele gropi de 
înmormântare, care provin de la morminte 
mai vechi ce au fost deranjate parțial sau 
integral, indică o succesiune de înhumări 
care s-au derulat într-un interval de timp 
ceva mai îndelungat. Acest lucru presupu- 
ne că în acest spatiu funerar, necunoscut 
de nimeni și nicăieri menţionat în documen- 
tele istorice sau în literatura de specialitate, 
s-au făcut înhumări încă înainte de perioa- 
da comunistă, iar ca ipoteză de lucru, se 
poate avansa teoria că cel puţin o parte din 
aceste morminte s-ar afla în legătură cu 
trecutul penitenciarului aflat în vecinătate. 
Imobilul fostului penitenciar a fost construit 
între anii 1911-1913, anterior în oraș exis- 
tând o unitate de detenţie cu capacitate 
redusă, amenajată în subsolul clădirii 
Tribunalului, acest edificiu fiind ridicat la 
începutul secolului al XIX-lea. 

In stadiul actual al cercetărilor nu avem 
deocamdată indicii certe care să demons- 
treze că unele din mormintele descoperite 

apartin unor oameni executati prin împus- 
care sau uciși prin alte metode de Se- 
curitate, însă împrejurările, mărturiile și u- 
nele documente din fondul arhivistic al fos- 
tei Securităţi susțin această posibilitate. 
Toate osemintele descoperite au fost recu- 
perate și predate către Institutul de Me- 
dicină Legală din Timișoara, urmând să fie 
introduse în circuitul oficial al analizelor de 

specialitate. Rezultatele medicale vor oferi 
anumite răspunsuri la unele din incertitudi- 
nile care acum planează asupra acestui 
Caz, 

In baza petiţiei primite la Institut și înain- 
te de prima intervenţie arheologică în teren, 
IICCMER a depus o sesizare la Parchetul 
Militar Teritorial Timișoara, care a deschis 
pe acest caz un dosar de cercetare penală. 
Complexitatea deosebită pe care o prezintă 
cazul precum și posibilele sale legături cu 
anumite fapte din trecutul recent, reclamă 
continuarea cercetărilor arheologice în 
spațiile unde astăzi se mai poate interveni 
prin săpătură. 

Cercetările au fost efectuate de o 
echipă de arheologi de la IICCMER și 
muzeele de istorie din Aiud, Alba lulia și 
Turda, alcătuită din Gheorghe Petrov 


(organizatorul și responsabilul acțiunii), 
Marius Oprea, Paul Scrobotă, Gabriel Rus- 
toiu și Horaţiu Groza. Acţiunea a fost spri- 
jinită de Muzeul Judeţean de Etnografie și 
al Regimentului de Graniță Caransebeș și 
s-a desfășurat în colaborare cu Televiziu- 
nea Română. 


Foto: 1-2: Aspecte din timpul lucrărilor de cercetare arheo- 
logică; 3: Mormântul comun cu rămășițele pământești a 
patru persoane (M.10-M.13); 4: Demontarea și extragerea 
osemintelor unui defunct. Sursa foto: IICCMER. 
htips://mww.iiccr.ro/rezultatele-celei-de-a-doua-campanii- 
de-investigatii-arheologice-desfasurate-de-iiccmer-in-mun- 
caransebes-jud-caras-severin/ 

MARIA-CĂTĂLINA NOMOLOȘANU 


Istoria în filme 


Cum putem vedea istoria? Este o între- 
bare ce mai rar se pune în afara orelor de 
curs, școală ș.a. Istoria poate fi văzută mai 
mult decât o înșiruire de date și evenimen- 
te. Poate fi vorba despre ceea ce se ascun- 
de dincolo de acţiuni? 

Istoria românească contemporană a- 
bundă în subiecte fascinante ce reprezintă 
o sursă de inspirație pentru o serie de 
ecranizări, oferind realism şi unicitate. Pen- 
tru mulți regizori aspectul dramatic al isto- 
riei recente deschide o perspectiva pentru 
a ului publicul larg. Contextul social și poli- 
tic instabil al secolului al XX-lea, regimul 
comunist și schimbările ce se petrec în Ro- 
mânia fixează un punct de pornire către o 
lume inedită. 


„Cardinalul” (2019) 

Regia Nicolae Mărgineanu 

Închisorile comuniste inspiră curiozitate 
căci în anii '50 conducătorii Bisericii Greco- 
Catolice au fost arestaţi și închiși la Sighet 
sau în alte penitenciare. Acesta a fost 
punctul de plecare pentru realizarea filmu- 
lui „Cardinalul, ce prezintă o parte din via- 
ta episcopului luliu Hossu și perioada 
încercării de convertire fortată a acestuia în 
penitenciarul de la Sighet. În film sunt sur- 
prinse cu mult talent curajul și integritatea 
episcopului, care nu s-a temut de chinurile 
și torturile la care a fost supus de regim. 

Filmul este realizat în alb-negru și color 
și are la bază memoriile lui luliu Hossu, 
ceea ce oferă realism și credibilitate. Cu 
toate acestea, modul de interpretare a 
actorilor, cadrele impecabil alese dau origi- 
nalitate filmului. Este surprinsă și scena în 
care se anunță Unirea de la 1918 (luliu 
Hossu fiind cel care a citit proclamația de la 
1 Decembrie), probabil una dintre cele mai 
impresionante scene din film, în care se 
poate observa emoția și patriotismul. 


Ideea regizorului este și de a pune 
accent pe suferințele din închisorile comu- 
niste, cu imagini bine alese. Ceea ce se 
întâmplă în interiorul acestora este redat în 
alb-negru, iar scenele din afara lor color. 
Astfel se conturează un contrast între 
lumea închisorilor și cea de dincolo de zidu- 
rile gri. Imaginile au un imens impact emo- 
tional asupra celor care urmăresc filmul. 


„Între chin și amin” (2019) 

Regia Toma Enache 

O altă închisoare cunoscută pentru 
metodele de tortură la care au fost supuși 
deţinuţii de acolo a fost cea din Pitești. 
Cutremurătorul program de spălare a creie- 
rului prin tortură cunoscut ca „Fenomenul 
Pitești” sau „Experimentul Piteşti” i-a adus 
renumele, sute de victime directe și indirec- 
te ducând această poveste mai departe. 

Subiectul este adus în atenția publicului 
în cutremurătorul film „Intre Chin și Amin”, 
care creionează transformarea victimelor în 
călăi, cei torturati ajungând, la rândul lor, să 
tortureze. Povestea este una tulburătoare, 
fiind o parte din istoria României ce nu este 
povestită prea des în școli. Frica şi dispera- 
rea foștilor deținuți se poate vedea pe chi- 
purile actorilor, care au reușit o performan- 
tă dramatică de a se transpune în pielea 
personajelor. 

Este dificil să cuprinzi tragedia ororilor 
de la Pitești, însă pelicula reușește să le 
surprindă cu multa acuratețe. Păcatul celor 
închiși de comuniști la Pitești a fost că re- 
prezentau „dușmanul de clasă”, ce trebuia 
exterminat. Acţiunea descrie povestea unui 
compozitor care ajunge în reeducarea din 
Pitești. Din fericire el supraviețuiește tortu- 
rilor și compune cântecul „Odă lui Dumne- 
zeu”, căci numai credința a fost cea care l-a 
tinut în viață. 


Încă din titlu se poate observa că se 
pune în discuţie lupta între adevăr și spe- 
ranță, între umanitate și dezumanizare. De- 
și filmul oferă la început impresia că ac- 
centul este pus pe o poveste de dragoste, 
acest este numai un substrat, scenele de 
violență și teroare constituind esența na- 
rativă a filmului. 


Una dintre cele mai tulburătoare scene 
este cea în care, în ziua de Paște, unul din- 
tre deținuți este pironit și crucificat. Este o 
secvență sensibilă care pune în evidență 
tema credinței, singurul element de stabili- 
tate pentru deținuții victime ale teribilelor 
torturi. 

Inaugurarea Casei Memoriale 
„luliu Maniu” de la Bădăcin 


Sâmbătă, 12 octombrie 2019, la 
Bădăcin s-a inaugurat Casa Memorială 
„uliu Maniu”. La eveniment au participat 
PS Vigil Bercea (Episcopul greco-catolic de 
Oradea), dr. loan Boilă (strănepotul lui luliu 
Maniu), academicianul Emil Burzo (care a 
ridicat o statuie a lui luliu Maniu în Cluj- 
Napoca), prof. univ. dr. loan Bolovan (pro- 
rectorul Universităţii „Babeș-Bolyai”, Cluj- 
Napoca); lon-Andrei Gherasim (președinte- 
le executiv al Fundaţiei Corneliu Coposu și 
nepot al liderului PNȚ llie Lazăr); re- 
prezentanți ai partidelor politice (Ludovic 
Orban, președinte PNL, Dacian Cioloş, 
președinte Plus, Rareș Bogdan, europarla- 
mentar PNL, Ilie Bolojan, primarul munici- 
piului Oradea; parlamentari, primari din ju- 
dete din Ardeal, numeroși simpatizanți ai 
PNȚ și localnici. 

Programul evenimentului a fost urmă- 
torul: 

- Intonare Imnul Naţional (Formaţia 
Corală „General Traian Moșoiu” din Ora- 
dea) 

-= Slujba de sfintire a Casei Memoriale 
„Iuliu Maniu” și tăierea panglicii, P.S. Virgil, 
episcop greco-catolic de Oradea, împreună 
cu un sobor de preoți și Corul studenților de 
la Seminarul Teologic „Sfinţii Trei Ierarhi din 
Oradea” 

- Parastas în memoria familiei Maniu. 

- Depuneri de coroane la bustul lui luliu 
Maniu. 

- Intonare „Imnul Eroilor” (Corala Re- 
gală Transilvania din Cluj-Napoca) 

- Discursuri: PS Virgil Bercea (episcop 
greco-catolic de Oradea); Laurenţiu-Mihai 
Ștefan (Consilier Prezidenţial); Florin 


Florian (Prefectul Județului Sălaj); Acad. 
Emil Burzo (Academia Română); Prof. univ. 
dr. loan Bolovan (Prorector Universitatea 
„Babeș-Bolyai”); dr. loan Boilă (strănepotul 
lui luliu Maniu); Dacian Cioloș (președinte 
Plus); llie Bolojan (primarul municipiului 
Oradea); loan-Andrei Gherasim (Fundaţia 
Corneliu Coposu); Mesaj din partea Prin- 
tului Nicolae, citit de Vasile Chifor; Pr. Cris- 
tian Borz (paroh Bădăcin și iniţiatorul pro- 
iectului). 

- Intonare „Imnul lui luliu Maniu” (Corul 
„Urmașii lui luliu Maniu”, Bădăcin) 

- Recital Dinu lancu Sălajeanu 

— Miniconcert pian și vioară Ștefan 
Doniga și Diana Jipa 

— Vizitarea Casei Memoriale „Iuliu Ma- 
niu” 

— Agapă oferită de comunitatea greco- 
catolică din Bădăcin 

Casa din Dealul Țarinei de la Bădăcin a 
fost construită ca o casă de vară de tatăl lui 
luliu Maniu, loan Maniu, în 1879. Ulterior, 


până în 1930, ea a fost extinsă succesiv, 
ajungând la forma cunoscută azi. In apro- 
piere se află și mormintele membrilor fami- 
liei Maniu. 

In această casă s-au luat decizii impor- 
tante pentru români atât înainte de 1918 (a 
trecut pe acolo Simion Bărnuţiu, organiza- 
torul și conducătorul Revoluţiei Române de 
la 1848 din Transilvania, a cărui soră, Ilea- 
na, a fost bunica lui luliu Maniu; la 1892 
memorandiștii au definitivat textul Memo- 
randumului; oamenii politici care au realizat 
Marea Unire de la 1 Decembrie 1918), cât 
și în perioada interbelică (Nicolae lorga a 
fost oaspete în 1925; episcopii martiri în 
temniţele comuniste luliu Hossu, Valeriu 
Traian Frențiu și loan Suciu au celebrat în 
Capela casei; Corneliu Coposu, viitorul 
președinte al PNȚ-CD după 1989, a învățat 
aici tainele politicii). 

luliu Maniu tinea foarte mult la aceste 
locuri, unde, după cum spunea el „parcă și 
aerul este mai proaspăt. În liniștea grădinii 
lui uit greutățile zilnice, pentru că aici sunt 
cu adevărat acasă." 

In 1940 luliu Maniu a fost ultima dată în 
sat, iar la 8 februarie 1941 a lăsat prin tes- 
tament întreaga avere (inclusiv casa), 
Episcopiei Române Unite de Oradea, ca 
„pe domeniul de la Bădăcin să educe și 
instruiască tineri.” 

După arestarea lui, în 1947, o parte din 
mobilier a fost confiscată iar casa tran- 
sformată în depozit de îngrășăminte chimi- 
ce. In 1960 a devenit sediu de „gospodărie 
mixtă”, apoi, în 1971, „tabără pentru pio- 
nieri”, iar din 1982 „Cămin pentru copii cu 
handicap sever”. 

In tot acest timp au fost făcute o serie 
de modificări care au pus în pericol structu- 
ra de rezistență a clădirii. In 2000 ea nu era 

funcțională, iar ulterior a existat un real 
pericol de prăbușire. 

În anul 2003 preotul paroh greco- -catolic 
Cristian Borz a asumat repunerea în circuit 
a casei lui luliu Maniu, iar în 2011 a dema- 
rat proiectul de consolidare și reabilitare 
(după o descriere despre cum arăta casa în 
1946, făcută de lonel Pop, nepotul lui 
Maniu). 

Incercările repetate de a primi ajutor de 
la instituțiile statului nu au avut succes, prin 
urmare, în februarie 2015, împreună cu 
publicaţia Sălajul pur și simplu, a demarat o 
campanie publică de strângere de fonduri 
„Salvaţi istoria naţională. Salvaţi Casa lui 
luliu Maniu”. Aceasta a permis ca la 3 
noiembrie 2015 să înceapă lucrările pro- 
priu-zise, în ultimul moment înainte de un 
iminent dezastru. 

Pe parcursul campaniei 550 de dona- 
tori, persoane fizice sau juridice din tara și 
străinătate, au donat bani sau materiale, 
suma strânsă fiind de aproximativ 245.000 
Euro. Alături de bani au existat multe 

acțiuni de popularizare, de voluntariat, și 
numeroase materiale de presă. 

La evenimentul inaugural PS Vigil 
Bercea i-a înmânat Pr. Cristian Borz 
Ordinul „Traian Valeriu Frentiu”, instituit de 
Episcopia Greco-Catolică de Oradea, în 
semn de recunoștință pentru tot efortul 
depus. 

La Trienala Naţională de Restaurare, 
ediția a VIII-a - 2019, Uniunea Naţională a 
Restauratorilor de Monumente Istorice a 
acordat Premiul pentru asigurarea perma- 
nenței memoriei unei mari personalități a 
României moderne, realizată cu fonduri pri- 
vate și din donaţii lucrării „Reabilitarea 
Casei Memoriale luliu Maniu de la Bă- 
dăcin”, iar la 14 decembrie 2019, „Casa 
Memorială luliu Maniu” a primit din partea 
Președintelui Klaus Johannis Medalia Ani- 
versară „Centenarul Marii Uniri”. 


Sursa foto: Ana-Maria Borz 

PR. DR. IULIU-MARIUS MORARIU 


Valeriu Anania 


Procesele verbale de interogator 
(iunie 1958 — mai 1959) 


luliu-Marius Morariu 
(ieromonahul Maxim), este 
doctor în Teologie al Facultăţii 
de Teologie Ortodoxă din 
cadrul Universității „Babeş- 
Bolyai” din Cluj-Napoca și 
cercetător asociat al Facultăţii 
de Teologie Reformată din 
cadrul Universităţii din 
Pretoria, Africa de Sud. 

A publicat, editat sau coordo- 
nat 25 volume de istorie și 
teologie, peste 250 de studii și 
articole în periodice și volume 
de profil din țară și din străină- 
tate, și peste 100 de recenzii. 
Din anul 2013 este colaborator 
al Radio Renașterea din Cluj- 
Napoca, Radio Trinitas din 
București, iar din 2018, al 
Radio Someș din Bistriţa. 

In prezent beneficiază de o 
bursă din partea Universităţii 
Pontificale „Angelicum” 

din Roma, unde studiază 
sociologia. 

E-mail: maximradiore- 
nasterea.ro. 


Personalitate importantă a culturii române și a 
spiritualității ortodoxe, părintele Bartolomeu Valeriu Anania, 
mitropolitul de pioasă amintire al Transilvaniei, Crișanei, 
Maramureșului și Sătmarului, trece postum prin momente 
de readucere în atenţie ale personalităţii și operei sale. 
Datorită regretatului profesor Aurel Sasu, autobiografia lui 
a devenit mai cunoscută decât înainte publicului larg, odată 
cu editarea primului volum de jurnale ce-i poartă 
semnătura.! De asemenea, tot în categoria autobiograficu- 
lui poate fi încadrată și lucrarea pe care o avem în vedere, 
ce cuprinde procesele sale de interogatoriu, luate între luna 
iunie a anului 1958 și luna mai a celui următor. O autobio- 
grafie care, departe de a reliefa profilul interior al autorului 
ei, deconspiră mai degrabă metodele tiranice prin care 


"Valeriu Anania, Jurnale 1 (1965-1985), editor Aurel Sasu, Editura 
Casa Cărţii de Știință, Cluj-Napoca, 2018. Volumul completează atât 
Memoriile ierarhului, publicate de acesta în timpul vieții, cât și alte opere 
literare ce conţin pasaje memorialistic. A se vedea, de exemplu: Idem, 
Memorii, Editura Polirom, lași, 2008; Idem, Rotonda plopilor aprinși, 
Editura Cartea Românească, București, 1983; Idem, De dincolo de ape 
— pagini de jurnal și alte texte, editor loan-Nicu Turcan, Editura Dacia, 
Cluj-Napoca, 2000; Valeriu Anania, Aurel Sasu, Despre noi și despre 
alții, Editura Curtea Veche, București, 2009. 

regimul comunist reușea să smulgă 
informațiile și mărturiile pe care le dorea de 
la cei pe care îi tortura. 

Lectura ei îl aduce în atenţie pe 
călugărul Anania, hotărât să nu cedeze 
presiunii și torturilor. Un om care are expe- 
riența anchetei din anii anteriori, când mai 
fusese arestat, și are conștiința curată. Nu 
ştie însă că, odată cu schimbarea oameni- 
lor și a structurilor polițienești, şi tehnicile 
se vor metamorfoza. Va descoperi însă 
acest lucru pe parcurs, când slăbit, bătut, 
amenințat, șantajat și flămând, va începe 
pas cu pas să recunoască anumite lucruri 
care i se imputau, șocat fiind de trădarea 
unor apropiați ai săi. Se va strădui însă să 
nu facă rău cuiva prin declaraţiile sale. 
Toate cuvintele lui vor fi consemnate în 
detaliu (și probabil și „înflorite” de către 
anchetatori) în paginile notelor de interoga- 
toriu care sunt publicate în acest volum. 

Prefata lucrării, ce poartă semnătura 
îngrijitorului de ediţie (pp. 7-12), îl ajută pe 
cititor să înțeleagă atât premisele eveni- 
mentelor care i-au marcat într-un mod 
nefericit biografia viitorului ierarh al Clujului, 
și în același timp îi prezintă biografia și se 
constituie într-un text cu valențe apologeti- 
ce. Astfel, așa cum arată profesorul Sasu: 
„Am tinut să apară acum Procesele verbale 
de interogator, provocat de adversitatea 
încă vie și bolnavă a câtorva fanatici fată de 
Mitropolitul Bartolomeu Valeriu Anania, 
chiar și astăzi, la atâţia ani de la trecerea lui 
în veșnicie. Provocat de mulțimea grefieri- 
lor necinstiți și a celor dispuși, pentru bani, 
să transforme, în poveste tabloidă dispera- 
rea, curajul și suferința unei generaţii de 
martiri, exact în cheia totalitară pentru care 
cei incriminati au plătit cu tortura trupului și 
cu schingiuirea minții. Mulţi cu viața! Dar 

Valeriu Anania, Procesele de interogator (iunie 1958 — 
mai 1959), editie critică și prefață de Aurel Sasu, Editura 
Casa Cărţii de Știință, Cluj-Napoca, 2017, 289 p. 


câtă deosebire! Pe când acești ridicoli epi- 
goni mai întrețin cu patimă meteahna 
delațiunii, a denigrării și a intrigii cu aer de 
compasiune, Mitropolitul Bartolomeu i-a 
iertat pe toţi, în viată fiind, în duhul iubirii 
evanghelice. El crește în posteritate, nu pe 
seama bunăvoinţei altora, ci prin modelul 
de jertfă creatoare, de operă monumentală 
și de credință neclintită în lumina Celui sin- 
gur nesupus schimbării.” (p. 12). 

Trebuie specificat însă faptul că, deși 
editorul ar dori să dea demersului său un 
accent polemico-apologetic, lucrarea lui se 
constituie mai degrabă într-o restituire isto- 
rico-documentară, cu valoroase accente li- 
terare. De ce? Pentru că Mitropolitul Bar- 
tolomeu nu are nevoie să fie apărat. Nevi- 
novăţia lui este cea care îl apără. 


Deși prelevate într-un interval de timp 
scurt, documentele oferă informaţii cu privi- 
re la anumite aspecte biografice ale ierar- 
hului clujean, ce pot fi utile cercetării mono- 
grafice, dar și altor investigaţii, și pot fi com- 
parate cu alte relatări ale lui, pentru verifi- 
carea autenticităţii celor afirmate. lată un 
astfel de exemplu: „In luna aprilie a anului 
1941, m-am eliberat din lagărul Târgu Jiu, 
unde fusesem deținut ca legionar în le- 
gătură cu cărțile legionare și armamentul 
care fusese descoperit în podul Mănăstirii 
Antim, București, materiale despre care am 
fost anchetat în acel timp și recunoscusem 
că eu le ascunsesem, dar știusem doar de 
cărți, și nu și de armament, ce-l preluasem 
împachetat de la altcineva, crezând și știind 
că pachetele conţin doar cărţi... In aprilie 
1944, m-am stabilit cu domiciliu obligatoriu 
la Mănăstirea Polovragi, din Gorj. In luna 
iunie 1944, a venit ca vizitator să stea la 
odihnă în mănăstire poetul Radu Gyr. 
Acesta a venit cu soția și copilul, care era o 
fetiță, atunci în vârstă de 10 ani.” (p. 20) 

Lectura unora dintre textele de anchetă 
arată cum ierodiaconul Bartolomeu de 
atunci se străduia să incrimineze cât mai 
puțini oameni cu care intrase în contact și 
să-și asume chiar vinovăţii care nu-i 
aparțineau. Un astfel de exemplu îl 
reprezintă procesul de interogatoriu de la 2 
iunie 1958, în care i se cer informaţii în 
legătură cu colaborarea sa cu patriarhul 
Justinian. Aici, întrebat dacă persoanele 
cărora s-a adresat pentru recomandarea 
unor oameni în diferite posturi, cunoșteau 
faptul că cei pe care dânsul îi promova erau 
legionari, el va răspunde: „Intr-un singur 
caz, adică în cazul lui Horia Niţulescu, fiind 
întrebat în mod expres de către Patriarh, 
am fost nevoit să îi spun că Horia Niţulescu 


era legionar, a fost gazetar la revista anti- 
sovietică Sfarmă-Piatră, iar acum venea 
din închisoare. 

Ca urmare, am fost aspru criticat și 
acestei împrejurări s-a datorat insuccesul 
de a-l încadra pe Niţulescu într-un post din 
cadrul Patriarhiei. 

In ceea ce privește recomandarea lui 
Niţulescu Horia, nu a fost nevoie de vreo 
stăruință față de episcopul Andrei Magieru, 
căci cel căruia îl recomandam îi era foarte 
cunoscut cel pe care-l recomandam și, de 
aceea, mi-a spus pe loc: Trimite-l imediat la 
mine să-l numesc. 

Fac precizarea că nu cunosc apartenen- 
ta politică a Episcopului Magieru.” (p. 76) 

Astfel de texte, și multe altele similare, 
compun volumul pe care-l avem în vedere. 
Publicarea lor reușește să arunce vălul de 
pe imaginea unui om care a suferit mult în 
comunism și care ajunsese să fie denigrat 
pe nedrept ulterior. 

Cel puţin la fel de importantă ca aceas- 
ta este însă și interpretarea lor. Dacă profe- 
sorul Aurel Sasu a făcut un act de restituire 
istorică prin oferirea lor cititorilor, în conditii 
grafice extraordinare și într-o ținută aca- 
demică demnă de lăudat, să sperăm că ele 
vor face obiectul unor analize istoriografice 
serioase, și nu al unui amatorism diletant 
de factură jurnalist can-can-istică, deoare- 
ce Mitropolitul Bartolomeu merită o evalua- 
re corespunzătoare, atât din perspectiva 
valorii operei sale literare sau teologice, cât 
și din cea a personalității și a rolului istoric 
jucat în momente de încercare pentru tară 
și Biserica Ortodoxă. 

Gherghina Boda, 
Dumitru-Cătălin Rogojanu (eds.) 


Jurnalul unei deportate: 
Ileana Paulina Geller 


„față în față” cu Donbasul 


Editura Cetatea de Scaun 
Târgoviște, 2019 


Născută la 12 iulie 1924 în Petroșani, 
lleana Paulina Geller (n. Röhrig) și-a trăit 
cea mai mare parte a vieții în orașul 
Călan, jud. Hunedoara. A urmat 7 clase, 
însă nu și-a putut continua studiile liceale 
datorită faptului că tatăl său a fost concen- 
trat, în 1939. In 1945, alături de o soră și 
alți etnici germani, a fost deportată în 
Donbas, URSS. Timp de aproape 5 ani a 
lucrat la o mină din localitatea Dzerjinsk, 
fiind eliberată în ianuarie 1950. 


Lucrarea debutează cu un „Cuvânt 
înainte” și continuă cu o biografie a doam- 
nei Geller (bazată atât pe textul dânsei, 
cât și pe o serie de informaţii obținute în 
urma unui interviu realizat de Dumitru-Că- 
tălin Rogojanu și Valentin Locota în 2015). 

Text intitulat „Jurna!”, care reprezintă 
elementul central al lucrării, are un carac- 
ter memorialistic și a fost redactat de 
doamna Geller în noiembrie 1992. In 
acesta ea descrie, printre altele, modul în 
care au fost adunaţi etnicii germani din 
zona Călan pentru a fi deportaţi, trans- 
portul, condiţiile de muncă și de trai din 
Donbas (hrana, frigul, lipsa de medica- 
mente, inter-relaționarea cu alți deportaţi, 
cu localnicii și cei din sistemul de pază 
ş.a.), dar și o serie de informaţii despre 

Jurnalul unei deportate 
ILEANA PAULINA GELLER 


„FAŢĂ ÎN FAȚĂ" 
CU DONBASUL 


viața ei de după întoarcerea acasă. O 
bogată secțiune de fotografii încheie 
lucrarea, care reprezintă o piesă veritabilă 
ce completează puzzle-ul istoriei ger- 
manilor din România și în special al difi- 
cilului moment al deportării lor în URSS. 
Doamna Geller a decedat la 5 februa- 
rie 2016 și post-mortem i s-a decernat titlul 
de cetățean de onoare al orașului Călan. 


Borbely Ernö 

Academia politică de la Aiud 
Ediţie îngrijită de 

Dalia Báthory și Andreea Cârstea 


Editura Polirom 
lași, 2019 


Academia politică de la Aiud este rezul- 
tatul celei mai ample campanii de culegere 
de interviuri cu foști deținuți politici din 
România anilor '80 iniţiată de Borbely 
Ernö, el însuși încarcerat la Aiud în 
aceeași perioadă. Mărturiile reunite aici 
sunt însoţite de o analiză a contextului 
care a făcut posibilă detenţia politică, astfel 
încât cititorul să înțeleagă pe deplin eveni- 
mentele relatate. Un volum necesar, care 
constituie o sursă documentară importantă 
pentru clarificarea unei părţi a istoriei 
recente. 


„În anii "80 reputaţia nefastă a Peniten- 
ciarului Aiud s-a extins și în mediul interna- 
tional, unde s-a aflat că funcţiona ca princi- 
pal centru de detenţie pentru persoanele 
arestate și condamnate pentru diverse 
culpe de natură politică. Aiudul reprezenta 
un spaţiu carceral a cărui misiune era nu 
numai de a-i izola pe opozanți și disidenti 
regimului, ci și de a împiedica un proces de 
contagiune socială. Cu toate acestea, poli- 
ticii au transformat chiar și acest mediu 
concentraționar într-un spaţiu de propaga- 
re a unor idei antiregim, de schimb de ex- 
periență și opinii și de creare a unor con- 
exiuni cu persoane cu care împărtășeau 
aceleași viziuni și idealuri. 


BORBELY ERNO 


ACADEMIA POLITICĂ 
DE LA AIUD 


Deținuți politici în România anilor '80 
Fdo kariii de Dalia Báthory şi Andrea Cârstea 


Volumul de fată este cu atât mai valo- 
ros cu cât, dincolo de aspectele de de- 
tentie, aduce în prim-plan elemente impor- 
tante de istorie socială din ultimii 40 de ani, 
expuse cu franchete de cei care au avut 
tăria să ducă până la capăt o luptă refuzată 
de cei mai mulţi dintre compatrioții lor. 
Acest lucru se datorează cu precădere ghi- 
dului de interviu realizat de Borbely Ernö, 
care reușește să extragă din experiențele 
bogate ale intervievaților atât esențele 
definitorii ale parcursului individual, cât și 
pe cele ale societății românești, de la 
evoluţiile socialiste ale anilor '80 până la 
transformarea capitalistă a anilor 2000.” 

Dalia Báthory, Andreea Cârstea 

Wwww.iiccr.ro/a-aparut-sub-egida-iiccmer-volumul- 

borbely-erno-academia-politica-de-la-aiud-editie- 

ingrijita-de-dalia-bathory-si-andreea-carstea/ 

O Revista Memoria poate fi procurată în București, direct de la sediul 
redacţiei noastre, de la librăriile Humanitas și Cărtureşti, iar în tară 
de la librăriile Humanitas, UBB - Cluj, librăria Corina — Arad, 
librăria Sabin Opreanu SRL - Băile Herculane. 

O Începând cu anul 2020, pretul abonamentului anual se va modifica 
după cum urmează: 

aÐ Un abonament în ţară (4 numere consecutive): 80 lei (taxe 
poștale incluse). 

a Un abonament în străinătate (4 numere consecutive): 50 euro 
(taxe poştale incluse. 

O Numerele vechi disponibile ale Revistei Memoria le puteți achi- 
ziționa la pretul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 pretul se află 
afișat pe coperta fiecărui exemplar. 

AÐ Pentru achiziții comandati prin telefon: 0741086569 (Oana Ichim) 
ori prin e-mail: revistamemoriaOgmail.com. 

O Numărul 93 al Revistei Memoria conţine sumarul numerelor 
1-91/92 inclusiv. În curând acest sumar — actualizat periodic — îl 
veti regăsi și online pe site-ul revistei noastre: 
www.revistamemoria.ro 


Nu se primesc articole scrise de mână, dactilografiate sau cele în format 
electronic fără diacritice. 
Responsabilitatea pentru continutul articolelor revine autorilor. 

O Antologia Liricii de detenţie anticomunistă 

din spațiul românesc, realizată de ILIE POPA 
O carte de 862 pagini, pe care o puteti găsi la 
sediul redacţiei noastre la preţul de 50 lei, prin 
comenzi la adresa: revistamemoriaOgmail.com, 
sau în librăriile Humanitas din București și din țară. 


Următoarele titluri pot fi achiziționate prin poștă cu plata ramburs: 


O Maria Stoica, Pecetea memoriei 1. Ziua când tata a devenit nemuritor, 
Ed. Fundaţiei Culturale Memoria, București, 2019, 160 p., 10 lei 

O Gheorghe Boldur-Lăţescu, „Știință, Credinţă, Politică”, Ed. Fundaţiei 
Culturale Memoria, București, 2018, 213 p., 20 lei 

O Anastasia Dumitru, Vocația mărturisirii. Lumina dintre gratii, vol. 1, 
Ed. Fundaţiei Culturale Memoria, București, 2017, 388 p., 20 lei 

O Aurel Sergiu Marinescu, Aspecte românești reflectate în articole 
publicate în exil, Ed. Tiparg, Pitești, 2015, 478 p., 20 lei 

O Mihail Ciocanu, Represaliile politice pe cântarul justiţiei, Ed. Fundaţiei 
Culturale Memoria, București, 2014, 456 p., 20 lei 

O Annie Samuelii, Gratiile despărțitoare, traducere Adina Arsenescu, 
ediție îngrijită de Micaela Ghițescu, Ed. Fundaţiei Culturale Memoria, 2001, 
280 p., 10 lei 

O Cicerone lonițoiu, Nicole Valsry-Grossu. O lumină în bezna exilului, 
Ed. Fundaţiei Culturale Memoria, 1997, 344 p., 10 lei 

O lon Șiugariu, Poeme, Ed. Fundaţiei Culturale Memoria, 2013, 15 lei 

O Meşterul Manole, antologie literară alcătuită de Al. Husar, ediție îngrijită de 
Gheorghe Derevencu, Ed. Fundaţiei Culturale Memoria, 2004, 330 p., 10 lei 

O Sergiu Grossu, Ei triumfă înaintea lui Dumnezeu, Ed. Fundaţiei Culturale 
Memoria, 2007, 240 p., 18 lei 

O Victor Alexandrescu, Monografia bisericii Sfânta Vineri - București, 
Ed. Fundaţiei Culturale Memoria, 2006, 70 p., 5 lei 

